
O hartă a lumii care nu cuprinde Utopia nu merită nici cea mai mică 
atenţie, pentru că omite tocmai singura ţară în care debarcă întotdeauna 
Omenirea. Şi când debarcă acolo, Omenirea se uită în larg şi, când vede o 
țară mai bună, ridică ancora. Progresul este realizarea Utopiilor. 


Oscar Wilde (1854-1900) 


1. Revenirea Utopiei 


Să începem cu o scurtă lecţie de istorie: 
In trecut, totul era mai rău. 


În circa 99% din cursul istoriei mondiale, 99% din omenire a fost săracă, 
flămândă, murdară, speriată, proastă, bolnavă şi urâtă. Nu mai departe decât 
în secolul al XVII-lea, filosoful francez Blaise Pascal (1623-1662) descria 
viaţa ca fiind o uriaşă vale a plângerii. „Omenirea este extraordinară“, scria 
acesta, „pentru că știe că este jalnică.“ În Marea Britanie, colegul său filosof 
Thomas Hobbes (1588-1679) împărtășea părerea potrivit căreia viaţa 
omenească era pur și simplu „singuratică, săracă, neplăcută, necivilizată și 
scurtă“. 


Însă toate acestea s-au schimbat în ultimii 200 de ani. În doar o fracțiune 
din timpul pe care specia noastră l-a petrecut pe această planetă, miliarde 
dintre noi au devenit brusc bogaţi, bine hrăniţi, curaţi, în siguranţă, isteți, 
sănătoși şi uneori chiar și frumoși. În timp ce 84% din populaţia planetei 
trăia încă într-o sărăcie lucie în 1820, până în 1981 procentul respectiv a 
scăzut până la 44%, iar în prezent, după numai câteva decenii, a ajuns sub 
10%.1 


Dacă această tendinţă va continua, sărăcia extremă care a caracterizat viaţa 
atât de multă vreme va fi eradicată în curând, o dată pentru totdeauna. Chiar 
și cei pe care îi considerăm încă săraci se bucură de o prosperitate fără 
precedent în istoria mondială. În Olanda, ţara în care locuiesc eu, un om al 
străzii care beneficiază în ziua de azi de asistenţă socială are mai mulţi bani 
de cheltuială decât avea un olandez de rând din 1950 și de patru ori mai 
mult decât aveau oamenii în glorioasa Epocă de Aur a Olandei, când 
această ţară încă stăpânea șapte mări.? 


Vreme de secole timpul parcă a stat în loc. Evident că s-au întâmplat multe 
lucruri care au umplut cărţile de istorie, însă viaţa nu prea s-a îmbunătățit. 


Dacă am pune un ţăran italian din anul 1300 într-o mașină a timpului și l- 
am duce în Toscana anilor 1870, acesta nu ar observa mari diferenţe. 


FIGURA 1 Două secole de progres uimitor 

Venit pe cap de locuitor (în dolari SUA) 


( ] America de Nord şi de Sud Africa Subsahariană 
(O Europa şi Asia Centrală O Asia de Sud 
Orientul Mijlociu şi Africa de Nord Asia de Est şi Pacific 


Tărâmul Abundenţei 


Aceasta este o diagramă care are nevoie de puţin timp pentru a fi 
aprofundată. Fiecare cerc reprezintă o ţară. Cu cât cercul este mai mare, cu 
atât populaţia este mai numeroasă. În secţiunea de jos, ţările sunt 
prezentate în anul 1800; iar în cea de sus, aceleași ţări în 2012. În 1800 
speranța de viaţă chiar și în cele mai bogate ţări (de exemplu, Olanda, 
Statele Unite) era mai scăzută decât cea din ţara cu cea mai scăzută 
valoare la sănătate (Sierra Leone) în 2012. Cu alte cuvinte: în 1800, toate 
țările erau sărace atât din punct de vedere financiar, cât și al sănătăţii, în 
timp ce astăzi, până și Africa Subsahariană depășește ţările cele mai 
prospere din 1800 (chiar dacă veniturile din Congo nu s-au schimbat 
aproape deloc în ultimii 200 de ani). Într-adevăr, tot mai multe ţări ajung 


pe „Tărâmul Abundenţei “, din dreapta sus a diagramei, în care venitul 
mediu depășește în prezent 20 000 de dolari și speranţa de viaţă este de 
peste 75 de ani. 


Sursa: Gapminder.org 


Istoricii estimează că venitul mediu anual în Italia din jurul anului 1300 era 
de circa 1 600 de dolari. După vreo 600 de ani — după Columb, Galileo, 
Newton, Revoluţia științifică, Reformă și Iluminism, după inventarea 
prafului de pușcă, a tiparniţei și a motorului cu abur — acesta era... tot de 1 
600 de dolari. După 600 de ani de civilizaţie, italianul de rând rămăsese 
cam tot unde fusese dintotdeauna. 


Abia în jurul anului 1880, cam în perioada în care Alexander Graham Bell a 
inventat telefonul, Thomas Edison și-a brevetat becul, Carl Benz se juca cu 
prima sa mașină, iar Josephine Cochrane cocheta cu ceea ce poate că a fost 
cea mai strălucită idee a tuturor timpurilor — mașina de spălat vase —, 
țăranul nostru italian a fost luat pe sus și purtat pe drumul progresului. Şi ce 
incitantă a fost călătoria! Ultimele două secole au cunoscut o creștere 
explozivă atât din punct de vedere al populaţiei, cât şi al prosperității la 
nivel mondial. Venitul pe cap de locuitor este acum de zece ori mai mare 
decât era în 1850. Italienii sunt în medie de 15 ori mai înstăriți decât erau în 
anul 1880. Şi economia mondială? Aceasta este astăzi de 250 de ori mai 
dezvoltată decât era înaintea Revoluţiei industriale — când aproape toată 
lumea era încă săracă, flămândă, murdară, speriată, proastă, bolnavă și 
urâtă. 


Utopia medievală 


Trecutul a fost cu siguranţă dur, de aceea pare cât se poate de firesc că 
oamenii au visat la o zi în care situaţia avea să se îmbunătăţească. 


Unul dintre visurile cele mai arzătoare era tărâmul unde curgea lapte și 
miere, cunoscut drept „Ţara unde umblă câinii cu covrigi în coadă“. Ca să 
ajungi acolo trebuia să mănânci trei mile de budincă de orez. Dar merita 
efortul, pentru că odată ajuns în ţara unde umblă câinii cu covrigi în coadă, 
descopereai un ţinut în care râurile erau pline de vin, pe deasupra zburau 
gâște la cuptor, în copaci creșteau clătite, iar din cer ploua cu plăcinte 
fierbinţi și cu alte produse de patiserie. Țăranul, meșteșugarul și preotul 
stăteau cu toții întinși la soare relaxaţi. 


Aici, pe Tărâmul Abundenţei, lumea nu se certa niciodată. Dimpotrivă, toţi 
se distrau, dansau, beau și se culcau cu cine pofteau. 


„Pentru oamenii din Evul Mediu“, scrie istoricul olandez Herman Pleij, 
„Europa Occidentală de astăzi ar semăna foarte mult cu o ţară unde curge 
numai lapte și miere. Ai fast-fooduri deschise nonstop, 7 zile din 7, aer 
condiţionat, amor liber, venituri nemuncite și chirurgie plastică prin care îţi 
prelungești tinereţea.“ În prezent există mai mulţi oameni care suferă de 
obezitate decât de foamete.5 În Europa Occidentală, rata criminalităţii este, 
în medie, de 40 de ori mai scăzută decât era în Evul Mediu, iar dacă ai 
cetățenia potrivită, beneficiezi de un sistem de protecţie socială de-a dreptul 
impresionant.S 


Poate că asta este, de fapt, problema noastră cea mai mare: în zilele noastre, 
vechiul vis medieval al utopiei rămâne fără conţinut. Sigur că ne-ar plăcea 
puţin mai mult consum, puţin mai multă siguranţă, dar efecte adverse 
precum poluarea, obezitatea și Big Brother se arată la orizont tot mai 
amenințătoare. Pentru visătorul medieval, Tărâmul Abundenţei era un 
paradis imaginar — „O evadare din suferinţa pământească“, după cum 
spunea Herman Pleij. Dar dacă ar fi să îl punem pe ţăranul italian de la 
1300 să descrie lumea noastră modernă, fără îndoială că s-ar gândi imediat 
la ţara unde câinii umblă cu covrigi în coadă. 


De fapt, trăim vremurile în care se împlinesc profeţiile biblice. Ceea ce ar fi 
părut adevărate minuni în Evul Mediu sunt acum lucruri absolut banale: 
orbii îşi recapătă vederea, ologii încep să meargă, iar morţii revin la viaţă. 
Să luăm Argus II, de exemplu, un implant în creier prin care persoanele cu 
probleme oculare genetice îşi pot recăpăta vederea. Sau Rewalk, o pereche 


de picioare artificiale care îi ajută pe paraplegici să meargă din nou. Sau 
Rheobatrachus, o specie de broaşte care a dispărut în 1983, dar care, 
datorită oamenilor de ştiinţă australieni, a fost aproape la propriu readusă la 
viaţă cu ajutorul unor fragmente de ADN. Lupul marsupial este următorul 
pe lista de dorinţe a echipei de cercetare care lucrează la amplul „proiect 
Lazarus“ (denumit astfel după numele personajului readus la viaţă în 
povestirea din Noul Testament). 


Între timp, povestirile ştiinţifico-fantastice devin povestiri adevărate. 
Circulă deja pe drumuri primele maşini fără şoferi. Există deja imprimante 
3D care produc întregi structuri embrionare, iar oameni cu cipuri implantate 
în creier dirijează braţe artificiale cu ajutorul minţii. Un alt fapt este că, din 
1980, preţul unui watt de energie solară a scăzut cu 99% — şi nu, procentul 
nu este o greşeală de ortografie. Cu puţin noroc, imprimantele 3D şi 
panourile solare pot transforma idealurile lui Karl Marx (toate mijloacele de 
producţie să fie controlate de mase) în realitate, fără să fie nevoie de vreo 
revoluţie sângeroasă. 


Multă vreme, Tărâmul Abundenţei a fost rezervat unei mici elite din 
înstăritul Occident. Vremurile acelea însă au apus. De când China s-a 
îndreptat spre capitalism, 700 de milioane de chinezi au scăpat de sărăcie.” 
Şi Africa se leapădă rapid de reputaţia sa de a fi definită de dezastrul 
economic; în prezent, acest continent găzduieşte şase din cele zece 
economii cu cea mai rapidă dezvoltare.* Până în anul 2013, şase din cele 
şapte miliarde de locuitori de pe glob deţineau telefoane mobile. (Prin 
comparaţie, numai 4,5 miliarde aveau toaletă.)? Iar între 1994 şi 2014, 


numărul celor cu acces la internet a sărit de la 0,4% la 40,4%.10 


De asemenea, în ceea ce priveşte sănătatea — poate cea mai mare 
promisiune a 'Tărâmului Abundenţei —, progresul modern a depăşit cele mai 
îndrăzneţe fantezii ale strămoşilor noştri. În vreme ce ţările bogate trebuie 
să se mulţumească doar cu adăugarea unui weekend la media de viaţă, 
continentul african câştigă patru zile pe săptămână.!! La nivel mondial, 
speranţa de viaţă a crescut de la 64 de ani în 1990, la 70, în 20122 — mai 
mult decât dublu faţă de cât era în 1900. 


Şi tot mai puţini oameni suferă de foame. Pe acest Tărâm al Abundenţei 
poate că nu există rațe la cuptor zburătoare, însă numărul persoanelor care 
suferă de malnutriție a scăzut cu mai mult de o treime din 1990 până în 
prezent. Segmentul populaţiei care suprevieţuieşte consumând sub 2 000 de 
calorii pe zi a scăzut de la 51% în 1965 la 3% în 2005.13 Peste 2,1 miliarde 
de oameni au obţinut acces la apă potabilă între 1990 şi 2012. În aceeaşi 
perioadă a scăzut cu o treime numărul copiilor cu întârzieri de creştere, iar 
mortalitatea infantilă a scăzut cu un uimitor 41%, în vreme ce decesele la 
naştere s-au redus la jumătate. 


Şi bolile? Inamicul în masă numărul unu de-a lungul istoriei, temuta 
variolă, a fost eradicată. Poliomielita a fost aproape complet înlăturată, 
făcând cu 99% mai puţine victime în 2003 faţă de 1988. Între timp, tot mai 
mulţi copii sunt vaccinaţi împotriva bolilor cândva frecvente. Rata de 
vaccinare la nivel mondial pentru pojar, de exemplu, a sărit de la 16% în 
1980 la 85% astăzi, în timp ce numărul deceselor a scăzut cu mai mult de 
trei pătrimi între 2000 şi 2014. Din 1990, rata mortalităţii provocate de TBC 
aproape s-a înjumătăţit. Din 2000 numărul persoanelor care au murit de 
malarie s-a redus cu un sfert şi la fel şi numărul deceselor de SIDA faţă de 
2005. 


Unele cifre par prea frumoase ca să fie adevărate. De exemplu, în urmă cu 
50 de ani, unul din cinci copii murea înainte de a împlini cinci ani. Astăzi? 
Unul din 20. În 1836, cel mai bogat om din lume, un anume Nathan Meyer 
Rothschild, a murit din cauza unei simple lipse de antibiotice. În ultimele 
decenii, vaccinuri foarte ieftine împotriva pojarului, a tetanosului, a tusei 
convulsive, a difteriei şi a poliomielitei au salvat mai multe vieţi într-un an 
decât ar fi salvat pacea mondială în secolul XX.14 


Evident că au mai rămas maladii de învins — cancerul, de pildă — dar facem 
progrese şi în această direcţie. În 2013, prestigioasa publicaţie Science 
anunţa descoperirea unei modalităţi de utilizare a sistemului imunitar pentru 
a combate tumorile, lăudând-o ca fiind realizarea anului. În acelaşi an s-a 
înregistrat şi primul succes de clonare a celulelor stem, o realizare 
promițătoare pentru tratarea bolilor mitocondriale, inclusiv a unei forme de 
diabet. 


Unii oameni de ştiinţă susţin chiar că s-a născut deja prima persoană care va 
trăi 1 000 de ani.” 


FIGURA 2 Victoria vaccinurilor 

Şi, în tot acest timp, devenim tot mai deştepţi. În 1962, nu mai puţin de 41% 
dintre copii nu mergeau la şcoală, spre deosebire de 10% astăzi.16 În cele 
mai multe ţări, IQ-ul mediu a crescut cu trei până la cinci puncte, din zece 
în zece ani, mai ales datorită îmbunătăţirii nutriţiei şi a educaţiei. Poate că 
aşa se explică şi cum am devenit cu mult mai civilizaţi, ultimul deceniu 
fiind cel mai paşnic din istoria mondială. Potrivit Institutului de Cercetare 
pentru Pace de la Oslo, numărul pagubelor anuale de război a scăzut cu 
90% din 1946. Frecventa omuciderilor, a tâlhăriilor şi a altor forme de 
infracţionalitate este şi ea în scădere. 


„Lumea bogată vede tot mai puţine fărădelegi“, informa săptămânalul The 
Economist nu cu mult timp în urmă. „Există în continuare infractori, dar 
aceştia sunt tot mai puţini şi tot mai în vârstă.“17 


Un paradis sumbru 


Bine aţi venit, cu alte cuvinte, pe Tărâmul Abundenţei. 


Tărâmul unui trai bun, unde toată lumea este bogată, în siguranţă și 
sănătoasă. Unde ne lipsește un singur lucru: un motiv ca să ne dăm jos din 
pat dimineaţa. Pentru că, la drept vorbind, nu poţi să îmbunătăţești 
paradisul. Încă din anul 1989, filosoful american Francis Fukuyama 
remarca faptul că am ajuns într-o epocă în care viaţa s-a redus la „calcule 
economice, la rezolvarea interminabilă a cererilor complicate ale 
consumatorilor“.18 


FIGURA 3 Războaiele sunt în scădere 

Sursa: Institutul de Cercetare pentru Pace de la Oslo 


Să mai adăugăm un procent la puterea noastră de cumpărare sau să mai 
radem vreo două de la emisiile de dioxid de carbon; poate un nou gadget — 
cam până acolo ajunge perspectiva noastră actuală. Trăim într-o epocă de 
belșug și supraabundență, dar cât de sumbră este aceasta. Nu există „nici 
artă, nici filosofie“, spune Fukuyama. Tot ce ne-a mai rămas de făcut este 
„să avem grijă la nesfârșit de muzeul istoriei omenirii“. 


După cum scria Oscar Wilde, odată ajunși pe Tărâmul Abundenţei, ar trebui 
să ne îndreptăm din nou privirile spre cele mai îndepărtate orizonturi și să 
ridicăm din nou ancora. „Progresul este realizarea Utopiilor“, scria acesta. 
Însă orizonturile îndepărtate rămân goale. Tărâmul Abundenţei este învăluit 
în ceaţă. Tocmai când ar trebui să ridicăm pe umeri sarcina istorică de a da 
sens acestei existenţe bogate, sigure și sănătoase, noi am îngropat utopia. 
Nu avem nici un vis nou cu care să o înlocuim pentru că nu ne putem 


imagina o lume mai bună decât cea pe care o avem deja. De fapt, 
majoritatea celor din ţările bogate se aşteaptă să o ducă mai rău copiii decât 
părinţii lor.19 


Insă adevărata criză a vremurilor noastre, a generației mele, nu este faptul 
că nu avem o viaţă bună și nici măcar că s-ar putea să ne descurcăm mai 
greu în viitor. 


Nu, adevărata criză constă în faptul că nu ne putem gândi la un plan mai 
bun. 


Planul 


Scopul cărții de faţă nu este acela de a prezice viitorul. 


Este acela de a debloca viitorul. De a ne deschide larg ferestrele minţii. 
Evident că întotdeauna utopiile reflectă mai degrabă perioada în care 
acestea sunt create decât ceea ce urmează să se întâmple de fapt. Utopicul 
Tărâm al Abundenţei ne prezintă cum era viaţa în Evul Mediu. Sinistră. Sau 
mai degrabă ne arată faptul că viaţa a fost aproape întodeauna sinistră. La 
urma urmei, fiecare cultură are propria variantă de Tărâm al Abundenţei.20 


Dorinţele simple dau naștere unor utopii simple. Dacă ţi-e foame, visezi la o 
masă îmbelșugată. Dacă ţi-e frig, visezi la un foc plăcut. Dacă te năpădesc 
bolile, visezi la tinereţe fără bătrâneţe. Toate aceste dorinţe se regăsesc în 
vechile utopii, concepute pe vremea când viaţa încă era primejdioasă, 
necivilizată şi scurtă. „Pământul nu a produs nimic de temut, nici o boală“, 
visa poetul grec Telecide în secolul al V-lea î.Hr., iar dacă îţi doreai ceva, 
lucrul respectiv pur şi simplu ar fi apărut. „În albia fiecărui pârâu curgea 
vin... Peştele îţi venea direct acasă, se frigea la grătar şi ţi se punea singur 
pe masă.“21 


Insă, înainte de a continua, să vorbim mai întâi despre două tipuri de 
gândire utopică. Primul tip este cel mai cunoscut, utopia planului. Mari 


gânditori, precum Karl Popper şi Hannah Arendt şi chiar un întreg curent 
filosofic, postmodernismul, au încercat să pună bazele acestui tip de utopie. 
Şi au reuşit în mare parte; ei au avut ultimul cuvânt de spus cu privire la 
paradisul planificat. 


În locul idealurilor abstracte, planurile cuprind reguli imuabile şi de 
necontestat. Poetul italian Tommaso Campanella, în Oraşul soarelui (1602), 
ne oferă un astfel de exemplu. În utopia acestuia, sau mai degrabă în 
antiutopia sa, proprietatea privată este interzisă cu stricteţe, toată lumea este 
obligată să iubească pe toată lumea, iar cearta se pedepseşte cu moartea. 
Viaţa privată este controlată de stat, inclusiv procrearea. De exemplu, 
oamenii deştepţi au voie să se culce doar cu proşti, iar graşii — doar cu slabi. 
Se depun toate eforturile pentru a se crea o medie convenabilă. În plus, 
fiecare persoană este controlată printr-o vastă reţea de informatori. Dacă 
cineva încalcă legea, păcătosul este mustrat verbal până este convins de 
propria răutate şi solicită de bună voie să fie lovit cu pietre de către ceilalţi. 


Privind retrospectiv, cine citeşte astăzi cartea lui Campanella va observa 
aluzii înspăimântătoare la fascism, stalinism şi genocid. 


Întrebările potrivite 


Mai există însă o cale a gândirii utopice, una care aproape că a fost uitată. 
Dacă planul este ca o poză de bună calitate, atunci acest tip de utopie este 
doar un vag contur. Acesta nu oferă soluţii, ci doar indicii. În loc să ne bage 
cu sila în cămăși de forță, ne inspiră să ne schimbăm. Şi înţelege faptul că, 
după cum spunea Voltaire, perfecțiunea este duşmanul lucrului bun. După 
cum remarca un filosof american, „orice gânditor utopic serios se va simţi 
prost la ideea unui plan“.% 


In această stare de spirit şi-a scris filosoful britanic Thomas Morus cartea 
despre utopie (şi a şi inventat termenul). În loc să aplice în mod neîndurător 
un plan, utopia acestuia reprezintă mai mult decât orice o acuzaţie la adresa 


unei aristocrații lacome care dorea tot mai mult lux în vreme ce oamenii de 
rând trăiau într-o sărăcie lucie. 


Morus a înţeles că este periculos să iei prea în serios utopiile. „Trebuie să 
fim în stare să credem cu pasiune şi totodată să fim capabili să vedem 
absurditatea propriilor convingeri şi să râdem de ele“, observă filosoful şi 
expertul de marcă în utopii Lyman Tower Sargent. La fel ca umorul şi 
satira, utopiile deschid ferestrele minţii. lar acest lucru este esenţial. Pe 
măsură ce oamenii şi societăţile îmbătrânesc treptat, aceştia se obişnuiesc 
cu situaţia de fapt, în care libertatea se poate transforma în închisoare, iar 
adevărul — în minciună. Convingerea modernă — sau, mai rău, convingerea 
că nu mai avem în ce să credem — ne face orbi la miopia şi nedreptatea care 
încă ne înconjoară zi de zi. 


Ca sa vă dau câteva exemple: De ce lucrăm tot mai mult din anii 1980 
încoace deşi suntem mai bogaţi ca oricând? Şi de ce milioane de oameni 
încă trăiesc în sărăcie când suntem mai mult decât bogaţi ca să punem capăt 
sărăciei o dată pentru totdeauna? Şi de ce peste 60% din veniturile noastre 
diferă în funcţie de ţara în care întâmplător ne-am născut?24 


Utopiile nu ne oferă un răspuns de-a gata, cu atât mai puţin soluţii. Totuși, 
pun întrebările potrivite. 


Distrugerea marelui discurs 


În ziua de astăzi, lucru destul de trist, nici nu începem bine să visăm că 
suntem imediat treziţi. A devenit deja un clişeu faptul că visele se 
transformă cumva în coşmaruri. Utopiile favorizează discordia, violenţa, 
chiar genocidul. În cele din urmă, utopiile se transformă în antiutopii; de 
fapt, utopiile sunt antiutopii. „Progresul omenesc este un mit“, potrivit altui 
clişeu. Şi totuşi am reuşit să construim noi înşine un paradis medieval. 


Este adevărat că istoria este plină de forme înfricoşătoare de utopism — 
fascism, comunism, nazism — după cum toate religiile au dat naştere unor 


secte fanatice. Dar dacă un fanatic religios incită la violenţă, trebuie să 
excludem automat întreaga religie respectivă? Deci, de ce am exclude 
utopismul? Ar trebui să încetăm de tot să mai visăm? 


Nu, desigur că nu. Or exact asta se întâmplă. Optimismul şi pesimismul au 
devenit sinonime cu încrederea consumatorului sau cu lipsa acesteia. Ideile 
radicale legate de o altfel de lume au ajuns aproape de neimaginat. 
Aşteptările legate de ceea ce am putea deveni ca societate s-au deteriorat în 
mod dramatic, lăsându-ne cu adevărul rece şi dur că fără utopii nu ne 
rămâne decât tehnocraţie. Politica s-a redus la rezolvarea problemelor. 
Electoratul oscilează de colo-colo nu pentru că ar fi atât de diferite partidele 
între ele, ci pentru că de-abia le poţi deosebi unul de altul, iar ceea ce 
deosebeşte dreapta de stânga este un procent sau două din impozitul pe 
venit.25 


Vedem acest lucru în jurnalism, care prezintă politica ca pe un joc în care 
miza nu o reprezintă idealurile, ci carierele. Îl vedem şi în mediul academic, 
unde toată lumea este prea ocupată cu scrisul ca să mai citească, prea 
ocupată cu publicatul ca să mai dezbată. De fapt, universităţile din secolul 
XXI seamănă tot mai mult cu fabrici, la fel ca şi spitalele, şcolile şi reţelele 
noastre de televiziune. Tot ce contează este realizarea normei. Fie că este 
vorba despre dezvoltarea economică, despre rata de audienţă, despre 
publicaţii — încet şi sigur cantitatea ia locul calităţii. 


lar ceea ce dirijează tot acest mecanism este o forţă numită uneori 
„liberalism“, o ideologie care a rămas tot mai goală de conţinut. Ceea ce 
contează în ziua de azi este „să fii tu însuţi“ şi „să faci ce vrei“. Poate că 
libertatea este idealul nostru suprem, însă libertatea noastră este o libertate 
goală. Teama noastră de a face morală sub orice formă a transformat 
moralitatea într-un tabu în dezbaterile publice. Arena publică ar trebui să fie 
de fapt „neutră“ — deşi n-a fost niciodată în trecut atât de paternalistă. La 
orice colţ de stradă suntem momiţi să ne îmbătăm, să ne ghiftuim, să 
împrumutăm, să cumpărăm, să ne spetim muncind, să ne stresăm şi să 
înşelăm. Indiferent de ce ne spunem în sinea noastră cu privire la libertatea 
de exprimare, valorile noastre sunt suspect de asemănătoare celor 
promovate agresiv tocmai de companiile care îşi permit să plătească 
publicitate la ore de maximă audienţă.?* Dacă un partid politic sau o sectă 


religioasă ar avea fie şi numai o mică parte din influenţa pe care industria 
publicităţii o are asupra noastră şi a copiilor noştri am fi oripilaţi. Dar 
pentru că este vorba despre piaţă, rămânem „neutri“.27 


Tot ce îi mai rămâne de făcut guvernului este să peticească viaţa din 
prezent. Dacă nu te încadrezi în tiparul unui cetăţean docil şi mulţumit, 
puterea va fi bucuroasă să pună biciul pe tine ca să îţi revii. Ce metode 
preferă? Controlul, supravegherea şi represiunea. 


Între timp, statul înstărit îşi concentrează tot mai puţin atenţia pe cauzele 
nemulțumirii noastre şi tot mai mult pe simptomele acesteia. Ne ducem la 
doctor când suntem bolnavi, la psiholog când suntem trişti, la nutriţionist 
când suntem supraponderali, la închisoare când suntem condamnaţi şi la 
consilierul vocaţional când ne pierdem slujba. Toate aceste servicii costă 
sume uriaşe de bani, însă nu prea dau rezultate. În Statele Unite, unde 
costurile pentru serviciile medicale sunt cele mai ridicate de pe planetă, 
speranţa de viaţă pentru mulţi este, de fapt, în scădere. 


Totodată, interesele de piaţă şi comerciale domnesc în voie. Industria 
alimentară ne pune la dispoziţie nişte gunoaie ieftine pline de sare, zahăr şi 
grăsimi, grăbindu-ne vizita la doctor şi la nutriţionist. Tehnologiile tot mai 
avansate duc la desfiinţarea tot mai multor locuri de muncă, trimiţându-ne 
iar la consilierul vocaţional. lar industria publicitară ne încurajează să 
cheltuim banii pe care nu îi avem pe lucruri inutile ca să îi impresionăm pe 
nişte oameni pe care nu îi putem suferi.28 După aceea putem să ne ducem să 
plângem pe umărul psihologului nostru. 


Aceasta este antiutopia în care trăim astăzi. 


Generaţia răsfăţată 


Nu este vorba — și nu știu cum să subliniez cât mai mult acest lucru — că nu 
ne este bine. Nici vorbă! Din contră, copiii din ziua de azi cu greu fac față 
poverii răsfăţului. Potrivit lui Jean Twenge, psiholog la Universitatea de 


Stat din San Diego, care a realizat un studiu amănunţit cu privire la 
atitudinea tinerilor din prezent și din trecut, a avut loc o creștere bruscă a 
încrederii în sine din anii 1980 încoace. Tânăra generaţie se consideră mai 
deşteaptă, mai responsabilă şi mai atrăgătoare ca oricând. 


„Tuturor copiilor din această generaţie li s-a spus: «Poţi să devii orice vrei. 
Eşti deosebit»“, explică Twenge.2? Am fost crescuţi servindu-ni-se mereu 
narcisism pe pâine, însă de cum suntem lăsaţi să plecăm în lumea largă şi 
plină de oportunităţi nelimitate, tot mai mulţi dintre noi se lovesc şi 
clachează. Lumea, după câte se pare, este rece şi dură, plină de concurenţă 
şi şomaj. Nu este Disneyland-ul în care îţi pui o dorinţă şi vezi apoi cum ţi 
se îndeplinesc toate visurile, ci o cursă continuă de care nu poţi să acuzi pe 
nimeni altcineva decât pe tine însuţi dacă nu îi faci faţă. 


Nu este deloc de mirare că narcisismul ascunde o imensă incertitudine. 
Twenge a mai descoperit că, în ultimele decenii, am devenit cu toţii mai 
speriaţi. Comparând 269 de studii realizate între 1952 şi 1993, ea ajunge la 
concluzia că un copil obişnuit din America de Nord de la începutul anilor 
1990 era mai nervos decât pacienţii din clinicile de psihiatrie de la începutul 
anilor 1950.30 Potrivit Organizaţiei Mondiale a Sănătăţii, depresia a devenit 
cea mai gravă problemă de sănătate din rândul adolescenților şi va deveni 
cauza numărul unu de îmbolnăvire la nivel mondial până în anul 2030.31 


Este un cerc vicios. Niciodată până acum nu s-au dus atâţia tineri la 
psihiatru. Şi consumăm mai multe antidepresive decât oricând. lar şi iar 
dăm vina pe individ pentru problemele colective precum şomajul, 
nemulţumirile şi criza economică. Dacă succesul este o chestiune de 
alegere, atunci acelaşi lucru este valabil şi pentru eşec. Te-au dat afară? Ar 
fi trebuit să munceşti mai mult. Te-ai îmbolnăvit? Probabil că nu ai avut un 
mod de viaţă sănătos. Eşti nefericit? Ia o pastilă. 


În anii 1950 doar 12% dintre tineri erau de acord cu afirmaţia „Sunt o 
persoană deosebită“. Astăzi sunt de acord cu aceasta 80%,2 când, în 
realitate, semănăm tot mai mult unii cu alţii. Citim cu toţii aceleaşi 
bestselleruri, ne uităm la aceleaşi seriale de succes şi alergăm purtând 
aceiaşi pantofi de sport. În timp ce bunicii noştri respectau încă regulile 
impuse de familie, de biserică şi de patrie, noi suntem încorsetaţi de presă, 
de marketing şi de statul paternalist. Însă chiar dacă semănăm tot mai mult, 


am depăşit epoca marilor colectivităţi. A scăzut interesul pentru apartenenţa 
la o biserică sau la un sindicat, iar linia de demarcaţie dintre dreapta şi 
stânga nu mai are o semnificaţie prea mare. Nu ne interesează decât să 
„rezolvăm probleme“, de parcă am putea să lăsăm politica pe mâna 
consultanţilor în afaceri. 


Desigur că există unii care încearcă să reînvie vechea credinţă în progres. 
Vă miră faptul că modelul cultural al generaţiei mele este Expertul, ale 
cărui aplicaţii şi gadgeturi reprezintă speranţa de dezvoltare economică? 
„Cei mai deştepţi din generaţia mea se gândesc cum să îi facă pe oameni să 
dea click pe reclame“, se plângea recent un matematician de la Facebook.3% 


Să ne înţelegem: Capitalismul ne-a deschis porţile către Tărâmul 
Abundenţei, însă capitalismul nu poate de unul singur să îl şi întreţină. Prin 
progres se înţelege de-acum prosperitate economică, însă secolul XXI ne va 
provoca să descoperim noi modalităţi de a ne îmbunătăţi calitatea vieţii. Şi 
în timp ce tinerii din Occident au crescut în mare parte într-o perioadă de 
tehnocraţie apolitică, va trebui să ne întoarcem la politică pentru a descoperi 
o nouă utopie. 


În acest sens, mă simt încurajat de nemulţumirea noastră, pentru că 
nemulţumirea este opusul indiferenţei. Răspândita nostalgie, regretul faţă de 
un trecut care nu a existat în realitate, sugerează faptul că încă avem 
idealuri, chiar dacă le-am îngropat de vii. 


Adevăratul progres începe cu ceva pe care nici o economie bazată pe 
informaţii nu îl poate produce: cunoaşterea a ceea ce înseamnă să trăieşti 
bine. 'Trebuie să facem ceea ce promovau în urmă cu 100 de ani John Stuart 
Mill, Bertrand Russell şi John Maynard Keynes: „să punem obiectivele mai 
presus de mijloace şi să preferăm lucrul bun celui util“.2 Trebuie să ne 
îndreptăm mintea spre viitor. Să încetăm să ne irosim nemulţumirea prin 
voturi şi presa plină de interminabile veşti proaste. Să ne gândim ce altceva 
putem să facem şi să înfiinţăm noi colectivităţi. Să depăşim acest spirit 
restricţionist al epocii şi să recunoaştem idealismul care ne uneşte. 


Poate că atunci o să putem şi să privim dincolo de propria ogradă înspre 
lumea largă. O să vedem astfel că vechiul progres îşi vede în continuare 
vesel de drum. O să vedem că trăim într-o perioadă minunată, o perioadă în 


care foametea şi războaiele dispar, iar bunăstarea şi speranţa de viaţă cresc. 
Dar o să vedem şi câte ne-au mai rămas nouă — celor mai bogaţi 10%, 5% 
sau 1% — de făcut. 


Revenirea Utopiei 


A venit momentul să ne întoarcem la gândirea utopică. 


Avem nevoie de o nouă stea călăuzitoare, o hartă nouă a lumii care cuprinde 
din nou un continent îndepărtat, nemarcat pe hartă — „Utopia“. Nu mă refer 
la planurile rigide pe care fanaticii utopici încearcă să ni le bage pe gât cu 
teocraţiile lor sau cu planurile lor cincinale — aceştia nu fac decât să supună 
oameni adevăraţi unor visuri arzătoare. Gândiţi-vă aşa: Cuvântul utopie 
înseamnă atât „loc bun“, cât şi „nici un loc“. Avem nevoie de orizonturi 
alternative care să ne aprindă imaginaţia. Şi chiar mă refer la orizonturi, la 
plural; până la urmă, utopiile opuse sunt sângele dătător de viaţă al 
democraţiei. 


Ca întotdeauna, utopia noastră va fi mică la început. Bazele a ceea ce 
numim astăzi civilizaţie au fost puse cu mult timp în urmă de visători care 
şi-au urmat propriii conducători. Călugărul spaniol Bartolome de Las Casas 
(1484-1566) a militat pentru egalitatea dintre colonişti şi locuitorii nativi 
din America Latină şi a încercat să întemeieze o colonie în care toată lumea 
să trăiască bine. Industriaşul Robert Owen (1771-1858) a promovat 
emanciparea muncitorilor britanici şi a condus cu succes o fabrică de 
bumbac la care angajaţii erau plătiţi corect, iar pedepsele corporale erau 
interzise. Iar filosoful John Stuart Mill (1806-1873) credea chiar că femeile 
şi bărbaţii sunt egali. (Asta probabil şi pentru că soţia sa i-a scris jumătate 
din operă.) 


Cu toate acestea, un lucru este sigur: Dacă nu ar fi existat toţi cei care au 
visat cu ochii deschişi de-a lungul timpului, am fi cu toţii în continuare 
săraci, flămânzi, murdari, speriaţi, proşti, bolnavi şi urâţi. Fără utopie 
suntem pierduţi. Nu că ar fi rău în prezent; dimpotrivă. Însă este sumbru, 


dacă nu sperăm la ceva mai bun. „Omul are nevoie, ca să fie fericit, nu 
numai să se bucure de una şi de alta, ci şi de speranţă şi de iniţiativă şi de 
schimbare“, scria odată filosoful Bertrand Russell.35 Acesta continua în altă 
parte: „Nu trebuie să ne dorim o Utopie completă, ci o lume în care 
imaginaţia şi speranţa sunt vii şi active“.36 


Banii sunt mai buni decât sărăcia, 
fie şi numai din punct de vedere financiar. 


Woody Allen (n. 1935) 


2. De ce ar trebui să däm bani nemunciţi tuturor 


Londra, mai 2009 — Se desfăşoară un experiment. Subiecţii: 13 oameni fără 
adăpost. Sunt veterani ai locuitului pe stradă. Unii dorm pe caldarâmul rece 
din Square Mile, centrul financiar al Europei, de aproape 40 de ani. Dacă 
punem la socoteală cheltuielile poliţiei, cheltuielile judiciare şi ale 
serviciilor sociale, aceste 13 probleme au produs o factură de 400 000 de 
lire sterline (650 000 de dolari) sau chiar mai mult.! Pe an. 


Presiunea exercitată asupra serviciilor municipale şi a organizaţiilor 
caritabile este prea mare ca lucrurile să continue aşa. Astfel Broadway, o 
organizaţie de ajutorare cu sediul la Londra, ia o decizie radicală: De acum 
înainte cei 13 trântori perfecţi ai oraşului vor beneficia de un tratament de 
celebrităţi. A venit momentul să îşi ia adio de la ajutoarele zilnice în 
cupoane, cantina săracilor şi adăposturi. Vor primi un colac de salvare 
consistent şi neaşteptat. 


De acum înainte aceşti oameni ai străzii vor primi bani nemunciţi. 


Mai exact, primesc 3 000 lire de cheltuială şi nu trebuie să facă nimic în 
schimbul acestei sume.? Sunt liberi să o cheltuiască după voia inimii. Pot 
decide să apeleze la un consultant dacă doresc — sau să nu apeleze. Nu au 
nici un fel de obligaţii, nici un fel de probleme care să îi frământe.? 


Sunt întrebaţi un singur lucru: ce credeţi voi că vă trebuie? 


Lecţii de grădinărit 


„Nu mă aşteptam la cine ştie ce“, avea să îşi amintească mai târziu un 
asistent social. Dar s-a dovedit că oamenii străzii aveau dorinţe neobişnuit 


de modeste. Un telefon, un dicţionar, un aparat auditiv — fiecare avea idei 
diferite legate de propriile nevoi. De fapt, majoritatea au fost foarte 
economi. După un an, au cheltuit în medie 800 de lire sterline. 


Să îl luăm pe Simon, de exemplu, care fusese dependent de heroină vreme 
de 20 de ani. Banii i-au schimbat viaţa. Simon s-a lăsat de droguri şi s-a 
apucat de lecţii de grădinărit. „Dintr-un anumit motiv, pentru prima dată în 
viaţă, mi-am găsit echilibrul“, avea să spună el mai târziu. „Încep să mă 
îngrijesc, să mă spăl şi să mă bărbieresc. Mă gândesc acum să mă întorc 
acasă. Am doi copii.“ 


După un an de la începerea experimentului, şapte dintre cei 13 oameni ai 
străzii aveau un acoperiş deasupra capului. Alţi doi se pregăteau să se mute 
în propriile apartamente. Toți 13 făcuseră paşi importanţi spre solvabilitate 
şi dezvoltare personală. Urmau cursuri, învățau să gătească, urmau 
tratamente de dezintoxicare, îşi vizitau familiile şi îşi făceau planuri de 
viitor. 


„Le dă putere oamenilor“, a spus unul dintre asistenții sociali referindu-se la 
bugetul personalizat. „Le dă puterea de a alege. Cred că poate duce la mari 
schimbări.“ După decenii întregi de tras, de împins, de răsfăţ, de pedepse, 
de condamnare şi de protejare fără rezultate, nouă cunoscuţi vagabonzi au 
fost adunaţi de pe străzi în cele din urmă. Costul? În jur de 50 000 de lire pe 
an, în care sunt incluse salariile asistenţilor sociali. Cu alte cuvinte, nu 
numai că proiectul respectiv a ajutat 13 persoane, ci a şi redus costurile în 
mod considerabil.” Chiar şi publicaţia Economist a trebuit să conchidă că 
„cel mai eficient mod de a cheltui bani cu oamenii fără adăpost este să le 
dai lor banii“. 


Datele vorbesc de la sine 


Oamenii săraci nu se pricep la bani. Acesta pare să fie sentimentul 
predominant, aproape un truism. De altfel, dacă s-ar fi priceput la bani, de 
ce ar mai fi săraci, la urma urmei? Presupunem că aceştia i-ar cheltui pe fast 


food şi pe băuturi răcoritoare în loc de peşte proaspăt şi cărţi. Deci, ca să îi 
„ajutăm“, am elaborat 1 000 de programe ingenioase de asistenţă, maldăre 
de hârțoage, cu sisteme de înregistrare şi cu o armată de inspectori, toate 
acestea pornind de la principiul biblic potrivit căruia „cei care nu vor să 
muncească nu vor avea de mâncare“ (2 Tesaloniceni 3:10). În ultimii ani, 
asistenţa guvernamentală se axează tot mai mult pe asigurarea de locuri de 
muncă, beneficiarii asistenţei trebuind să-şi caute de lucru, să participe la 
programe de revenire pe posturi şi să facă în mod obligatoriu muncă 
„voluntară“. Mult trâmbiţat ca fiind o trecere „de la asistenţă socială la 
planuri guvernamentale de beneficii“, mesajul de bază este clar: Banii 
nemunciţi îi fac pe oameni leneşi. 


Doar că, potrivit dovezilor, nu îi fac. 


Vi-l prezint pe Bernard Omondi. Mulţi ani acesta a câştigat 2 dolari pe zi 
muncind la o carieră de piatră dintr-o zonă săracă a Kenyei de vest. Într-o 
dimineaţă, acesta a primit un mesaj destul de ciudat. „Când am văzut 
mesajul, am sărit în sus“, avea să îşi amintească Bernard mai târziu. Cineva 
tocmai îi transferase în contul bancar suma de 500 de dolari. Pentru Bernard 
aceasta reprezenta salariul pe aproape 3 ani. 


Câteva luni mai târziu un ziarist de la New York Times a venit în vizită în 
satul lui Bernard. Parcă toată populaţia câştigase la loto: satul era plin de 
numerar. Totuşi nimeni nu făcea risipă de bani. Dimpotrivă, aceştia îşi 
reparaseră casele şi îşi deschiseseră mici afaceri. Bernard şi-a investit banii 
într-o motocicletă Bajaj Boxer nou-nouţă cumpărată din India şi făcea 6-9 
dolari pe zi transportând oameni. Veniturile i-au crescut de peste trei ori. 


„În acest mod, alegerea le este încredinţată săracilor“, spune Michael Faye, 
fondatorul lui GiveDirectly, organizaţia care i-a făcut cadoul neaşteptat lui 
Bernard. „Şi adevărul este că nu cred că înţeleg suficient de bine care sunt 
nevoile oamenilor nevoiaşi.“ Faye nu le dă oamenilor peşte şi nici nu îi 
învaţă să pescuiască. Le dă acestora bani convins fiind că adevărații 
specialişti în nevoile săracilor sunt săracii înşişi. Când l-am întrebat de ce 
sunt atât de puţine filmuleţe sau poze pline de entuziasm pe website-ul 
organizaţiei GiveDirectly, Faye mi-a explicat că nu vrea să facă apel la 
emoţiile oamenilor. „Datele noastre vorbesc de la sine.“ 


Are dreptate: Potrivit unui studiu realizat de Institutul Tehnologic din 
Massachusetts, ajutoarele acordate de GiveDirectly conduc la creşterea 
durabilă a veniturilor (până la 38% faţă de cele de dinaintea infuziei) şi 
facilitează, de asemenea, achiziţiile imobiliare şi deținerea de animale de 
fermă (până la 58%), reducând numărul de zile în care copiii suferă de 
foame cu 42%. În plus, 93% din fiecare sumă donată ajunge direct în 
mâinile destinatarilor.* La scurt timp după ce i s-au prezentat cifrele de la 
GiveDirectly, Google a donat 2,5 milioane de dolari.” 


Însă nu numai Bernard şi consătenii lui au avut noroc. În anul 2008, 
guvernul ugandez a hotărât să dea aproape 400 de dolari la circa 12 000 de 
persoane cu vârste cuprinse între 16 şi 35 de ani. Banii s-au dat aproape 
necondiţionat; singurul lucru care li s-a cerut în schimb a fost să depună 
câte un plan de afaceri. După cinci ani, efectele erau uluitoare. După ce au 
investit în propria educaţie şi în afaceri, veniturile beneficiarilor au crescut 
cu aproape 50%. Iar şansele acestora de angajare cu peste 60%.10 


În cadrul unui alt program ugandez s-au distribuit câte 150 de dolari la peste 
1 800 de femei sărace, rezultatele fiind asemănătoare: veniturile acestora au 
crescut cu aproape 100%. Femeile care au primit sprijin de la o organizaţie 
caritabilă (costul: 350 de dolari) au beneficiat puţin mai mult de acesta, însă 
cercetătorii au calculat ulterior că ar fi fost mai eficient dacă s-ar fi cumulat 
donația de la organizaţia caritabilă cu ajutorul de la stat. După cum s-a 
concluzionat pe scurt în raport, rezultatele indică „o schimbare uriaşă în 
programele de combatere a sărăciei în Africa şi la nivel mondial“.12 


O revoluţie sudică 


Studii realizate peste tot în lume ne oferă dovezi pozitive: banii nemunciţi 
dau rezultate. 


Deja cercetările demonstrează corelaţia dintre banii donați necondiţionat şi 
reducerea infracţionalităţii, a mortalităţii infantile, a malnutriţiei, a 


numărului de sarcini în rândul adolescentelor și a chiulului, precum și 
rezultate școlare mai bune, dezvoltare economică și egalitatea dintre sexe.13 
„Principalul motiv pentru care săracii sunt săraci este pentru că nu au 
suficienţi bani“, scrie economistul Charles Kenny, „și nu ar trebui să ne 
mire foarte tare faptul că dacă le dăm bani problema scade considerabil. “14 


În cartea Daţi-le pur și simplu bani săracilor (2010), studenţii de la 
Universitatea din Manchester furnizează nenumărate exemple de cazuri în 
care donațiile în numerar însoţite de puţine condiţii sau făcute necondiţionat 
au dat rezultate. În Namibia, cifrele privind malnutriţia au scăzut vizibil (de 
la 42% la 10%), la fel și chiulul de la școală (de la 40% la aproape zero) și 
rata infracţionalităţii (cu 42%). În Malawi, prezenţa la şcoală în rândul 
fetelor și a femeilor a sărit la 40%, fie că banii le-au fost daţi în mod 
condiționat, fie necondiţionat. În repetate rânduri, cel mai mult au de 
profitat copiii. Aceștia suferă mai puţin de foame, boli, cresc mai înalți, au 
rezultate mai bune la școală și au șanse mai scăzute să fie puși la muncă.!? 


Din Brazilia până în India, din Mexic până în Africa de Sud, programele 
prin care se donează numerar sunt tot mai la modă în ţările nedezvoltate. 
Când Naţiunile Unite și-au formulat Obiectivele de Dezvoltare ale 
Mileniului în anul 2000, aceste programe erau de neimaginat. Cu toate 
acestea, în anul 2010 prin ele erau deja ajutate 110 milioane de familii din 
45 de ţări. 


Revenind la Universitatea din Manchester, cercetătorii au constatat 
următoarele avantaje ale acestor programe: (1) gospodăriile utilizează banii 
în scopuri bune, (2) scade sărăcia, (3) pot apărea diverse avantaje pe termen 
lung pentru venituri, sănătate și veniturile impozabile și (4) programele au 
costuri mai scăzute decât alternativele la acestea.1€ Deci de ce să trimitem 
niște tipi albi, plini de pretenţii materiale, în SUV-uri, când putem pur și 
simplu să dăm salariile acestora la săraci? Cu atât mai mult cu cât în acest 
fel sunt scoși din ecuaţie funcţionarii cu degete lipicioase. În plus, banii 
donați ung roțile întregii economii: Oamenii cumpără mai mult și astfel 
crește numărul locurilor de muncă și cresc veniturile. 


Nenumărate organizaţii de ajutorare și guverne sunt convinse că știu ce le 
trebuie săracilor, investind astfel în școli, panouri solare sau turme de 


animale. Şi, lucru garantat, mai bine o vacă decât nici o vacă. Dar cu ce 
preț? Un studiu efectuat în Rwanda a demonstrat că donarea unei vaci 
implică cheltuieli de circa 3 000 de dolari (inclusiv un atelier de învăţat să 
mulgi). Pentru un rwandez această sumă reprezintă salariul pe cinci ani.!/ 
Sau hai să luăm ghiveciul de cursuri care le sunt oferite săracilor: repetate 
studii au demonstrat faptul că acestea costă mult, dar dau rezultate foarte 
scăzute, indiferent dacă scopul este învățatul pescuitului, al cititului sau al 
administrării unei afaceri.!€ „Sărăcia este esenţial legată de lipsa de bani. 
Nu înseamnă prostie“, subliniază economistul Joseph Hanlon. „Nu poţi să 
te pui pe picioare dacă nu ai picioare.“19 


Partea bună legată de bani este faptul că oamenii pot cumpăra cu ei lucruri 
folositoare, nu lucruri despre care autonumiţii specialiști cred că ar avea 
nevoie. Și, după cum se și întâmplă, există o categorie de produse pe care 
săracii nu își dau banii primiţi cadou, și anume alcoolul și tutunul. De fapt, 
dintr-un amplu studiu realizat de Banca Mondială, rezultă că în 82% dintre 
cazurile analizate din Africa, America Latină și Asia, consumul de alcool și 
tutun de fapt a scăzut.20 


Dar mai este ceva și mai ciudat. În Liberia s-a efectuat un experiment ca să 
se vadă ce se întâmplă dacă îi dai 200 de dolari celui mai șmecher dintre 
săraci. Au fost adunaţi din cartierele sărace alcoolici, drogaţi și infractori 
mărunți. După trei ani, pe ce credeţi că au cheltuit banii? Pe mâncare, haine, 
medicamente și mici afaceri. „Dacă oamenii aceștia nu au risipit banii“, se 
întreba unul dintre cercetători, „atunci cine altcineva ar face-o?“21 


Însă ni se serveşte iar și iar argumentul „săracilor puturoși“. Această 
insistenţă i-a determinat pe oamenii de știință să analizeze dacă argumentul 
este adevărat. Cu numai câţiva ani în urmă, prestigioasa publicaţie medicală 
Lancet şi-a prezentat concluziile: Dacă săracii primesc bani în mod 
necondiționat aceștia au, de fapt, tendinţa să muncească mai mult. În 
raportul final al experimentului namibian, un episcop a prezentat această 
frumoasă explicaţie: „Citiţi cu atenţie în Ieşirea 16“, scrie acesta, „cum 
poporul Israelului în lungul său drum de eliberare din sclavie a primit mana 
cerească. Însă“, continuă el, „aceasta nu i-a făcut pe oameni mai leneși; 
dimpotrivă, le-a dat posibilitatea să își continue drumul. ..“23 


Utopia 


Bani nemunciţi: o noțiune care a mai fost sugerată de unii dintre cei mai 
importanţi gânditori ai lumii. Thomas Morus visa la asta în cartea sa Utopia 
din 1516. Aveau să îl urmeze nenumărați economiști și filosofi — printre 
care și câștigători ai Premiului Nobel.24 Susţinătorii ideii au fost persoane 
cu toate tipurile de orientări politice, inclusiv fondatorii politicii neoliberale, 
Friedrich Hayek și Milton Friedman.2? Iar în Articolul 25 din Declaraţia 
Universală a Drepturilor Omului (1948) ni se promite că într-o bună zi 
ideea va deveni realitate. 


Un venit de bază universal. 


Şi nu doar vreme de câţiva ani sau numai în ţările în curs de dezvoltare sau 
numai pentru săraci, ci exact cum scrie pe ambalaj: bani nemunciţi pentru 
toată lumea. Nu ca favoare, ci de drept. Puteţi să numiţi asta „calea 
capitalistă către comunism“.25 O sumă lunară, suficientă pentru a 
supravieţui fără a fi nevoie să ridici nici măcar un deget. Singura condiţie, 
ca să spunem așa, este „să ai puls“.?” Fără inspectori care să te verifice dacă 
ai cheltuit banii chibzuit, fără să te întrebe nimeni dacă ţi se cuvin cu 
adevărat sau nu. Gata cu programele speciale de ajutorare și de asistenţă; 
cel mult un venit suplimentar pentru pensionari, șomeri și pentru cei cu 
incapacitate de muncă. 


Venit de bază: o idee care de-acum trebuie pusă în practică. 


Mincome, Canada 


Într-o mansardă dintr-un depozit din Winnipeg (Canada) zac în jur de 2 000 
de cutii peste care se aşterne praful. Cutiile sunt pline cu informaţii — schiţe, 
tabele, rapoarte, chestionare — legate de unul dintre cele mai fascinante 
experimente sociale realizate în perioada postbelică. 


Mincome. 


Evelyn Forget, profesoară la Universitatea din Manitoba, a aflat prima dată 
despre arhivă în anul 2004. A încercat din răsputeri să dea de ea vreme de 
cinci ani până când, în 2009, a descoperit cutiile respective la Arhivele 
Naţionale. „| Arhivarii] tocmai se întrebau dacă, de fapt, n-ar putea să le 
arunce la gunoi pentru că ocupau prea mult spaţiu şi nu păreau să prezinte 
interes pentru nimeni“, avea să îşi amintească ea mai târziu.28 


Când a intrat prima dată în mansardă, lui Forget nu îi venea să îşi creadă 
ochilor. Găsise un adevărat tezaur de informaţii despre transpunerea în viaţa 
reală a visului lui Thomas Morus din urmă cu cinci secole. 


La unul dintre cele aproape 1 000 de chestionare împachetate acolo 
răspunseseră Hugh şi Doreen Henderson. Cu 35 de ani înainte, când 
începuse experimentul, el era paznic la un liceu, iar ea — casnică şi avea 
grijă de cei doi copii ai lor. Familiei Henderson nu îi mergea prea bine. 
Doreen se ocupa de grădinărit şi creştea găini ca să poată asigura hrana 
familiei. 'Trăgeau cât mai mult de fiecare dolar. 


Asta până când, într-o zi oarecare, la ușa lor au apărut doi tipi bine 
îmbrăcaţi. „Am completat nişte formulare, voiau să vadă ce venituri 
aveam“, îşi amintea Doreen.2* Şi apoi, cât ai bate din palme, problemele 
financiare ale familiei Henderson au dispărut. Hugh şi Doreen au fost 
incluşi în Mincome — primul experiment social la scară largă din Canada şi 
cel mai amplu experiment privind venitul de bază realizat vreodată la nivel 
mondial. 


În martie 1973, guvernatorul provinciei a alocat pentru proiect 83 de 
milioane de dolari în dolari SUA de azi.30 A ales ca loc de desfășurare 
pentru proiect orăşelul Dauphin, de 13 000 de locuitori, din nord-vestul 
Winnipegului. Se garanta întregii populaţii din Dauphin un venit de bază, 
asigurându-se astfel că nimeni nu avea să ajungă sub limita de sărăcie. În 


realitate, asta însemna că 30% din locuitorii oraşului — în total 1 000 de 
familii — primeau prin poştă câte un cec în fiecare lună. O familie din patru 
primea o sumă care acum ar fi în jur de 19 000 de dolari pe an, fără să i se 
pună nici o întrebare. 


Când s-a lansat experimentul, o armată de cercetători a venit în oraş. 
Economiştii urmăreau dacă locuitorii oraşului munceau mai puţin, 
sociologii veneau ca să analizeze efectele produse asupra familiei, iar 
antropologii se ascundeau în rândul comunităţii ca să observe nemijlocit 
reacţia localnicilor. 


Timp de patru ani lucrurile au mers bine, dar alegerile au încurcat treaba. A 
venit la putere un guvern conservator. Noul guvern canadian nu credea în 
respectivul experiment costisitor, la care guvernul statului contribuia cu trei 
sferturi din sumă. Când a fost clar că noul guvern nu avea să mai finanţeze 
nici măcar o analiză a rezultatelor experimentului, cercetătorii au hotărât să 
îşi adune dosarele în circa 2 000 de cutii. 


La Dauphin decepţia a fost uriaşă. La lansarea sa în 1974, Mincome fusese 
considerat drept un program-pilot care avea să fie implementat ulterior în 
toată ţara. Acum părea sortit uitării. „Autorităţile guvernamentale care se 
opuneau [proiectului Mincome] nu doreau să mai cheltuiască bani ca să 
analizeze informaţiile şi să vadă ceea ce credeau deja: că nu a mers bine“, 
povestea unul dintre cercetători. „lar cei care susțineau proiectului 
Mincome erau îngrijoraţi pentru că dacă s-ar fi analizat datele şi rezultatele 
nu ar fi fost favorabile atunci însemna că s-ar fi cheltuit alte milioane de 
dolari pe analize şi ar fi fost şi mai jenaţi.“31 


Când profesorul Forget a auzit prima dată despre Mincome, nimeni nu ştia 
nici măcar care erau, de fapt, rezultatele experimentului. Printr-o 
coincidenţă, programul de asistenţă medicală al Canadei a fost introdus cam 
în aceeaşi perioadă, în 1970. Arhivele Asigurărilor de sănătate i-au pus la 
dispoziţie lui Forget o mulţime de date prin care putea compara Dauphin cu 
oraşele învecinate şi alte grupuri monitorizate. Timp de trei ani aceasta a 
supus datele la numeroase analize statistice. Indiferent de modalitatea 
folosită, rezultatele erau de fiecare dată aceleaşi. 


Mincome avusese un succes răsunător. 


De la experiment la lege 


„Din punct de vedere politic exista teama că dacă începi să garantezi un 
venit anual oamenii nu o să mai lucreze şi o să îşi întemeieze familii 
numeroase“, spune Forget.’ 


Însă, în realitate, s-a întâmplat exact opusul. Tinerii se căsătoreau mai 
târziu, iar numărul naşterilor a scăzut. S-au îmbunătăţit simţitor rezultatele 
la învăţătură: „grupul Mincome“ învăţa mai mult şi mai repede. În fine, 
numărul total de ore de lucru a scăzut cu numai 1% în rândul bărbaţilor, cu 
3% în rândul femeilor căsătorite şi cu 5% în rândul femeilor necăsătorite. 
Bărbaţii care îşi întreţineau familiile munceau aproape la fel, iar femeile 
devenite mame de curând foloseau ajutorul financiar ca să îşi mai ia câteva 
luni de concediu de maternitate, în timp ce studenţii rămâneau mai mult la 
studii.33 


Însă constatarea cea mai remarcabilă făcută de Forget a fost faptul că 
scăzuse numărul internărilor în spital cu 8,5%. Având în vedere volumul 
cheltuielilor de la bugetul public legate de sănătate din ţările dezvoltate, 
acest fapt a avut implicaţii financiare uriaşe. După câţiva ani de la debutul 
experimentului a scăzut violenţa domestică, la fel şi problemele de sănătate 
mintală. Programul Mincome făcuse întregul oraş mai sănătos. Forget nu 
putea nici măcar să îşi imagineze care ar fi fost efectele asigurării unui venit 
de bază asupra generaţiei următoare, atât din punct de vedere al câştigurilor, 
cât şi al sănătăţii. 


Dauphin — oraşul care nu cunoştea sărăcia — a reprezentat doar unul dintre 
cele cinci experimente privind venitul garantat din America de Nord. Toate 
celelalte patru s-au desfăşurat în SUA. Puţină lume ştie că SUA au fost cât 
pe ce să realizeze o reţea de asigurări sociale cel puţin la fel de dezvoltată 
ca aceea din majoritatea ţărilor din Europa Occidentală. Când preşedintele 
Lyndon B. Johnson a declarat „război împotriva sărăciei“ în 1964, şi 


democraţii, şi republicanii s-au mobilizat ca să susţină reformele 
fundamentale de ajutoare sociale. 


Însă, mai întâi, trebuia să se facă nişte teste. S-au cheltuit zeci de milioane 
de dolari pentru asigurarea venitului de bază pentru peste 8 500 de 
americani din New Jersey, Pennsylvania, lowa, Carolina de Nord, Indiana, 
Seattle şi Denver în cadrul primelor experimente sociale pe scară largă 
menite să distingă grupurile experimentale de cele de control. Cercetătorii 
îşi propuneau să răspundă la trei întrebări: (1) Dacă ar primi un venit 
garantat, lumea ar munci cu mult mai puţin? (2) Ar costa prea mult 
programul? (3) S-ar dovedi nefezabil din punct de vedere politic? 


Răspunsurile au fost: nu, nu şi da. 


În toate cazurile numărul orelor de lucru a scăzut puţin. Nu se justifică să 
vorbim despre „lene“ potrivit constatărilor noastre“, a spus analistul-şef al 
datelor din cadrul experimentului de la Denver. „Nu este nici pe departe 
vorba despre abandonul în masă pe care îl prevesteau profeţii eşecului.“ 
Reducerea muncii plătite a fost în medie de 9% pe familie şi în toate statele 
cei care au lucrat mai puţin au fost tinerii cu vârste în jur de 20 de ani şi 
femeile care aveau copii mici.24 


Din cercetările ulterioare a rezultat că până şi procentul de 9% fusese 
probabil exagerat. În studiul iniţial, acesta s-a calculat pe baza venitului 
autodeclarat, dar când datele au fost comparate cu cele din evidenţele 
oficiale, s-a dovedit că multe venituri nu fuseseră declarate. După 
rectificarea acestei inadvertenţe, cercetătorii au constatat că, de fapt, nu 
scăzuse aproape deloc numărul orelor lucrate. 


„Scăderile numărului orelor lucrate s-au compensat, cu siguranţă, într-o 
anumită măsură cu alte activităţi folositoare, precum căutarea de slujbe mai 
bune sau munca la domiciliu“, se remarca într-un raport final din cadrul 
experimentului din Seattle. De exemplu, o mamă care îşi abandonase 
studiile a lucrat mai puţin ca să obţină o diplomă de licenţă în psihologie şi 
să lucreze ca cercetător. O altă femeie a făcut cursuri de actorie; soţul 
acesteia s-a apucat să compună muzică. „Acum suntem artişti independenţi 
financiar, având propriile venituri“, le-a spus aceasta cercetătorilor.36 În 
rândul tinerilor care au participat la experiment, aproape toate orele 


neremunerate au fost investite în educaţie. Printre subiecţii din New Jersey 
numărul de absolvenţi de liceu a crescut cu 30%.37 


Şi astfel, în revoluţionarul an 1968, când au ieşit în stradă tineri 
demonstranti din întreaga lume, cinci economişti de renume — John Kenneth 
Galbraith, Harold Watts, James Tobin, Paul Samuelson şi Robert 

Lampman — i-au adresat Congresului o scrisoare deschisă. „Patria nu îşi va 
fi făcut datoria până când nu le va fi asigurat tuturor conaţionalilor un venit 
cel puţin egal cu limita oficial recunoscută a sărăciei“, spuneau aceştia într- 
un articol publicat pe prima pagină a ziarului New York Times. Potrivit 
economiştilor, costurile erau „considerabile, dar se încadrau în capacitatea 
economică şi fiscală naţională“.38 


Scrisoarea a fost semnată de 1 200 de economişti. 


Iar apelul lor nu a rămas fără răspuns. În luna august din anul următor, 
preşedintele Nixon a prezentat un proiect de lege prin care se asigura un 
venit de bază modest, proiect pe care l-a descris drept „cea mai importantă 
contribuţie la legislaţia socială din istoria noastră naţională“. Potrivit lui 
Nixon, copiii din generaţia exploziei demografice aveau să realizeze două 
lucruri considerate imposibile de către generaţiile anterioare. Pe lângă 
zborul omului pe lună (fapt petrecut cu o lună înainte), acea generaţie avea 


să elimine, în sfârşit, sărăcia. 


Potrivit unui sondaj realizat de Casa Albă, 90% dintre ziare au primit cu 
entuziasm proiectul.2% Chicago Sun-Times l-a numit „Un uriaş salt înainte“, 
iar Los Angeles Times — „Un nou proiect îndrăzneţ“.+0 Consiliul Naţional 
al Bisericilor a fost în favoarea proiectului, la fel şi sindicatele şi chiar şi 
sectorul corporatist.+1 La Casa Albă a sosit o telegramă în care scria: „Doi 
republicani din partea superioară a clasei mijlocii, care urmeză să contribuie 
la finanţarea proiectului, vă spun bravo“.%2 Comentatorii repetau în stânga 
şi-n dreapta citatul lui Victor Hugo: „Nu e nimic pe lume mai puternic decât 
o idee căreia i-a venit vremea să se împlinească“. 


Se părea că venise cu adevărat vremea venitului de bază. 


„ÎN CONGRES SE VOTEAZĂ PLANUL DE ASISTENŢĂ SOCIALĂ... 
O LUPTĂ CÂŞTIGATĂ ÎN CADRUL CRUCIADEI PENTRU 


REFORMĂ“, titra New York Times în data de 16 aprilie 1970. Cu 243 de 
voturi pentru şi 155 împotrivă, Planul de Asistenţă Socială (PAS) al lui 
Nixon a fost aprobat cu o majoritate covârşitoare. Mulţi dintre comentatori 
se aşteptau ca planul să fie votat şi de Senat cu o majoritate chiar mai mare 
decât în Camera Reprezentanţilor. Însă în cadrul Comisiei de Finanţe a 
Senatului au apărut îndoieli. „Acest proiect de lege reprezintă cea mai vastă, 
scumpă şi cuprinzătoare lege privind asistenţa socială concepută vreodată“, 
a spus un senator republican.+3 Democratii au fost însă cei mai încrâncenați. 
Aceştia considerau că PAS nu oferea suficient şi insistau să se asigure un 
venit de bază şi mai mare.“ După ce luni de zile a fost discutat când în 
Senat, când la Casa Albă, proiectul a fost abandonat în cele din urmă. 


Anul următor Nixon a prezentat în cadrul Congresului o propunere uşor 
modificată. Din nou proiectul de lege a fost aprobat de Casa Albă, de data 
aceasta în cadrul unui pachet mai amplu de reforme. 288 au votat pentru şi 
132 — împotrivă. În discursul său din 1971 privind Starea Națiunii, Nixon 
şi-a prezentat planul de „a pune bazele venitului tuturor familiilor cu copii 
din America“ drept „cea mai importantă normă legală“ din programul 
său. 


Însă proiectul a fost din nou respins de Senat. 


Abia în 1978 planul privind venitul de bază a fost abandonat definitiv în 
urma unei descoperiri fatale făcute cu ocazia publicării rezultatelor finale 
ale experimentului de la Seattle. O anumită constatare a atras atenţia 
tuturor: numărul divorţurilor crescuse cu peste 50%. Această cifră statistică 
a eclipsat repede toate celelalte rezultate, cum ar fi rezultatele la învăţătură 
şi îmbunătăţirea stării de sănătate. Era evident că un venit de bază le dădea 
femeilor prea multă independeţă. 


Zece ani mai târziu, când au fost reanalizate datele respective s-a dovedit că 
se strecurase o eroare statistică; de fapt, nu crescuse deloc numărul 
divorţurilor.+S 


Zadarnic, periculos și pervers 


„Se poate! Cum să învingem sărăcia din America până în 1976“, scria plin 
de încredere în 1967 scriitorul James Tobin, câștigător al Premiului Nobel. 
Pe vremea aceea aproape 80% dintre americani susțineau ideea unui venit 
de bază garantat.” După mai mulţi ani, Ronald Reagan avea să spună în 
batjocură celebrele cuvinte: „În anii 1960 am luptat împotriva sărăciei, iar 
sărăcia a învins“. 


Momentele de răscruce ale civilizaţiei au întotdeauna la început un iz de 
utopie. Potrivit renumitului economist Albert Hirschman, într-o primă fază 
utopiile sunt criticate după trei criterii: zădărmnicie (nu se poate), pericol 
(riscul e prea mare) și perversitate (va degenera în antiutopie). Însă tot 
Hirschman scria că aproape imediat ce devin realitate utopiile încep să fie 
considerate ceva cât se poate de obișnuit. 


Nu cu foarte mult timp în urmă democraţia încă mai era considerată drept o 
minunată utopie. Multe minţi luminate, de la filosoful Platon (427-347 
î.Hr.) până la omul de stat Edmund Burke (1729-1797), avertizau că 
democraţia este zadarnică (masele erau prea proaste ca să o gestioneze), 
periculoasă (guvernarea majorităţii echivala cu jocul cu focul) și perversă 
(„interesul general“ avea să fie corupt în scurt timp de interesele câtorva 
generali șireți sau ale altora). Comparaţi asta cu argumentele împotriva 
venitului de bază. Acesta este considerat zadarnic pentru că nu ni-l putem 
permite, periculos pentru că oamenii s-ar lăsa de muncă și pervers pentru că 
în cele din urmă o minoritate va trebui să muncească și mai din greu ca să 
susțină majoritatea. 


Dar... staţi o clipă. 


Zadarnic? Pentru prima dată în istorie suntem, de fapt, suficient de 
bogați ca să asigurăm un venit de bază considerabil. Putem să scăpăm 
de toate tâmpeniile birocratice menite să îi silească pe beneficiarii de 
asistenţă socială să accepte cu orice preţ slujbe neeficiente și, în plus, 
putem să susţinem finanţarea noului sistem simplificat descotorosindu- 
ne de labirintul de reduceri și de scutiri de impozite. Fondurile 
necesare suplimentare pot proveni din impozitarea bunurilor, a 
deșeurilor, a materiilor prime şi a consumului. 


Să ne uităm la cifre. Eradicarea sărăciei în SUA ar costa numai 175 de 
miliarde de dolari, mai puţin de 1% din PIB.4% Asta înseamnă în jur de un 
sfert din cheltuielile militare ale SUA. Învingerea sărăciei ar fi o adevărată 
victorie în comparaţie cu războaiele din Afghanistan și Irak, care, potrivit 
unui studiu efectuat la Harvard, ar fi avut costuri uluitoare în jur de 4-6 
trilioane de dolari.+* De fapt, toate ţările dezvoltate din lume au avut 
posibilitatea de a eradica sărăcia cu mulţi ani în urmă.>0 


Însă dacă un sistem îi ajută exclusiv pe săraci, acesta va mări diferenţele 
dintre săraci și restul societăţii. „O politică dedicată săracilor este o politică 
sărăcăcioasă“, observa Richard Titmuss, marele teoretician care a studiat 
sistemele de ajutor social gratuit. Cei de stânga au un reflex adânc 
înrădăcinat de a aservi toate planurile, creditele și veniturile în plus. 
Problema este că această tendinţă nu este eficientă. 


Într-un cunoscut articol publicat la sfârșitul anilor 1990, doi sociologi 
suedezi demonstrează că statele cu cele mai universale programe de 
guvernare au avut cele mai bune rezultate legate de reducerea sărăciei.51 În 
principiu, oamenii sunt mai dispuşi să fie solidari dacă prin asta au ceva de 
câştigat ei înşişi. Cu cât avem mai mult de câştigat de pe urma sistemului de 
asistenţă socială gratuită noi înşine, familiile noastre şi prietenii noştri, cu 
atât suntem mai dispuşi să contribuim la el.52 Aşadar, în mod logic, un venit 
de bază universal şi necondiţionat s-ar bucura şi de o susţinere mai amplă. 
La urma urmei, cu toţii avem de câștigat.” 


Periculos? Desigur că unii vor decide să muncească mai puţin, dar 
tocmai asta-i şi ideea. Câţiva artişti şi scriitori („toţi cei pe care 
societatea îi disprețuiește cât sunt în viaţă şi îi apreciază după ce 

mor“ — Bertrand Russell) ar putea chiar să nu mai muncească deloc pe 
bani. Există extrem de multe dovezi potrivit cărora mare majoritate a 
oamenilor vor, de fapt, să muncească fie că trebuie, fie că nu." De fapt, 
lipsa unui loc de muncă ne face profund nefericiţi.55 


Unul dintre avantajele venitului de bază este faptul că acesta i-ar scăpa pe 
săraci de capcana asistenţei sociale şi i-ar motiva să îşi caute slujbe 
remunerate care le-ar oferi şansa reală de dezvoltare şi de promovare. Atâta 
timp cât venitul de bază este necondiţionat şi nici nu încetează să se acorde, 


nici nu se reduce în caz de angajare pe un post remunerat, condiţiile de trai 
ale acestora nu pot decât să se îmbunătăţească. 


Pervers? Din contră, tocmai sistemul de asistenţă socială a degenerat 
într-un monstru pervers de control şi de umilire. Autorităţile îi 
urmăresc pe beneficiarii de asistenţă socială pe Facebook ca să vadă 
dacă aceştia îşi cheltuiesc banii în mod înţelept — şi vai de capul celor 
care îndrăznesc să facă muncă voluntară fără aprobare. Este nevoie de 
o armată de lucrători de asistenţă socială care să îi îndrume pe oameni 
prin jungla de proceduri privind eligibilitatea, depunerea de cereri, 
aprobarea şi reangajarea. Şi apoi se mobilizează o grămadă de 
inspectori ca să analizeze documentele. 


Sistemul de asistenţă socială, care ar trebui să le dea oamenilor un 
sentiment de siguranţă şi de mândrie, a degenerat într-un sistem de 
suspiciune şi de ruşine. Este un pact grotesc între dreapta şi stânga. 
„Dreapta politică se teme că lumea nu o să mai muncească“, se plânge 
doamna profesor Forget din Canada, „iar stânga nu are încredere că lumea o 
să facă alegeri corecte.“5S Un sistem cu un venit de bază ar fi un compromis 
mai bun. În ceea ce priveşte redistribuţia, acesta ar îndeplini condiţiile de 
corectitudine ale celor de stânga; iar în ceea ce priveşte regimul de amestec 
şi umilire, acesta le-ar da celor de dreapta un guvern mai restrâns ca 
oricând. 


Să vorbim altfel, să gândim altfel 


S-a mai spus asta. 


Avem pe cap un sistem de asistență socială din vremuri apuse, când 
familiile erau întreţinute financiar în majoritate de către bărbaţi, iar lumea 
lucra o viaţă întreagă la aceeași firmă. Sistemul de pensii și regulile de 
protecţie socială sunt în continuare în acord cu cei suficient de norocoși să 
aibă o slujbă stabilă, asistenţa publică pornește de la ideea greșită că putem 
conta pe faptul că economia ne va asigura suficiente locuri de muncă, iar 


avantajele asigurărilor sociale constituie adesea nu o trambulină, ci o 
capcană. 


Nu a existat niciodată un moment mai potrivit pentru introducerea venitului 
de bază universal și necondiţionat. Priviţi în jur. O mai mare flexibilitate la 
locul de muncă implică și necesitatea creării unei mai mari siguranţe. 
Globalizarea erodează salariile clasei mijlocii. Prăpastia tot mai adâncă 
dintre cei care au și cei care nu au o diplomă de licenţă conduce la 
necesitatea de a le da o mână de ajutor celor nelicenţiaţi. Iar crearea de 
roboţi din ce în ce mai inteligenţi ar putea conduce la pierderea locurilor de 
muncă și de către cei cu licenţă. 


În ultimele decenii, clasa mijlocie şi-a menţinut puterea de cumpărare 
afundându-se tot mai adânc în datorii. Dar acest model nu este viabil, după 
cum știm de-acum. Vechea vorbă „cei care nu vor să muncească nu o să 
aibă ce mânca“ este acum folosită abuziv pentru a legitima inegalitatea. 


Să nu mă înţelegeţi greșit, dar capitalismul este un minunat motor al 
prosperității. „A făcut minuni mai mari decât piramidele egiptene, 
apeductele romane și catedralele gotice“, după cum scriau Karl Marx și 
Friederich Engels în Manifestul comunist. Dar tocmai pentru că acum 
suntem mai bogaţi ca oricând putem să facem următorul pas în istoria 
progresului: să le dăm tuturor oamenilor siguranţa unui venit de bază. Asta 
ar fi trebuit să încerce să realizeze capitalismul de la bun început. Luaţi-o 
drept un câştig al progresului, posibil datorită sângelui, a sudorii și a 
lacrimilor generaţiilor trecute. La urma urmei doar o parte din avuţia 
noastră se datorează propriilor noastre eforturi. Noi, locuitorii 'Tărâmului 
Abundenţei, suntem bogaţi datorită instituţiilor, a cunoștințelor și a 
capitalului social acumulat pentru noi de către antecesorii noștri. Această 
avuţie ne aparţine tuturor. Iar un venit de bază ne permite să o împărțim. 


Desigur că asta nu înseamnă că ar trebuie să implementăm acest vis în mod 
necugetat. Ar fi dezastruos. Utopiile încep cu puţin, prin experimente care 
schimbă lumea încet-încet. Asta s-a întâmplat pe străzile Londrei în urmă 
cu doar câţiva ani, când 13 oameni ai străzii au primit câte 3 000 de lire, 
fără să li se pună nici un fel de întrebări. După spusele unuia dintre angajaţii 
organizaţiei finanţatoare, „Este cât se poate de greu să ne schimbăm pur și 
simplu peste noapte modul în care vedem această problemă. Aceste 


programe-pilot ne permit să vorbim altfel, să gândim altfel, să punem 
problema altfel...“ 


Şi exact așa începe progresul. 


Deci avem inspectori de inspectori și oameni care creează condiţiile 
pentru ca inspectorii să îi inspecteze pe inspectori. Adevărata treabă a 
oamenilor ar trebui să fie să se ducă din nou la școală și să se gândească 
la ce se gândeau înainte de a veni cineva ca să le spună că trebuie să își 
câștige cumva existenţa. 


Richard Buckminster Fuller (1895—1983) 


3. Sfârşitul sărăciei 


Pe 13 noiembrie 1997 s-a deschis un nou cazinou chiar în sudul Munţilor 
Great Smoky din Carolina de Nord. În pofida vremii neprielnice, la intrarea 
acestuia s-a format o coadă lungă şi, cum oamenii tot veneau cu sutele, şeful 
cazinoului a început să sfătuiască lumea să stea acasă. 


Nu era de mirare că evenimentul stârnise un interes atât de mare. La urma 
urmei în acea zi nu se deschidea vreun simplu local de jocuri de noroc al 
vreunui mafiot. Harrah's Cherokee era şi încă este un imens cazino de lux 
care îi aparţine şi este condus de Grupul Estic al Indienilor Cherokee, 
inaugurarea acestuia marcând sfârşitul unei lupte decisive. Un şef de trib 
chiar prezisese că „jocurile de noroc au să îi ducă pe indienii Cherokee la 
pierzanie“!, iar guvernatorul statului Carolina de Nord a încercat să blocheze 
proiectul cu orice ocazie. 


La scurt timp de la inaugurare era clar faptul că suprafaţa de 10 000 de metri 
pătraţi dedicată jocurilor de noroc, cele trei turnuri ale hotelului cu peste 1 
000 de camere şi apartamente, nenumăratele etaje, restaurantele, piscina şi 
centrul sportiv din cadrul cazinoului nu aveau să aducă pierzanie, ci scăpare. 
Iar cazinoul nu urma să conducă la crimă organizată. Nici pe departe: 
Profitul său — care a ajuns la 150 de milioane de dolari în 2004 și a crescut 
până la 400 de milioane de dolari în 20102 — i-a permis tribului să 
construiască o școală nouă, un spital nou și o staţie nouă de pompieri. Însă 
partea leului din câștiguri a ajuns direct în buzunarele a 8 000 de bărbaţi, 
femei și copii din tribul Cherokee din Grupul Estic. De la suma iniţială de 
500 de dolari pe an, câștigurile acestora de pe urma cazinoului au crescut 
ajungând repede la 6 000 de dolari în 2001, reprezentând între un sfert și o 
treime din venitul mediu al fiecărei familii.3 


Ca o coincidenţă, o profesoară de la Universitatea Duke, pe nume Jane 
Costello, realizase un studiu cu privire la sănătatea mintală a tinerilor din 
sudul Munţilor Great Smoky începând cu anul 1993. În fiecare an, cei 1 420 
de copii implicaţi în studiul său erau supuși unui control psihiatric. 


Rezultatele cumulative ale acestora demonstraseră deja faptul că aceia care 
creșteau în sărăcie erau mai predispuși să aibă probleme comportamentale 
decât ceilalți copii. Însă acest fapt nu reprezenta chiar o noutate. Înainte de 
asta, un alt om de știință, Edward Jarvis, făcuse corelaţii între sărăcie și 
bolile mintale în renumita sa lucrare Raport cu privire la nebunie, publicată 
în 1855. 


Dar nu se găsise încă răspunsul la întrebarea: Care era cauza și care efectul? 
În perioada în care își efectua Costello cercetarea, era tot mai populară 
tendința de a considera că problemele mintale sunt determinate de factori 
genetici specifici. Dacă natura era cauza principală, atunci o pungă cu bani 
pe an ar fi ajutat la tratarea simptomelor, dar ar fi însemnat ignorarea bolii. 
Dacă însă, pe de altă parte, problemele psihiatrice ale oamenilor nu 
reprezentau cauza, ci efectul sărăciei, atunci cei 6 000 de dolari ar fi făcut 
minuni. Inaugurarea cazinoului, după cum și-a dat seama Costello, 
reprezenta o unică ocazie pentru a elucida această problemă de vreme ce un 
sfert dintre copiii implicaţi în cercetarea sa aparțineau tribului Cherokee, iar 
jumătate trăiau sub limita sărăciei. 


Imediat după deschiderea cazinoului, Costello a început deja să observe 
progrese uriașe pentru subiecţii săi. Problemele comportamentale din rândul 
copiilor care au scăpat de sărăcie au scăzut cu 40%, aceștia situându-se acum 
la același nivel cu copiii de vârsta lor care nu cunoscuseră niciodată lipsurile. 
Infracţionalitatea juvenilă din rândul indienilor Cherokee a scăzut și ea, 
precum și consumul de droguri și consumul de alcool, iar rezultatele lor la 
învăţătură s-au îmbunătăţit simțitor. La școală copiii Cherokee erau la 
același nivel cu participanţii la studiu care nu făceau parte din trib. 


La zece ani de la deschiderea cazinoului, constatările lui Costello 
demonstrau faptul că, cu cât scăpau mai devreme copiii de sărăcie, cu atât 
sănătatea lor mintală era mai bună. Costello a constatat o „scădere 
dramatică“ a comportamentului infracţional la grupa cu vârsta cea mai mică. 
De fapt, copiii Cherokee din cadrul studiului său se purtau mai frumos decât 


grupul de control. 


Când a văzut rezultatele, Costello a avut o primă reacţie de neîncredere. „Ne 
așteptăm ca intervenţiile sociale să aibă efecte relativ reduse“, avea să spună 
ea mai târziu. „Insă aceasta a avut efecte destul de mari.“ Potrivit calculelor 


doamnei profesor Costello, cei 4 000 de dolari în plus pe an au condus la 
adăugarea unui an de educaţie la persoanele cu vârste de până la 21 de ani și 
la scăderea cu 22% a șanselor de a avea un cazier judiciar la vârsta de 16 

6 
ani. 


Însă cel mai mare progres a constat în ajutarea părinţilor să fie mai buni ca... 
părinţi. Înainte de inaugurarea cazinoului părinții munceau din greu toată 
vara, însă adesea nu aveau de lucru și erau foarte stresaţi pe timpul iernii. 
Venitul suplimentar le-a permis familiilor Cherokee să pună bani deoparte și 
să îşi achite facturile în avans. Părinţii care au scăpat de sărăcie au ajuns să 
declare că au mai mult timp la dispoziţie ca să stea cu propriii copii. 


Asta nu înseamnă că munceau mai puţin, a constatat Costello. Şi mamele, și 
taţii munceau la fel de multe ore ca înainte de deschiderea cazinoului. Mai 
mult ca orice, spune o membră a tribului pe nume Vickie L. Bradley, banii 
au contribuit la reducerea presiunii pe care o resimţeau familiile și astfel 
energia pe care înainte o consumau făcându-și probleme legate de lipsa 
banilor le rămânea acum pentru copiii lor. Iar asta „îi ajută pe părinţi să fie 
mai buni“, explică Bradley.” 


Care este atunci cauza problemelor mintale din rândul săracilor? Natura sau 
cultura? Ambele, a fost concluzia lui Costello, pentru că stresul sărăciei le 
supune pe persoanele predispuse genetic la boală sau la tulburări unui risc 
ridicat. Însă din studiul respectiv mai rezultă un aspect și mai important. 


Nu putem face nimic în privinţa genelor. Dar în privinţa sărăciei putem. 


De ce fac prostii oamenii săraci 


O lume fără sărăcie — este probabil cea mai veche utopie din lume. Dar cei 
care iau în serios acest vis trebuie inevitabil să găsească răspunsul la câteva 
întrebări dificile. De ce săracii sunt mai predispuși să comită înfracţiuni? De 
ce sunt mai predispuși la obezitate? De ce consumă mai mult alcool și mai 
multe droguri? Pe scurt, de ce săracii iau atâtea decizii proaste? 


Dur? Poate, dar uitați-vă la statistici: săracii se împrumută mai des, 
economisesc mai puţin, fumează mai mult, fac mai puţin sport, beau mai 
mult și mănâncă mai puţin sănătos. Dacă le oferi săracilor cursuri gratuite 
despre gestionarea banilor vor fi ultimii care să se înscrie. Când răspund la 
anunţuri pentru locuri de muncă, săracii, de obicei, scriu cele mai proaste 
scrisori de intenţie și se prezintă la interviuri în ţinutele cel mai puţin 
profesioniste. 


Prim-ministrul britanic Margaret Thatcher a numit odată sărăcia un „defect 
de personalitate“.” Deși alți politicieni nu ar merge chiar atât de departe, nu 
este izolată opinia potrivit căreia soluţia se află în mâinile fiecăruia. Din 
Australia, până în Anglia și Suedia și în Statele Unite există încetăţenită 
ideea că sărăcia este ceva ce fiecare trebuie să depășească de unul singur. 
Desigur, statul îi poate impulsiona pe oameni în direcţia corectă prin diverse 
stimulente — prin politici de promovare a conștientizării situaţiei, prin 
penalităţi și, mai presus de orice, prin educaţie. De fapt, dacă există un glonţ 
de argint în lupta împotriva sărăciei, acesta este considerat a fi diploma de 
absolvire a liceului (sau, chiar mai bine, diploma de licenţă). 


Dar asta-i tot? 


Dacă în realitate săracii nu sunt în stare să se descurce singuri? Dacă toate 
stimulentele, toate informaţiile și educaţia sunt în zadar? Şi dacă toate 
stimulentele bine intenționate nu fac altceva decât să înrăutățească situaţia? 


Puterea contextului 


Toate aceste întrebări sunt dure, însă nu și le pune un oarecare, ci Eldar 
Shafir, psiholog de la Universitatea Princeton. Acesta și Sendhil 
Mullainathan, economist de la Harvard, și-au publicat de curând noua teorie 
asupra sărăciei.!0 Ideea principală? Contextul este stupid. 


Shafir nu are aspirații prea modeste. Dorește nici mai mult, nici mai puţin 
decât să înființeze un nou domeniu științific: știința insuficienţei. Dar nu 


avem deja așa ceva? Economia? „Auzim adesea asta“, a râs Shafir când m- 
am întâlnit cu el la un hotel din Amsterdam. „Dar pe mine mă interesează 
psihologia insuficienţei, în privinţa căreia, în mod surprinzător, s-au făcute 
puţine cercetări.“ 


Pentru economiști totul se învârte în jurul insuficienţei — la urma urmei chiar 
și cei mai mari cheltuitori nu pot cumpăra totul. Însă percepţia insuficienţei 
nu este peste tot la fel. O agendă goală este percepută diferit faţă de o zi de 
lucru foarte încărcată. Și acesta nu este un mic sentiment nevinovat. Lipsa 
afectează mintea. Oamenii se comportă diferit când percep un lucru ca fiind 
insuficient. 


Nu contează despre ce anume este vorba; fie că este vorba despre prea puţin 
timp, prea puţini bani, prieteni, mâncare — toate conduc la o „mentalitate a 
insuficienţei“. Iar acest lucru prezintă anumite avantaje. Persoanele care 
trăiesc cu senzaţia de lipsă sunt bune la rezolvarea problemelor pe termen 
scurt. Oamenii săraci au o capacitate incredibilă — pe termen scurt — de a o 
scoate la capăt, după cum directorii generali epuizați își găsesc puterea de a 
încheia o tranzacţie. 


Nu poţi să-ţi iei concediu de la sărăcie 


Cu toate astea, dezavantajele unei „mentalități a insuficienţei“ sunt mai mari 
decât avantajele. Lipsa reduce concentrarea la nevoia imediată, la întâlnirea 
care urmează să înceapă în cinci minute sau la facturile care trebuie plătite 
până mâine. Perspectiva pe termen lung iese din calcul. „Lipsa te consumă“, 
explică Shafir. „Eşti mai puţin în stare să te concentrezi asupra altor lucruri 
care sunt la fel de importante pentru tine.“ 


Să o comparăm cu un computer nou care derulează simultan zece programe 
complexe. Merge din ce în ce mai încet, dă erori şi în cele din urmă se 
blochează — nu din cauză că este un computer prost, ci pentru că are prea 
multe de făcut în acelaşi timp. Oamenii săraci au o problemă similară. Nu 


iau decizii proaste pentru că sunt proşti, ci pentru că trăiesc în nişte condiţii 
în care oricine ar lua decizii proaste. 


Întrebări precum Ce avem la cină? şi Cum am să mă descurc până la sfârşitul 
săptămânii? solicită o energie uriaşă. „Banda de frecvenţă mintală“, după 
cum o numesc Shafir şi Mullainathan. „Dacă vrei să îi înţelegi pe săraci, 
imaginează-te cu mintea în altă parte“, scriu aceştia. „E greu să te 
autocontrolezi. Eşti abătut şi te enervezi uşor. lar asta se întâmplă în fiecare 
zi.“ Aşa conduce lipsa — fie de timp, fie de bani — la decizii mai puțin 
înțelepte. 


Există însă o deosebire esenţială între oamenii foarte ocupati şi cei care 
trăiesc în sărăcie: Nu poţi să-ţi iei concediu de la sărăcie. 


Două experimente 


Deci, concret, cât de prost te face sărăcia? 


„Rezultatele noastre arată cu între 13 şi 14 puncte de IQ“, spune Shafir. 
„Este comparabil cu pierderea unei nopţi de somn sau cu efectele 
alcoolismului.“ De remarcat este faptul că am fi putut descoperi toate acestea 
în urmă cu 30 de ani. Shafir şi Mullainathan nu se bazau pe nimic complicat 
precum scanările cerebrale. „Economiştii studiază sărăcia de ani de zile, iar 
psihologii studiază limitările cognitive de ani de zile“, explică Shafir. „Noi 
doar am pus datele cap la cap.“ 


Totul a început cu câţiva ani în urmă, cu o serie de experimente desfăşurate 
într-un mall american obişnuit. Erau opriţi cumpărătorii şi întrebaţi ce ar face 
dacă ar trebui să îşi dea maşinile la reparat. Unora li se spunea că reparația 
avea să îi coste 150 de dolari, altora — 1 500 de dolari. Doreau să plătească 
pe loc, să facă un împrumut, să facă muncă suplimentară sau să amâne 
reparația? În timp ce se gândeau ce să facă, cumpărătorii au fost supuşi unei 
serii de teste cognitive. În cazul reparațiilor mai ieftine, oamenii cu venituri 
scăzute au avut un punctaj aproape egal cu cei cu venituri mari. Dar, în cazul 


reparațiilor de 1 500 de dolari, cei nevoiaşi au obţinut un rezultat mult mai 
scăzut. Simplul fapt că se gândeau la o mare problemă financiară le-a afectat 
abilitatea cognitivă. 


Shafir şi colegii săi cercetători au corectat toţi posibilii factori din cadrul 
studiului de la mall, însă nu au reuşit să lămurească un factor: Bogaţii şi 
săracii întrebaţi nu erau aceleaşi persoane. Ideal ar fi fost să poată repeta 
studiul cu aceiaşi subiecţi o dată când erau săraci şi o dată când erau bogaţi. 


Shafir a găsit ce căuta la o distanţă de circa 12 800 de kilometri, în districtele 
Vilupuram şi Tiruvannamalai din India rurală. Condiţiile erau perfecte; ca un 
făcut, fermierii din zonă care cultivă trestie de zahăr adună 60% din venitul 
anual o dată, imediat după strânsul recoltei. Asta înseamnă că sunt bogaţi o 
parte din an şi săraci în restul anului. Deci cum s-au descurcat în cadrul 
experimentului? În perioada când erau mai săraci, rezultatele lor la testele 
cognitive au fost considerabil mai proaste, nu pentru că deveniseră cumva 
mai proşti — erau, la urma urmei, aceiaşi fermieri indieni care cultivau trestie 
de zahăr — ci, pur şi simplu, din cauză că le era afectată capacitatea mintală. 


Capacitatea mintală internă brută 


„Combaterea sărăciei prezintă avantaje uriașe, pe care nu le-am văzut până 
acum“, subliniază Shafir. De fapt, propune acesta, pe lângă măsurarea 
produsului intern brut, poate că ar trebui să începem să calculăm și 
capacitatea mintală internă brută. O capacitate mintală sporită echivalează cu 
o mai bună creștere a copiilor, o sănătate mai bună, angajaţi mai eficienţi — și 
așa mai departe. „Combaterea insuficienţei poate conduce chiar la reducerea 
costurilor“, îşi imaginează Shafir. 


Şi exact asta s-a întâmplat în sudul Munţilor Great Smoky. Potrivit calculelor 
lui Randall Akee, economist la Universitatea din Los Angeles, veniturile de 
la cazinou care au fost împărțite copiilor Cherokee au contribuit la reducerea 
cheltuielilor. Potrivit estimărilor sale ample, eradicarea sărăciei a furnizat de 


fapt mai mulţi bani decât totalul profitului cazinoului prin reducerea 
infracţionalităţii, a folosirii centrelor de îngrijire și a repetenţiei.I! 


E.xtrapolaţi acum aceste efecte la nivelul societăţii în ansamblu. Potrivit unui 
studiu britanic, costurile legate de sărăcie în rândurile copiilor din Anglia 
ating 29 de miliarde de lire (44 de miliarde de dolari) pe an.” Potrivit 
cercetătorilor, banii investiţi într-o politică de eradicare a sărăciei „s-ar 
recupera de la sine“.! 


În SUA, unde mai mult de un copil din cinci cresc în sărăcie, nenumărate 
studii au demonstrat deja că, de fapt, măsurile de combatere a sărăciei au și 
funcţia de instrument de reducere a cheltuielilor. Greg Duncan, profesor la 
Universitatea din California, a calculat că salvarea de la sărăcie a unei 
familii americane costă în jur de 4 500 de dolari pe an — mai puţin decât 
veniturile de la cazinou ale indienilor Cherokee. În final, profitul unei 
asemenea investiții pentru fiecare copil în parte ar reprezenta: 


e cu 12,5% mai multe ore lucrate 
e 3 000 de dolari economisiţi anual din asigurările sociale 
e 50 000—100 000 de dolari de venituri suplimentare pe viaţă 


e 10 000-20 000 de dolari de venituri suplimentare din impozite 


Profesorul Duncan a concluzionat că banii investiţi pentru combaterea 
sărăciei „se recuperează de la sine înainte de ajungerea la vârsta mijlocie a 
copiilor săraci“.15 


Cu siguranţă că este nevoie de un program complex ca să rezolvăm o 
problemă atât de complexă. Într-un studiu efectuat în 2013 se estima că 
cheltuielile legate de sărăcia infantilă din SUA ajungeau la 500 de miliarde 
de dolari pe an. Copiii care cresc în sărăcie studiază cu doi ani mai puţin 
decât ceilalți, muncesc cu 450 de ore mai puţin pe an și prezintă un risc 
triplu de îmbolnăvire față de copiii crescuţi în cadrul familiilor înstărite. 


Investiţiile în educaţie nu îi ajută prea mult pe copiii aceștia, spun 
cercetătorii.1€ Ei trebuie să depășească mai întâi pragul sărăciei. 


O meta-analiză recentă a 201 de studii legate de eficiența educaţiei 
financiare a ajuns la o concluzie similară: Nu ajută la nimic acest tip de 
educație.!? Asta nu înseamnă că nimeni nu învaţă nimic — săracii pot deveni 
mai înţelepţi, cu siguranță. Însă nu este suficient. „Este ca și cum înveţi pe 
cineva să înoate și apoi îl arunci în mare pe furtună“, se plânge profesorul 
Shafir. 


Educarea oamenilor nu este, cu siguranță, complet inutilă, însă aceasta îi 
poate ajuta să își gestioneze capacitatea mintală, așa încărcată cum este de 
probleme precum imposibila mlaștină birocratică a sistemului de ajutor 
social. Vă puteţi imagina că toate regulile și formalitățile sunt menite să îi 
descurajeze pe cei care nu sunt cu adevărat strâmtoraţi. Dar, de fapt, efectul 
este exact opus: este cel mai puţin probabil ca tocmai săracii — cei a căror 
capacitate mintală este deja supraîncărcată, care au mai mare nevoie decât 
oricine — să îi ceară ajutor Unchiului Sam. 


Prin urmare, o gamă largă de programe nu este folosită tocmai de către 
persoanele cărora le este destinată. „Unele burse sunt solicitate de numai 
30% dintre persoanele care îndeplinesc condiţiile“, spune Shafir, „în ciuda 
faptului că repetate studii au demonstrat faptul că o asemenea bursă, de mii 
de dolari, le-ar putea schimba viaţa.“ Un economist spune despre astfel de 
burse: de vreme ce este logic să solicite burse, exact asta vor face elevii 
săraci. Însă aceasta nu se întâmplă în realitate. Roadele burselor nu încap în 
viziunea îngustă a mentalităţii insuficienţei. 


Bani nemunciţi 


Deci, ce e de făcut? 


Shafir şi Mullainathan au câteva posibile soluţii în mânecă: studenţii 
nevoiaşi să fie ajutaţi la îndeplinirea tuturor formalităţilor financiare, de 


exemplu, sau să li se aducă aminte oamenilor când să îşi ia medicamentele 
cu ajutorul unor cutii de medicamente dotate cu luminiţe care se aprind la 
momentul potrivit. Acest tip de soluţii se numeşte „ghiont“. Ghionturile sunt 
foarte populare în rândul politicienilor de pe Tărâmul modern al Abundenţei, 
în principal pentru că nu costă aproape nimic. 


Însă, sincer vorbind, cu ce schimbă un ghiont lucrurile? Ghiontul ilustrează 
perfect o epocă în care lumea politică este preocupată în principal de 
combaterea simptomelor. Ghionturile ar putea să facă sărăcia infinitezimal 
mai suportabilă, însă când priveşti lucrurile în ansamblu vezi că nu rezolvă 
chiar nimic. Revenind la comparaţia noastră cu calculatoarele, îl întreb pe 
Shafir: De ce vă tot pierdeţi timpul reparând software-ul când aţi putea să 
rezolvaţi foarte simplu problema instalând memorie suplimentară? 


Shafir îmi răspunde cu o privire goală: „Ah! Vrei să zici să le dăm mai mulţi 
bani? Sigur, ar fi minunat“, râde el. „Însă, ţinând cont de constrângerile 
evidente... tipul de politică de stânga pe care o aveţi voi aici, la Amsterdam, 
nici măcar nu există în Statele Unite.“ 


Cu toate acestea, nu sunt suficienţi doar banii; mai este problema distribuirii 
lor. „Insuficienţa este o noţiune relativă“, spune Shafir. „Aceasta poate 
proveni din lipsa veniturilor, dar în egală măsură din aşteptări exagerate.“ E 
cu adevărat simplu: Dacă îţi doreşti mai mulţi bani, timp, prieteni sau 
mâncare, probabil că ai să ai o senzaţie de lipsă. Iar ceea ce îţi doreşti are 
legătură în mare măsură cu ceea ce au cei din jurul tău. După spusele lui 
Shafir, „Inegalitatea crescândă din lumea occidentală reprezintă un mare 
obstacol în această privinţă“. Dacă mulţi își cumpără ultimul model de 
smartphone, atunci vrei şi tu unul. Atâta vreme cât creşte inegalitatea, 
capacitatea mintală internă brută o să continue să scadă. 


Blestemul inegalităţii 


Dar parcă banii ar trebui să fie cheia către o viaţă fericită şi sănătoasă, nu-i 
aşa? 


Da. Cu toate astea, dacă vorbim la nivel naţional, e valabil doar într-o 
anumită măsură. Până la un prag de circa 5 000 de dolari pe an pe cap de 
locuitor, speranţa de viaţă creşte mai mult sau mai puţin în mod automat.!8 
Însă din momentul în care există mâncare suficientă pe masă, un acoperiş 
solid deasupra capului şi apă curentă potabilă, creşterea economică nu mai 
reprezintă o garanţie de bunăstare. De la acest punct încolo egalitatea este un 
factor de predicţie mult mai precis. 

Indicele problemelor sociale (aici pe axa verticală) cuprinde speranţa de 
viaţă, mortalitatea infantilă, infracţionalitatea, numărul de deţinuţi, 
sarcinile în rândul adolescentelor, încrederea socială, obezitatea, excesul de 
droguri și de alcool, precum și raportul dintre mobilitatea și imobilitatea 
sociale. 


Sursa: Wilkinson și Pickett 


Să luăm diagrama de alături. Pe axa verticală avem indicii problemelor 
sociale; pe axa orizontală sunt PIB-urile pe cap de locuitor ale ţărilor. Se 
pare că nu există absolut nici o corelaţie între cele două variabile. Mai mult 
decât atât, cea mai bogată superputere din lume (SUA) se situează la acelaşi 
nivel cu o ţară care are mai puţin de jumătate din PIB-ul său pe cap de 
locuitor (Portugalia) având cea mai mare incidenţă a problemelor sociale. 


„Dezvoltarea economică a contribuit cât se poate de mult la îmbunătăţirea 
condițiilor materiale din țările dezvoltate“, concluzionează cercetătorul 
britanic Richard Wilkinson. „Cu cât capeţi mai mult din ceva, orice primești 
în plus... contribuie tot mai puţin la starea ta de bine.“1* Cu toate acestea, 
graficul se schimbă cu totul dacă înlocuim venitul de pe axa orizontală cu 
inegalitatea veniturilor. Brusc avem o imagine clară, SUA și Portugalia fiind 
foarte aproape una de alta în colţul din dreapta sus. 

Inegalitatea (aici pe axa orizontală) reprezintă diferenţa dintre cei mai 
bogați și cei mai săraci 20% din fiecare ţară. 


Sursa: Wilkinson și Pickett 


Indiferent dacă te uiţi la cazurile de depresie, de epuizare, de exces de 
droguri, la ponderea ridicată de abandon școlar, la obezitate, copii nefericiti, 
prezenţă scăzută la vot sau la neîncrederea socială și politică, dovezile indică 
în toate cazurile același vinovat: inegalitatea.20 


Dar stai un pic. De ce ar avea vreo importanţă faptul că unii sunt putred de 
bogaţi, de vreme ce chiar și cei care o duc cel mai greu au un trai mai bun 
decât regii din urmă cu câteva secole? 


Are o mare importanţă. Pentru că este vorba despre sărăcie relativă. Oricât s- 
ar îmbogăţi o ţară, întotdeauna inegalitatea îi strică ploile. Este cu totul altfel 
să fii sărac într-o ţară bogată decât să fi fost sărac cu două secole în urmă, 
când aproape toată lumea peste tot era săracă lipită pământului. 


Să luăm ca exemplu atitudinea intimidantă (bullying-ul). În ţările cu mari 
diferenţe de avere există mai multe cazuri de atitudine intimidantă din cauză 
că există diferențe mai mari de condiţie socială. Sau, potrivit expresiei lui 
Wilkinson, „efectele psiho-sociale“ constau în faptul că persoanele care 
trăiesc în cadrul societăților cu inegalităţi consumă mai mult timp făcându-și 
probleme legate de modul în care îi văd ceilalți. Acest lucru scade calitatea 
relaţiilor (ceea ce se manifestă printr-o neîncredere față de străini și un stres 
legat de condiţia socială, de exemplu). Stresul rezultat constituie, la rândul 
său, un factor important de îmbolnăvire și de probleme cronice de sănătate. 


Bun, dar n-ar trebui să ne preocupe mai degrabă egalitatea de șanse decât 
egalitatea de avere? 


Adevărul este că ambele contează și că aceste două forme de inegalitate sunt 
complexe. Uitaţi-vă la statisticile la nivel mondial: cu cât este mai mare 
inegalitatea, cu atât scade mobilitatea socială. La drept vorbind, nu există 
aproape nici o ţară în lume în care împlinirea „visului american“ să fie mai 
puţin posibilă decât în SUA. Cine își dorește să se îmbogăţească pornind de 
la zero ar face mai bine să își încerce norocul în Suedia, unde oamenii care 
se nasc în sărăcie încă mai pot spera la un viitor mai bun.” 


Nu mă înţelegeţi greșit — inegalitatea nu este singura cauză a problemei. Este 
un factor structural care contribuie la agravarea multor probleme sociale și 
este legată într-un mod complex de o serie de alţi factori. Şi, de fapt, 
societatea nu poate să funcţioneze fără un anumit grad de inegalitate. Este 
nevoie în continuare de stimulente ca lumea să muncească, să își dea silința 
și să progreseze, iar banii sunt un stimul foarte eficient. Nimeni nu-și dorește 
să trăiască într-o societate în care cizmarul câștigă cât medicul. Sau, mai 
bine zis, nimeni care trăiește într-un asemenea loc nu vrea să riște să se 
îmbolnăvească. 


Cu toate acestea, în aproape toate țările dezvoltate din ziua de azi 
inegalitatea depășește cu mult ceea ce am considera în mod rezonabil de 


dorit. De curând Fondul Monetar Internaţional a publicat un raport din care 
rezultă că o inegalitate prea mare chiar blochează dezvoltarea economică.?? 
Probabil că cea mai fascinantă constatare este însă faptul că până și bogaţii 
au de suferit când inegalitatea devine prea mare. Şi aceștia devin mai 
predispuși la depresie, la suspiciuni și la numeroase alte probleme sociale.23 


„Inegalitatea veniturilor“, spun doi oameni de știință de marcă, care se ocupă 
de studiul a 24 de ţări dezvoltate, „ne face pe toți mai nemulțumiți de 
propriile vieţi, chiar dacă o ducem relativ bine.“24 


Pe vremea când sărăcia era încă ceva normal 


Nu este ceva inevitabil. 


Desigur că, în urmă cu 2 000 de ani, lisus din Nazaret a spus că întotdeauna 
vor exista săraci printre noi.25 Însă pe vremea aceea practic toate locurile de 
muncă erau în agricultură. Pur și simplu, economia nu producea suficient 
pentru a le permite tuturor să ducă o viaţă confortabilă. Şi astfel, la jumătatea 
secolului al XVIII-lea, sărăcia era doar un simplu fapt cotidian. „Săracii sunt 
ca umbrele dintr-un tablou: conferă un contrast necesar“, scria eseistul 
francez Philippe Hecquet (1661-1737). Potrivit scriitorului englez Arthur 
Young (1741-1820), „prost să fii să nu știi că trebuie să menţinem clasele de 
jos sărace, altfel acestea nu o să fie niciodată harnice“.26 


Istoricii numesc acest raționament „mercantilism“ — noțiunea potrivit căreia 
ceea ce pentru cineva este o pierdere pentru altcineva reprezintă un câștig. 
Primii economiști moderni credeau că ţările pot prospera numai pe seama 
celorlalte țări; că important este să aibă exporturi considerabile. În timpul 
războaielor napoleoniene, această modalitate de gândire a condus la anumite 
situații absurde. Anglia nu avea nici o problemă să trimită mâncare Franţei, 
de exemplu, dar interzisese exporturile de aur pentru că politicienilor 
britanici le intrase în cap ideea că fără lingouri de aur dușmanul va ajunge 
mai repede să moară de foame. 


Dacă este să îi cerem sfatul unui mercantilist, acesta s-ar gândi la reducerea 
salariilor — cu cât mai mici, cu atât mai bine. Forţa de muncă ieftină îţi 
dezvoltă latura competitivă și duce la creșterea exporturilor. Potrivit spuselor 
renumitului economist Bernard de Mandeville (1670-1733), „este evident că 
într-o naţiune liberă în care nu au ce căuta sclavii, cea mai sigură avuţie o 
reprezintă multitudinea de săraci muncitori“.?” 


Nici că putea să se înșele mai tare Mandeville. Până acum am văzut că banii 
la bani trag, fie că la nivel personal, fie la nivel de ţări. Henry Ford știa asta 
și de aceea le-a mărit considerabil salariile angajaţilor săi în 1914; cum altfel 
ar fi putut să își permită aceștia mașinile lui? „Sărăcia este un mare dușman 
al fericirii umane; distruge sigur libertatea și face imposibile anumite virtuți, 
iar pe altele extrem de dificile“, spunea eseistul britanic Samuel Johnson în 
1782.28 Spre deosebire de mulţi dintre contemporanii săi, acesta înţelesese că 
sărăcia nu înseamnă lipsă de caracter. Este o lipsă de bani. 


Un acoperiş deasupra capului 


Lloyd Pendleton, directorul Grupului Operativ pentru Oamenii Străzii din 
Utah, a avut o sclipire la începutul anilor 2000. Problema lipsei locuinţelor 
scăpase de sub control în întreg statul, mii de oameni dormind pe sub poduri, 
în parcuri și pe străzile din orașele din Utah. Poliţia și serviciile de asistență 
socială nu mai făceau faţă, iar Pendleton se săturase. Şi avea un plan. 


În 2005, în Utah, s-a declanșat un război împotriva lipsei de locuinţe, însă nu 
unul obișnuit, cu pistoale cu electroșocuri și spray-uri cu piper, ci prin 
tăierea răului de la rădăcină. Scopul? Strângerea de pe străzi a tuturor 
oamenilor fără adăpost. Strategia? Apartamente gratuite. Pendleton a început 
cu cei mai mizerabili 17 oameni ai străzii pe care i-a putut găsi. După doi 
ani, când toţi aveau de-acum o locuinţă, a extins treptat programul. Caziere 
judiciare, dependențe fără speranţă de scăpare, datorii tot mai mari — nimic 
din toate astea nu conta. În Utah, a avea un acoperiș deasupra capului 
devenise un drept. 


Programul s-a bucurat de un succes răsunător. În vreme ce în statul vecin, 
Wyoming, numărul oamenilor care locuiau pe străzi a crescut cu 213%, Utah 
a cunoscut o scădere cu 74% a lipsei cronice de locuinţe. Şi toate astea într- 
un stat ultraconservator. Partida de Ceai a durat mulţi ani în Utah, iar Lloyd 
Pendleton nu are tocmai vederi de stânga. „Am fost crescut la o fermă, unde 
înveţi să muncești din greu“, își amintește el. „Înainte le spuneam oamenilor 
străzii să își caute de lucru, pentru că eu consideram că numai de asta aveau 
nevoie.“29 


Fostul director și-a schimbat modul de gândire după ce a auzit următoarea 
poveste financiară la o conferință. S-a dovedit că pentru bugetul de stat era 
un chilipir să dea locuinţe gratuite. Economiștii guvernamentali au calculat 
că pentru un om al străzii guvernul plătea 16 670 de dolari pe an (pe servicii 
de asistenţă socială, poliţie, tribunale etc.). Un apartament plus un consultant 
de specialitate, în schimb, costau modesta sumă de 11 000 de dolari.30 


Cifrele sunt clare. Astăzi statul Utah este pe cale de a eradica lipsa cronică 
de locuinţe, devenind astfel primul stat din SUA care a rezolvat această 
problemă. Şi totodată economisește o avere. 


Despre cum s-a pierdut o cauză bună 


La fel ca şi sărăcia, rezolvarea problemei lipsei de locuinţe este mai bună 
decât simpla gestionare a acesteia.3! Principiul „mai întâi locuinţa“, după 
cum se numeşte această strategie, a făcut înconjurul planetei. În anul 2005, 
oricine se plimba prin centrul oraşelor Amsterdam şi Rotterdam sigur vedea 
oameni care dormeau pe stradă. Oamenii străzii constituiau o problemă mai 
ales în zonele gărilor şi chiar o problemă foarte costisitoare. În consecinţă, în 
timp ce Lloyd Pendleton îşi punea în practică planul în statul Utah, asistenții 
sociali, autorităţile şi politicienii din principalele oraşe olandeze s-au reunit 
ca să stabilească cum să abordeze această problemă în Olanda. Au întocmit 
un plan de acţiune. 


Bugetul: 217 milioane de dolari. 


Scopul: să îi adune de pe străzi pe toţi cei fără locuinţe. 
Locul: iniţial Amsterdam, Rotterdam, Haga şi Utrecht, apoi la nivel naţional. 


Strategia: consilierea și — cât se poate de sigur — acordarea de locuinţe 
gratuite pentru toţi. 


Durata: februarie 2006-februarie 2014. 


Planul a fost încununat de un succes de necontestat. După numai doi ani, 
problema vagabondajului din marile oraşe a scăzut cu 65%. Consumul de 
droguri a scăzut la jumătate. Până la data de 1 octombrie 2008, prin 
intermediul programului au fost adunaţi de pe străzi aproape 6 500 de 
oameni ai străzii.*? Şi, ca o cireaşă pe tort, beneficiile financiare pentru 
societate s-au dovedit a fi de două ori mai mari decât investiţia iniţială.3 


A urmat criza economică. Nu după mult timp, s-au redus bugetele şi a 
crescut numărul de evacuări. În decembrie 2013, cu trei luni înainte de 
termenul de finalizare a planului de acţiune, statistica olandeză a transmis un 
comunicat de presă sumbru. La nivel naţional lipsa locuinţelor se afla la cote 
maxime. În marile oraşe din ţară se aflau acum mai mulţi oameni ai străzii 
decât la data la care fusese lansat programul.3* Iar problema aceasta costa o 
grămadă de bani. 


Cât anume? În 2011, ministrul olandez al sănătăţii a dispus efectuarea unui 
studiu pentru rezolvarea problemei. În raportul întocmit în urma studiului au 
fost prezentate comparativ cheltuielile şi avantajele ajutoarelor acordate 
oamenilor străzii (inclusiv locuinţe gratuite, programe de asistenţă, heroină 
gratuită şi servicii de preventie), iar concluzia raportului era că investiţia în 
oamenii străzii oferă cele mai bune rezultate dintre variantele disponibile. 
Fiecare euro investit în combaterea şi prevenirea lipsei de locuinţe în Olanda 
atrage economisirea dublă sau triplă a cheltuielilor cu serviciile sociale, 
poliţie şi a cheltuielilor judiciare. 


„Acordarea de ajutoare este mai bună şi mai puţin costisitoare decât traiul pe 
străzi“, au concluzionat cercetătorii. In plus, calculele acestora au ţinut cont 
numai de sumele economisite de stat, dar este evident că eliminarea 


problemei lipsei de locuinţe prezintă avantaje şi pentru afacerile şi locuitorii 
oraşului. 


Pe scurt, ajutoarele acordate oamenilor străzii reprezintă o politică de tip 
câştig-câştig-câştig-câştig. 


O lecţie bună 


Există multe probleme pe seama cărora se pot certa înflăcărat politicienii, 
însă lipsa de locuinţe nu ar trebui să se numere printre acestea. Este o 
problemă care poate fi rezolvată. În plus, rezolvând-o devin, de fapt, 
disponibile fonduri suplimentare. Dacă eşti sărac, nu banii sunt problema ta 
principală. Dacă nu ai unde locui, principala ta problemă este să ai un 
acoperiş deasupra capului. Şi, pentru că veni vorba, în Europa numărul 
caselor nelocuite este de două ori mai mare decât numărul oamenilor 
străzii.3 În SUA proporţia este de cinci case nelocuite la o persoană fără 
locuinţă.3” 


Este regretabil faptul că, în loc să încercăm să vindecăm boala, preferăm în 
continuare să combatem simptomele, poliţia vânându-i pe vagabonzi, 
doctorii tratându-i pe oamenii străzii pentru ca apoi aceştia să se întoarcă pe 
străzi, iar asistenții sociali aplicând soluţii superficiale la răni supurânde. Un 
fost director din statul Utah a dovedit că mai există o cale. Lloyd Pendleton 
şi-a canalizat deja eforturile încercând să convingă statul Wyoming să 
înceapă să le găsească locuinţe oamenilor străzii. „Aceştia sunt fraţii şi 
surorile mele“, a spus el la o întâlnire din Casper, Wyoming. „Când suferă, 
suferim cu toţii, ca o adevărată comunitate. Suntem cu toţii legaţi între 

noi. “38 


Dacă mesajul acesta nu este suficient ca să vă trezească simţul moral, 
gândiţi-vă la conotaţiile sale financiare. Pentru că fie că vorbim despre 
pierde-vară olandezi, despre cultivatorii indieni de trestie de zahăr sau 
despre copiii Cherokee, combaterea sărăciei ne face bine nu numai la 


conştiinţă, ci şi la buzunare. După cum remarca sec profesorul Costello: 
„Societatea are de învăţat o lecţie foarte preţioasă“.29 


Cine nu îşi aminteşte trecutul este condamnat să îl repete. 


George Santayana (1863—1952) 


4. Bizara poveste a preşedintelui Nixon şi a 
proiectului său de lege privind venitul de baza 


Istoria nu este o știință care ne învaţă lecţii simple și ușor de pus în aplicare 
în viaţa de zi cu zi. Desigur că dacă reflectăm asupra trecutului ne este mai 
ușor să ne vedem în ansamblu eforturile și frământările, de la robinetele 
stricate la datoriile naţionale. La urma urmei, în trecut aproape totul era mai 
rău. Dar acum, când lumea se schimbă mai repede ca oricând, și trecutul ni 
se pare mai îndepărtat ca oricând. Pe zi ce trece se lărgește distanţa dintre 
noi și o lume străină — o lume pe care nu prea o înțelegem. „Trecutul este o 
ţară străină“, scria odată un romancier, „acolo lucrurile se fac altfel.“1 


Chiar și așa stând lucrurile, cred că istoricii ne pot oferi mai mult decât 
imaginea suferințelor noastre prezente. Țara străină pe care o numim trecut 
ne permite, de asemenea, să privim dincolo de orizonturile a ceea ce este, să 
vedem ce ar putea să fie. De ce să emitem teorii despre un venit de bază 
necondiţionat când putem să reconstituim evoluţia şi căderea reale ale 
acestuia din anii 1970? 


Fie că suntem în căutare de visuri noi, fie că redescoperim visuri vechi, nu 
putem să progresăm fără să privim în urmă. Numai acolo abstractul devine 
concret, numai acolo putem să înţelegem că trăim deja pe Tărâmul 
Abundenţei. Trecutul ne învaţă o lecţie simplă, dar esenţială: Lucrurile pot 
sta altfel. Modul în care este organizată lumea noastră nu este consecinţa 
vreunei evoluţii axiomatice. Statu-quo-ul nostru actual ar putea, pur şi 
simplu, să fie rezultatul unor banale, dar hotărâtoare meandre ale istoriei. 


Istoricii nu cred în legi dure şi rapide aplicabile ale progresului sau ale 
economiei; lumea nu este condusă de puteri abstracte, ci de către oameni 
care îşi stabilesc propria traiectorie. În consecinţă, trecutul nu numai că 
aşază lucrurile în perspectivă, ci ne şi galvanizează imaginaţia. 


Stafia din Speedhamland 


Dacă există o poveste menită să demonstreze faptul că lucrurile ar putea sta 
altfel şi că sărăcia nu este un rău necesar, aceasta este povestea din 
Speedhamland, Anglia. 


Era vara anului 1969, sfârşitul deceniului care ne-a adus curentul flower 
power şi Woodstock-ul, rock'n'roll-ul şi Vietnamul, pe Martin Luther King 
şi feminismul. Era o perioadă în care totul părea posibil, până şi un 
preşedinte care să consolideze sistemul de ajutor social. 


Richard Nixon nu era candidatul cu cele mai mari şanse să urmeze vechiul 
vis utopic al lui Thomas Morus, dar uneori istoria are un ciudat simţ al 
umorului. Omul care a fost nevoit să îşi dea demisia în urma Scandalului 
Watergate din 1974 fusese cât pe ce să implementeze, în 1969, venitul 
necondiţionat pentru toate familiile nevoiaşe. Asta ar fi însemnat un progres 
uriaş în lupta împotriva sărăciei, garantând fiecărei familii cu patru membri 
1 600 de dolari pe an, echivalentul a circa 10 000 de dolari în 2016. 


Cineva a început să înţeleagă unde duce această poveste — către un viitor în 
care banii aveau să fie consideraţi drept un drept de bază. Martin Anderson 
era consilier al preşedintelui şi s-a opus cu vehemenţă planului. Anderson o 
admira foarte mult pe o scriitoare pe nume Ayn Rand, a cărei utopie se 
învârtea în jurul pieţei libere, iar noţiunea de venit de bază era în 
contradicţie cu idealurile de guvern restrâns şi de responsabilitate 
individuală la care aceasta ţinea. 


Aşa că a declanşat ofensiva. 


Chiar în ziua în care Nixon urma să îşi anunţe planul, Anderson i-a 
prezentat un raport. În cursul săptămânilor care au urmat, documentul 
respectiv de şase pagini, un studiu de caz privind ceva ce se întâmplase în 
Anglia cu 150 de ani înainte, a făcut ceva de neimaginat: L-a făcut pe 
Nixon să se răzgândească şi astfel s-a schimbat cursul istoriei. 


Studiul se intitula „Scurta istorie a unui «Sistem de asigurări sociale pentru 
familii»“ şi conţinea aproape în întregime fragmente din cartea clasică a 
sociologului Karl Polanyi Marea transformare (1944). În capitolul al 
şaptelea, Polanyi descrie unul dintre primele sisteme de asigurări sociale din 
lume, cunoscut sub numele de sistemul Speenhamland, din Anglia 
începutului secolului al XIX-lea. Sistemul respectiv se aseamăna suspect de 
mult cu venitul de bază. 


Modul în care critica Polanyi sistemul respectiv era necruţător. Nu numai că 
acesta îi determina pe săraci să fie şi mai leneşi, prin scăderea eficienţei şi a 
salariilor acestora, ci ameninţa însăşi fundaţia capitalismului. „A adus tot 
atâta inovaţie socială şi economică cât «dreptul la viaţă»“, scria Polanyi, „şi 
până la abrogarea sa în 1834, pur şi simplu a împiedicat crearea unei pieţe a 
muncii competitive.“ În cele din urmă, Speenhamland a condus la 
„sărăcirea maselor“, care, potrivit lui Polanyi, „erau cât pe ce să îşi piardă 
forma umană“. Venitul de bază ar fi introdus nu o bază, susţinea el, ci un 
tavan. 


In introducerea raportului prezentat lui Nixon era un citat care îi aparţine 
scriitorului hispano-american George Santayana: „Cei care nu îşi amintesc 
trecutul sunt condamnaţi să îl repete“.2 


Preşedintele a fost uluit. Şi-a chemat consilieri apropiaţi şi le-a ordonat să 
afle totul despre ce se întâmplase în Anglia cu un secol şi jumătate înainte. 
Aceştia i-au arătat primele constatări legate de programele-pilot din Seattle 
şi Denver, unde în mod clar lumea nu începuse să muncească mai puţin. În 
plus, au subliniat aceştia, Speenhamland semăna mai degrabă cu haosul de 
cheltuieli cu asigurările sociale pe care Nixon îl moştenise şi care îi ţinea, 
de fapt, blocaţi pe oameni în cercul vicios al sărăciei. 


Doi dintre consilierii-şefi ai lui Nixon, sociologul şi ulterior senatorul 
Daniel Moynihan şi economistul Milton Friedman, susțineau că exista deja 
dreptul la un venit, chiar dacă era „un drept pe care însă societatea a reuşit 
să îl stigmatizeze“.5 Potrivit opiniei lui Friedman, sărăcia înseamnă să fii 
lipsit de bani. Nici mai mult, nici mai puţin. 


Însă Speenhamland a aşternut o umbră care s-a întins până mult după vara 
anului 1969. Preşedintele şi-a schimbat abordarea şi şi-a ales un discurs 


nou. În vreme ce planul său privind venitul de bază nu conţinea iniţial nici o 
prevedere prin care oamenii erau obligaţi să muncească, acum începuse să 
sublinieze importanţa muncii profitabile. Şi în vreme ce dezbaterea privind 
venitul de bază sub preşedintele Johnson începuse pe când experţii atrăgeau 
atenţia asupra faptului că şomajul se permanentiza, Nixon vorbea acum 
despre şomaj ca şi cum ar fi fost o „alegere“. Regreta faptul că trebuia să se 
ajungă la implicarea guvernului, chiar dacă, potrivit propriului său plan, 
urmau să primească asistenţă financiară alţi circa 13 milioane de americani 
(90% din aceştia fiind nevoiaşi care munceau). 


„Nixon îi propunea publicului american un alt gen de norme sociale“, scria 
istoricul Brian Steensland, „însă nu le-a oferit americanilor cadrul 
conceptual prin intermediul căruia să le înţeleagă.“4 Într-adevăr, Nixon şi-a 
înmuiat ideile progresiste într-un discurs conservator. 


Ce făcea preşedintele? am putea să ne întrebăm. 


O scurtă anecdotă ne oferă explicaţia. În anul acela, pe 7 august, Nixon i-a 
spus lui Moybihan că citea biografiile prim-ministrului Benjamin Disraeli şi 
a omului de stat lord Randolph Churchill (tatăl lui Winston). „Simpatizanţii 
Tory şi politicile liberale“, a observat Nixon, „au schimbat lumea.“” 
Preşedintele dorea să schimbe istoria. Se considera înzestrat cu şansa 
istorică de a înlătura vechiul sistem, de a salva milioane de muncitori săraci 
şi de a câştiga o victorie hotărâtoare în războiul împotriva sărăciei. Pe scurt, 
Nixon considera venitul de bază ca fiind căsătoria cea mai potrivită dintre 
politica conservatoare şi cea progresistă. 


Nu trebuia decât să convingă Camera Reprezentanţilor şi Senatul. Ca să îi 
liniștească pe colegii republicani și să potolească temerile legate de cazul 
Speenhamland, Nixon a hotărât să adauge o prevedere în proiectul său de 
lege. Persoanele care beneficiau de venituri de bază și care nu aveau un loc 
de muncă trebuiau să se înregistreze la Departamentul Muncii. Nimeni de la 
Casa Albă nu se aștepta ca prevederea respectivă să aibă vreun efect. „Nu 
mă interesează câtuși de puţin condiţia angajării“, a spus Nixon în spatele 
ușilor închise. „Ăsta este prețul în schimbul căruia primesc 1 600 de 
dolari.“$ 


A doua zi președintele și-a prezentat proiectul în cadrul unui discurs 
televizat. Dacă trebuia ca „asigurările sociale“ să fie ambalate ca fiind 
„probleme legate de muncă“ în scopul aprobării acestora de către Congres, 
atunci așa să fie. Ceea ce nu anticipase Nixon a fost faptul că discursul său 
legat de combaterea lenei în rândul săracilor și al șomerilor avea, în cele din 
urmă, să întoarcă ţara împotriva venitului de bază și a sistemului de 
asigurări sociale în ansamblu.” Președintele conservator care visa să rămână 
în istorie drept lider progresist a ratat ocazia unică de a elimina un stereotip 


adânc înrădăcinat din Anglia secolului al XIX-lea: mitul săracilor puturoși. 


Ca să spulberăm acest mit trebuie să punem o simplă întrebare istorică: Ce 
s-a întâmplat, de fapt, la Speenhamland? 


Ironia istoriei 


Să ne întoarcem în anul 1795. 


Revoluţia franceză începuse de șase ani să își transmită undele de șoc pe tot 
continentul european. Şi în Anglia nemulțumirea socială atinsese punctul de 
fierbere. Cu numai doi ani înainte, un tânăr general pe nume Napoleon 
Bonaparte îi învinsese pe englezi la asediul 'Toulonului din sudul Franţei. Ca 
și cum asta nu ar fi ajuns, ţara suferise încă un an din cauza recoltelor 
proaste fără speranţa importurilor de grâu de pe continent. Odată cu 
creșterea prețului grâului, ameninţarea revoluţiei devenea tot mai iminentă 
pe țărmurile britanice. 


Într-un district din sudul Angliei lumea și-a dat seama că represiunea și 
propaganda nu mai puteau să ţină piept valului de nemulțumire. Pe 6 mai 
1795, magistraţii din Speenhamland s-au reunit la hanul din satul Speen și 
au căzut de acord să schimbe radical asistenţa acordată săracilor. Concret, 
veniturile „tuturor persoanelor sărace și harnice și ale familiilor acestora“ 
aveau să fie completate până la nivelul subzistenţei, la o sumă echivalentă 
cu prețul pâinii și care urma să fie plătită fiecărui membru de familie.8 Cu 
cât era mai mare familia, cu atât sumele erau mai mari. 


Acesta nu era primul program de ajutoare publice, nici măcar primul din 
Anglia. În timpul domniei reginei Elisabeta I (1558-1603), prin Legea 
săracilor fuseseră introduse două tipuri de ajutoare — unul destinat săracilor 
(bătrâni, copii și handicapati) și altul destinat celor care trebuiau trimiși la 
muncă. Cei din prima categorie erau plasați în azile pentru săraci. Cei din a 
doua erau scoși la licitaţie și achiziționaţi de moșieri, iar autorităţile locale 
le completau salariile până la o anumită sumă minimă. Sistemul 
Speenhamland a pus capăt acestei diferențieri, exact după cum avea să își 
dorească Nixon după 150 de ani. De atunci nevoiașii au fost, pur și simplu, 
nevoiași, iar toată lumea care avea nevoie avea dreptul la ajutor. 


Sistemul a prins foarte repede în sudul Angliei. Prim-ministrul William Pitt 
cel Tânăr a încercat chiar să îl legifereze la nivel internațional. Se părea că 
se bucura de mare succes: foametea și greutăţile s-au redus și, ceea ce este 
mai important, revolta a fost înăbușită încă din faşă. Însă în aceeași 
perioadă unii au început să pună la îndoială înţelepciunea deciziei de a-i 
ajuta pe săraci. În lucrarea sa Disertaţie despre legile săracilor, din 1786, cu 
aproape un deceniu înaine de Speenhamland, vicarul Joseph Townsend 
avertizase deja că „numai foamea poate să îi împingă și să îi determine să 
muncească; însă în legi se prevede că nimeni nu o să sufere de foame“. Un 
alt cleric, Thomas Malthus, a dezvoltat ideile lui Townsend. În vara anului 
1798, în ajunul Revoluţiei industriale, acesta descria „marea greutate“ a 
drumului spre progres, „care mie mi se pare insurmontabilă“. Acesta pornea 
de la o dublă premisă: (1) Oamenii au nevoie de mâncare ca să 
supraviețuiască, și (2) Pasiunea dintre sexe nu poate fi eradicată. 


Concluzia sa? Creșterea demografică va depăși mereu producţia alimentară. 
Potrivit piosului Malthus, abstinenţa sexuală era singurul lucru care putea să 
îi împiedice pe cei Patru Călăreţi ai Apocalipsei să vină ca să răspândească 
război, foamete, boli și moarte. Malthus chiar era convins că Anglia se afla 
la un pas de Moartea neagră (ciuma) care ucisese jumătate din populaţia sa 
în 1349-1353.9 


Oricum, consecinţele ajutorării săracilor aveau să fie teribile. Sistemul 
Speenhamland nu făcea decât să îi încurajeze pe oameni să se căsătorească 
și să procreeze cât mai repede și mai mult posibil. Unul dintre prietenii 
apropiaţi ai lui Malthus, economistul David Ricardo, considera că venitul 


de bază îi tenta și să lucreze mai puţin, ceea ce avea să conducă la o scădere 
și mai mare a producţiei alimentare și la aprinderea flăcării unei revoluţii în 
stil francez pe pământ englez.10 


La sfârșitul verii anului 1830, a izbucnit așteptata răscoală. Strigând „Pâine 
sau sânge!“, mii de muncitori agricoli din toată ţara au distrus mașinile de 
recoltat ale moșierilor și au cerut un salariu de supraviețuire. Autorităţile au 
ripostat dur, arestând, încarcerând și deportând 2 000 de răsculați și 
condamnându-i pe alţii la moarte. 


La Londra, autorităţile guvernamentale au înţeles că trebuie să acţioneze. A 
fost lansat un studiu cu privire la condiţiile de muncă din agricultură, la 
sărăcia din mediul rural și la însuși sistemul Speenhamland. În primăvara 
anului 1832 s-a realizat cel mai amplu studiu guvernamental de până atunci, 
autorii acestuia punând întrebări la sute de persoane și adunând o grămadă 
de informaţii care au fost incluse în final într-un raport de 13 000 de pagini. 
Însă concluzia putea fi formulată într-o singură propoziţie: Speenhamland 
reprezentase un dezastru. 


Cercetătorii care au realizat studiul Comisiei Regale au dat vina pe venitul 
de bază pentru explozia demografică, reducerile salariale, comportamentul 
imoral sporit... de fapt, pentru totala decădere a clasei muncitoare engleze. 
Din fericire însă, imediat ce s-ar fi abrogat venitul de bază, scriau aceștia, 
atunci: 


e Săracii aveau să devină din nou harnici. 
e Aceştia ar fi dobândit „obiceiuri frugale“. 
: va zA A 
e „Cererile de muncă“ s-ar fi înmulțit. 
e Salariile săracilor „ar fi crescut per ansamblu“. 
e Ar fi contractat mai puţine „căsătorii imprudente și nepotrivite“. 


e Li „s-ar fi îmbunătăţit cu totul situația morală și socială“. 


Larg răspândit și aprobat, Raportul Comisiei Regale a fost considerat vreme 
îndelungată drept o sursă de căpătâi pentru noile științe sociale, fiind prima 
dată când statul colectase în mod sistematic informaţii pentru a le folosi la 
luarea unei decizii complexe. 


Chiar și Karl Max l-a folosit ca bază pentru condamnarea sistemului 
Speenhamland în capodopera sa Das Kapital (1867), 30 de ani mai târziu. 
Ajutorarea săracilor, spunea acesta, era o strategie folosită de angajatori ca 
să menţină salariile cât mai scăzute posibil aruncând răspunderea pe umerii 
guvernului. La fel ca și prietenul său Friedrich Engels, Marx a considerat 
vechile legi ale săracilor drept o relicvă a unui trecut feudal. Era nevoie de o 
revoluţie pentru eliberarea proletariatului din cătușele sărăciei, nu de un 
venit de bază. 


Cei care criticau sistemul Speenhamland au căpătat tot mai mulți adepţi, 
toată lumea și de stânga, și de dreapta calificându-l drept eșec istoric. După 
jumătatea secolului XX, gânditori eminenţi precum Jeremy Bentham, 
Alexis de Tocqueville, John Stuart Mill, Friedrich Hayek, și, mai ales, Karl 
Polanyi aveau să îl critice.!2 Speenhamland a fost un exemplu ca la carte al 
unui program guvernamental care, cu cele mai bune intenţii, a pavat drumul 
spre iad. 


După 150 de ani 


Insă povestea nu se încheie aici. 


Istoricii din anii 1960 şi 1970 au analizat din nou Raportul Comisiei Regale 
cu privire la Speenhamland şi au descoperit că o mare parte din textul 
acestuia fusese scrisă înainte de culegerea datelor. Numai 10% dintre 
chestionarele distribuite fuseseră completate. Mai mult decât atât, 
întrebările sugerau răspunsurile, răspunsurile posibile fiind formulate 
dinainte. Şi aproape nici una dintre persoanele chestionate nu beneficia, de 


fapt, de programul respectiv. Dovezile, aşa cum au fost prezentate, 
proveneau în mare parte de la elita locală, mai ales de la cler, a cărui opinie 
generală era că săracii deveneau din ce în ce mai răi şi mai leneşi. 


Raportul Comisiei Regale, în mare parte născocit, a stat la baza unei noi şi 
draconice Legi a săracilor. Se spunea chiar că secretarul Comisiei, Edwin 
Chadwick, avea „în minte proiectul“ dinainte de începerea cercetării, dar că 
fusese destul de viclean cât să îşi procure mai întâi nişte dovezi concrete. În 
plus, Chadwick era înzestrat cu „admirabila capacitate“ de a face rost de 
martori oculari dispuşi să spună ce dorea el, exact ca „un bucătar francez 
care poate să facă o tocăniţă excelentă dintr-o pereche de pantofi“, potrivit 
unui alt membru al Comisiei.13 


Cercetătorii nu şi-au bătut capul să analizeze informaţiile, chiar dacă au 
întocmit „o structură complicată de anexe menite să dea mai multă greutate 
«constatărilor» lor“, remarcă doi cercetători moderni.!+ Abordarea lor nici 
că ar fi putut să fie mai diferită de experimentele efectuate în Canada şi 
SUA în anii 1960 şi 1970 (vezi Capitolul 2). Experimentele respective 
fuseseră deschizătoare de drumuri şi meticuloase, însă nu au avut aproape 
nici un efect, în timp ce Raportul Comisiei Regale s-a bazat pe informaţii 
false, însă a reuşit să îi schimbe direcţia de acţiune preşedintelui Nixon 
după 150 de ani. 


Potrivit unui studiu mai recent, sistemul Speenhamland a avut, de fapt, 
rezultate bune. Malthus nu a avut dreptate în privinţa exploziei 
demografice, care fusese provocată în principal de nevoia crescândă de 
muncă prestată de minori. Pe vremea aceea, copiii erau ca nişte puşculiţe 
mobile, iar câştigurile lor — un fel de plan de pensie pentru părinţii lor. 

Chiar şi în prezent, după ce oamenii scapă de sărăcie, rata naşterilor scade şi 
oamenii găsesc alte modalităţi ca să investească în propriul viitor. 


Şi analiza lui Ricardo era greşită. Nu exista nici o capcană a sărăciei în 
sistemul Speenhamland, iar salariaţii aveau voie să îşi păstreze ajutoarele — 
cel puţin parţial — chiar dacă le creşteau veniturile. Astfel, venitul de bază 
nu a dus la sărăcie, ci a fost implementat tocmai în districtele în care 
suferinţa era mai acută.!” Iar revoltele rurale fuseseră de fapt provocate de 


decizia din 1819 de revenire la etalonul de aur antebelic luată, în mod 
întâmplător, la sfatul lui David Ricardo.1$ 


Şi Marx şi Engels au fost induşi în eroare. În ciuda concurenţei dintre 
latifundiari, care încercau să atragă forţă de muncă decentă, salariile, pur şi 
simplu, nu puteau fi reduse. În plus, potrivit cercetărilor istorice moderne, 
sistemul Speenhamland era mai redus decât se crezuse. Locuitorii satelor în 
care nu fusese implementat sistemul suferiseră în aceeaşi măsură de pe 
urma dificultăţilor revenirii la etalonul de aur, ale apariţiei industriei în nord 
şi ale inventării treierătorii. Treierătorile, care chiar ajutau la separarea 
grâului de pleavă, au distrus mii de locuri de muncă dintr-odată, ducând la 
scăderea salariilor şi la creşterea cheltuielor cu ajutoarele acordate săracilor. 


În acest timp, producţia agricolă a continuat să crească în mod constant, 
mărindu-se cu o treime între 1790 şi 1830.19 Exista mai multă mâncare ca 
oricând, însă scădea partea din populaţia engleză care şi-o putea permite. Şi 
asta nu pentru că lumea era leneşă, ci pentru că pierdea cursa împotriva 
maşinii. 


Un sistem odios 


În 1834, s-a desfiinţat pentru totdeauna sistemul Speedhamland. Răscoala 
din 1830, care s-ar fi declanșat mai devreme dacă nu ar fi existat venitul de 
bază, a pecetluit soarta primei inițiative de donaţii în bani, săracii fiind 
acuzaţi de propria sărăcie. În timp ce Anglia cheltuise înainte 2% din 
venitul național pentru ajutorarea săracilor, după 1834 cifra a scăzut la doar 
1%.20 


Noua Lege a săracilor a introdus poate cea mai odioasă formă de „asistență 
publică“ pe care a cunoscut-o vreodată lumea. Crezând că azilele de săraci 
erau singurul leac eficient împotriva trândăviei și a depravării, Comisia 
Regală i-a silit pe săraci să presteze o muncă de sclavi, de la spartul pietrei 
până la acţionarea cu picioarele a benzii rulante. Iar săracii flămânzeau tot 


mai mult. In orașul Andover, locatarii azilului recurgeau la rosul oaselor pe 
care trebuia să le toace pentru fertilizare. 


Când ajungeau la azil, soţii erau despărțiți unul de altul, iar copiii luaţi de 
lângă părinţi, după care nu se mai întâlneau niciodată. Femeile erau 
înfometate ca măsură de precauţie împotriva sarcinilor. Charles Dickens a 
devenit faimos pentru descrierea condiţiei săracilor de pe vremea sa. „Vă 
rog, domnule, mai vreau“, spune Oliver Twist într-un azil al săracilor în 
care băieţii primeau trei porţii de fiertură pe zi, două cepe pe săptămână și o 
felie subțire de pâine duminica. Fără să îi ajute câtuși de puţin pe săraci, 
tocmai fantoma azilului de săraci le permitea angajatorilor să păstreze 
salariile la un nivel derizoriu. 


Între timp, mitul programului Speenhamland juca un rol-cheie pentru 
propagarea ideii de piaţă liberă și care se reglează de la sine. Potrivit a doi 
istorici contemporani, acesta a contribuit la „acoperirea primului eșec 
politic important din cadrul noii științe a economiei politice“.21 Abia după 
Marea Criză a devenit clar cât de mioapă fusese obsesia lui Ricardo legată 
de etalonul de aur. În cele din urmă, piaţa perfectă care se reglează de la 
sine s-a dovedit a fi o iluzie. 


Sistemul Speenhamland a fost, dimpotrivă, un mijloc eficient de abordare a 
problemei sărăciei. Într-o lume care se schimba extrem de repede, sistemul 
a oferit siguranţă. „Neavând nici pe departe un efect inhibitor, acesta a 
contribuit probabil la dezvoltarea economică“, era concluzia unui studiu 
întocmit ulterior.22 Simon Szreter, istoric de la Universitatea Cambridge, 
susține chiar că legislația de combatere a sărăciei a jucat un rol determinant 
în dezvoltarea Angliei ca putere mondială. Potrivit lui Szreter, prin 
susținerea asigurării de venituri și a mobilității muncitorilor, fosta Lege a 
săracilor și sistemul Speenhamland au făcut industria agricolă engleză cea 
mai eficientă din lume.2 


Un mit dăunător 


Din când în când politicienii sunt acuzaţi că nu dau importanţă trecutului. În 
cazul de faţă, însă, probabil că Nixon îi dădea prea multă. Chiar și după un 
secol și jumătate de la raportul fatal, mitul Speenhamland este încă bine- 
sănătos. Când proiectul de lege al lui Nixon a fost respins de Parlament, 
gânditorii conservatori au început să dezaprobe cu vehemenţă sistemul 
asigurărilor sociale, folosind în acest sens tocmai argumentele eronate 
utilizate în 1834. 


Argumentele respective s-au regăsit în mega-bestsellerul lui George Gilder, 
Bogăţie și sărăcie (Wealth and Poverty), din 1981, lucrare care avea să îl 
facă pe acesta autorul cel mai citat de către Reagan și în care sărăcia este 
caracterizată drept o problemă morală înrădăcinată în lene și vicii. Şi 
argumentele au apărut din nou după câţiva ani în influenta carte Teren 
pierdut (Losing Ground), în care sociologul conservator Charles Murray a 
reciclat mitul Speenhamland.2* Ajutorul din partea statului, scria acesta, nu 
făcea decât să submineze moravurile sexuale și etica muncii săracilor. 


Acestea aminteau de Townsend și Malthus, însă, după cum corect remarca 
un istoric, „oriunde trăiesc săraci ai să găsești și ne-săraci care emit teorii 
despre inferioritatea culturală și disfuncţionalitatea acestora“.25 Chiar și 
fostul consilier al lui Nixon, Daniel Moynihan, a încetat să creadă în venitul 
de bază când s-a crezut iniţial că rata divorțurilor crescuse pe parcursul 
programului-pilot de la Seattle, concluzie care ulterior se dovedise eronată 
din cauza unei greşeli matematice.2% La fel a făcut și președintele Carter, 
deși cochetase la un moment dat cu ideea. 


Adeptul loial al lui Ayn Rand, Martin Anderson, a simţit gustul victoriei. 
„Reformarea radicală a sistemului de asigurări sociale este un vis 
irealizabil“, scria triumfător în New York Times.2” Venise vremea să 
eliminăm vechiul sistem de asigurări sociale, după cum se întâmplase 
anterior cu Legea engleză a săracilor din 1834. În 1996, preşedintele 
democrat Bill Clinton a pus în sfârșit punct „sistemului de asigurări sociale 
așa cum îl știam“. Pentru prima dată de la aprobarea Legii privind 
asigurările sociale din 1935, asistenţa pentru săraci era considerată din nou 
drept favor în loc de drept. „Responsabilitatea personală“ a devenit noua 
expresie la modă. Perfectibilitatea societăţii a fost înlocuită cu 
perfectibilitatea personală, ilustrată prin alocarea sumei de 250 de milioane 


de dolari pentru „training de castitate“ pentru mamele necăsătorite.28 
Reverendul Malthus ar fi fost sigur de acord cu asta. 


Printre puţinele voci discordante s-a numărat și Daniel Moynihan — nu din 
cauză că sistemul fusese atât de bun, ci pentru că era mai bun decât nimic.2? 
Lăsând la o parte îndoielile sale anterioare, Moynihan a prezis că sărăcia 
infantilă avea să escaladeze dacă sistemul de asigurări sociale urma să se 
găurească și mai mult. „Ar trebui să le fie rușine“, a spus el despre guvernul 
Clinton. „Istoria îi va face de râs.“30 Între timp sărăcia infantilă din SUA a 
ajuns din nou la nivelul său din 1964, când au început Războiul împotriva 
sărăciei și cariera lui Moynihan. 


Lecţiile istoriei 


Însă lucrurile ar putea sta altfel. 


Istoricul Brian Steensland de la Universitatea Princeton a reconstituit cu 
meticulozitate creşterea şi scăderea venitului de bază în SUA şi subliniază 
că, dacă s-ar fi pus în aplicare proiectul lui Nixon, acesta ar fi produs efecte 
uriaşe. Programele de asistenţă publică nu ar mai fi fost considerate drept 
simple stimulente pentru oportuniştii puturoşi. Nu ar mai fi existat distincţia 
dintre săraci „care merită“ şi cei „care nu merită“. 


Avându-şi originile în Legea săracilor din epoca elizabetană, această 
distincţie istorică este şi în ziua de azi unul dintre principalele obstacole în 
calea unei lumi fără sărăcie. Venitul minim ar putea schimba acest lucru 
furnizând un venit minim garantat pentru toţi.31 Dacă Statele Unite, cea mai 
bogată naţiune din lume, ar fi ales această cale, este puţin probabil că nu i- 
ar fi urmat exemplul şi alte ţări. 


Insă istoria a luat o altă întorsătură. Argumentele folosite odinioară pentru 
susţinerea venitului de bază (vechiul sistem era ineficient, scump, 
degradant) au ajuns să fie folosite împotriva sistemului de asigurări sociale 


în ansamblu. Umbra sistemului Speenhamland şi discursul eronat al lui 
Nixon au stat la baza reducerilor aplicate de Reagan şi Clinton. 


În ziua de azi ideea venitului de bază pentru toţi americanii este, potrivit 
exprimării lui Steendland, „de neconceput“, la fel cum erau în trecut 
„dreptul de vot al femeilor şi drepturile egale pentru minoritățile rasiale“.33 
Este greu de imaginat că vom reuşi să ne descotorosim de teoria potrivit 
căreia dacă vrei bani trebuie să munceşti pentru ei. Faptul că atât de recent 
un preşedinte atât de conservator ca Richard Nixon s-a gândit să introducă 
un venit de bază pare să se fi şters din memoria colectivă. 


Statul care supraveghează 


Potrivit unuia dintre cei mai mari autori ai secolului XX, „mai întâi 
descoperi josnicia sărăciei“. George Orwell ştia, pentru că a cunoscut 
personal ce înseamnă sărăcia. În memoriile sale Fluierând a pagubă prin 
Paris şi Londra (1933), acesta scrie: „Credeai că o să fie destul de simplu; 
este însă îngrozitor de complicat. Credeai că o să fie cumplit; este, pur şi 
simplu, sordid şi plictisitor.“ 


Orwell îşi aminteşte că stătea în pat zile întregi pentru că realmente nu avea 
nici un motiv să se scoale. Esenţa sărăciei, spune el, constă în faptul că 
„anihilează viitorul“. Nu-ţi rămâne decât să supravieţuieşti aici şi acum. De 
asemenea, se minunează „cum de oamenii se consideră îndreptăţiţi să îţi 
ţină prelegeri şi să se roage pentru tine când îţi scad veniturile sub anumit 
nivel“. 


Vorbele sale sunt cu totul de actualitate. În ultimele decenii statele noastre 
cu sisteme de asigurare seamănă tot mai mult cu nişte state care 
supraveghează. Folosind tactici de tip Big Brother, Marele Guvern ne 
transformă într-o Mare Societate. În ultimul timp, naţiunile dezvoltate 
depun eforturi sporite pentru acest tip de politică de „activare“ pentru 
şomeri, politică cuprinzând o întreagă gamă de la ateliere despre cum să 
faci cerere pentru un loc de muncă până la căratul gunoiului în ture şi de la 


psihoterapie prin discuţii până la pregătire pentru a folosi Linkedin-ul. 
Chiar dacă sunt zece candidaţi pentru fiecare loc de muncă, problema este 
atribuită în mod constant nu cererii, ci ofertei. Adică şomerilor, care nu şi- 
au dezvoltat „calităţile de angajare“ sau, pur şi simplu, nu s-au străduit 
suficient de mult. 


De remarcat este faptul că economiştii au criticat de la început această 
industrie a şomajului.3* Unele programe de pregătire pentru revenirea în 
câmpul muncii chiar prelungesc perioada de şomaj, iar lucrătorii angajaţi 
ca să îi ajute pe solicitanţii de ajutor să îşi găsească slujbe costă adesea mai 
mult decât ajutoarele de şomaj. La o privire mai atentă, costurile de 
supraveghere ale statului sunt şi mai mari. La urma urmei, când îţi petreci o 
săptămână de lucru participând la nişte ateliere fără sens sau ca să execuţi 
nişte sarcini stupide implicit îţi rămâne mai puţin timp ca să te ocupi de 
copii, de educaţie şi ca să îţi cauţi o slujbă adevărată.3€ 


Imaginaţi-vă asta: o mamă cu doi copii care beneficiază de asistenţă socială 
rămâne fără ajutor pentru că nu şi-a dezvoltat suficient calităţile necesare 
angajării. Guvernul economiseşte astfel vreo 2 000 de dolari, însă adesea 
este mai mare costul ascuns al faptului că, în consecinţă, copiii vor creşte 
săraci, că se vor hrăni prost, că vor avea rezultate proaste la învăţătură şi că 
există şanse mai mari ca aceştia să fie certati cu legea. 


De fapt, criticile conservatoare la adresa statelor-dădace pun degetul pe 
rană. Actualul talmeş-balmeş birocratic ţine lumea blocată în birocratie. De 
fapt cauzează dependenţă. În vreme ce se aşteaptă ca salariaţii să îşi 
demonstreze punctele forte, serviciile sociale se aşteaptă ca solicitanţii de 
ajutoare să îşi dovedească punctele slabe; să dovedească iar şi iar că o boală 
provoacă destulă suferinţă, că o depresie este destul de sumbră şi că şansele 
de a fi angajaţi sunt suficient de scăzute. În caz contrar ți se taie ajutoarele. 
Formulare, interviuri, controale, contestaţii, evaluări, consultaţii şi apoi alte 
formulare — fiecare solicitare de asistenţă are propria procedură înjositoare 
şi costisitoare. Aceasta calcă în picioare intimitatea şi încrederea în sine 
într-un mod de neconceput pentru cineva din afara sistemului de asistenţă. 
„Creează o ceaţă nocivă de suspiciuni.“3/ 


Acesta nu este o luptă împotriva sărăciei; este un război împotriva săracilor. 
Nu există o cale mai sigură prin care să faci din cei care se află pe treapta de 
jos a societăţii — inclusiv genii precum Orwell — o armată de puturoşi 
frustraţi şi chiar agresivi şi paraziți. Sunt antrenați pentru aşa ceva. Dacă 
noi, capitaliştii, avem ceva în comun cu vechii comunişti, aceasta este 
obsesia patologică faţă de munca profitabilă. Exact cum magazinele din era 
sovietică angajau „trei funcţionari ca să vândă o bucată de carne“, noi îi 
vom face pe solicitanţii de ajutor să execute sarcini absurde, chiar dacă asta 
ne va duce la sapă de lemn.38 


Fie că suntem capitalişti, fie că suntem comunişti, totul se reduce la 
distincţia absurdă dintre două categorii de săraci şi la concepţia greşită pe 
care aproape că am reuşit să o spulberăm cu circa 40 de ani în urmă — 
aberaţia potrivit căreia o viaţă fără sărăcie este un privilegiu pentru care 
trebuie să munceşti, şi nu un drept care ni se cuvine tuturor. 


Produsul naţional brut... măsoară tot... cu excepţia a ceea ce face viaţa 
să merite să fie trăită. 


Robert F. Kennedy (1925—1968) 


5. Cifre noi pentru o nouă eră 


A început în jurul orei trei fără un sfert după-amiaza — cu trepidaţii la circa 
zece kilometri sub pământ cum nu se mai resimţiseră de jumătate de secol şi 
mai bine. La o distanţă de 9,5 kilometri seismologii au început să o ia razna 
consemnând o magnitudine de 9 grade pe scara Richter. În mai puţin de 
jumătate de oră, coasta Japoniei a fost lovită de primele valuri, acestea 
atingând înălţimi de şase, 12 şi chiar de 18 metri. La un interval de numai 
câteva ore o suprafaţă de circa 240 de kilometri pătraţi de teren a fost 
îngropată în noroi, dărâmături şi apă. 


Aproape 20 000 de oameni au murit. 


„ECONOMIA JAPONIEI ESTE ÎN CĂDERE LIBERĂ“, se proclama într- 
un titlu din 'The Guardian imediat după dezastru.! Câteva luni mai târziu, 
Banca Mondială a estimat pagubele la 235 de miliarde de dolari, 
echivalentul întregului PIB al Greciei. Cutremurul de la Sendai de pe 11 
martie 2011 a rămas în istorie drept cel mai păgubitor dezastru din toate 
timpurile. 


Însă povestea nu se încheie aici. Într-o apariţie televizată din ziua 
dezastrului, economistul american Larry Summers a spus, în mod ironic, că 
această tragedie avea să contribuie la dezvoltarea economiei japoneze. 
Desigur că pe termen scurt urma să scadă producţia, dar după vreo două luni 
eforturile de revenire aveau să conducă la creşterea cererii, a numărului 
locurilor de muncă şi a consumului. 


Iar Larry Summers avea dreptate. 


După o uşoară scădere în 2011, în anul următor s-a înregistrat o creştere 
economică naţională de 2%, iar cifrele pe 2013 au fost chiar şi mai bune. 
Japonia resimțea efectele unei legi economice de durată potrivit căreia toate 
dezastrele au o parte bună — cel puţin pentru PIB. 


Acelaşi lucru s-a întâmplat cu Marea Criză. Statele Unite au început să 
depăşească cu adevărat criza abia când s-a declanşat cea mai mare catastrofă 
a secolului trecut: al Doilea Război Mondial. Să luăm ca exemplu inundaţiile 
care au ucis aproape 2 000 de oameni chiar în ţara mea, în Olanda, în 1953. 
Reconstrucţia de după dezastru a impulsionat foarte mult economia 
olandeză. După prăbuşirea industriei naţionale la începutul anilor 1950, 
inundarea a mari suprafeţe din sud-vest a condus la o creştere anuală de la 
2% la 8%. „Ne-am ridicat din mocirlă prin propriile eforturi“, a rezumat un 
istoric cele întâmplate.? 


Ceea ce se vede 


Deci ar trebui să ne bucurăm de dezastrele meteorologice? Să distrugem 
cartiere întregi? Să aruncăm în aer fabrici? Ar fi un antidot minunat la şomaj 
şi ar face minuni pentru economie. 


Însă, înainte de a ne bucura prea tare, nu toată lumea ar fi de acord cu acest 
mod de gândire. În 1850, filosoful Frédéric Bastiat a scris un eseu intitulat 
„Ce qu'on voit et ce qu'on ne voit pas“, ceea ce înseamnă cu aproximaţie 
„Ceea ce se vede şi ceea ce nu se vede“.3 Dintr-un anumit punct de vedere, 
spune el, pare o idee bună să spargi un geam. „Închipuieşte-ţi că te costă şase 
franci ca să repari paguba. Şi închipuieşte-ţi că asta generează un câştig 
comercial de şase franci — mărturisesc că e de necontestat acest mod de a 
gândi. Vine geamgiul, îşi face treaba şi încasează bucuros şase franci...“ Ce 
qu'on voit. 


Însă, după cum şi-a dat seama Bastiat, această teorie nu ia în consideraţie 
ceea ce nu vedem. Imaginează-ţi (din nou) faptul că Biroul Procurorului 
General a raportat că activitatea stradală a crescut cu 15%. Este cât se poate 
de firesc să vreţi să ştiţi ce fel de activitate. Grătare cu vecinii sau nudism în 
public? Muzicanţi stradali sau tâlhării stradale? Chioşcuri de vândut 
limonadă sau geamuri sparte? De ce natură este această activitate? 


Exact asta nu măsoară unitatea sfântă de măsură a progresului societăţii 
moderne, produsul intern brut. Ce qu'on ne voit pas. 


Ceea ce nu se vede 


Produsul intern brut. Deci, ce este de fapt? 


Ei bine, e simplu, spui: PIB-ul reprezintă totalitatea bunurilor şi a serviciilor 
pe care le produce o ţară, în funcţie de fluctuațiile sezoniere, inflaţie şi 
probabil puterea de cumpărare. 


La care Bastiat ţi-ar răspunde: Ţi-a scăpat din vedere o mare parte din 
realitate. Munca în folosul comunităţii, aerul curat, băuturile oferite gratuit — 
nimic din toate astea nu duc câtuşi de puţin la creşterea PIB-ului. Dacă o 
femeie de afaceri se mărită cu omul care îi face curăţenie, PIB-ul scade în 
momentul în care soţiorul său nu mai munceşte pe salariu, ci face curat în 
casă pe gratis. Sau să luăm Wikipedia. Fiind realizată ca urmare a investirii 
de timp şi mai puţin de bani, aceasta a condamnat la uitare vechea 
Encyclopedia Britannica — şi a dus astfel la scăderea PIB-ului cu câteva 
puncte. 


Unele ţări ţin cont de o valoare estimativă a economiilor lor subterane. PIB- 
ul Greciei a crescut cu 25% când statisticienii au pătruns în piaţa neagră a 
ţării în 2006, de exemplu, ceea ce a ajutat guvernul să elimine câteva 
împrumuturi substanţiale cu puţin înainte de izbucnirea crizei datoriilor din 
Europa. Italia a început să includă piaţa neagră în 1987, ceea ce a crescut 
economia sa cu 20% peste noapte. „Italienii au fost cuprinşi de un val de 
euforie“, scria New York 'Times, „după ce economiştii şi-au recalculat 
statisticile ţinând cont pentru prima dată de formidabila economie a ţării, 
care era plină de evazionişti fiscali şi de muncitori ilegali.+ 


Ca să nu mai vorbim despre toată munca neplătită care nu este nici măcar 
considerată muncă la negru, de la voluntariat la îngrijirea copiilor şi menaj, 
care împreună reprezintă mai mult de jumătate din toată munca noastră. 


Desigur că putem să angajăm oameni care să facă curăţenie sau să aibă grijă 
de copii, caz în care munca lor ar fi inclusă în PIB, însă tot ne-ar rămâne 
multe să facem singuri. Dacă am adăuga toată această muncă neplătită, 
economia ar avea o creștere între 37% (Ungaria) și 74% (Marea Britanie).“5 
Cu toate astea, după cum remarcă economista Diane Coyle, „în general, 
companiile care realizează statistici oficiale nu și-au bătut niciodată capul cu 
acest tip de muncă — probabil pentru că este prestată în principal de către 
femei“.6 


Şi, pentru că a venit vorba, numai Danemarca a încercat vreodată să măsoare 
valoarea alăptatului și să o includă în PIB. Şi nu este o sumă derizorie: în 
SUA contribuţia potenţială a laptelui de mamă a fost estimată la valoarea 
incredibilă de 110 miliarde de dolari pe an” — cam de mărimea bugetului 
militar al Chinei.8 


De asemenea, PIB-ul nu prea reflectă progresul tehnologic. Computerele, 
aparatele de fotografiat și telefoanele noastre sunt mai inteligente, mai rapide 
și mai șic ca oricând, dar totodată mai ieftine și astfel nu prea intră în 
calcul.” În vreme ce în urmă cu 30 de ani încă mai trebuia să scoatem din 
buzunar 300 000 de dolari pentru un singur gigabit de spaţiu, astăzi acesta nu 
costă mai nimic.10 Astfel de progrese tehnologice uluitoare reprezintă 
mărunţiș pentru PIB. Produsele gratuite pot conduce chiar la reducerea 
economiei (cum ar fi serviciul telefonic Skype, care costă companiile de 
telecomunicaţii o avere). În ziua de azi un african obișnuit care are un 
telefon mobil are acces la mai multe informaţii decât președintele Clinton în 
anii 1990, dar cu toate astea partea din economie care privește sectorul 
informatic nu a crescut în ultimii 25 de ani, dinainte să avem internet.!! 


Pe lângă faptul că nu ia în calcul multe lucruri bune, PIB-ul profită de pe 
urma tuturor formelor de suferință umană. Blocaj în trafic, consum de 
droguri, adulter? Mine de aur pentru benzinării, centrele de recuperare și 
avocaţii specializaţi în divorțuri. Dacă ai fi PIB, cetăţeanul ideal pentru tine 
ar fi un cartofor împătimit care suferă de cancer și care trece printr-un divorţ 
amânat la nesfârșit și de care încearcă să uite înghițind Prozac cu pumnul și 
care se entuziasmează de Black Friday. Poluarea mediului are chiar un rol 
dublu: o firmă se îmbogățește făcând economii în timp ce alta este plătită să 
strângă gunoiul. Spre deosebire de asta, un copac bătrân de secole nu intră în 
calcul până nu este tăiat și vândut drept cherestea.!? 


Bolile mintale, obezitatea, poluarea, infracţionalitatea — din punctul de 
vedere al PIB-ului, cu cât mai multe, cu atât mai bine. De aceea ţara cu cel 
mai mare PIB pe cap de locuitor, Statele Unite, ocupă primul loc la 
problemele sociale. „Potrivit criteriilor PIB-ului“, spune Jonathan Rowe, 
„cele mai sărace familii din America sunt cele care trăiesc, de fapt, ca familii 
normale — care își gătesc singure mâncarea, ies la plimbare după cină și 
vorbesc unii cu alţii în loc să își lase copiii undeva în oraș în seama culturii 
comerciale.“13 


PIB-ul nu ţine cont nici de inegalitate, care crește tot mai mult în majoritatea 
țărilor dezvoltate, și nici de datorii, care fac atractiv traiul pe credit. În 
ultimul trimestru al anului 2008, când era cât pe ce să aibă loc o implozie a 
sistemului financiar mondial, băncile britanice se dezvoltau mai repede ca 
oricând. Ca parte din PIB, acestea reprezentau în punctul culminant al crizei 
9% din economia engleză, aproape cât întreaga industrie prelucrătoare. Şi 
asta dacă ne gândim că în anii 1950 contribuţia lor era practic zero. 


În anii 1970, statisticienii au decis că este o idee bună să măsoare 
„productivitatea“ băncilor în funcţie de comportamentul acestora faţă de 
asumarea de riscuri. Cu cât sunt mai mari riscurile asumate, cu atât felia 
acestora din PIB este mai mare.!+ Așa că nu este de mirare că băncile și-au 
înmulţit împrumuturile, încurajate fiind de politicieni convinși că proporţia 
sectorului financiar este sigur la fel de valoroasă ca întreaga industrie 
prelucrătoare. „Dacă am exclude din PIB sectorul bancar, în loc să îl 
includem“, scria de curând Financial Times, „suntem îndreptăţiţi să credem 
că nu ar fi avut loc criza economică.“15 


Directorul general care vânează ipoteci și derivatele acestora ca să sugă 
prime de milioane contribuie în prezent mai mult la PIB decât o școală plină 
cu profesori și o fabrică plină de ingineri. Trăim într-o lume în care se pare 
că, potrivit regulii de bază, cu cât ai o ocupaţie mai importantă (curăţenie, 
creșterea copiilor, educaţie), cu atât valorezi mai puţin în PIB. După cum 
spunea laureatul Nobel James Tobin în 1984, „ne irosim tot mai multe 
resurse, inclusiv crema tinerilor noștri, pe activităţi financiare care nu au 
legătură cu producţia de bunuri și servicii, pe activităţi care generează mari 
recompense personale, disproporționale cu productivitatea lor socială“.1€ 


FIGURA 6 Dezvoltarea sectorului bancar 

Graficul de față ilustrează împrumuturile acordate familiilor și organi- 
zaţiilor din afara sectorului financiar. „Europa“ înseamnă media 
următoarelor ţări: Danemarca, Anglia, Franța, Germania, Italia, Olanda, 
Spania și Suedia. 


Sursa: Schularick și Taylor (2012) 


Fiecare eră cu cifrele ei 


Să nu mă înţelegeţi greşit — în multe ţări dezvoltarea economică, belşugul şi 
sănătatea încă merg mână în mână. Acestea sunt locuri în care continuă să 
fie nevoie să se umple stomacuri şi să se construiască locuinţe. Găsirea de 


obiective superioare dezvoltării este privilegiul celor bogaţi. Însă pentru 
majoritatea populaţiei planetei, banii sunt pe primul loc. „Există o singură 
clasă socială care se gândeşte la bani mai mult decât bogaţii“, spunea Oscar 
Wilde, „şi anume săracii.“17 


Cu toate acestea, pe Tărâmul Abundenţei ne aflăm la capătul unui drum 
istoric îndelungat. De mai bine de 30 de ani dezvoltarea nu ne face să o 
ducem mai bine, ci în multe cazuri dimpotrivă. Dacă dorim să avem o 
calitate mai bună a vieţii, va trebui să facem un prim pas în căutarea de noi 
mijloace şi de unităţi de măsură alternative. 


Ideea că PIB-ul încă ne ajută la corecta măsurare a sistemului de asigurări 
sociale este unul dintre cele mai răspândite mituri ale tuturor timpurilor. 
Până şi politicienii care se ceartă pe toate subiectele sunt întotdeauna de 
acord cu faptul că PIB-ul trebuie să crească. Creşterea este bună. Este bună 
pentru locurile de muncă, este bună pentru puterea de cumpărare şi este bună 
pentru propriul nostru stat, care are astfel mai mulţi bani de cheltuit. 


Jurnalismul modern s-ar duce de râpă fără PIB, folosind cele mai recente 
cifre privind creşterea naţională ca un fel de bilet la raportul guvernului. Un 
PIB în scădere indică recesiune, iar, dacă scade simţitor, înseamnă 
depresiune. De fapt, PIB-ul le oferă ziariştilor cam tot ce îşi pot dori: cifre 
clare, publicate în mod regulat, precum şi ocazia de a-i cita pe experţi. Cel 
mai important este faptul că PIB-ul oferă un punct clar de referinţă. Îşi face 
treaba guvernul? Unde ne situăm ca ţară? Ni s-a îmbunătăţit cât de cât viaţa? 
Nu vă faceţi probleme, avem ultimele cifre legate de PIB şi ele ne vor spune 
tot ce trebuie să ştim. 


Ţinând cont de obsesia pe care o avem azi, ne vine greu să credem că numai 
cu 80 de ani în urmă PIB-ul nici măcar nu exista. 


Desigur că a existat de mult dorinţa de a măsura avuţia, încă din epoca 
perucilor pudrate. Economiştii de pe vremea aceea, care erau cunoscuţi ca 
„fiziocraţi“, credeau că toată bogăţia provine din pământ. Astfel, aceştia erau 
preocupaţi în principal de producţia recoltelor. Englezul William Petty a fost 
primul care, în 1665, a prezentat o evaluare a ceea ce a numit „venit 
naţional“. Obiectivul său era acela de a afla ce venituri putea să obţină 
Anglia din impozite şi, prin extensie, cât timp îşi mai permitea să continue 


războiul împotriva Olandei. Spre deosebire de fiziocraţi, Petty considera că 
adevărata avuţie provenea nu din pământ, ci din salarii. Astfel, credea el, 
trebuia să se impoziteze mai mult salariile. (Întâmplarea face că Petty era un 
moşier bogat.) 


O definiţie diferită a venitului naţional a fost avansată de către politicianul 
britanic Charles Davenant, care a dezvăluit de la început despre ce era vorba, 
intitulându-şi eseul din 1695 „Despre modul şi mijloacele de finanţare a 
războiului“. Astfel de evaluări i-au creat Angliei un avantaj considerabil în 
competiţia sa cu Franţa. În schimb, regele francez a trebuit să aştepte până la 
sfârşitul secolului al XVIII-lea ca să primească şi el nişte statistici 
economice rezonabile. În 1781, ministrul de finanţe Jacques Necker i-a 
depus Compte rendu au roi, adică „Raport financiar pentru rege“ lui Ludovic 
al XVI-lea, care se afla deja la un pas de faliment. Deşi documentul 
respectiv l-a ajutat de rege să mai ia câteva împrumuturi, era prea târziu ca 
să împiedice Revoluţia din 1789. 


De fapt, nu a fost niciodată stabilită semnificaţia termenului „venit naţional“, 
aceasta variind în funcţie de ultimele curente intelectuale şi de imperativele 
momentului. Fiecare epocă are propriile idei deosebite cu privire la ce 
înseamnă avuţia unei ţări. Să îl luăm pe Adam Smith, tatăl economiei 
moderne, care considera că avuţia naţiunilor nu avea la bază numai 
agricultura, ci şi prelucrarea. Din contră, susţine Smith, întreaga economie a 
serviciilor — un sector care cuprinde totul, de la artişti la avocaţi şi reprezintă 
circa două treimi din economia modernă — „nu are nici o contribuţie“.18 


Cu toate acestea, pe măsură ce circuitul financiar a trecut de la ţărani la 
fabrici şi apoi de la liniile de producţie la clădirile de birouri, cifrele menite 
să înregistreze toată această avuţie au ţinut pasul cu ele. Prima persoană care 
a susţinut că ceea ce contează nu este tipul, ci preţul produselor a fost 
economistul Alfred Marshall (1842—1924). Potrivit etalonului lui Marshall, 
un film cu Paris Hilton, o oră de Jersey Shore şi o sticlă de Bud Light Lime 
pot contribui la dezvoltarea economiei unei ţări atâta timp cât se plăteşte un 
preţ pentru ele. 


Insă cu numai 80 de ani în urmă părea a fi o misiune imposibilă când 
preşedintele SUA Herbert Hoover a fost însărcinat să depăşească Marea 
Criză cu numai câteva cifre amestecate, de la valoarea acţiunilor, la preţul 


oţelului şi până la volumul transportului rutier. Chiar şi cea mai importantă 
unitate de măsură a sa — „indicele de furnal“ — era doar puţin mai mult decât 
un artificiu greoi prin care se încerca să se ilustreze nivelurile de producţie 
din industria siderurgică. 


Dacă l-ai fi întrebat pe Hoover cum merge „economia“, s-ar fi uitat încurcat 
la tine. Nu numai pentru că nu se afla printre cifrele pe care le deţinea, ci 
pentru nu avea nici cea mai vagă idee despre ceea ce înţelegem noi în epoca 
modernă prin cuvântul „economie“. „Economia“ nu este tocmai un lucru, la 
urma urmei — este o idee, iar această idee rămânea încă să fie inventată. 


În 1931, Congresul i-a convocat pe cei mai de seamă statisticieni şi s-a 
constatat că erau incapabili să răspundă până şi la cele mai elementare 
întrebări legate de situaţia ţării. Era evident faptul că lucrurile nu mergeau 
deloc bine, însă ultimele cifre sigure pe care le aveau datau din 1929. Era 
clar că oamenii străzii se înmulţeau şi că firmele dădeau faliment pe capete, 
însă nimeni nu ştia cât de mare era problema. 


Cu câteva luni înainte, preşedintele Hoover însărcinase o serie de funcţionari 
ai Departamentului Comerţului din toată ţara să raporteze care era situaţia. 
Aceştia i-au furnizat mai mult date amuzante care corespundeau cu propria 
lui convingere că redresarea economică era la un pas. Însă Congresul nu a 
fost convins de dovezi. Astfel, acesta l-a însărcinat în 1923 pe tânărul 
profesor rus de geniu, pe nume Simon Kuznets, să răspundă la o întrebare 
simplă: Cât de mult putem să producem? 


În următorii câţiva ani, Kuznets a pus bazele a ceea ce avea să devină 
ulterior PIB. Calculele sale iniţiale au provocat un val de entuziasm, iar 
raportul pe care l-a prezentat Congresului a devenit bestseller naţional 
(contribuind dintr-odată el însuşi la PIB cu 20 de cenți per exemplar). În 
curând s-a ajuns să nu mai poţi să dai drumul la radio fără să auzi vorbindu- 
se despre „venitul naţional“ colo sau despre „economie“ dincolo. 


Este greu să exagerăm importanţa PIB-ului. Chiar şi bomba atomică păleşte 
prin comparaţie cu el, potrivit anumitor istorici. PIB-ul, după cum s-a 
dovedit, a fost o excelentă unitate de măsură pentru puterea unei naţiuni pe 
vremea războiului. „Numai cei care s-au implicat personal la mobilizarea 
economică în Primul Război Mondial puteau să-și dea seama în câte feluri şi 


cât de mult au contribuit la eforturile din cel de-al Doilea Război Mondial 
evaluările venitului naţional pe 20 de ani clasificat în câteva moduri 
diferite“, scria imediat după război Wesley Mitchell, directorul de cercetare 
economică al Biroului Naţional al SUA.!9 


Cifrele concrete pot răsturna până şi balanţa dintre viaţă şi moarte. În eseul 
său din 1940 „Cum să plătim pentru război“, Keynes se plângea de 
statisticile britanice neuniforme. La fel după cum lui Hitler îi lipseau cifrele 
necesare ca să repună pe picioare economia germană. Abia în 1944, când 
ruşii se apropiau ameninţător de Frontul de est şi Aliaţii debarcau în vest, 
economia germană a ajuns să aibă producţia cea mai mare.20 


Insă înainte de asta a ieşit deja învingător PIB-ul american — a cărui 
măsurare i-a adus până la urmă lui Kuznets Premiul Nobel. 


Cea mai bună unitate de măsură 


Din rămăşiţele crizei şi ale războiului s-a născut PIB-ul drept cea mai bună 
unitate de măsură a progresului — globul de cristal al naţiunilor, cifra care le 
eclipsează pe toate celelalte. Şi de această dată menirea sa nu era aceea de a 
sprijini eforturile de război, ci de a ancora societatea de consum. „După cum 
satelitul din spaţiu poate să urmărească vremea de pe întregul continent, la 
fel şi PIB-ul poate să ne dea o imagine de ansamblu a stării economiei“, 
scria economistul Paul Samuelson în manualul său devenit bestseller 
Economia. „Fără dimensiuni ale ansamblurilor economice precum PIB-ul, 
decidenţii politici ar naufragia într-o mare de date neorganizate“, continua el. 
„PIB-ul şi datele recente sunt ca nişte faruri care îi ajută pe factorii de 
decizie politică să conducă înainte economia spre principalele obiective 
economice.“21 


La începutul secolului XX, guvernul SUA a angajat în total un singur 
economist; mai exact, un „ornitolog economic“, a cărui misiune era studiul 
păsărilor. După mai puţin de 40 de ani, Oficiul Naţional de Cercetare 
Economică a angajat circa 5 000 de economişti, în sensul în care folosim 


astăzi termenul. Printre aceştia se numărau Simon Kuznets şi Milton 
Friedman, care s-au dovedit a fi cei mai importanţi gânditori ai secolului.22 
Economiștii din întreaga lume au început să joace un rol decisiv în politică. 
Cei mai mulţi studiau în Statele Unite, leagănul PIB-ului, unde specialiştii 
urmăreau un nou gen ştiinţific de economie care se învârtea în jurul 
modelelor, al ecuaţiilor şi al numerelor. Multe, multe numere. 


Aceasta era o formă cu totul diferită de economie faţă de ceea ce studiaseră 
la şcoală John Maynard Keynes şi Friedrich Hayek. Când vorbeau despre 
„economie“, oamenii de la 1900 se refereau în general la „societate“. Însă 
anii 1950 au adus o generaţie nouă de tehnocraţi care au inventat un obiectiv 
cu totul nou: să facă „economia“ să „crească“. Mai important decât atât, 
aceştia credeau că ştiu cum să îl atingă. 


Înainte de inventarea PIB-ului, economiştii erau rar citați în presă, însă, în 
anii de după al Doilea Război Mondial, aceştia au devenit o prezenţă 
permanentă în ziare. Ei au reuşit să facă o şmecherie pe care nu o realizase 
nimeni altcineva: să gestioneze realitatea şi să prezică viitorul. Economia era 
din ce în ce mai mult considerată drept o maşină cu manete pe care 
politicienii le puteau trage ca să promoveze „dezvoltarea“. În anul 1949 
inventatorul şi economistul Bill Phillips chiar a construit o maşină adevărată 
din containere şi ţevi de plastic care reprezenta economia şi care pompa apă 
de jur împrejur, ceea ce simboliza fluxul federal de venituri. 


După cum explică un istoric, „primul lucru pe care îl faci în anii 1950 şi 
1960 dacă eşti o naţiune tânără este să înfiinţezi o companie aeriană, să 
creezi o armată naţională şi să începi să-ţi măsori PIB-ul“. Însă ultimul 
punct de pe listă a devenit din ce în ce mai complicat. Când Naţiunile Unite 
au publicat primul regulament de calculare a PIB-ului în 1953, acesta avea în 
total 50 de pagini. Ultima ediţie, apărută în 2008, cuprinde 722 de pagini. 
Deşi este o cifră vehiculată de mass media, puţini sunt cei care înţeleg cu 
adevărat cum se calculează PIB-ul. Chiar şi mulţi economişti nu au nici cea 
mai vagă idee.24 


La calcularea PIB-ului trebuie puse cap la cap numeroase date concrete şi 
trebuie să se facă sute de alegeri total subiective cu privire la ce se ia în 
calcul şi ce nu. În ciuda acestei metodologii, PIB-ul nu este niciodată 
prezentat ca fiind altceva decât pură ştiinţă, ale cărei variaţiuni conduc la 


realegerea sau la anihilarea politică. Insă această aparentă precizie este 
iluzorie. PIB-ul nu este un obiect clar definit care abia aşteaptă să fie 
„măsurat“. A măsura PIB-ul echivalează cu a măsura o idee. 


O idee grozavă, la drept vorbind. Este de necontestat faptul că PIB-ul s-a 
dovedit foarte util în timpul războiului, când duşmanul se afla la uşă şi 
întreaga existenţă a ţării depindea de producţie, de fabricarea a cât mai 
multor tancuri, avioane, bombe şi grenade cu putinţă. În timpul războiului 
este cât se poate de firesc să împrumuţi de la viitor. În timpul războiului este 
normal să poluezi mediul şi să te îndatorezi. Poate fi chiar de preferat să îţi 
neglijezi familia, să îţi pui copiii să lucreze la o linie de producţie, să îţi 
sacrifici timpul liber şi să uiţi de orice face viaţa să merite să fie trăită. 


FIGURA 7 Frecvența termenilor PNB și PIB în cărțile publicate în 
engleză, 1930-2008 

Iniţial, măsura cea mai des folosită era produsul naţional brut (PNB), însă 
din anii 1990 acesta a fost depăşit de PIB. PNB-ul adună la un loc toate 
activităţile economice ale unei ţări (inclusiv activităţile din străinătate), în 
vreme de PIB-ul reuneşte toate activităţile din interiorul graniţelor (inclusiv 
cele ale întreprinderilor străine). În majoritatea statelor, diferenţa dintre 
PNB şi PIB nu depăşeşte niciodată câteva procente. 


Sursa: Google Ngram 


Într-adevăr, în timpul războiului, nu există nici o măsură mai utilă decât PIB- 
ul. 


Alternative 


Ideea, desigur, este că s-a terminat războiul. Etalonul nostru de progres a fost 
conceput pentru o altă epocă, cu alte probleme. Statisticile noastre nu mai 
ilustrează forma economiei noastre. lar asta are consecinţe. Fiecare epocă are 
propriile nevoi. În secolul al XVIII-lea acestea erau legate de volumul 
recoltei. În secolul al XIX-lea — de lungimea reţelei de cale ferată, de 
numărul fabricilor şi de volumul exploatărilor de cărbuni. Iar în secolul 

XX — de producţia de masă industrială din interiorul graniţelor unei natiuni- 
stat. 


Însă, în ziua de astăzi, nu mai este posibil să ne exprimăm prosperitatea în 
simpli dolari, lire sau euro. De la asistența medicală la educatie, de la 
jurnalism la finanţe, suntem încă axaţi pe „eficiență“ şi „profit“, de parcă 
societatea n-ar fi decât o mare linie de producţie. Dar tocmai într-o economie 
bazată pe servicii nu dau rezultate simplele obiective cantitative. „Produsul 
intern brut.... măsoară tot... cu excepţia lucrurilor care fac viaţa să merite să 


fie trăită“, spunea Robert Kennedy.25 


A venit vremea să creăm un nou set de cifre. 


Încă din anul 1972, al Patrulea Rege Dragon al Bhutanului a propus să se 
treacă la măsurarea „fericirii naţionale brute“, de vreme ce PIB-ul nu ţinea 
cont de aspecte vitale ale culturii şi ale bunăstării (începând cu cunoaşterea 
cântecelor şi a dansurilor tradiţionale). Însă fericirea pare să fie o calitate la 
fel de unidimensională şi arbitrară ca PIB-ul când vine vorba despre 
măsurarea ei; la urma urmei, ai putea să fii fericit numai şi numai pentru că 
eşti beat criţă — ce qu'on ne voit pas. lar obstacolele, durerea şi tristeţea nu 
fac şi ele parte dintr-o viaţă plină? Este, după cum a spus odată filosoful 
John Stuart Mill, „mai bine să fii Socrate nemulţumit decât un prost 
mulţumit“.26 


Mai mult decât atât, chiar avem nevoie de o doză bună de iritare, frustrare şi 
nemulțumire care să ne împingă înainte. Dacă Tărâmul Abundenţei este un 
loc unde toată lumea este fericită, atunci este totodată un loc cufundat în 
apatie. Dacă femeile nu ar fi protestat niciodată, nu ar fi căpătat niciodată 
drept de vot; dacă afro-americanii nu s-ar fi răsculat, probabil că ar mai fi în 
vigoare legile Jim Crow (din perioada 1876-1964, care aveau caracter rasist, 
fiind îndreptate mai ales împotriva afro-americanilor din SUA). Dacă 
preferăm să ne liniştim suferinţele axându-ne pe fericirea naţională brută, 
asta ar duce la sfârşitul progresului. „Nemulțumirea“, spunea Oscar Wilde, 
„este primul pas către progres al omului sau al naţiunii.“27 


Deci, ce alte opţiuni avem? Doi candidaţi ar fi Indicatorul Progresului Real 
(IPR) şi Indicele Bunăstării Economice Sustenabile (IBES), care iau în 
calcul şi poluarea, infracţionalitatea, inegalitatea şi voluntariatul. În Europa 
Occidentală, IPR-ul a crescut mult mai încet decât PIB-ul, iar în SUA chiar a 
scăzut faţă de anii 1970. Sau ce-ar fi să folosim Indicele Planetei Fericite, un 
clasament care ţine cont de criterii ecologice şi în care majoritatea ţărilor 
dezvoltate se situează undeva pe la mijloc în timp ce SUA atârnă undeva 
aproape de sfârşit? 


Insă până şi calculele astea mă pun pe gânduri. 


Bhutanul conduce în propriul său index, care într-un mod convenabil uită să 
ia în calcul dictatura Regelui Dragon şi epurarea etnică a populaţiei 
Ihotshampa. Germania de Est comunistă avea un „produs social brut“ care 
creştea an de an în ciuda marilor rele sociale, ecologice şi economice 
provocate de regim. La fel, deşi IPR şi IBES chiar îndreaptă unele neajunsuri 


ale PIB-ului, acestea ignoră cu desăvârşire uriaşul progres tehnologic din 
ultimele decenii. Ambii indicatori dovedesc că lucrurile nu merg bine în 
lume — dar tocmai în scopul acesta au fost concepute. 


De fapt, simplele clasamente adesea mai mult ascund decât divulgă. Poate că 
este demn de aplauze un scor ridicat potrivit Indicelui Dezvoltării Umane al 
ONU sau potrivit Indicelui unui vieţi mai bune al OCDE, dar nu şi dacă nu 
ştim ce măsoară acestea. Cert este faptul că, cu cât o ţară se îmbogăţeşte mai 
mult, cu atât este mai greu să îşi măsoare bogăţia. În mod paradoxal, trăim 
într-o epocă a informaţiilor în care cheltuim tot mai mult pe activităţi despre 
care avem puţine informaţii certe. 


Secretul guvernului lărgit 


Totul începe de la Mozart. 


Când geniul muzical a compus Cvartetul de coarde în sol major (KV 387) în 
anul 1782, era nevoie de patru persoane ca să interpreteze piesa. Acum, după 
250 de ani, tot de patru persoane este nevoie.28 Dacă încercați să creșteți 
capacitatea de producţie a viorii dumneavoastră, nu puteţi decât să cântați 
mai repede. Cu alte cuvinte, unele lucruri în viață, precum muzica, nu se 
schimbă în ciuda tuturor încercărilor de a le eficientiza. În timp ce putem 
produce aparate de făcut cafea tot mai rapide și mai ieftine, violonistul nu 
poate să cânte mai repede fără să strice melodia. 


În cursa noastră împotriva aparatelor, este cât se poate de logic ca de acum 
încolo să consumăm mai puţin timp cu produsele care pot fi făcute cu 
ușurință mai eficiente și mai mult cu serviciile care necesită o muncă intensă 
și cu activităţi plăcute precum arta, asistenţa medicală, educaţia și siguranţa. 
Nu întâmplător ţările care au punctaj ridicat la bunăstare, precum 
Danemarca, Suedia și Finlanda, au un sector public dezvoltat. Guvernele 
acestora subvenţionează domenii în care nu poate crește productivitatea. 
Spre deosebire de fabricarea unui frigider sau a unei mașini, lecţiile de 


istorie și controalele medicale pur și simplu nu pot fi făcute „mai 
eficiente“.29 


Efectul firesc este că guvernul înfulecă o bucată tot mai mare din plăcinta 
economică. Constatat iniţial de economistul William Baumol în anii 1960, 
acest fenomen, cunoscut în prezent ca „boala costurilor lui Baumol“, constă 
practic în faptul că preţurile din sectoarele care necesită muncă intensă, 
precum asistenţa medicală şi educaţia, cresc mai repede decât preţurile din 
sectoarele în care cea mai mare parte din muncă poate fi automatizată la 
scară largă. 


Dar staţi un pic. 


Nu ar trebui să considerăm asta drept o binecuvântare și nu o boală? La urma 
urmei, cu cât sunt mai eficiente fabricile şi computerele noastre, cu atât mai 
puţin eficiente trebuie să fie asistenţa noastră medicală şi educaţia; cu alte 
cuvinte, cu atât ne rămâne mai mult timp ca să avem grijă de bătrâni şi de 
infirmi şi să ne organizăm educaţia într-un mod mult mai personal. Ceea ce 
este nemaipomenit, nu-i aşa? Potrivit lui Baumol, impedimentul principal al 
alocării resurselor noastre în astfel de scopuri nobile este „iluzia că nu ni le 
putem permite“. 


Ca mai toate iluziile, aceasta este destul de persistentă. Când eşti obsedat de 
eficienţă şi de productivitate, este greu să vezi adevărata valoare a educaţiei 
şi a sănătăţii. Tocmai de aceea mulţi politicieni şi contribuabili în egală 
măsură văd numai costurile. Nu își dau seama că, cu cât o ţară devine mai 
bogată, cu atât ar trebui să cheltuiască mai mult cu profesorii şi doctorii. În 
loc să considere aceste creşteri drept o binecuvântare, ele sunt privite drept o 
boală. 


Însă, cu excepţia cazului în care dorim să ne gestionăm şcolile şi spitalele ca 
pe nişte fabrici, putem să fim siguri că, în cursa împotriva aparaturii, 
costurile cu asistenţa medicală şi educaţia vor creşte tot mai mult. Totodată, 
produse precum frigiderele şi maşinile au ajuns prea ieftine. A ne uita numai 
la preţul unui produs înseamnă să ignorăm o mare parte a costurilor. De fapt, 
un grup de experţi din Marea Britanie a estimat că pentru fiecare liră sterlină 
câştigată de directorii de publicitate, aceştia consumă echivalentul a șapte 
lire sub formă de stres, supraconsum, poluare şi datorii; dimpotrivă, fiecare 


liră plătită unui gunoier creează echivalentul a 12 lire în materie de sănătate 
şi durabilitate.30 


În vreme ce serviciile din domeniul public aduc adesea o mulţime de 
avantaje ascunse, sectorul privat este plin de costuri ascunse. „Ne putem 
permite să plătim mai mult pentru serviciile de care avem nevoie — mai ales 
asistenţa medicală şi educaţia“, scrie Baumol. „Ceea ce poate că nu ne putem 
permite sunt efectele scăderii preţurilor.“ 


Puteţi să contraziceţi asta cu argumentul că asemenea „externalităţi“ nu pot 
fi cuantificate, pur şi simplu, pentru că asta implică prea multe presupuneri 
subiective, dar tocmai asta este problema. „Valoarea“ şi „productivitatea“ nu 
pot fi exprimate în cifre obiective, chiar dacă susţinem contrariul. „Avem un 
număr mare de absolvenţi, deci oferim o educaţie bună“ — „Doctorii noştri 
sunt dedicați şi eficienţi, deci furnizăm servicii medicale bune“ — „Avem o 
rată mare de publicare, deci suntem o universitate excelentă“ — „Avem o 
audienţă foarte mare, deci producem programe bune de televiziune“ — 
„Economia se dezvoltă, deci ţara noastră o duce bine...“ 


Obiectivele societăţii noastre axate pe prestare sunt la fel de absurde ca 
planurile cincinale ale fostei URSS. A ne întemeia sistemul politic pe cifre 
legate de producţie este ca şi cum ne-am transforma traiul bun într-o fişă de 
calcul. După cum spune scriitorul Kevin Kelly, „Productivitatea este pentru 
roboţi. Oamenii se pricep foarte bine să îşi piardă timpul, să experimenteze, 
să se joace, să creeze şi să exploreze.“31 A guverna pe baza cifrelor este 
ultima soluţie pentru o ţară care nu mai ştie ce vrea, o ţară fără nici o viziune 
utopică. 


Un tablou de bord pentru progres 


„Există trei tipuri de minciuni: minciuni, minciuni sfruntate şi statistici“, se 
spune că ar fi zis în glumă prim-ministrul britanic Benjamin Disraeli. Cu 
toate acestea, cred cu tărie în vechiul principiu iluminist potrivit căruia 
hotărârile necesită o bază de informaţii şi cifre de încredere. 


PIB-ul a fost inventat într-o perioadă de profundă criză şi a contribuit la 
rezolvarea unor probleme mari din anii 1930. În condiţiile în care noi ne 
confruntăm cu propriile crize de şomaj, recesiune economică şi schimbări 
climatice, va trebui să căutăm o nouă formulă. Ne trebuie un „tablou de 
bord“ complet cu o serie de indicatori care să ne arate lucrurile care fac viaţa 
să merite să fie trăită — bani şi dezvoltare, desigur, dar şi servicii comunitare, 
locuri de muncă, cunoştinţe, coeziune socială. Şi, desigur, cel mai deficitar 
lucru dintre toate: timpul. 


„Dar un asemenea tablou de bord nu poate fi obiectiv“, aţi putea riposta. 
Adevărat. Însă nu există nici o unitate de măsură neutră. În spatele oricărei 
statistici există o anumită serie de presupuneri şi de idei preconcepute. Mai 
mult, cifrele respective — şi presupunerile lor — ne îndrumă acţiunile. Acest 
lucru este valabil în privinţa PIB-ului, dar şi a indicilor Dezvoltării Umane şi 
a Planetei Fericite. Şi tocmai pentru că trebuie să ne schimbăm modul de a 
acţiona avem nevoie de noi cifre care să ne îndrume. 


Simon Kuznets ne-a avertizat despre asta în urmă cu opt ani. „Bunăstarea 
unei naţiuni... nu poate fi dedusă din măsurarea venitului naţional“, raporta 
acesta în faţa Congresului. „Măsurătorile venitului naţional sunt supuse 
acestui tip de iluzie şi abuzului aferent, mai ales pentru că se ocupă de 
chestiuni care constituie motiv de conflict între grupuri sociale concurente 
pentru care eficienţa argumentaţiei depinde de simplificarea excesivă.“ 


Inventatorul PIB-ului ne-a avertizat asupra pericolului de a include în calcule 
cheltuieli militare, de publicitate şi din sectorul financiar, însă nimeni nu l- 
a ascultat. După al Doilea Război Mondial, Kuznets a devenit tot mai 
îngrijorat de monstrul pe care îl crease. „Trebuie să nu uităm să facem 
distincţia între cantitatea şi calitatea dezvoltării“, scria el în 1962, „între 
costuri şi venituri şi între termen scurt şi termen lung. Obiectivele legate de o 
creştere mai mare ar trebui să precizeze o creştere mai mare a ce şi pentru 
ce.34 


Acum trebuie să regândim toate aceste probleme vechi. Ce este creşterea? 
Ce este progresul? Sau, şi mai important, ce face viaţa să merite să fie trăită? 


A fi în stare să îţi umpli timpul liber în mod inteligent este ultimul produs 
al civilizaţiei. 


Bertrand Russell (1872-1970) 


6. O săptamână de lucru de 15 ore 


Dacă l-aţi fi întrebat pe cel mai mare economist al secolului XX care va fi 
cea mai mare problemă a secolului XXI, ar răspunde fără ezitare. 


Timpul liber. 


În vara anului 1930, chiar când Marea Criză căpăta avânt, economistul 
britanic John Maynard Keynes a ţinut o prelegere ciudată la Madrid. Deja le 
aruncase câtorva dintre studenţii săi de la Harvard nişte idei inedite şi a 
hotărât să le facă publice într-un scurs discurs intitulat „Posibilităţi 
economice pentru nepoţii noşiri“!. 


Cu alte cuvinte, pentru noi. 


La momentul vizitei sale, Madridul era un adevărat haos. Şomajul scăpase 
de sub control, fascismul câştiga teren, iar Uniunea Sovietică îşi recruta de 
zor susţinători. După câţiva ani avea să izbucnească un război civil 
devastator. Atunci cum putea să fie timpul liber cea mai mare problemă? În 
vara aceea, Keynes parcă aterizase de pe altă planetă. „Suferim chiar în 
momentul de faţă de pe urma unei crize urâte de pesimism economic“, scria 
el. „Auzim frecvent lumea spunând că s-a terminat epoca de mare progres 
economic care a caracterizat secolul al XIX-lea...“ Şi pe bună dreptate. 
Sărăcia era de nestăpânit, tensiunile internaţionale creşteau şi avea să fie 
nevoie de maşina morţii adusă de al Doilea Război Mondial ca să resusciteze 
industria globală. 


În timp ce vorbea într-un oraş aflat în pragul dezastrului, economistul 
britanic a riscat să facă o predicţie ilogică. Până în anul 2030, a spus Keynes, 
omenirea va ajunge să se confrunte cu cea mai mare problemă pe care a 
avut-o vreodată: ce să facă cu o grămadă de timp liber. Cu excepţia cazului 
în care politicienii ar face „greşeli dezastruoase“ (austeritate în cursul unei 
crize economice, de exemplu), acesta a anticipat că, într-un secol, standardul 
de viaţă occidental avea să fie de patru ori mai ridicat decât cel din 1930. 


Concluzia? În 2030 vom lucra doar 15 ore pe săptămână. 


Un viitor plin de timp liber 


Keynes nu a fost nici primul, nici ultimul care a prevestit un viitor plin de 
timp liber. Cu un secol şi jumătate înainte, Părintele Fondator al Americii, 
Benjamin Franklin, prezisese deja că s-ar putea să fie suficientă o zi de lucru 
de patru ore. Dincolo de asta, viaţa avea să fie plină de „timp liber şi 
plăcere“. În mod asemănător, Karl Marx aştepta cu nerăbdare ziua în care 
toată lumea va avea timp „să vâneze dimineaţa, să pescuiască după-amiaza, 
să crescă vite seara, să critice după cină.... fără să devină vreodată vânător, 
pescar, fermier sau critic“. 


Cam în aceeaşi perioadă, părintele liberalismului clasic, filosoful britanic 
John Stuart Mill, susţinea faptul că cea mai bună întrebuințare a unei avuţii 
mai mari este timpul liber. Mill era împotriva „propovăduirii muncii“ 
susţinute de marele său adversar Thomas Carlyle (care, întâmplător, a fost şi 
un mare susţinător al sclaviei), căreia îi adăuga propria „propovăduire a 
timpului liber“. Potrivit lui Mill, ar trebui să folosim tehnologia ca să 
reducem cât mai mult posibil săptămâna de lucru. „Ar trebui să avem cât mai 
mult loc pentru toate genurile de cultură mintală şi de progres moral şi 
social“, scria el, „cât mai mult loc ca să dezvoltăm Arta de a trăi.“? 


Însă Revoluţia industrială, care a stimulat exploziva dezvoltare economică 
din secolul al XIX-lea, a atras după sine exact opusul timpului liber. În timp 
ce un țăran englez din jurul anului 1300 trebuia să muncească 1 500 de ore 
pe an ca să își câștige existenţa, un lucrător de fabrică de pe vremea lui Mill 
trebuia să muncească dublu doar ca să supravieţuiască. În orașe precum 
Manchester norma era de o săptămână de muncă de 70 de ore — fără vacanțe, 
fără weekenduri — chiar și pentru copii. „La ce le trebuie săracilor vacanțe?“ 
se întreba o ducesă engleză de la sfârșitul secolului al XIX-lea. „Trebuie să 
muncească!“ Prea mult timp liber era pur și simplu o invitaţie să te tragă în 


piept. 


Cu toate acestea, din jurul anului 1850 o parte din prosperitatea produsă de 
Revoluţia industrială a început să fie resimţită și în rândul claselor de jos. Iar 
banii înseamnă timp. În 1855, zidarii din Melbourne (Australia) au fost 
primii cărora li s-a asigurat un program de opt ore pe zi. Până la sfârșitul 
secolului, săptămânile de lucru din unele ţări au ajuns să aibă sub 60 de ore. 
Dramaturgul George Bernard Shaw, câștigător al Premiului Nobel, a prezis 
în 1900 că, în acest ritm, muncitorii din anul 2000 aveau să lucreze doar 
două ore pe zi. 


După cum era firesc, angajatorii s-au opus. Când, în 1926, 32 de importanţi 
oameni de afacere americani au fost întrebaţi ce părere au despre reducerea 
săptămânii de lucru, doi dintre ei au considerat că era o idee bună. După 
părerea celorlalți 30, mai mult timp liber putea să conducă numai la creșterea 
infracţionalităţii, la datorii şi la degenerare.+ Însă nimeni altul decât Henry 
Ford — titanul industriaș, fondatorul Companiei Ford Motors și inventatorul 
Modelului-T —, în același an, avea să fie primul care să implementeze 
săptămâna de lucru de cinci zile. 


Lumea a zis că e nebun. După care toţi i-au urmat exemplul. 


Capitalist până în măduva oaselor și geniul din spatele liniei de producţie, 
Henry Ford descoperise faptul că, de fapt, săptămâna mai scurtă de lucru 
conducea la creșterea productivității în rândul angajaţilor săi. Timpul liber, a 
constatat el, era „o chestiune obiectivă de afaceri“. Un muncitor odihnit era 
un muncitor mai eficient. Şi, în plus, un muncitor care trudea de dimineaţă 
până seara la fabrică, fără să aibă timp liber să facă excursii sau călătorii cu 
mașina, nu avea să îi cumpere niciodată mașinile. După cum i-a declarat 
Ford unui ziarist, „A venit vremea să scăpăm de ideea că timpul liber 
reprezintă pentru muncitori fie «timp pierdut», fie un privilegiu de clasă“. 


Într-un deceniu s-au dat pe brazdă și scepticii. Asociaţia Naţională a 
Producătorilor, care cu 20 de ani înainte avertizase că reducerea săptămânii 
de lucru ar fi distrus economia, promova acum cu mândrie faptul că SUA 
aveau cea mai scurtă săptămână de lucru. În orele libere proaspăt dobândite 
muncitorii aveau, în curând, să își conducă mașinile Ford și să treacă pe 
lângă panourile publicitare care proclamau: „Nu există drum mai bun decât 


drumul american“./ 


„Cursa operatorilor de maşini“ 


Potrivit tuturor dovezilor, se părea că minţile cele mai luminate, de la Marx 
la Mill, la Keynes, la Ford au avut dreptate. 


În 1933, Senatul SUA a aprobat o lege privind săptămâna de lucru de 30 de 
ore. Deşi respectivul proiect de lege a zăcut în Camera Reprezentanţilor la 
presiunea industriaşilor, reducerea săptămânii de lucru a rămas în continuare 
o prioritate în agenda sindicatelor. În 1938, a fost, în sfârşit, votată legea 
privind săptămâna de lucru de cinci zile. În anul următor, în topurile 
muzicale a ajuns cântecul folk „Big Rock Candy Mountain“, care vorbeşte 
despre o utopie în care „găinile fac ouă fierte moi“, ţigările cresc în copaci, 
iar „nenorocitul care a inventat“ munca este spânzurat de cel mai înalt copac. 


După al Doilea Război Mondial, timpul liber a continuat să câştige teren. În 
1956, vicepreşedintele Richard Nixon le-a promis americanilor că aveau să 
muncească numai patru zile pe săptămână „în viitorul nu foarte îndepărtat“. 
Ţara ajunsese pe o „culme a prosperității“, iar acesta considera că era 
inevitabilă reducerea săptămânii de lucru. În scurt timp, toată munca urma 
să fie efectuată de maşini. Asta ar fi creat „timp din abundență pentru 
recreere“, spunea cu entuziasm profesorul englez, „prin cufundarea în 
imaginaţie, în artă, teatru, dans şi într-o sută de alte moduri de depăşire a 
constrângerilor vieţii de zi cu zi“.9 

Predicţia îndrăzneață a lui Keynes devenise un truism. La jumătatea anilor 
1960, o comisie din cadrul Senatului preconiza că, până în anul 2000, 
săptămâna de lucru avea să ajungă de numai 14 ore, fiind cel puţin şapte 
săptămâni libere pe an. Corporaţia RAND, formată din experţi cu influenţă, 
a prezis un viitor în care doar 2% din populaţie va putea produce tot ce îi 
trebuie societăţii.!0 Munca avea să fie în curând rezervată elitei. 


În vara anului 1964, ziarul New York Times l-a rugat pe marele autor SF 
Isaac Asimov să facă o mică predicţie a viitorului.!! Cum avea să fie lumea 
peste 50 de ani? În unele privinţe Asimov a fost precaut: roboții anului 2014 


„nu vor fi nici ceva obişnuit, nici foarte buni“. Insă în alte privinţe avea 
aşteptări foarte mari. Maşinile aveau să circule prin aer şi urmau să fie 
construite oraşe întregi sub apă. 


Un singur lucru îl îngrijora, de fapt: răspândirea plictiselii. Omenirea, scria 
el, avea să devină „în mare măsură o cursă de operatori de maşini“, şi asta 
avea să aibă „efecte grave la nivel mintal, emoţional şi social“. Psihiatria 
urma să fie cea mai dezvoltată specialitate medicală în 2014 din cauză că 
milioane de oameni se vor fi rătăcit pe marea unui „timp liber forţat“. 
„Munca“, spunea el, avea să devină „cel mai glorios cuvânt din dicţionar.“ 


După evoluţia lucrurilor în anii 1960, tot mai mulţi gânditori au început să îşi 
exprime îngrijorarea. Omul de ştiinţă din domeniul politic Sebastian de 
Grazia, laureat al Premiului Pulitzer, a declarat pentru Associated Press: 
„Există motive de îngrijorare... că timpul liber, timpul liber acordat cu forţa, 
va atrage după sine ticăitul neliniştit al indolenţei, al imoralităţii şi al 
creşterii violenţei individuale“. Iar, în 1974, Departamentul de Interne al 
SUA a tras semnalul de alarmă declarând că: „Timpul liber, considerat de 
mulţi ca fiind esenţa paradisului, ar putea să devină cea mai complexă 
problemă a viitorului“. 


În ciuda acestor îngrijorări, nu prea existau îndoieli legate de direcţia în care 
se va îndrepta istoria. În jurul anului 1970, sociologii discutau cu încredere 
despre iminentul „sfârşit al muncii“. Omenirea era în pragul unei adevărate 
revoluţii a timpului liber. 


George şi Jane 


Vi-i prezint pe George şi pe Jane Jetson. Sunt un cuplu de oameni cinstiţi 
care locuiesc împreună cu cei doi copii ai lor într-un apartament spaţios din 
Orbit City. El lucrează ca „operator PC“ la o mare companie, iar ea este o 
casnică americancă tipică. George este bântuit de coşmaruri legate de munca 
sa. Şi pe bună dreptate. Trebuie să apese un singur buton din când în când, 


iar şeful lui, domnul Spacely — scund, rotofei şi cu o mustață 
impresionantă — este un tiran. 


„Ieri am muncit două ore întregi!“ se plânge George după al nu ştiu câtelea 
coşmar. Soţia sa, Jane, este scandalizată. „Ei, ce îşi închipue Spacely că 
conduce? O fabrică în care sunt exploataţi oamenii?!“ 


Săptămâna medie de lucru în Orbit City este de nouă ore. Din păcate, asta se 
întâmplă numai la televizor, în singura operă importantă a futurismului 
secolului XX, Familia Jetson.!4 Serialul a avut premiera în anul 1962, iar 
acţiunea sa avea loc în anul 2062; de fapt, este Familia Flintstone, dar în 
viitor. Fiind transmis în reluare la nesfârşit, câteva generaţii au crescut cu 
Familia Jetson. 


După 50 de ani, se pare că multe dintre predicțiile legate de anul 2062 făcute 
de autorii filmului s-au adeverit deja. Un robot care face curăţenie? Există. 
Paturi pentru bronzat? Există deja. Ecrane tactile? Avem. Telefoane cu 
imagine? Ceva frecvent. Însă, în alte privinţe, suntem încă departe de Orbit 
City. Când o să îşi ia zborul maşinile acelea zburătoare? Şi nici nu există 
semne privind trotuarele alea mobile. 


Insă cea mai dezamăgitoare nereuşită? Durata timpului liber. 


Visul uitat 


În anii 1980, reducerea săptămânii de lucru a stagnat în mod inuman. 
Dezvoltarea economică nu s-a tradus în mai mult timp liber, ci în mai multă 
muncă. În ţări precum Australia, Austria, Norvegia, Spania şi Anglia 
săptămâna de lucru a încetat de tot să mai scadă." În SUA chiar a crescut. 
După 70 de ani de când se votase legea privind săptămâna de lucru de 40 de 
ore, trei sferturi din forta de muncă muncea mai mult de 40 de ore pe 
săptămână.16 


Însă asta nu este tot. Chiar şi în ţările în care a existat o reducere a 
săptămânii individuale de lucru, familiile au devenit din ce în ce mai presate 
de lipsa timpului. De ce? Aceasta avea de-a face cu cel mai important 
eveniment al ultimelor decenii: revoluţia feministă. 


Futuriştii nu o anticipaseră. La urma urmei, Jane Jetson a anului 2062 
continua să fie o casnică supusă. În 1967, în Wall Street Journal, se prezicea 
faptul că disponibilitatea roboților avea să le permită celor din secolul XXI 
să petreacă mai multe ore relaxându-se pe canapea împreună cu soțiile lor.17 
Nimeni nu s-ar fi aşteptat ca, în ianuarie 2010, pentru prima dată de când 
bărbaţii fuseseră recrutaţi ca să lupte în cel de-al Doilea Război Mondial, 
majoritatea forţei de muncă a SUA să fie formată din femei. 


FIGURA 7 Femei salariate, 1970-2012 

În vreme ce acestea contribuiau la veniturile familiei cu numai 2-6% în anul 
1970, acum această cifră a depăşit deja 40%.18 


Ritmul cu care a avut loc această revoluţie este ameţitor. Dacă includem 
munca neplătită, femeile din Europa şi din America de Nord lucrează mai 
mult decât bărbaţii.! „Bunica nu avea drept de vot, mama nu avea pilula 
contraceptivă, iar eu nu am timp“, după cum a rezumat totul o actriţă 
olandeză de comedie.20 


De vreme ce femeile au luat cu asalt piaţa muncii, bărbaţii ar fi trebuit să 
înceapă să muncească mai puţin (şi să gătească, să facă curat şi să aibă grijă 
de familie mai mult). 


Însă nu s-a întâmplat aşa ceva. În vreme ce cuplurile lucrau împreună în total 
cinci sau şase zile pe săptămână în anii 1950, astăzi totalul se apropie de 
şapte sau opt. Totodată, obligaţiile părinteşti devin o ocupaţie din ce în ce 
mai solicitantă. Potrivit unor studii, în toate ţările părinţii dedică tot mai mult 
timp copiilor lor.2! În SUA, mamele care lucrează petrec în ziua de astăzi 
chiar mai mult timp cu copiii lor decât mămicile casnice din anii 1970.22 


FIGURA 9 Lucrăm din ce în ce mai puțin (până în 1980) 

Numărul orelor de muncă pe an pe cap de locuitor a scăzut simţitor din 
secolul al XIX-lea. Însă, după 1970, cifrele sunt înşelătoare, pentru că tot 
mai multe femei au intrat în câmpul muncii. Drept urmare, familiile devin 
din ce în ce mai presate de lipsa timpului, chiar dacă numărul orelor lucrate 
de fiecare salariat în parte continua să scadă în unele ţări. 


Sursa: Organizaţia Internaţională a Muncii 


Chiar şi cetăţenii olandezi — națiunea cu cea mai scurtă săptămână de lucru 
din lume — au resimţit presiunea constant crescândă a muncii, a orelor 
suplimentare, a obligaţiilor casnice şi a educaţiei faţă de anii 1980. În 1985 
aceste activităţi le luau 43,6 de ore pe săptămână; până în 2005 — 48,6 de 


ore.2 Trei sferturi din forţa de muncă olandeză se simte copleşită de 
presiunea timpului, un sfert realizează frecvent ore suplimentare, iar unul din 
opt manifestă simptome de epuizare.2* 


Mai mult decât atât, este tot mai greu de separat munca de timpul liber. 
Potrivit unui studiu efectuat la Harvard Business School, datorită tehnologiei 
moderne, directorii şi specialiştii din Europa, Asia şi America de Nord 
petrec acum între 80 şi 90 de ore pe săptămână „fie lucrând, fie 
supraveghind munca şi rămânând disponibili“.2 Şi potrivit unui studiu 
coreean, smartphone-ul îl determină pe angajatul de nivel mediu să lucreze 
cu 11 ore în plus pe săptămână.2€ 


Se poate spune că nu s-au îndeplinit întocmai predicțiile minţilor luminate. 
De fapt, nici pe departe. Poate că Asimov a avut dreptate că, până în 2014, 
„munca“ avea să devină cel mai slăvit cuvânt din dicţionar, însă din cu totul 
alt motiv. Nu ne plictisim de moarte; muncim până la moarte. Armata de 
psihologi şi psihiatri nu se luptă cu răspândirea plictiselii, ci cu o epidemie 
de stres. 


Am depăşit de mult termenul pentru îndeplinirea profeţiei lui Keynes. În 
jurul anului 2000, ţări precum Franţa, Olanda şi Statele Unite erau deja de 
cinci ori mai bogate decât în 1930.27 Cu toate acestea, nu timpul liber şi 
plictiseala sunt marile noastre probleme de astăzi, ci stresul şi nesiguranța. 


Capitalismul fulgilor de porumb 


Este locul „în care banii au fost înlocuiţi cu un trai bun“, scria un poet 
medieval într-o descriere entuziastă a Țării de Basm, miticul Tărâm al 
Abundenţei, „iar cel care doarme cel mai mult câştigă cel mai bine“.28 În 
Ţara de Basm anul este format dintr-o serie nesfârşită de vacanțe: câte patru 
zile de Paşte, de Rusalii, de Sfântul Ion şi de Crăciun. Cine vrea să 
muncească este închis într-o pivniţă subterană. Până şi murmurarea 
cuvântului „muncă“ reprezintă o infracţiune gravă. 


În mod ironic, oamenii din Evul Mediu erau mai aproape decât suntem noi 
astăzi de lenea plină de satisfacţii a Tărâmului Abundenţei. În jurul anului 
1300, calendarul era încă plin de concedii şi de zile libere. Juliet Schor, 
istoric şi economist de la Harvard, a estimat faptul că zilele libere 
reprezentau o treime din an. În Spania acestea totalizau cinci luni, iar în 
Franţa — aproape şase. Majoritatea ţăranilor nu munceau mai mult decât era 
necesar ca să îşi câştige existenţa. „Ritmul vieţii era lent“, scrie Schor. 
„Poate că strămoşii noştri nu erau bogaţi, însă aveau mult timp liber.“29 


Deci, unde s-a dus tot timpul acela? 


De fapt, este cât se poate de simplu. Timpul înseamnă bani. Dezvoltarea 
economică poate să atragă fie mai mult timp liber, fie mai mult consum. Din 
1850 şi până în 1980 am avut parte de amândouă, însă de atunci a crescut în 
principal consumul. Chiar şi acolo unde veniturile reale au rămas aceleaşi şi 
a explodat inegalitatea, nebunia consumului a continuat, însă pe datorie. 


Şi tocmai acesta a reprezentat argumentul principal adus împotriva reducerii 
săptămânii de lucru: nu ne-o putem permite. Este o idee bună să avem mai 
mult timp liber, dar ne costă prea mult. Dacă am munci cu toţii mai puţin, 
ne-ar scădea simţitor standardul de viaţă. lar sistemul asigurărilor sociale s- 
ar prăbuşi. 


Dar aşa o fi? 


La începutul secolului XX, Henry Ford a efectuat o serie de experimente 
care au demonstrat că lucrătorii de la fabrica sa au fost cei mai eficienţi când 
au muncit 40 de ore pe săptămână. Când au muncit cu 20 de ore mai mult, au 
fost mai eficienţi timp de patru săptămâni, după care le-a scăzut eficienţa. 


Unii au mers şi mai departe cu interpretarea acestui experiment. Pe 1 
decembrie 1930, pe când Marea Criză făcea ravagii, magnatul fulgilor de 
porumb W.K. Kellogg s-a hotărât să introducă ziua de lucru de şase ore la 
fabrica sa de la Battle Creek, din Michigan. A fost un succes de necontestat: 
Kellogg a reuşit să mai angajeze 300 de lucrători şi să reducă rata 
accidentelor cu 41%. În plus, angajaţii săi au devenit vizibil mai eficienţi. 
„În cazul nostru nu este o simplă teorie“, declara Kellogg cu mândrie pentru 
un ziar local. „Costul unitar de producţie a scăzut atât de mult încât ne 


permitem să plătim pentru şase ore la fel de mult cât plăteam înainte pentru 
opt.“30 


Pentru Kellogg, la fel ca şi pentru Ford, o săptămână redusă de lucru 
însemna, pur şi simplu, o afacere bună.?! Însă pentru cei care locuiau la 
Battle Creek, însemna mai mult decât atât. Pentru prima dată, scria un ziar 
local, aceştia aveau „cu adevărat timp liber“.% Părinţii puteau să îşi facă timp 
pentru copiii lor. Aveau mai mult timp pentru citit, grădinărit şi pentru 
sporturi. Dintr-odată, bisericile şi centrele comunitare erau pline ochi de 
cetăţeni care acum aveau timp pentru o viaţă civică.% 


După aproape jumătate de secol, prim-ministrul britanic Edward Heath a 
descoperit şi el avantajele capitalismului fulgilor de porumb, însă într-un 
mod nepotrivit. La sfârşitul anului 1973, acesta nu mai ştia ce să facă. 
Inflaţia atingea cifre record şi cheltuielile bugetare creşteau tot mai mult, în 
timp ce sindicatele erau absolut hotărâte să nu ajungă la vreun compromis. 
Şi, de parcă nu erau suficiente toate astea, minerii se hotărâseră să intre în 
grevă. Rămânând cu rezerve reduse de energie, britanicii şi-au închis 
centralele şi şi-au pus pe ei puloverele cele mai groase. A venit luna 
decembrie şi nici măcar nu s-au aprins luminiţele din bradul de Crăciun din 
Piaţa Trafalgar. 


Heath a decis să ia măsuri radicale. Pe 1 ianuarie 1974, a impus săptămâna 
de lucru de trei zile. Angajatorii nu aveau voie să folosească curent electric 
mai mult de trei zile până aveau să fie completate rezervele de energie 
electrică. Magnaţii oţelului au prezis că producţia industrială avea să scadă 
cu 50%. Miniştrii se temeau de o catastrofă. Când s-a reintrodus săptămâna 
de cinci zile, în martie 1974, autorităţile au început să calculeze valoarea 
totală a pierderilor producţiei. Nu le-a venit să îşi creadă ochilor: totalul era 
de 6%.34 


Ceea ce au descoperit Ford, Kellogg şi Heath este faptul că eficienţa nu are 
legătură cu programul lung de lucru. În anii 1980, angajaţii firmei Apple 
purtau tricouri pe care scria: „Muncesc 90 de ore pe săptămână şi îmi place 
la nebunie!“ Ulterior, specialiştii în productivitate au calculat că dacă aceştia 
ar fi muncit jumătate din numărul de ore atunci poate că lumea s-ar fi 
bucurat de inovatorul computer Macintosh cu un an mai devreme.% 


Potrivit multor indicatori, într-o economie modernă a informaţiilor, chiar şi 
40 de ore sunt prea multe. Studiile dovedesc că o persoană care îşi foloseşte 
în mod regulat calităţile creative poate, în medie, să fie eficient cel mult şase 
ore pe zi.3 Nu întâmplător ţările cele mai bogate din lume, care au o mare 
clasă creatoare şi populaţii foarte educate, sunt totodată cele care şi-au redus 
cel mai mult săptămânile de lucru. 


O soluţie pentru (aproape) toate problemele 


De curând, un prieten m-a întrebat: Ce rezolvăm, de fapt, dacă muncim mai 
puţin? 


Aş schimba întrebarea astfel: Ce nu rezolvăm dacă muncim mai puţin? 


Stresul? Numeroase studii au demonstrat faptul că persoanele care 
lucrează mai puţin sunt mai mulţumite de propriile vieţi.” Printr-un 
recent sondaj de opinie realizat în rândul femeilor care lucrează, 
cercetătorii germani au reuşit chiar să măsoare „ziua perfectă“. Cele 
mai multe minute (106) ar fi dedicate „relaţiilor intime“. Un punctaj 
ridicat au obţinut şi „socializarea“ (82), „relaxarea“ (78) şi „mâncatul“ 
(75). La sfârşitul listei s-au aflat „îngrijirea copiilor“ (46), „munca“ (36) 
şi „deplasarea“ (33). Cercetătorii au remarcat sec faptul că „pentru a 
spori bunăstarea este posibil ca munca şi consumul (care cresc PIB-ul) 
să joace un rol mai puţin important în activităţile zilnice ale oamenilor 
faţă de acum“.28 


Schimbările climaterice? Reducerea săptămânii de lucru la nivel 
mondial ar putea conduce la reducerea la jumătate a dioxidului de 
carbon emis în acest secol.39 Ţările în care săptămâna de lucru este mai 
scurtă au mai puţine probleme ecologice.40 Ca să consumăm mai puţin 
trebuie mai întâi să muncim mai puţin — sau, şi mai bine, să ne 
consumăm avuţia sub formă de timp liber. 


Accidentele? Munca suplimentară ucide.“ Programul prelungit poate 
duce la greşeli: un chirurg obosit este mai predispus la boroboaţe, iar 
soldatul care nu se odihneşte este mai predispus să rateze ţinta. În 
cazuri de la Cernobîl şi până la naveta spaţială Challenger, se dovedeşte 
adesea că directorii surmenaţi au jucat un rol mortal în dezastre. Nu 
întâmplător sectorul financiar, care a provocat cel mai mare dezastru 
din ultimul deceniu, este, pur şi simplu, copleşit de munca suplimentară. 


Şomajul? Evident că nu poţi să tai în bucăţi un post. Piaţa muncii nu 
este un joc cu scaune muzicale în care oricine încape pe orice scaun şi nu 
trebuie decât să împărţim locurile. Cu toate astea, cercetătorii de la 
Organizaţia Internaţională a Muncii au ajuns la concluzia că împărţirea 
sarcinilor unui post între angajaţi — doi angajaţi cu program parţial de 
lucru împărțind volumul de muncă alocat în mod normal unui singur 
angajat cu program întreg — a contribuit semnificativ la rezolvarea 
ultimei crize.42 Mai ales în perioade de criză economică, caracterizate 
prin şomaj în creştere şi prin faptul că producţia depăşeşte cererea, 
împărţirea sarcinilor postului poate ajuta la atenuarea efectelor 
şocului.% 


Emanciparea femeilor? Ţările în care săptămâna de lucru este redusă 
ocupă în mod constant primele locuri în clasamentele privind egalitatea 
între sexe. Problema principală constă în realizarea unei distribuiri 
echitabile a muncii. Până când nu vor contribui şi bărbaţii la gătit, 
curăţenie şi la alte treburi casnice, femeile nu vor avea libertatea să 
participe cu adevărat la celelalte activităţi economice. Cu alte cuvinte, 
emanciparea femeilor este problema bărbaţilor. Însă aceste schimbări 
nu depind numai de alegerile fiecărui bărbat în parte, ci un rol 
important în această privinţă îl joacă legislaţia. Nicăieri nu este mai 
mică diferenţa de program dintre bărbaţi şi femei ca în Suedia, o ţară 
care are un sistem cu adevărat decent legat de concediul de îngrijire a 
copilului şi paternitate. 


Iar concediul de paternitate joacă, în mod special, un rol determinant: 
bărbaţii care stau acasă câteva săptămâni după naşterea unui copil dedică 
mai mult timp soțiilor, copiilor lor şi bucătăriei decât cei care nu stau. În 
plus, efectele durează — sunteţi gata să auziţi? — tot restul vieţii acestora. O 
cercetare realizată în Norvegia a demonstrat că există cu 50% mai multe 


şanse ca bărbaţii care îşi iau concediu de paternitate să îşi ajute ulterior 
soțiile la spălatul rufelor.+% Un studiu canadian demonstrează faptul că 
copiilor.*5 Concediul de paternitate reprezintă un cal troian care are şanse 
reale să schimbe rezultatele luptei pentru egalitatea dintre sexe.45 


Îmbătrânirea populaţiei? Un procent tot mai mare din populaţia mai în vârstă 
doreşte să continue să lucreze după împlinirea vârstei de pensionare. Însă, în 
vreme ce persoanele în jur de 30 de ani nu mai fac faţă muncii, obligaţiilor 
familiale şi ipotecilor, persoanele în vârstă cu greu reuşesc să se angajeze, 
chiar dacă munca are efecte excelente asupra sănătăţii acestora. Deci, pe 
lângă distribuţia mai echitabilă a locurilor de muncă între sexe ar trebui să 
avem grijă şi de distribuţia acestora între generaţii. Lucrătorii tineri care intră 
acum pe piaţa muncii ar putea foarte bine să continue să lucreze până la 80 
de ani. În schimb, ar putea să nu muncească 40 de ore, ci poate 30 sau chiar 
20 pe săptămână. „Am asistat în secolul XX la o redistribuţie a avuţiei“, a 
remarcat un demograf de marcă. „Cred că, în secolul acesta, marea 
redistribuţie va avea loc la nivelul orelor de lucru.“*7 


Inegalitatea? "Ţările cu cele mai mari diferenţe de avere sunt exact cele 
cu cele mai lungi săptămâni de lucru. În timp ce săracii muncesc tot mai 
multe ore ca să supravieţuiască, bogaţii consideră că îi „costă tot mai 
mult“ să îşi ia liber pe măsură ce le tot cresc remuneraţiile pe oră. 


În secolul al XIX-lea era firesc ca bogaţii să refuze, pur şi simplu, să îşi 
suflece mânecile şi să se pună pe treabă. Munca era pentru ţărani. Cu cât 
muncea cineva mai mult, cu atât era mai sărac. De atunci, obiceiurile sociale 
s-au schimbat. În ziua de azi munca excesivă şi tensiunea sunt simboluri ale 
unui anumit rang social. A te plânge că munceşti prea mult ascunde, de fapt, 
dorinţa de a arăta cât eşti de important şi de interesant. Timpul liber 
echivalează mai degrabă cu şomaj şi lene, mai ales în ţările în care 
diferenţele de avere sunt foarte mari. 


Durerile de creştere 


Cu aproape 100 de ani în urmă, vechiul nostru prieten John Maynard Keynes 
a mai făcut o predictie scandaloasă. Keynes a observat că marele crah al 
bursei de valori din 1929 nu a afectat întreaga economie mondială. 
Producătorii au reuşit să livreze aceeaşi cantitate de produse ca şi cu un an 
înainte; numai cererea pentru anumite produse scăzuse. „Suferim, însă nu de 
reumatismul vârstei a treia“, scria Keynes, „ci de durerile creşterii cauzate de 
schimbări foarte rapide.“ 


După mai mult de 80 de ani ne confruntăm cu aceeaşi problemă. Nu pentru 
că suntem săraci. Ci pentru că, pur şi simplu, nu există suficiente slujbe 
plătite pentru toată lumea. Şi, de fapt, asta este o veste bună. 


Asta înseamnă că putem să începem să ne pregătim pentru ceea ce s-ar putea 
dovedi a fi cea mai mare provocare de până acum: să umplem o adevărată 
mare de timp liber. Evident că săptămâna de lucru de 15 ore rămâne o utopie 
îndepărtată. Până în 2030, prezicea Keynes, economiştii vor ajunge să joace 
doar un rol secund, „cam ca dentiştii“. Însă acest vis pare acum mai 
îndepărtat decât oricând. Economiştii domină arenele mass-media şi ale 
politicii. lar visul unei săptămâni mai scurte de lucru s-a spulberat şi el. 
Aproape nici un politician nu mai doreşte să îl împlinească, chiar dacă 
stresul şi şomajul au atins cote record. 


Însă Keynes nu era nebun. Pe vremea sa, săptămânile de lucru chiar se 
micşorau, iar el, pur şi simplu, a extrapolat în viitor această tendinţă care 
începuse prin anii 1850. „Bineînţeles că se va întâmpla treptat“, a precizat 
acesta, „nu ca o catastrofă.“ Imaginaţi-vă că revoluţia timpului liber ar 
câştiga din nou teren în secolul nostru. Chiar în condiţii de dezvoltare 
economică redusă, noi, locuitorii 'Tărâmului Abundenţei, am putea lucra mai 
puţin de 15 ore pe săptămână înainte de 2050 şi să câştigăm aceeaşi sumă ca 
în 2000.48 


Dacă putem să realizăm, într-adevăr, acest lucru, ar trebui să începem să ne 
pregătim de pe acum. 


Strategia naţională 


In primul rând, trebuie să ne întrebăm: Asta vrem cu adevărat? 


După câte se pare, sondajele de opinie ne-au pus deja această întrebare. 
Răspunsul nostru este: Da, foarte mult. Chiar suntem gata să cedăm din 
preţioasa noastră putere de cumpărare ca să căpătăm mai mult timp liber.+9 
Merită însă să menţionăm faptul că nu mai există o linie clară de demarcaţie 
între muncă şi timp liber în ultima vreme. Adesea munca este considerată a 
fi un fel de hobby sau chiar elementul definitoriu al identităţii noastre. În 
cartea sa clasică Teoria clasei de lux (1899), sociologul Thorstein Veblen 
încă mai descria timpul liber ca fiind emblema elitei. Însă lucrurile care erau 
considerate pe atunci drept plăceri (arta, sportul, ştiinţa, sănătatea, 
filantropia) sunt acum considerate drept muncă. 


Este clar că Tărâmul nostru modern al Abundenţei include încă multe slujbe 
prost plătite şi jalnice. Iar locurile de muncă bine plătite sunt adesea 
considerate ca nefiind foarte utile. Însă scopul nostru nu este să pledăm 
pentru eliminarea săptămânii de lucru. Dimpotrivă. A venit vremea ca 
femeile, săracii şi bătrânii să aibă posibilitatea de a munci mai mult, nu mai 
puţin. Munca stabilă şi de valoare joacă un rol important într-o viaţă bine 
trăită.50 În acelaşi sens, timpul liber nedorit — concedierea — este catastrofal. 
Psihologii au demonstrat faptul că şomajul prelungit are efecte mai grave 
asupra bunăstării decât divorţul sau pierderea unei persoane dragi.”! Timpul 
vindecă orice rană, mai puţin şomajul. Deoarece, cu cât stai mai mult pe 
tuşă, cu atât te afunzi mai mult. 


Însă oricât de importantă ar fi munca în viaţa noastră, oamenii de peste tot, 
din Japonia şi până în SUA, tânjesc după o săptămână mai scurtă de lucru.” 
Când oamenii de ştiinţă americani i-au întrebat pe salariaţi dacă preferă să 
primească în plus salariul pe două săptămâni sau două săptămâni libere, un 
număr dublu de persoane a ales mai mult timp liber. lar când cercetătorii 
britanici i-au întrebat pe salariaţi dacă preferă să câştige la loto sau să 
muncească mai puţin, la fel, de două ori mai mulţi au ales a doua variantă.” 


Toate dovezile conduc la concluzia că avem nevoie de o doză considerabilă 
de şomaj. Munca redusă lasă loc pentru alte lucruri care sunt la fel de 
importante pentru noi, precum familia, implicarea în activităţile sociale şi 


recreerea. Nu întâmplător, ţările cu cele mai scurte săptămâni de lucru au şi 
cel mai mare număr de voluntari şi cea mai mare contribuţie socială. 


lar acum, odată ce ştim că vrem să lucrăm mai puţin, a doua întrebare este: 
Cum putem să facem acest lucru? 


Nu putem aşa, brusc, să trecem la săptămâna de lucru de 20 sau de 30 de ore. 
Reducerea muncii trebuie să fie reintrodusă ca ideal politic. Apoi putem să 
reducem săptămâna de lucru pas cu pas, cedând bani în schimbul timpului, 
investind mai mulţi bani în educaţie şi elaborând un sistem de pensii mai 
flexibil şi reglementări bune privind concediul de paternitate şi îngrijirea 
copilului. 


Totul începe de la schimbarea stimulentelor. În prezent este mai ieftin pentru 
angajatori să aibă o persoană angajată cu normă întreagă decât să angajeze 
două cu program parțial.” Asta pentru că multe cheltuieli legate de muncă, 
precum indemnizaţiile de sănătate, se plătesc pentru fiecare salariat în parte, 
nu pe oră.” Şi tot din acest motiv nu putem să decidem de capul nostru să 
începem să lucrăm mai puţin. Dacă am face-o, am risca să ne pierdem 
poziţia socială, să ratăm anumite ocazii de angajare şi, mai ales, am putea 
chiar să ne pierdem de tot slujbele. Iar salariaţii stau cu ochii unii pe alţii: 
Cine a stat cel mai mult la birou? Cine a facturat cele mai multe ore? La 
sfârşitul programului, în cele mai multe companii vom găsi angajaţi epuizați 
care stau la birourile lor uitându-se fără ţintă pe profilurile unor necunoscuţi 
de pe Facebook şi aşteptând să plece primul coleg.56 


Ca să întrerupem acest cerc vicios este nevoie să acţionăm colectiv — la 
nivelul companiilor sau, şi mai bine, la nivelul țărilor.57 


Munca este refugiul celor care nu au nimic mai bun de făcut. 


Oscar Wilde (1854-1900) 


7. De ce nu e rentabil să fii bancher 


O ceaţă densă învăluie Parcul Primăriei la răsăritul soarelui, în ziua de 2 
februarie 1968.1 7 000 de lucrători de la salubritate din New York s-au 
adunat având o dispoziţie de revoltă. Purtătorul de cuvânt al sindicatului, 
John DeLury, se adresează mulţimii de pe un camion. Când acesta anunţă că 
primarul refuză să mai facă orice fel de concesii, furia mulţimii ameninţă să 
depăşească orice limită. Când încep să fie aruncate primele ouă stricate, lui 
DeLury îi este clar că a trecut vremea compromisului. A venit momentul să 
o ia pe calea ilegală, calea interzisă lucrătorilor din salubritate pentru 
simplul motiv că slujbele sunt prea importante pentru aceştia. 


A venit vremea să intre în grevă. 


A doua zi, gunoaiele rămân neadunate în Marele Măr. Aproape toate 
echipajele de gunoieri din oraş au rămas la casele lor. „N-am avut niciodată 
prestigiu, ceea ce nu m-a deranjat până acum“, este citat un gunoier de un 
ziar local. „Însă acum mă deranjează. Lumea ne tratează ca pe nişte 
gunoaie.“ 


Când, două zile mai târziu, primarul iese ca să verifice care este situaţia, 
oraşul este deja până la genunchi în gunoaie şi continuă să se adauge câte 
10 000 de tone în fiecare zi. O duhoare pestilenţială începe să se 
răspândească pe străzile oraşului şi chiar şi în cele mai elegante zone din 
oraş au fost văzuţi şobolani. Într-un interval de numai câteva zile unul 
dintre cele mai emblematice oraşe din lume a început să arate ca o mahala. 
Şi, pentru prima dată de la epidemia de poliomielită din 1931, autorităţile 
municipale declară stare de urgenţă. 


Însă primarul tot nu reacţionează. Are de partea sa presa, care descrie 
greviştii drept nişte narcisişti hrăpăreţi. Abia după o săptămână începe să 
devină clar un lucru: de fapt, gunoierii vor învinge. „Oraşul New York este 
neputincios în faţa lor“, declară disperaţi editorii de la New York Times. 
„Acest mare oraş trebuie fie să cedeze, fie să se lase îngropat în gunoi.“ 


După nouă zile de la începerea grevei, când s-au adunat 100 000 de tone de 
gunoi, lucrătorii de la salubritate înving. „Morala acestui ultim pas al New 
York-ului către haos“, avea să scrie revista Time, este „că merită să faci 
grevă.“2 


Bogaţi fără cel mai mic efort 


Se poate, însă asta nu se întâmplă în toate profesiile. 


Închipuiţi-vă, de exemplu, ce s-ar întâmpla dacă mâine ar intra în grevă toţi 
cei 100 000 de lobbyiști din Washington.3 Sau dacă toți contabilii care se 
ocupă de declaraţiile fiscale din Manhattan ar decide să nu mai lucreze. Este 
puţin probabil ca într-un asemenea caz primarul să declare stare de urgenţă. 
De fapt, este puţin probabil că vreunul dintre scenariile menţionate ar 
provoca daune mari. Cel mai probabil nici nu s-ar menţiona la știri o grevă, 
să zicem, a consultanţilor din mass-media sau telemarketing sau a 
brokerilor care fac tranzacţii cu frecvenţă ridicată. 


Însă, în ceea ce îi priveşte pe gunoieri, lucrurile stau cu totul altfel. Munca 
acestora ne este indispensabilă, indiferent din ce punct de vedere am privi 
lucrurile. Iar crudul adevăr stă în faptul că tot mai multe persoane fac munci 
de care ne-am putea lipsi. Dacă acestea ar înceta brusc să mai lucreze, 
lumea nu ar fi nici mai săracă, nici mai urâtă și nici mai rea în vreun alt fel. 
Să-i luăm ca exemplu pe abilii comercianţi de pe Wall Street care îşi umplu 
buzunarele pe seama unui nou fond de pensii. Să-i luăm ca exemplu pe 
avocaţii şireţi care pot amâna un proces la nesfârşit. Sau pe creatorii geniali 
de reclame care pot compune sloganul anului eliminând imediat concurenţa. 


In loc să creeze bani, aceste ocupaţii mai mult învârt banii. 


Bineînţeles, nu există o linie clară de demarcaţie între cine creează bani şi 
cine îi învârte. Mulţi le fac pe amândouă. Fără îndoială că sectorul financiar 
poate contribui la bunăstarea noastră şi că pe parcurs unge roţile altor 
sectoare. Băncile pot contribui la împărţirea riscurilor şi la susţinerea celor 


care au idei geniale. Însă, în ziua de astăzi, băncile s-au dezvoltat atât de 
mult încât nu fac decât să plimbe banii de colo-colo sau chiar să îi cheltuie. 
În loc să mărească plăcinta, dezvoltarea explozivă a sectorului bancar a 
mărit porţia pe care şi-o serveşte singură.* 


Sau să luăm profesia de avocat, de exemplu. Se înţelege de la sine că statul 
de drept este necesar pentru prosperitatea unei ţări. Însă acum, când SUA au 
de 17 ori mai mulţi avocaţi decât Japonia, asta înseamnă că statul de drept 
american este de 17 ori mai eficient?5 Sau că americanii sunt de 17 ori mai 
protejaţi? Nici vorbă. Unele firme de avocatură şi-au făcut chiar un obicei 
din a achiziţiona brevete de invenţie pentru anumite produse pe care nu au 
nici cea mai mică intenţie să le producă, pur şi simplu, ca să dea lumea în 
judecată pentru încălcarea drepturilor de proprietate intelectuală. 


În mod ciudat, exact aceste profesii care plimbă banii de colo-colo — fără să 
creeze aproape nici o valoare palpabilă — aduc cele mai bune salarii. Este o 
stare de fapt fascinantă şi paradoxală. Cum este posibil ca toţi cei care aduc 
prosperitate — profesorii, poliţiştii, asistentele medicale — să fie atât de prost 
plătiţi, în timp ce plimbătorii de bani neimportanţi, inutili şi chiar distructivi 
o duc atât de bine? 


Pe vremea când lenea era un drept din naştere 


Poate că istoria va reuşi să elucideze această dilemă. 


Până în urmă cu câteva secole aproape toată lumea lucra în agricultură. 
Acest lucru le permitea aristocraților înstăriți să aibă timp să tragă mâţa de 
coadă, să trăiască din propriile bunuri şi să poarte războaie — toate fiind 
preocupări care nu creează bani ci, în cel mai bun caz, îi plimbă de colo- 
colo sau, în cel mai rău caz, îi cheltuie. Toţi nobilii cu sânge albastru erau 
mândri de modul lor de viaţă, care le conferea puţinilor fericiţi dreptul 
ereditar de a-şi umple buzunarele pe seama altora. Munca? Era doar pentru 
ţărani. 


Pe atunci, înainte de Revoluţia industrială, o grevă a ţăranilor ar fi paralizat 
întreaga economie. În ziua de astăzi, toate graficele, inclusiv cele circulare, 
şi diagramele demonstrează că lucrurile s-au schimbat. Ca parte din 
economie, agricultura pare neimportantă. De fapt, sectorul financiar al SUA 
este de şapte ori mai important decât sectorul agricol. 


Aşadar, asta înseamnă că dacă ar intra în grevă fermierii am fi mai puţin 
afectaţi decât dacă bancherii ar organiza un boicot? (Nu, ba dimpotrivă.) Şi, 
în plus, în realitate nu a luat avânt producţia agricolă în ultimele decenii? 
(Sigur că da.) Atunci fermierii nu câştigă mai mult ca oricând? (Din păcate, 
nu.) 


Vedeţi voi, în economia de piaţă lucrurile funcţionează exact pe dos. Cu cât 
producţia este mai mare, cu atât preţurile scad. Şi tocmai asta-i buba. În 
ultimele decenii, producţia de mâncare a atins cote uriaşe. În 2010, vacile 
din America produceau de două ori mai mult lapte decât în 1970.6 În 
aceeaşi perioadă s-a dublat şi producţia de grâu, iar cea de roşii s-a triplat. 
Cu cât merge mai bine agricultura, cu atât suntem mai puţin dispuşi să 
plătim pentru ea. În ziua de azi mâncarea pe care o cosumăm este ridicol de 
ieftină. 


Asta înseamnă progresul economic. Cu cât au devenit mai eficiente fermele 
şi fabricile noastre, cu atât reprezintă o cotă mai mică din economie. Şi cu 
cât au devenit mai eficiente agricultura şi producţia de bunuri, cu atât 
acestea angajează mai puţină lume. Totodată, această schimbare a condus la 
mai multe locuri de muncă în sectorul serviciilor. Însă, înainte de a ne putea 
găsi o slujbă în această nouă lume plină de consultanţi, contabili, 
programatori, brokeri şi avocaţi, a trebuit să obţinem mai întâi calificarea 
necesară. 


Această schimbare a produs venituri uriaşe. 


Însă, în mod ironic, a şi creat un sistem în care un număr tot mai mare de 
oameni pot câştiga bani fără să contribuie cu nici o valoare palpabilă la 
societate. E un fel de paradox al progresului: aici, pe Tărâmul Abundenţei, 
cu cât devenim mai bogaţi şi mai inteligenţi, cu atât suntem mai uşor de 
înlocuit. 


Greva bancherilor 


„ÎNCHIDEREA BĂNCILOR“ 


Pe 4 mai 1970, apărea acest anunţ în Irish Independent. După negocieri 
prelungite, dar fără rezultat, cu privire la salariile care nu ţinuseră pasul cu 
inflaţia, angajaţii Băncii Irlandei s-au hotărât să intre în grevă. 


Peste noapte, au fost blocate 85% din rezervele ţării. Cum, potrivit tuturor 
indiciilor, se părea că greva avea să dureze destul de mult, firmele din 
întreaga Irlandă au început să îşi facă rezerve de bani gheaţă. După două 
săptămâni de grevă, în Irish Times se anunţa că jumătate dintre cei 7 000 de 
bancheri din ţară îşi rezervaseră deja bilete de avion către Londra ca să îşi 
caute alte locuri de muncă. 


La început, cercetătorii au prezis că viaţa în Irlanda se va bloca. Mai întâi, 
se vor termina rezervele de lichidităţi, apoi comerţul va stagna, iar în final 
şomajul va exploda. „Imaginaţi-vă că toate venele din corp vi s-ar usca şi s- 
ar sfărâma“, descria un economist teama care se răspândise, „şi aşa aţi putea 
să începeţi să înţelegeţi cum au perceput economiştii închiderea băncilor.“ 
La începutul verii anului 1970, Irlanda se aştepta la ce era mai rău. 


După aceea s-a întâmplat ceva ciudat. Sau, mai exact, nu s-a întâmplat mai 
nimic. 


În iulie, ziarul Times de la Londra anunţa că „cifrele şi tendințele analizate 
indică faptul că disputa nu a avut efecte negative asupra economiei până în 
prezent“. După câteva luni, Banca Centrală a Irlandei a întocmit un bilanţ 
final. „Economia irlandeză a continuat să funcţioneze pentru o perioadă 
destul de lungă chiar dacă principalele sale bănci de clearing erau închise“, 
se concluziona. În plus, economia a continuat să se dezvolte. 


În cele din urmă, greva a durat şase luni încheiate — de 20 de ori mai mult 
decât greva lucrătorilor din salubritate de la New York. Insă, în timp ce 


peste ocean se declarase starea de urgenţă după numai şase zile, Irlanda 
continua să fie tot mai puternică după şase luni fără bancheri. „Principalul 
motiv pentru care nu pot să îmi amintesc prea multe despre greva bancară“, 
relata un ziarist irlandez în 2013, „este faptul că nu a avut un impact 
simţitor asupra vieţii de zi cu zi.“8 


Dar ce s-au făcut fără bancheri în privinţa banilor? 


Ceva destul de simplu: irlandezii au început să îşi emită propriii bani. După 
închiderea băncilor, aceştia au continuat să îşi completeze unii altora cecuri, 
la fel ca şi înainte, cu singura diferenţă că cecurile nu mai puteau fi încasate 
la bancă. În schimb, un alt intermediar de lichidităţi — barul irlandez — şi-a 
asumat rolul de a umple golul produs. Pe vremea aceea, irlandezii treceau 
pe la bar de cel puţin trei ori pe săptămână, aşa că toată lumea — şi mai ales 
barmanul — ştia cât se poate de bine cine era de încredere. „Directorii 
acestor magazine şi localuri publice deţin foarte multe informaţii despre 
clienţii lor“, explică economistul Antoin Murphy. „La urma urmei, când îi 
serveşti cuiva băutură mulţi ani nu se poate să nu afli câte ceva despre 
resursele sale financiare.“ 


În foarte scurt timp, lumea a creat un sistem monetar complet descentralizat 
în cadrul căruia cele 11 000 de baruri din ţară au fost puncte-cheie, iar pura 
încredere — mecanismul său de bază. Până la redeschiderea, în cele din 
urmă, a băncilor în noiembrie, irlandezii imprimaseră incredibila sumă de 5 
miliarde de lire în bancnote făcute în casă. Unele cecuri fuseseră emise de 
companii, altele erau mâzgălite pe spatele cutiilor de ţigări sau chiar pe 
hârtie igienică. Potrivit istoricilor, motivul pentru care au reuşit irlandezii să 
se descurce atât de bine fără bănci a fost coeziunea socială. 


Deci n-a existat nici o problemă? 


Nu, bineînţeles că au existat probleme. De exemplu, tipul care a cumpărat 
un cal de curse pe datorie şi care şi-a plătit apoi datoria cu banii pe care i-a 
câştigat când i-a ieşit calul câştigător — practic, a riscat pe banii altuia.10 
Seamănă îngrozitor de tare cu ceea ce fac acum băncile, dar atunci s-a 
întâmplat la o scară redusă. Şi, în timpul grevei, companiile irlandeze au 
întâmpinat dificultăţi şi mai mari ca să dobândească capitalul necesar pentru 
investiţii mari. Într-adevăr, simplul fapt că lumea a început să facă tranzacţii 


bancare de casă demonstrează cât se poate de clar faptul că nu se puteau 
descurca fără un anumit fel de sector financiar. 


Însă au reuşit foarte bine să se descurce fără toate zorzoanele, fără toate 
speculaţiile riscante, fără zgârie-norii sclipitori şi fără primele uriaşe plătite 
din buzunarele contribuabililor. „Poate, zic poate“, îşi dă cu părerea 
scriitorul şi economistul Umair Haque, „băncile au mai mare nevoie de 
oameni decât au oamenii de bănci.“1! 


O altă formă de impozitare 


Ce mare diferenţă faţă de cealaltă grevă care avusese loc cu doi ani înainte 
la o distanţă de 4 600 de kilometri! În timp ce newyorkezii au asistat cu 
disperare la transformarea orașului lor într-un morman de gunoi, irlandezii 
au devenit propriii bancheri. În timp ce New York-ul se aștepta să se 
prăbușească după numai șase zile, în Irlanda lucrurile mergeau ca pe roate 
chiar și după șase luni. 


Să lămurim însă un lucru. Nu este deloc ușor să creezi valoare din nimic. 
Este nevoie de talent, ambiţie și inteligenţă. Iar lumea bancară este plină de 
minţi luminate. „Geniul marilor investitori speculativi constă în faptul că 
aceștia văd ceea ce alții nu văd sau văd înaintea celorlalţi“, explică 
economistul Roger Bootle. „Asta este o adevărată calitate. Dar tot o calitate 
este să poţi să stai în vârful degetelor, într-un picior, în timp ce ţii un ceainic 
pe cap fără să îl verși.“!2 


Cu alte cuvinte, faptul că un lucru este dificil, nu înseamnă că este și 
valoros. 


În ultimele decenii aceste minţi isteţe au născocit tot felul de produse 
financiare complexe care nu creează prosperitate, ci o distrug. Aceste 
produse sunt, în esență, precum un impozit asupra restului populaţiei. Cine 
credeţi că plătește pentru toate acele costume făcute la comandă, pentru 
vilele spaţioase și pentru iahturile luxoase? Dacă nu generează bancherii 


înșiși valoare suplimentară, atunci aceasta trebuie să provină de altundeva 
sau de la altcineva. Nu numai guvernul redistribuie avuţia. Şi sectorul 
financiar o face, însă fără să aibă un mandat acordat democratic. 


Ideea principală este că avuţia poate să fie concentrată undeva, fără ca asta 
să însemne că acolo a fost creată. Acest lucru este la fel de valabil pentru 
moşierul feudal pe cât este de valabil pentru directorul executiv de la 
Goldman Sachs. Singura diferenţă constă în faptul că uneori bancherii au un 
lapsus de moment şi îşi închipuie că ei sunt marii creatori ai acestei avuţii. 
Moşierul care trăia cu mândrie din munca ţăranilor săi nu suferea de 
asemenea halucinaţii. 


Slujbe de rahat 


Şi când te gândeşti că situaţia ar fi putut fi cu totul alta. 


După cum probabil vă amintiţi, economistul John Maynard Keynes prezicea 
că, până în anul 2030, vom munci cu toţii doar 15 ore pe săptămână.!3 Că o 
să ne dea banii afară din casă şi că o să plătim sume considerabile din 
propriile averi ca să avem timp liber. 


În realitate, nu s-a întâmplat nici pe departe aşa ceva. Suntem cu mult mai 
prosperi, însă nu se poate spune că ne scăldăm într-o mare de timp liber. 
Dimpotrivă. Muncim cu toţii mai mult decât oricând. În capitolul anterior 
povesteam cum ne-am sacrificat timpul liber pe altarul consumerismului. 
Keynes sigur nu se aştepta la aşa ceva. 


Însă o piesă din puzzle tot nu se potriveşte. Majoritatea oamenilor nu joacă 
nici un rol în producţia de carcase de iPhone de toate culorile, de şampoane 
exotice din extracte de plante sau de frappucino cu gust de biscuiţi din cafea 
mocha. Dependenţa noastră de consum este creată în mare parte de roboţi şi 
de sclavi salariaţi din lumea a treia. Şi chiar dacă capacitatea de producţie 
agricolă şi de fabricaţie a crescut în mod exponențial în ultimele decenii, 
numărul locurilor de muncă din aceste ramuri a scăzut simţitor. Deci, chiar 


este adevărat că stilul nostru epuizant de viaţă provine doar dintr-un 
consumerism scăpat de sub control? 


David Graeber, antropolog la Facultatea de Economie de la Londra, crede 
că se întâmplă altceva. Cu câţiva ani în urmă acesta scria o lucrare 
fascinantă în care dădea vina nu pe lucrurile pe care le cumpărăm, ci pe 
munca pe care o prestăm. Lucrarea este intitulată, pe bună dreptate, „Despre 
fenomenul slujbelor de rahat“.1+ 


Potrivit analizei lui Graeber, nenumărate persoane îşi petrec viaţa având 
slujbe pe care le consideră inutile, precum televânzător, director de resurse 
umane, strateg de social media, consultant de relaţii cu publicul şi o 
grămadă de alte funcţii administrative din spitale, universităţi şi instituţii 
publice. „Slujbe de rahat“, le numeşte Graeber. Sunt acele slujbe despre 
care chiar şi cei care le fac recunosc că sunt, în esenţă, inutile. 


Când am scris prima dată un articol despre acest fenomen, s-a dezlănţuit un 
mic potop de confesiuni. „Eu personal aş fi preferat să fac ceva care este cu 
adevărat de folos“, mi-a răspuns un agent de bursă, „dar nu aș fi făcut faţă 
reducerii venitului.“ Acesta mi-a povestit şi despre „extraordinar de 
talentatul său fost coleg de clasă care avea doctorat în fizică“, care crea 
tehnici de detectare a cancerului şi care „câştigă cu mult mai puţin decât 
mine încât te apucă groaza“. Însă bineînţeles că faptul că, întâmplător, 
munca ta are o valoare uriaşă pentru societate şi implică mult talent, 
inteligenţă şi perseverenţă nu înseamnă automat că o să-ţi şi aducă mulţi 
bani. 


Sau invers. Este întâmplător faptul că proliferarea slujbelor de rahat bine 
plătite a coincis cu o explozie uriaşă în educaţia universitară şi o economie 
care se învârte în jurul cunoaşterii? După cum spuneam, nu este uşor să faci 
bani fără să creezi nimic de valoare. În primul rând, trebuie să ţii minte un 
jargon care sună foarte bombastic, dar care nu înseamnă nimic. (Esenţial 
pentru reuniunile strategice transectoriale cu omologi, în care se discută 
despre co-crearea de valori suplimentare în cadrul societăţii 
interrelaţionate.) Aproape oricine poate să adune gunoiul, însă o carieră în 
domeniul bancar este apanajul exclusiv al celor aleşi. 


Într-o lume care se îmbogățește tot mai mult, în care vacile produc mai mult 
lapte, iar roboții fac tot mai multe produse, avem mai mult timp pentru 
prieteni, familie, activităţi în folosul comunităţii, ştiinţă, artă, sport şi toate 
celelalte lucruri care fac viaţa să merite să fie trăită. Însă rămâne loc şi 
pentru tot mai mult rahat. Cât timp suntem în continuare obsedaţi de muncă, 
muncă şi iar muncă (chiar dacă activităţile utile sunt tot mai automatizate 
sau subcontractate), va creşte tot mai mult numărul slujbelor inutile. La fel 
ca şi numărul directorilor din ţările dezvoltate, care a crescut în ultimii 30 
de ani fără să ne aducă nici un ban în plus. Dimpotrivă, studiile 
demonstrează că ţările cu mai mulţi directori sunt, de fapt, mai puţin 
eficiente şi inovatoare." Într-un studiu efectuat de Harvard Business 
Review asupra a 12 000 de profesionişti, jumătate dintre cei chestionaţi au 
spus că slujba lor nu are „nici un sens şi nici o importanţă“, în timp ce un 
număr egal nu se poate regăsi în misiunea companiei la care lucrează. Un 
alt chestionar recent a arătat faptul că 37% dintre angajaţii britanici 
consideră că au slujbe de rahat.!/ 


În nici un caz nu sunt inutile toate aceste slujbe din domeniul serviciilor — 
nici vorbă. Dacă luăm, de exemplu, domeniul sănătăţii, al educaţiei, al 
pompierilor şi al poliţiei, vom găsi mulţi oameni care se duc acasă în fiecare 
seară conştienţi fiind că, în ciuda salariilor modeste, au contribuit la binele 
omenirii. „Este ca şi cum li se spune“, scrie Graeber, «Aveţi slujbe 
adevărate! Şi pe lângă asta mai aveţi tupeul să vreţi pensii şi asigurări de 
sănătate rezonabile?» 


Cealaltă cale 


Ceea ce face toată această poveste şocantă este faptul că acţiunea are loc 
într-un sistem capitalist, un sistem fondat pe valori capitaliste, precum 
eficienţă şi productivitate. În timp ce politicienii subliniază la nesfârşit 
nevoia de reducere a numărului membrilor guvernului, aceştia nu spun mai 
nimic despre slujbele de rahat al căror număr este în creştere. Acest fapt 
conduce la situaţii în care, pe de o parte, guvernele reduc numărul de 


posturi utile din domenii precum sănătate, educaţie şi infrastructură — ceea 
ce conduce la şomaj — în timp ce, pe de altă parte, investesc milioane în 
traininguri şi în monitorizarea şomerilor, domeniu a cărui eficienţă s-a 
dovedit de mult timp redusă.t8 


Piaţa modernă nu dă doi bani nici pe utilitate, calitate sau inovaţie. Nu 
contează cu adevărat decât profitul. Uneori asta duce la contribuţii 
minunate, alteori — nu. De la televânzători la consultanţi fiscali, există o 
logică solidă pentru crearea de tot mai multe slujbe de rahat: poţi să faci 
avere fără să produci vreodată ceva. 


Astfel stând lucrurile, inegalitatea nu face decât să exacerbeze problema. 
Cu cât se adună mai multă avere acolo sus, cu atât sunt mai căutaţi avocaţii 
pe probleme de afaceri, lobbyiştii şi afaceriştii HFT (high-frequency 
trading, adică trading cu frecvenţă ridicată). Cererea nu apare de nicăieri, la 
urma urmei; este rezultatul unor negocieri continue, în funcţie de legile şi 
de instituţiile unei ţări şi, bineînţeles, de cei care ţin sforile traistei cu bani. 


Poate că este şi acesta un indiciu al faptului că inovațiile din ultimii 30 de 
ani — o perioadă marcată de inegalitate crescândă — nu au răspuns 
aşteptărilor avute. „Ne doream maşini zburătoare, însă ne-am ales cu 140 de 
caractere“, glumeşte Peter Thiel, autointitulat intelectual care locuieşte în 
Silicon Valley.19 În timp ce perioada postbelică ne-a adus invenţii fabuloase 
precum maşina de spălat, frigiderul, naveta spaţială şi pilula contraceptivă, 
în ultimul timp nu asistăm decât la mici îmbunătăţiri ale aceluiaşi telefon pe 
care l-am cumpărat în urmă cu doi ani. 


De fapt, devine din ce în ce mai profitabil să nu inovăm. Imaginaţi-vă 
numai cât am pierdut în materie de progres din cauză că mii de minţi 
luminate îşi irosesc timpul visând la produse financiare ultracomplicate, 
care sunt, în ultimă instanţă, distructive. Sau îşi petrec cei mai buni ani din 
viaţă reproducând aceleaşi medicamente într-un mod infinitezimal diferit, 
doar cât să le asigure obţinerea unui nou brevet de către un avocat isteţ 
pentru ca apoi un departament isteţ de relaţii cu publicul să poată lansa o 
campanie de piaţă nou-nouţă pentru respectivul medicament nu chiar atât de 
nou. 


Imaginaţi-vă cum ar fi dacă tot acest talent, în loc să fie investit în 
plimbarea banilor de colo-colo, ar fi investit în crearea de bani. Cine ştie, 
poate că am avea deja maşini cu propulsie, oraşe subacvatice sau am fi găsit 
deja tratamentul împotriva cancerului. 


Cu mult timp în urmă, Friederich Engels scria despre „falsa conştientizare“ 
căreia îi căzuse victimă clasa muncitoare de pe vremea sa — „proletariatul“. 
Potrivit lui Engels, muncitorul din secolul al XIX-lea nu s-a răsculat 
împotriva elitelor moşiereşti pentru că viziunea îi era întunecată de religie 
sau de naționalism. Poate că societatea de astăzi este angrenată într-o rutină 
similară, doar că de data asta la nivel înalt. Poate că unii dintre oamenii 
aceştia au viziunea întunecată de toate zerourile de pe statele lor de plată, de 
primele grase şi de schemele comode de pensionare. Poate că un portofel 
umflat atrage aceeaşi percepţie falsă: convingerea că produci ceva de 
valoare pentru simplul fapt că ai venituri atât de mari. 


Indiferent de situaţie, nu este nevoie ca lucrurile să stea aşa cum stau. 
Economia noastră, impozitele şi universităţile noastre pot fi toate 
reinventate ca să facă să merite inovaţia şi creativitatea adevărate. „Nu este 
nevoie să aşteptăm răbdători să aibă loc o transformare culturală lentă“, 
declara în urmă cu mai bine de 20 de ani economistul nonconformist 
William Baumol.20 Nu este nevoie să aşteptăm până când nu o să mai 
renteze pariurile cu banii altora, până când lucrătorii din salubritate, 
poliţiştii şi asistentele o să câştige salarii decente şi până când geniile 
matematice vor reîncepe să viseze să construiască colonii pe Marte în loc să 
îşi deschidă propriile fonduri de investiţii. 


Putem să ne îndreptăm către o altă lume şi putem începe, cum se întâmplă 
adesea în asemenea cazuri, cu impozitele. Chiar şi utopiile au nevoie de 
clauze referitoare la impozitare. De exemplu, am putea să începem cu un 
impozit de tranzacţionare care să domnească în industria financiară. În 
1970, acţiunile americane încă erau deţinute în medie pe o perioadă de cinci 
ani; după 40 de ani, termenul este de numai cinci zile.” Dacă am adopta un 
impozit de tranzacţionare — prin care ar trebui să plăteşti o taxă de fiecare 
data când cumperi sau vinzi o acţiune — afaceriştii aceia de HFT care nu au 
aproape nici o contribuţie la valoarea socială nu ar mai câştiga de pe urma 
vânzării şi a cumpărării într-o secundă de active financiare. De fapt, am 


economisi din cheltuielile frivole care ajută şi sprijină sectorul financiar. Să 
luăm ca exemplu cablul de fibră optică folosit pentru a grăbi transmisiile 
dintre pieţele financiare de la Londra şi New York în 2012. Preţul: 300 de 
milioane de dolari. Timpul câştigat: 5,2 milisecunde uriașe. 


Însă, vorbind mai la obiect, aceste impozite ne-ar face pe toţi mai bogaţi. 
Nu numai că ne-ar da tuturor o bucată mai mare de plăcintă, ci toată 
plăcinta ar fi mai mare. Atunci tinerii geniali care se îndreaptă spre Wall 
Street ar putea să fie din nou profesori, inventatori şi ingineri. 


În ultimele decenii însă s-a întâmplat exact pe dos. Potrivit unui studiu 
efectuat la Harvard, reducerile de impozite din epoca lui Reagan au condus 
la o schimbare în masă de carieră în rândul minţilor celor mai luminate, de 
la profesori şi ingineri la bancheri şi contabili. În timp ce, în anul 1970, de 
două ori mai mulţi absolvenţi de la Harvard de sex masculin încă mai 
preferau cercetarea domeniului bancar, după 20 de ani balanţa înclina exact 
în partea opusă, o dată şi jumătate mai mulţi absolvenţi fiind angajaţi în 
domeniul financiar. 


Drept urmare, suntem cu toţii mai săraci. Pentru fiecare dolar pe care îl 
câştigă o bancă, se pierde echivalentul a circa 60 de cenți altundeva în 
lanţul economic. În schimb, pentru fiecare dolar pe care îl câştigă un 
cercetător, se pompează înapoi în economie cel puţin cinci dolari — şi adesea 
mult mai mult.2 Potrivit jargonului ştiinţific de la Harvard, mărirea 
impozitelor pentru cei cu veniturile cele mai mari ar contribui „la 
redistribuirea persoanelor talentate din profesii care provoacă externalizări 
negative în profesii care conduc la externalizări pozitive“. 


Cu alte cuvinte, mărirea impozitelor i-ar determina pe oameni să presteze 
munci mai folositoare. 


Supraveghetori de tendinţe 


Dacă ar fi să alegem un loc de unde ar trebui să înceapă căutarea unei lumi 
mai bune acela ar trebui să fie sala de clasă. 


Deşi poate că educaţia a susţinut fenomenul slujbelor de rahat, aceasta a 
fost totodată sursă de noi câştiguri palpabile. Dacă am întocmi o listă cu 
profesiile cu cea mai mare influenţă, profesorii ar trebui să se afle pe 
primele locuri. Şi asta nu pentru că profesorii acumulează bani, putere sau 
poziţii sociale, ci pentru că predatul contribuie la ceva mult mai important — 
cursul istoriei omenirii. 


Poate că sună dramatic, dar să luăm ca exemplu o învăţătoare de la şcoala 
primară. 40 de ani în fruntea câte unei clase de câte 25 de copii înseamnă că 
aceasta influenţează vieţile a 1 000 de copii. Mai mult decât atât, 
învăţătoarea respectivă îi formează pe elevi la o vârstă la care sunt cei mai 
maleabili. Sunt nişte copii, la urma urmei. Învăţătoarea sau învățătorul nu 
numai că îi pregăteşte pentru viitor, ci totodată le influenţează direct 
viitorul. 


Deci, dacă putem interveni undeva într-un mod care va aduce mai târziu 
profit societăţii, atunci acel loc este sala de clasă. 


Însă acest lucru nu se întâmplă aproape deloc în prezent. Toate marile 
dezbateri legate de educaţie se referă la formă. La modul de livrare. La 
metoda didactică. Educaţia este descrisă în mod constant ca fiind un mijloc 
de adaptare — un lubrifiant menit să te ajute să aluneci prin viaţă fără efort. 
În cadrul unui ciclu de conferinţe pe teme de educaţie, o întreagă armată de 
analişti de tendinţe predică referitor la viitoarele aptitudini esenţiale ale 
secolului XXI, termenii la modă fiind „creativ“, „adaptabil“ şi „flexibil“. 


În mod invariabil se pune accentul pe aptitudini, şi nu pe valori. Pe 
instruire, şi nu pe idealuri. Pe „capacitatea de rezolvare a problemelor“, dar 
nu pe ce probleme anume trebuie să rezolvăm. În mod invariabil totul se 
învârte în jurul întrebării: de ce cunoştinţe şi aptitudini au nevoie elevii din 
ziua de astăzi ca să poată fi angajaţi pe piaţa muncii de mâine — piaţa anului 
2030? 


Întrebare care este cât se poate de greşită. 


În 2030, probabil că va fi o mare cerere de contabili isteţi, nefrământaţi de 
probleme de conştiinţă. Dacă vor continua tendinţele actuale, ţări precum 
Luxemburg, Olanda şi Elveţia vor deveni paradisuri fiscale şi mai mari, 
care le vor permite companiilor multinaționale să se sustragă de la plata 
impozitelor şi mai eficient, ceea ce le va lăsa ţărilor în curs de dezvoltare o 
bucată şi mai mică din plăcintă. Dacă scopul educaţiei este acela de a ţine 
pasul cu aceste tipuri de tendinţe şi nu acela de a le schimba, atunci 
egoismul va deveni aptitudinea esenţială a secolului XXI. Şi asta nu pentru 
că o cere legea sau piaţa sau tehnologia, ci numai pentru că, după cât se 
pare, aşa vrem să ne câştigăm banii. 


În schimb, ar trebui să punem o cu totul altă întrebare: Ce cunoştinţe şi 
aptitudini vrem noi să aibă copiii noştri în 2030? Şi atunci, în loc să 
anticipăm şi să ne adaptăm, ne-am concentra pe îndrumare şi pe creaţie. În 
loc să ne întrebăm ce ne trebuie ca să ne câştigăm existenţa de pe urma 
uneia sau a altei slujbe de rahat, ne-am gândi cum vrem să ne câştigăm 
existenţa. Acesta este o întrebare la care nu poate să răspundă nici un analist 
de tendinţe. Cum să poată să o facă? Analiştii nu fac decât să supravegheze 
tendinţele, nu să le creeze. Nouă ne revine această sarcină. 


Ca să răspundem la această întrebare va trebui să ne analizăm pe noi înşine 
şi propriile idealuri. Ce vrem? Mai mult timp pentru prieteni, de exemplu, 
sau pentru familie? Pentru muncă voluntară? Pentru artă? Pentru sport? În 
viitor, educaţia ar trebui să ne pregătească nu numai pentru piaţa muncii ci, 
în primul rând, pentru viaţă. Vrem să domnim în domeniul financiar? 
Atunci poate că ar trebui să îi învăţăm pe noii economişti puţină filosofie şi 
morală. Vrem mai multă solidaritate între diverse grupuri rasiale, sexuale şi 
socio-economice? Să începem de la cursurile de ştiinţe sociale. 


Dacă reorganizăm educaţia în jurul noilor noastre idealuri, piaţa muncii se 
va adapta din mers. Să ne imaginăm cum ar fi dacă am include mai multă 
artă, istorie şi filosofie în programa şcolară. Pun pariu că vor fi tot mai 
căutaţi artiştii, istoricii şi filosofii. Este ca în visul legat de 2030 pe care l-a 
avut John Maynard Keynes în anul 1930. Mai multă prosperitate — şi mai 
multă robotizare a muncii — ne-ar permite „să apreciem scopul mai mult 
decât mijloacele şi să alegem ceea ce este bun în loc de ceea ce este util“. 
Scopul unei săptămâni de lucru mai scurte nu este acela de a sta fără să 


facem nimic, ci de a putea să alocăm mai mult timp lucrurilor care sunt cu 
adevărat importante pentru noi. 


La urma urmei, nu hotărăşte piaţa sau tehnologia ce contează cu adevărat, ci 
societatea. Dacă vrem ca în secolul acesta să ne îmbogăţim cu toţii, atunci 
va trebui să scăpăm cu toţii de teoria potrivit căreia orice muncă este 
importantă. Şi, pentru că tot veni vorba despre asta, să scăpăm şi de aberaţia 
potrivit căreia un salariu mai mare reprezintă într-adevăr o valoare socială. 


Atunci ne-am da seama poate că din punct de vedere al creării de valori nu 
e rentabil să fii bancher. 


Oraşul New York după 50 de ani 


După jumătate de secol de la grevă, Marele Măr pare să-şi fi învăţat lecţia. 
„TOŢI LOCUITORII DIN NEW YORK VOR SĂ SE FACĂ GUNOIERI“ 
este titlul unui recent articol de ziar. În prezent cei care adună gunoiul din 
metropolă câştigă sume de invidiat. După cinci ani de activitate, un gunoier 
poate ajunge să câştige până la 70 000 de dolari plus ore suplimentare şi 
bacşişuri. „Contribuie la bunul mers al oraşului“, explica într-un articol un 
reprezentant al Departamentului de Salubrizare. „Dacă şi-ar întrerupe 
activitatea, oricât de puţin, întregul New York s-ar bloca.“2 


În acelaşi ziar se găsește şi un interviu luat unui lucrător de la salubritate 
din oraş. În 2006, Joseph Lerman, care avea 20 de ani pe vremea aceea, a 
primit un telefon de la primărie prin care îl anunțau că fusese angajat pe 
post de gunoier. „M-am simţit de parcă aş fi câştigat la loto“, îşi aminteşte 
acesta. În prezent, Lerman se trezeşte la ora 4 în fiecare dimineaţă ca să 
adune sacii cu gunoi în ture de câte 12 ore. Locuitorii oraşului New York 
consideră că este firesc să fie plătit foarte bine pentru munca prestată. 
„Sincer“, zâmbeşte purtătorul de cuvânt al primăriei, „nu degeaba bărbaţii 
şi femeile acestea sunt consideraţi eroi ai oraşului New York.“ 


Obiectivul viitor este să nu mai muncim deloc, ca să ne putem juca. 


Arthur C. Clarke (1917-2008) 


8. Cursa împotriva maşinii 


Nu s-ar întâmpla pentru prima oară. La începutul secolului XX maşinile 
scoteau deja din uz o ocupaţie tradiţională. În timp ce în Anglia existau încă 
peste un milion de astfel de slujbe în 1901, acestea au dispărut cu totul în 
câteva decenii.! Încet, dar sigur, apariţia vehiculelor motorizate a condus la 
scăderea veniturilor până când oamenii au ajuns să nu mai aibă suficienţi 
bani pentru mâncare. 


Mă refer, desigur, la calul de tracţiune. 


Iar locuitorii Tărâmului Abundenţei au şi ei toate motivele să se teamă 
pentru slujbele lor având în vedere dezvoltarea fulminantă a roboților care 
conduc, care citesc, care vorbesc, care scriu şi — cel mai important — care 
calculează. „Va scădea tot mai mult rolul oamenilor ca principal factor de 
producţie“, scria laureatul Premiului Nobel Wassily Leontief în anul 1983, 
„după cum rolul cailor la producţia agricolă a scăzut mai întâi, după care a 
fost eliminat prin introducerea tractoarelor.“? 


Roboții. Au devenit unul dintre cele mai puternice argumente în favoarea 
unei săptămâni de lucru mai scurte şi a unui venit de bază universal. De 
fapt, dacă vor continua tendinţele actuale, nu există decât o singură 
alternativă: şomajul structural şi creşterea inegalităţii. „Utilajele... sunt 
nişte hoţi care vor tâlhări mii de oameni“, tuna şi fulgera meşterul englez 
William Leadbeater la o întrunire din Huddersfield, din 1830. „Ne vom trezi 
că vor duce la distrugerea acestei tări.“ 


Totul a început de la salariile noastre. În Statele Unite salariul real mediu al 
unui angajat cu program de lucru de la ora nouă la ora cinci a scăzut cu 
14% între 1969 şi 2009.4 Şi în alte ţări dezvoltate, din Germania şi până în 
Japonia, a stagnat de mai mulţi ani creşterea salarială pentru mai multe 
ocupaţii chiar dacă producţia continuă să crească. Motivul principal este 
simplu: forţa de muncă devine din ce în ce mai disponibilă. Dezvoltarea 
tehnologică îi pune pe locuitorii 'Tărâmului Abundenţei în concurenţă direct 


cu miliarde de alţi oameni ai muncii din întreaga lume şi în concurenţă cu 
înseşi utilajele. 


Evident că oamenii nu sunt cai. Calul are atâtea de învăţat. Pe de altă parte, 
oamenii pot să înveţe şi să se dezvolte. Aşa că pompăm mai mulţi bani în 
educaţie şi ovaţionăm economia cunoaşterii. 


Există o singură problemă. Chiar şi cei care au o diplomă înrămată pe 
perete au motive de îngrijorare. William Leadbeater era foarte bine pregătit 
pentru slujba sa până când a fost înlocuit de un război de ţesut mecanizat în 
1830. Problema nu este că nu avea pregătirea necesară, ci că, dintr-odată, 
aptitudinile sale au devenit inutile. Aceasta este o experienţă care îi aşteaptă 
pe tot mai mulţi. „Până la urmă, am să îndrăznesc să spun, universul va fi 
distrus“, avertiza William. 


Bun venit la cursa împotriva maşinii. 


Cipul şi cutia 


În primăvara anului 1965, Gordon Moore, un cunoscut tehnician care avea 
să devină cofondatorul companiei Intel, a primit o scrisoare de la 
Electronics Magazine prin care era rugat să scrie un articol despre viitorul 
cipului de computer cu ocazia celei de-a 35-a aniversări a revistei. Pe atunci 
chiar şi modelele cele mai bune aveau doar 30 de tranzistori. Tranzistorii 
sunt componentele de bază ale tuturor computerelor şi, pe vremea aceea, 
tranzistorii erau mari, iar computerele mergeau încet. 


Astfel Moore a început să adune cifre şi a descoperit ceva care l-a surprins. 
Numărul tranzistorilor din fiecare cip se dubla de la an la an începând din 
1959. În mod firesc, a început să se gândească: Ce-ar fi fost dacă această 
tendinţă avea să continue? Şi-a dat seama cu surprindere că, până în 1975, 
fiecare cip avea să conţină uriaşul număr de 60 000 de tranzistori. În scurt 
timp computerele aveau să efectueze adunări pe care nu ar fi fost în stare să 
le rezolve nici cei mai deştepţi matematicieni la un loc!” Titlul articolului 


lui Moore a fost cât se poate de sugestiv: „Să îndesăm tot mai multe 
componente în circuitele integrate“. Respectivele cipuri astfel încărcate 
aveau să ne aducă „minuni precum computerele personale“, „echipamentele 
de comunicaţie portabile“ şi poate chiar şi „telecomenzi pentru 
automobile“. 


Era o simplă supoziţie, iar Moore ştia acest lucru. Însă 40 de ani mai târziu, 
cel mai mare producător de cipuri la nivel mondial, Intel, oferea 10 000 de 
dolari celor care puteau să găsească un exemplar original al respectivului 
număr din Electronics Magazine. Simpla supoziţie a rămas în istorie drept 
lege — mai exact, Legea lui Moore. 


„După câţiva ani am crezut că am atins punctul-limită“, scria în 2005 tizul 
său. „Că lucrurile se vor opri.“S Dar lucrurile nu s-au oprit. Nu încă. În 
2013, consola noului joc video Xbox One avea la bază un cip care conţinea 
numărul incredibil de cinci miliarde de tranzistori. Cât timp va mai 
continua, nimeni nu poate spune, dar Legea lui Moore continuă să fie 
valabilă.” 


Să luăm cutia. 


După cum tranzistorii au devenit unitatea de referinţă pentru informaţii la 
sfârşitul anilor 1950, la un moment dat, containerele de transport deveneau 
unitatea convenţională pentru transport.8 Acum, o cutie rectangulară din 
metal nu poate să sune la fel de revoluţionar precum cipurile şi 
computerele, dar gândiţi-vă aşa: înaintea containerelor, toate bunurile erau 
încărcate în vapoare, trenuri sau tiruri unul câte unul. Fiecare încărcare, 
descărcare şi reîncărcare însemnau zile în plus în fiecare etapă a călătoriei. 


Dimpotrivă, un container nu necesită decât o singură încărcare şi 
descărcare. În aprilie 1956, pleca de la New York primul container de 
transport cu destinaţia Houston. 58 de containere au ajuns la destinaţie în 
numai câteva ore, iar a doua zi vaporul pornea înapoi cu o altă încărcătură. 
Înainte de inventarea cutiei de metal, vapoarele puteau petrece între patru şi 
şase zile în port, ceea ce reprezenta 50% din timpul transportului. Doi ani 
mai târziu, numai 10% din acest interval. 


Apariţia cipului şi a cutiei a micşorat distanţele în timp ce bunurile, 
serviciile şi capitalul au început să circule mai repede în jurul globului.” 
Tehnologia şi globalizarea au progresat simultan, mai repede ca oricând. 
Apoi s-a întâmplat ceva — ceva ce nimeni nu credea că ar fi fost posibil. 


FIGURA 10 Legea lui Moore 

Forţă de muncă şi capital 


S-a întâmplat ceva care, potrivit manualelor, nu era posibil să se întâmple. 


În 1957, economistul Nicholas Kaldor şi-a prezentat cei şase „factori“ 
cunoscuţi ai dezvoltării economice. Primul era: „Părţile din venitul naţional 


corespunzătoare forţei de muncă şi capitalului rămân constante pe perioade 
lungi de timp“. Prin constant se înţelege că două treimi din venitul unei ţări 
se duc pe salariile angajaţilor, iar o treime ajunge în buzunarele deţinătorilor 
de capital — adică cei care deţin acţiunile şi utilajele. Generaţii întregi de 
tineri economişti au învăţat că „proporţia dintre capital şi forţa de muncă 


este constantă“. Punct. 


Dar nu este aşa. 


Situaţia a început să se schimbe încă de acum 30 de ani, iar astăzi numai 
58% din avuţia ţărilor industrializate se regăseşte în salariile oamenilor. 
Poate că sună a diferenţă fracţională, dar, în realitate, este o schimbare de 
proporţii. Sunt implicaţi mai mulţi factori, printre care slăbirea sindicatelor, 
dezvoltarea sectorului financiar, scăderea impozitelor pe capital şi apariţia 
giganţilor asiatici. Dar care este cauza principală? Progresul tehnologic.10 


Să luăm iPhone-ul ca exemplu. Este un miracol tehnologic, cu siguranţă de 
neconceput fără cip şi fără cutie. Este un telefon compus din părţi fabricate 
în SUA, Italia, Taiwan şi Japonia care sunt asamblate în China şi apoi 
trimise în întreaga lume. Sau, să luăm ca exemplu borcanul de cremă de 
ciocolată Nutella. Produsul italienesc este făcut în fabrici din Brazilia, 
Argentina, Europa, Australia şi Rusia cu ciocolată care provine din Nigeria, 
ulei de palmier din Malaysia, cu esenţă de vanilie din China şi cu zahăr din 
Brazilia. 


Poate că trăim în epoca individualismului, însă societăţile noastre nu au 
depins niciodată atât de mult una de alta ca acum. 


Marea întrebare este: Cine profită? Inovaţiile din Silicon Valley atrag 
concedieri masive altundeva. Să luăm ca exemplu magazine online precum 
Amazon. Apariţia comercianților online a condus la pierderea a milioane de 
slujbe din comerţul cu amănuntul. Economistul britanic Alfred Marshall 
remarca încă de la sfârşitul secolului al XIX-lea această evoluţie: cu cât 
devine lumea mai mică, cu atât sunt mai puţini câştigători. Chiar de pe 
vremea sa, Marshall a observat că exista un oligopol tot mai restrâns în 
domeniul producţiei de piane mari. Pe măsură ce se construia un nou drum 
şi se săpa un nou canal, costurile de transport scădeau cu câte un procent, 
ceea ce îi ajuta pe producătorii de piane să îşi exporte instrumentele. Prin 


influenţa exercitată prin marketing şi prin scăderea costurilor unitare ale 
produselor, marii producători i-au depăşit tot mai uşor pe micii furnizori 
locali. Şi pe măsură ce lumea se micşora, micii jucători din concurs au fost 
eliminaţi de pe teren. 


FIGURA 11 De unde vine borcanul de Nutella? 

Prin acelaşi proces de transformare au trecut şi sportul, muzica şi domeniul 
publicistic, care sunt astăzi dominate, de asemenea, de o mână de jucători 
importanţi. În epoca cipului, a cutiei, a comerţului electronic, a fi doar cu un 
procent mai puternic decât ceilalţi înseamnă nu numai că ai câştigat bătălia, 
ci că ai câştigat chiar războiul. Economiştii numesc acest fenomen 
„societatea în care câştigătorul ia totul“.!1 De la firmele mici de contabilitate 
care sunt eliminate de programe electronice de impozitare şi până la 
librăriile de la colţ de stradă care se luptă să supravieţuiască concurenţei cu 


uriaşele magazine online — giganţii au continuat să se dezvolte în toate 
sectoarele chiar şi în condiţiile în care lumea a devenit tot mai mică. 


Până în prezent inegalitatea a luat proporţii aproape în toate ţările 
dezvoltate. În SUA diferenţele dintre bogaţi şi săraci sunt deja mai mari 
decât erau în Roma antică — o economie bazată pe munca sclavilor.2 În 
Europa, de asemenea, există o tot mai mare deosebire între cei care au şi cei 
care nu au.! Până şi Forumul Economic Mondial, o clică formată din 
antreprenori, politicieni şi cântăreţi celebri, a descris inegalitatea în creştere 
ca fiind cea mai mare ameninţare cu care se confruntă economia mondială. 


Cu siguranţă că toate acestea s-au întâmplat foarte repede. În timp ce, în 
1964, una din patru cele mai mari companii americane avea încă o forţă de 
muncă de circa 430 000 de oameni, până în 2011 acestea aveau numai un 
sfert din numărul respectiv, deși valorau de două ori mai mult.!+ Sau să 
luăm ca exemplu tragica soartă a companiei Kodak, care a inventat aparatul 
de fotografiat digital şi care avea, la sfârşitul anilor 1980, un număr de 145 
000 de angajaţi. În 2012, aceasta a depus cerere de intrare în faliment, în 
timp ce Instagram — serviciul fotografic online gratuit care avea pe atunci 
13 angajaţi — a fost vândut la un preţ de 1 miliard de dolari. 


Adevărul este că e nevoie de tot mai puţini oameni pentru a crea o afacere 
de succes, ceea ce înseamnă că atunci când o afacere are succes, tot mai 
puţini oameni beneficiază de pe urma acesteia. 


Automatizarea muncii intelectuale 


Încă din anul 1964, Isaac Asimov prezicea: „Omenirea se va... transforma 
în mare parte într-o cursă de operatori de maşini“. Însă spusele sale s-au 
dovedit a fi oarecum optimiste. Astăzi roboții reprezintă o ameninţare chiar 
şi pentru slujbele operatorilor.15 Ca să citez o glumă cunoscută în rândul 
economiştilor: „În viitor fabricile o să aibă numai doi angajaţi: un om şi un 


câine. Omul o să fie însărcinat să îl hrănească pe câine. Câinele o să fie 
însărcinat să îl împiedice pe om să se atingă de echipamente.“16 


În prezent nu sunt îngrijoraţi numai supraveghetorii de tendinţe din Silicon 
Valley şi profeţii în tehnologie. Profesorii de la Universitatea Oxford 
estimează că nu mai puţin de 47% dintre slujbele americane şi 54% dintre 
toate slujbele din Europa riscă să fie realizate de maşini.!” Şi nu vorbim de 
următorii 100 de ani, ci de următorii 20. „Singura diferenţă dintre optimişti 
şi pesimişti este legată de durată“, remarcă un profesor de la Universitatea 
New York. „Însă peste un secol nu o să îi prea mai pese nimănui de cât timp 
a durat, ci de ce se va întâmpla în continuare.“18 


Recunosc că toate acestea nu sunt idei noi. Salariaţii sunt îngrijoraţi de 
creşterea procesului de automatizare de 200 de ani şi tot de 200 de ani 
angajatorii îi asigură că, în mod firesc, vor apărea noi slujbe care să le ia 
locul. La urma urmei, dacă ne uităm la anul 1800, circa 74% dintre 
americani erau fermieri, iar până în 2000 numărul acestora a ajuns la numai 
3%.19 Însă acest fapt nu a condus la şomaj în masă. Şi să ne uităm la ceea ce 
scria Keynes în anii 1930 referitor la „noua boală“ a „şomajului tehnologic“ 
care urma să devină un subiect de mare importanţă în scurt timp; la moartea 
acestuia, în 1946, lucrurile mergeau încă bine. 


În cursul anilor 1950 şi 1960, industria americană de automobile a cunoscut 
valuri succesive de automatizare, însă salariile şi numărul locurilor de 
muncă au continuat să crească. Un studiu efectuat în 1963 demonstra că, 
deşi noile tehnologii au condus la dispariţia a 13 milioane de locuri de 
muncă în deceniul anterior, acestea au creat totodată alte 20 de milioane de 
noi locuri de muncă. „În loc să fim îngrijoraţi de dezvoltarea automatizării, 
ar trebui să ne bucurăm de ea“, remarca unul dintre cercetători.20 


Însă asta se întâmpla în 1963. 


În cursul secolului XX creşterea productivităţii şi creşterea numărului 
locurilor de muncă au evoluat mai mult sau mai puţin în paralel. Omul şi 
maşina au avut aceeaşi traiectorie. Acum, când păşim într-un nou secol, 
roboții şi-au intrat deodată în ritm. Aceasta a început în jurul anului 2000, 
cu ceea ce doi economişti de la MIT (Institutul Tehnologic din 
Massachusetts) numeau „marea decuplare“. „Este cel mai mare paradox al 


epocii actuale“, spunea unul dintre aceştia. „Productivitatea a atins niveluri- 
record, inovaţia se dezvoltă mai repede ca oricând şi, totodată, salariul 
mediu este în scădere şi avem slujbe tot mai puţine.“21 


FIGURA 12 Productivitatea și locurile de muncă în Statele Unite, 1947- 
2011 

Astăzi majoritatea slujbelor noi sunt munci necalificate — în supermarketuri, 
lanţuri de fast-food şi azile de bătrâni. Slujbele acestea sunt încă sigure. 
Încă. 


Pe vremea când oamenii mai contau încă 


În urmă cu 100 de ani calculatoarele erau încă oameni ca tine şi ca mine. 
Nu glumesc: pe atunci termenul „calculator“ desemna, pur şi simplu, un 
post. Calculatorul era un lucrător — în general, o femeie — care făcea toată 
ziua adunări simple. În scurt timp, sarcinile acestuia au fost preluate de 
calculator, acesta fiind primul dintr-un lung şir de posturi preluate de 
computerele de diverse tipuri. 


În 1990, profetul tehnologiei Ray Kurzweil a prezis că, până în 1998, 
computerele aveau să ajungă să fie în stare să bată un maestru al şahului. 
Evident că s-a înşelat. În 1997, Deep Blue l-a învins la şah pe legendarul 
jucător Garry Kasparov. Pe vremea aceea, cel mai rapid computer din lume 
era ASCI Red, creat de armata americană şi care atingea o viteză de 
funcţionare de un teraflop. Acesta era de mărimea unui teren de tenis şi 
costa 55 de milioane de dolari. 16 ani mai târziu, în 2013, a apărut pe piaţă 
un nou supercomputer care măsura lejer doi tetraflopi şi costa doar o 
fracțiune din preţul menţionat: PlayStation 4. 


Până în 2011, computerele apăreau chiar drept concurenţi la emisiunile TV. 
În acel an, doi concurenţi eminenti în jocurile de cunoştinţe generale, Ken 
Jennings şi Brad Rutter, şi-au măsurat nivelul intelectual cu „Watson“ la 
emisiunea-concurs Jeopardy! Jennings şi Rutter adunaseră deja câştiguri de 
peste 3 milioane de dolari, însă concurentul lor computerizat i-a măcelărit. 
Umplut până la refuz cu 200 de milioane de pagini de informaţii, inclusiv 
un exemplar complet din Wikipedia, Watson a răspuns corect la mai multe 
întrebări decât au răspuns Jennings şi Rutter împreună. „Ocupaţia de 
concurent la emisiuni televizate poate fi considerată prima îndeletnicire pe 
care Watson a scos-o de pe piaţă“, remarca Jennings, „dar sunt sigur că nu 
este şi ultima. “?? 


Noile generaţii de roboţi ne înlocuiesc nu numai puterea musculară, ci şi 
capacitatea intelectuală. Bun venit, dragi prieteni, în A Doua Eră a Maşinii, 
după cum a fost deja numită această nouă lume a cipurilor şi a algoritmilor. 
Prima a debutat cu inventatorul scoţian James Watt, care în timpul unei 
plimbări din 1765 a avut ideea de a îmbunătăţi motorul cu abur. Cum era 
duminică, credinciosul Watt a trebuit să aştepte până a doua zi ca să îşi pună 
ideea în aplicare, însă, până în 1776, acesta avea să construiască o maşină 


capabilă să pompeze 20 de metri de apă dintr-o mină în numai 60 de 
minute. 


Într-o perioadă în care aproape toată lumea era încă săracă, flămândă, 
murdară, speriată, proastă, bolnavă şi urâtă, linia progresului tehnologic a 
început să se curbeze. Sau, mai degrabă, a început să ţâşnească în sus la un 
unghi de circa 90 de grade. În timp ce în 1800 puterea apei îi furniza 
Angliei de trei mai multă energie sub formă de abur, 70 de ani mai târziu 
motoarele englezeşti cu abur generau o cantitate de energie echivalentă cu 
40 de milioane de bărbaţi adulţi.2* Energia maşinilor înlocuia energia 
muşchilor la scară largă. 


Astăzi, după două secole, a venit rândul minţii noastre. Şi este momentul 
potrivit. „Epoca computerelor se vede peste tot, mai puţin în statisticile 
privind productivitatea“, spunea în 1987 economistul Bob Solow. 
Computerele puteau deja să facă treburi destul de isteţe, însă impactul lor 
economic era redus. La fel ca şi motorul cu abur, computerul mai avea 
nevoie de timp, ca să spun aşa, ca să adune abur. Sau să îl comparăm cu 
electricitatea: toate marile inovaţii tehnologice au avut loc în anii 1870, însă 
abia în jurul anului 1920 majoritatea fabricilor au trecut, de fapt, pe curent 
electric.25 


Trecând repede la ziua de astăzi, şi cipurile fac lucruri care chiar şi în urmă 
cu zece ani erau considerate încă imposibile. În 2004 doi oameni de ştiinţă 
cunoscuţi au intitulat un capitol în mod sugestiv „De ce mai contrează încă 
oamenii“.20 Argumentul acestora? Condusul maşinii este ceva ce nu s-ar 
putea automatiza vreodată. Şase ani mai târziu, maşinile-robot ale 
companiei Google parcurseseră deja un milion și jumătate de kilometri. 


Futurologul Ray Kurzweil este convins că, până în 2029, computerele vor fi 
la fel de inteligente ca oamenii. În 2045, acestea ar putea să fie chiar de un 
miliard de ori mai inteligente decât toate creierele umane la un loc. Potrivit 
profeților în tehnologie, creşterea exponențială a puterii maşinilor de calcul 
este pur şi simplu nelimitată. Evident, Kurzweil este în egală măsură geniu 
şi nebun. Şi este bine să reținem faptul că puterea de calcul nu înseamnă 
acelaşi lucru cu inteligenţa. 


Insă, chiar şi aşa — îi respingem predicțiile pe propriul risc. La urma urmei, 
nu ar fi prima dată când am subestima puterea creşterii exponenţiale. 


De data aceasta, lucrurile stau altfel 


Intrebarea de un milion de dolari este următoarea: ce e de făcut? Ce slujbe 
noi o să ne aducă viitorul? Şi, mai important, o să vrem acele slujbe noi? 


Angajaţii unor companii precum Google o vor duce bine, desigur, 
asigurându-li-se mâncăruri delicioase, masaj zilnic şi salarii generoase. Dar 
ca să te angajezi în Silicon Valley ai să ai nevoie de extrem de mult talent, 
ambiţie şi noroc. Aceasta este o latură a ceea ce economiştii numesc 
„polarizarea pieţei muncii“ sau mărirea diferenţei dintre „slujbe neplăcute“ 
şi „slujbe plăcute“. Deşi proporţia dintre slujbele care necesită şi cele care 
nu necesită o anumită calificare specială a rămas relativ stabilă, numărul 
slujbelor care necesită o pregătire medie este în scădere.27 Încet, dar sigur, 
temelia trainică a democraţiei moderne — clasa de mijloc — se dărâmă. Şi în 
vreme ce SUA se află în fruntea clasamentului, nici alte naţiuni dezvoltate 
nu sunt cu mult în urmă.28 


Unii locuitori ai modernului nostru Tărâm al Abundenţei s-au trezit daţi la o 
parte cu totul, deşi erau sănătoşi şi inimoşi şi puşi pe treabă. Asemenea 
cailor englezi de tracţiune de la începutul secolului XX, aceştia nu îşi vor 
mai găsi angajatori dornici să îi angajeze pe nici un salariu. Forţa de muncă 
din Asia, din Africa şi roboții o să fie întotdeauna mai ieftini. Şi, chiar dacă 
încă adesea rentează mai mult să subcontractezi forţă de muncă din Asia şi 
Africa,?? salariile şi tehnologiile actuale din ţările respective încep să vină 
din urmă, iar roboții vor ieşi învingători chiar şi acolo. În final, 
subcontractarea nu este decât o trambulină. În ultimă instanţă chiar şi 
fabricile din Vietnam şi din Bangladesh se vor automatiza.30 


Roboții nu se îmbolnăvesc, nu îşi iau zile libere şi nu se plâng niciodată, 
dar, de vreme ce ajung să forţeze mase întregi de oameni să aibă slujbe 


prost plătite şi lipsite de perspectivă, atunci îşi caută singuri beleaua. 
Economistul britanic Guy Standing a prezis apariţia unui nou şi periculos 
„precariat“ — o clasă socială în creştere formată din oameni cu salarii 
scăzute, slujbe temporare şi fără nici o opinie politică. Frustrările acestora 
par straniu de identice cu cele ale lui William Leadbeater. Meşteşugarul 
acela englez care se temea că maşinile o să distrugă ţara — sau chiar întregul 
univers — făcea parte dintr-o astfel de clasă periculoasă şi dintr-o mişcare 
care a pus bazele capitalismului. 


Este vorba despre luddiţi. 


Bătălia de la Rawfolds Mill 


11 aprilie 1812. Circa 100-200 de bărbaţi mascaţi s-au adunat pe un teren 
întunecat de lângă Huddersfield, între Manchester şi Leeds, în Anglia. 
Aceştia s-au strâns în jurul unei coloane de piatră cunoscută sub numele de 
Dumb Steeple, fiind înarmaţi până în dinţi cu ciocane, topoare şi pistoale. 


Conducătorul lor este un tânăr cultivator charismatic care se numeşte 
George Mellor. Acesta îşi ridică pistolul lung în aer — pistol adus din Rusia, 
potrivit spuselor unora — ca să îl vadă toţi. Obiectivul lor este Rawfolds 
Mill, o fabrică deţinută de un anume William Cartwright. Om de afaceri 
înstărit, Cartwright a introdus de curând un război de ţesut mecanic care 
poate să preia munca a patru ţesători înzestrați. De atunci a crescut uluitor 
şomajul în rândul luddiţilor din Yorkshire, după cum s-au autonumit 
respectivii bărbaţi mascaţi. 


Însă Cartwright a fost avertizat. A chemat soldaţi, care acum aşteaptă. După 
20 de minute, 140 de gloanţe şi doi morţi, Mellor şi oamenii lui sunt nevoiţi 
să se retragă. Judecând după urmele de sânge găsit pe o rază de șase 
kilometri, au fost răniţi zeci de oameni. 


Două săptămâni mai târziu William Horsfall, un proprietar de moară 
înfuriat de atacul de la Rawfolds Mill, porneşte călare de la Huddersfield în 


satul învecinat Marsden jurându-se că în curând o „să se scalde călare în 
sângele luddiţilor“. Ceea ce nu ştie însă este faptul că patru luddiţi, printre 
care şi Mellor, pun la cale o ambuscadă. Horsfall este ucis înainte de ora 
prânzului, doborât fiind de un glonţ provenit dintr-un pistol rusesc. 


În lunile următoare s-a răsculat întregul Yorkshire. Este numit un comitet 
condus de energicul magistrat Joseph Radcliff pentru a investiga Bătălia de 
la Rawfolds Mill şi uciderea lui William Horsfall. Se lansează o razie. În 
scurt timp, Benjamin Walker, unul dintre cei care l-au atras în cursă pe 
Horsfall, i se predă lui Radcliff, în speranţa că va scăpa nepedepsit şi că va 
încasa recompensa de 2 000 de lire. Walker îi identifică pe cei care au 
conspirat împreună cu el ca fiind William Thorpe, Thomas Smith şi 
conducătorul lor George Mellor. 


La scurt timp după aceea toţi trei atârnau în ştreang. 


Luddiţii au dreptate 


„Nici unul dintre deţinuţi nu a vărsat nici măcar o lacrimă“, scria Leeds 
Mercury a doua zi după execuţie. Mellor se rugase şi implorase să fie iertat 
pentru păcatele sale, însă nu făcuse nici o referire la acţiunile sale luddite. 
Trădătorul de Walker a scăpat de spânzurătoare, dar n-a primit nici o 
recompensă. Se spune că şi-a sfârşit zilele sărac pe străzile Londrei. 


200 de ani mai târziu, a trecut mult timp de la povestea de la Rawfolds Mill, 
însă există încă un atelier de confecţionat frânghii în apropiere unde 
muncitorilor le place să povestească despre fantomele luddiţilor care 
bântuie noaptea pe câmpii.3! Şi au dreptate; spectrul luddismului ne 
urmăreşte şi în ziua de astăzi. La începutul Primei Epoci a Maşinii s-au 
revoltat lucrătorii din industria textilă din Anglia centrală şi de nord, 
luându-și numele de la conducătorul mitic al mişcării, Ned L.udd, despre 
care se spune că ar fi zdrobit două războaie de ţesut într-o explozie de furie 
în 1779. Pentru că sindicatele au fost scoase în afara legii, luddiţii au optat 


pentru ceea ce istoricul Eric Hobsbawm numeşte „negociere prin revoltă“. 
Trecând de la o fabrică la alta, activiştii au distrus totul în calea lor. 


Desigur că este posibil ca muncitorul William Leadbeater să fi exagerat 
puţin atunci când a prezis că maşinile vor duce la „distrugerea universului“, 
însă temerile luddiţilor nu erau nici pe departe nefondate. Salariile acestora 
scădeau simţitor, iar slujbele le dispăreau ca praful în vânt. „Cum îşi vor 
întreţine familiile aceşti oameni care au fost daţi afară?“ se întrebau ţesătorii 
din Leeds de la sfârşitul secolului al XVIII-lea. „Unii spun: Apucaţi-vă să 
învăţaţi altă muncă. Să zicem că o facem; cine o să ne întreţină familiile în 
timp ce noi facem treaba asta grea; şi după ce învăţăm altceva, cum putem 
fi siguri că au meritat toate eforturile noastre; pentru că.... poate să apară 
altă maşină, care să ne ia şi munca aia.“3? 


Rebeliunea luddită, care a atins punctul culminant în jurul anului 1811, a 
fost înăbuşită cu brutalitate. Au fost spânzurați peste 100 de oameni. 
Aceştia declaraseră război maşinilor, însă maşinile i-au învins. Drept 
urmare, acest episod este considerat, în general, drept o mică poticneală pe 
drumul către progres. La urma urmei, maşinile au creat atâtea locuri de 
muncă noi, care ajungeau chiar şi după explozia demografică din secolul 
XX. Potrivit liber-cugetătorului radical Thomas Paine, „toate aparatele 
menite să ne uşureze munca sunt o binecuvântare pentru marea familie din 
care facem parte“. 


Şi chiar sunt. Cuvântul „robot“ provine de fapt de la termenul ceh robota, 
care înseamnă „trudă“. Oamenii au creat roboții ca să facă exact acele 
lucruri pe care nu vor să le facă ei înşişi. „Maşinile trebuie să lucreze în 
locul nostru în minele de cărbuni“, spunea cu entuziasm Oscar Wilde în 
1890. Maşinile ar trebui „să fie fochistul de pe navele cu abur, să măture 
străzile şi să ducă corespondenţa în zilele ploioase şi să facă orice altceva 
este plictisitor şi neplăcut“. Potrivit lui Wilde, vechii greci cunoşteau un 
adevăr neplăcut: sclavia este o condiţie necesară pentru civilizaţie. „De 
sclavia mecanică, de sclavia maşinilor depinde viitorul lumii.“3* 


Cu toate acestea, mai este ceva la fel de vital pentru viitorul lumii noastre, 
şi anume un mecanism de redistribuţie. Trebuie să creăm un sistem prin 
care toată lumea să profite de această A Doua Epocă a Maşinilor, un sistem 
care să îi răsplătească şi pe perdanţi, şi pe câştigători. Vreme de 200 de ani 


sistemul respctiv a fost piaţa muncii, care a produs noi şi noi slujbe şi astfel 
a distribuit fructele progresului. Dar cât o să mai dureze asta? Nu cumva 
temerile luddiţilor erau premature, dar, în cele din urmă, profetice? Nu 
cumva pe cei mai mulţi dintre noi pe termen lung ne aşteaptă înfrângerea în 
cursa împotriva maşinii? 


Ce este de făcut? 


Soluţii 


Nu cine ştie ce, potrivit multor economişti. Tendințele sunt clare. 
Inegalitatea va continua să crească şi toţi cei care nu au reuşit să 
dobândească aptitudini pe care nu le au maşinile sau care nu reuşesc să le 
conducă vor fi daţi la o parte. „O sursă importantă de creştere a numărului 
locurilor de muncă în viitor va fi încercarea de a-i face pe cei cu venituri 
foarte ridicate să se simtă cât mai bine din toate punctele de vedere“, scrie 
economistul american Tyler Cowen.25 Chiar dacă poate clasele inferioare au 
acces la anumite noi facilităţi, precum energie solară ieftină şi Wi-Fi gratuit, 
marea diferenţă dintre acestea şi cei ultrabogaţi va creşte mai mult ca 
oricând. 


Dincolo de asta, cei bogaţi şi bine educați vor continua să strângă rândurile, 
în timp ce satele şi oraşele periferice vor fi din ce în ce mai sărace. Asistăm 
la un astfel de proces în Europa, unde spaniolii pasionaţi de tehnologie pot 
găsi mai uşor de lucru la Amsterdam decât la Madrid, iar inginerii greci îşi 
fac bagajele şi se îndreaptă spre oraşe precum Stuttgart şi Miinchen. 
Absolvenţii de colegii se mută aproape de alţi absolvenţi de colegii. În anii 
1970, cel mai educat oraş american (după procentul de locuitori care 
absolviseră o facultate de patru ani) era cu 16% mai educat decât cel mai 
puţin educat oraş. Astăzi această diferenţă s-a dublat.3€ Dacă pe vremuri 
oamenii se judecau unii pe alţii după origine, acum se judecă în funcţie de 
diplomele de pe perete. Câtă vreme maşinile nu pot merge la şcoală, 
diplomele de licenţă rentează mai mult decât oricând. 


Aşa că nu este de mirare că răspunsul nostru tipic este să solicităm mai 
mulţi bani pentru educaţie. În loc să depăşim maşinile, ne străduim să ţinem 
pasul cu ele. La urma urmei, investiţiile uriaşe în şcoli şi universităţi ne-au 
permis să ne adaptăm la tsunamiurile tehnologice din secolele al XIX-lea şi 
XX. Însă atunci nu era nevoie de prea mult pentru dezvoltarea capacităţii de 
câştig a unei naţiuni de fermieri — doar aptitudini de bază, precum cititul, 
scrisul şi aritmetica. Va fi însă cu mult mai dificil să ne pregătim copiii 
pentru noul secol, ca să nu mai spunem cât de scump. Toate fructele la care 
se ajunge uşor au fost deja culese. 


Alternativ, am putea să folosim exemplul marelui maestru olandez de şah 
Jan Hein Donner. Întrebat fiind ce strategie ar folosi dacă ar juca împotriva 
unui computer, acesta a răspuns fără să stea prea mult pe gânduri: „Aş 
aduce un ciocan“. 


A folosi o asemenea cale ar însemna să călcăm pe urmele cuiva ca sfântul 
împărat roman Francisc al II-lea (1768-1835), care a refuzat să permită 
construirea de fabrici şi căi ferate. „Nu, nu, nu vreau să mă bag în aşa 
ceva“, a declarat el, „decât dacă vine revoluţia peste noi.“37 Refuzul său a 
însemnat că, la mijlocul secolului al XIX-lea, trenurile austriece erau în 
continuare trase de cai. 


Cine vrea să culeagă în continuare fructele progresului trebuie să vină cu o 
soluţie mai radicală. După cum ne-am adaptat la Prima Epocă a Maşinii 
printr-o revoluţie în educaţie şi asistenţă socială, tot aşa A Doua Epocă a 
Maşinii necesită măsuri drastice. Măsuri precum o săptămână redusă de 
lucru şi venitul de bază universal. 


Viitorul capitalismului 


Ne este încă greu azi să ne imaginăm o societate viitoare în care munca 
plătită nu este începutul şi sfârşitul existenţei noastre. Însă incapacitatea de 
a ne imagina o lume în care lucrurile sunt altfel este doar o dovadă a lipsei 
de imaginaţie, nu a imposibilității de a schimba lucrurile. În anii 1950 nu 


puteam concepe că apariţia frigiderelor, a aspiratoarelor şi, mai ales, a 
maşinilor de spălat va ajuta la facilitarea pătrunderii femeilor pe piaţa 
muncii în număr record şi totuşi s-a întâmplat. 


Cu toate acestea, nu tehnologia în sine determină mersul istoriei. La urma 
urmei, noi, oamenii, hotărâm cum vrem să ne construim destinul. Scenariul 
inegalităţii radicale care prinde contur în SUA nu este singura noastră 
opţiune. Alternativa este ca, la un moment dat în decursul secolului 
acestuia, să respingem teoria potrivit căreia trebuie să muncim ca să trăim. 
Cu cât vom deveni mai bogaţi ca societate, cu atât piaţa muncii va fi mai 
puţin eficientă în distribuirea avuţiei. Dacă vrem să păstrăm avantajele 
tehnologiei, în ultimă instanţă există numai o singură alegere, şi anume 
redistribuţia. Redistribuţia masivă. 


Redistribuţia banilor (venitul de bază), a timpului (o săptămână mai scurtă 
de lucru), a impozitelor (pe venituri în loc de muncă) şi, bineînţeles, a 
roboților. Nu mai departe de secolul al XIX-lea, Oscar Wilde aştepta cu 
nerăbdare ziua în care toată lumea avea să beneficieze de pe urma 
aparatelor inteligente care urmau să fie „proprietatea tuturor“. Progresul 
tenologic poate să facă să prospere o societate per ansamblu, însă nu există 
nici o lege economică pentru care să beneficieze toată lumea. 


Nu cum mult timp în urmă, economistul francez Thomas Piketty i-a făcut 
pe toţi să se revolte când a susținut că, dacă o să continuăm pe calea pe care 
mergem, o să ne trezim în curând din nou în societate de rentieri așa cum 
am mai fost în Epoca de Aur. Oamenii care deţineau capital (acţiuni, case, 
utilaje) se bucurau de un nivel de viaţă mai ridicat decât cei care doar 
munceau din greu. Vreme de sute de ani rentabilitatea capitalului a fost de 
4-5%, în timp ce dezvoltarea economică anuală a scăzut sub 2%. Eliminând 
reapariţia unei puternice dezvoltări globale (mai puţin probabilă), 
impozitarea ridicată a capitalului (la fel de improbabilă) sau cel de-al 
Treilea Război Mondial (să sperăm), inegalitatea ar putea să capete din nou 
proporţii înfricoşătoare. 


Toate opţiunile clasice — mai multă educaţie, legiferare, austeritate — vor 
reprezenta doar o picătură într-un ocean. La urma urmelor, singura soluţie 
este impozitarea progresivă la nivel mondial, spune profesorul Piketty, deși 
acesta recunoaşte că asta este o simplă „utopie utilă“. Şi totuşi, viitorul nu 


este scris în piatră. De-a lungul istoriei, drumul către egalitate a fost mereu 
influenţat de politică. Dacă o anumită lege privind evoluţia comună nu se 
manifestă de la sine, nu ne împiedică nimic să o implementăm noi. Într- 
adevăr, lipsa unei astfel de legi ar putea foarte bine să pericliteze însăşi 
piaţa liberă. „Trebuie să salvăm capitalismul de capitalişti“, conchide 
Piketty.29 


Acest paradox este frumos rezumat într-o anecdotă din anii 1960. Când 
nepotul lui Henry Ford l-a invitat pe şeful de sindicat Walter Reuther să 
viziteze împreună noua fabrică automatizată a companiei, l-a întrebat în 
glumă: „Walter, cum ai să îi faci pe toţi roboții ăştia să-şi plătească cotizaţia 
la sindicat?“ 


Fără să stea pe gânduri, Reuther i-a răspuns: „Henry, cum ai să-i faci să îţi 
cumpere maşinile?“ 


Viitorul este deja aici — doar că nu este distribuit în mod foarte uniform. 


William Gibson (n. 1948) 


9. Dincolo de porţile Tărâmului Abundenţei 


Şi mai este şi acel enervant sentiment de vinovăţie. 


lată-ne pe Tărâmul Abundenţei filosofând despre utopii decadente şi pline 
de bani primiţi degeaba şi de săptămâni de lucru de 15 ore, în timp ce sute 
de milioane de oameni încă sunt nevoiţi să supravieţuiască doar cu un dolar 
pe zi. Nu cumva ar trebui mai degrabă să ne ocupăm de singura problemă 
gravă a epocii noastre: să îşi permită toată lumea de pe Pământ bucuriile 
Tărâmului Abundenţei? 


Am încercat. Lumea occidentală cheltuieşte 134,8 miliarde de dolari pe an, 
11,2 miliarde de dolari pe lună, 4 274 de dolari pe secundă pe ajutoare 
externe pentru dezvoltare.! Ajungem la un total de aproape 5 trilioane de 
dolari pe ultimii 50 de ani.? Pare mult? De fapt, cam tot atâta au costat şi 
războaiele din Irak şi Afghanistan.3 Şi să nu uităm că ţările dezvoltate 
cheltuiesc pe an pentru subvenţionarea agriculturii interne de două ori mai 
mult decât pentru ajutoarele externe.* Dar, desigur, suma este mare. Sincer 
vorbind, 5 trilioane de dolari reprezintă o sumă astronomică. 


Aşa că se pune întrebarea: a ajutat la ceva? 
Aici lucrurile se complică. Răspunsul este unul singur: nu ştie nimeni. 


La drept vorbind, nu avem nici cea mai vagă idee. La modul relativ, anii 
1970 au reprezentat perioada de glorie a ajutoarelor umanitare, dar asta 
pentru că situaţia din Africa era cât se poate de jalnică. Acum am mai redus 
din ajutoare şi situaţia se îmbunătăţeşte. Există vreo legătură? Cine ştie? 
Fără leucoplast şi Bono este posibil ca situaţia să fi fost de 100 de ori mai 
proastă. Sau nu. Potrivit unui studiu realizat de Banca Mondială, 85% din 
toate ajutoarele occidentale din secolul XX au fost folosite în alte scopuri 
decât cele pentru care au fost acordate.” 


Deci a fost totul în zadar? 


Habar nu avem. 


Ceea ce avem, bineînţeles, sunt modele economice care ne spun cum se vor 
comporta oamenii pornind de la presupunerea că aceştia sunt fiinţe pur 
raţionale. Avem studii retrospective care ne arată cum s-au schimbat o 
şcoală, un sat sau o ţară după ce a primit o grămadă de bani. Avem studii de 
caz care ne oferă anecdote înduioşătoare sau sfâşietoare despre ajutoare 
care au fost de ajutor — sau nu. Şi mai avem şi presentimente. O mulţime de 
presentimente. 


Esther Duflo, o profesoară de la MIT cu un puternic accent franțuzesc, 
compară toate aceste cercetări referitoare la ajutoarele pentru dezvoltare cu 
flebotomia. Această practică medicală care era odinioară populară 
presupunea punerea de lipitori pe venele pacienţilor în scopul de a 
restabiliza fluidele din organismul acestora. Dacă pacientul se făcea bine, 
doctorul se putea lăuda de reuşită. Dacă pacientul murea, era clar voinţa 
Domnului. Chiar dacă doctorii respectivi acționau cu cele mai bune intenţii, 
astăzi ne dăm seama că flebotomia a dus la pierderea a milioane de vieţi. 
Chiar şi în 1799, anul în care Alessandro Volta a inventat bateria electrică, 
preşedintele George Washington a fost uşurat de câţiva litri de sânge ca să 
scape de durerea de gât. După două zile a murit. 


Cu alte cuvinte, flebotomia reprezintă un caz în care tratamentul este mai 
rău decât boala. Întrebarea este: acest lucru se aplică şi în cazul ajutoarelor 
pentru dezvoltare? Potrivit prof. Duflo, ambele tratamente prezintă o 
trăsătură comună, şi anume lipsa elementară de dovezi ştiinţifice. 


În 2003, Duflo a ajutat la fondarea Laboratorului de Acţiune împotriva 
Sărăciei al MIT, care are astăzi angajaţi 150 de cercetători care au realizat 
peste 500 de studii în 56 de ţări. Activitatea acestora a făcut lumea 
ajutoarelor pentru dezvoltare simplă ca bună ziua. 


A fost odată ca niciodată un grup de control 


Povestea noastră începe în Israel, undeva în secolul al VII-lea î.Hr.. 
Nabucodonosor, regele Babilonului, tocmai a cucerit Ierusalimul şi i-a 
ordonat eunucului său şef să îi aducă la palat câţiva nobili israelieni. Printre 
aceştia se afla şi Daniel, care era cunoscut drept o persoană foarte 
credincioasă. După ce a sosit la palat, Daniel l-a rugat pe eunucul-şef să îi 
permită să se abţină să mănânce din „mâncarea şi vinul regelui“ pentru că 
acesta şi oamenii săi ţineau un anumit regim religios. Eunucul este surprins 
de rugămintea sa şi ripostează: „Mă tem de stăpânul meu regele“, spune 
acesta, „pentru că el a stabilit ce să mâncaţi şi să beţi. Dacă o să vadă regele 
că arătaţi mai rău decât ceilalţi tineri de vârsta voastră, o să-mi taie capul.“ 


Aşa că Daniel concepe o stratagemă: „Pune-ţi la încercare servitorii zece 
zile: dă-ne doar legume de mâncare şi numai apă de băut. Apoi compară-ne 
înfăţişarea cu cea a tinerilor care mănâncă mâncare regală şi abia apoi 
hotărăşte ce să faci cu noi în funcţie de cum o să arătăm.“ 


Babilonianul a fost de acord. După zece zile, Daniel şi prietenii săi arată 
„mai sănătoşi şi mai bine hrăniţi“ decât ceilalţi curteni şi de atunci înainte 
nu li se mai servesc delicatese şi vin regal, ci un regim format din legume. 
Quod erat demonstrandum. 


Aceasta reprezintă prima consemnare a unui experiment comparativ în care 
se verifică o ipoteză şi se foloseşte un grup de control. Câteva secole mai 
târziu, aceste evenimente aveau să fie imortalizate în cel mai mare 
bestseller al tuturor timpurilor: Biblia (a se vedea Daniel 1:1-16). Însă 
aveau să mai treacă alte câteva sute de ani până când acest gen de cercetare 
comparativă a ajuns să fie considerat drept etalonul ştiinţific de aur. În zilele 
noastre putem să-l numim studiu controlat randomizat (SCR). Dacă aţi fi 
cercetători în medicină, aţi proceda astfel: prin intermediul unui sistem de 
tragere la sorţi împărţiţi oamenii cu aceleaşi probleme de sănătate în două 
grupuri. Unul ia medicamentul pe care vreţi să îl testati, iar celălalt ia un 
placebo.” 


În cazul flebotomiei, primul experiment comparativ a fost publicat în 1836 
de către doctorul francez Pierre Louis, care tratase câţiva suferinzi de 
pneumonie prin eliminarea imediată a câtorva litri de sânge, iar, în cazul 
altora, amânând folosirea lipitorilor cu câteva zile. 44% dintre cei din 
primul grup au murit; din cel doilea grup — 25%.8 În esenţă, doctorul Louis 


realizase primele trialuri clinice din lume, iar flebotomia s-a dovedit a fi cât 
se poate de riscantă. 


În mod bizar, primul SCR privind ajutoarele externe pentru dezvoltare s-a 
realizat abia în 1998. Abia după mai bine de un secol şi jumătate de când 
doctorul Louis aruncase flebotomia la coşul de gunoi al istoriei un tânăr 
profesor american pe nume Michael Kremer a avut înţelepciunea de a 
analiza efectele gratuităţii manualelor asupra elevilor din Kenya. Cărţile 
respective erau menite să scadă numărul de absenţe de la şcoală şi să 
mărească notele — cel puţin teoretic. Existau o grămadă de lucrări ştiinţifice 
care susțineau aceast lucru, iar Banca Mondială recomandase cu entuziasm 
un program de distribuire gratuită de cărţi cu numai câţiva ani înainte, în 
1991.9 


A existat însă o mică problemă. Nici unul dintre studiile anterioare nu luase 
în calcul şi alţi factori. 


Kremer s-a dedicat trup şi suflet proiectului. Unindu-şi forţele cu o 
organizaţie umanitară, acesta a ales 50 de şcoli, dintre care 25 au primit 
manuale gratis, în timp ce celelalte nu au primit nimic. Nu era uşor să 
realizezi un SCR într-o ţară în care infrastructura de comunicaţii era foarte 
modestă, drumurile erau într-o stare deplorabilă, iar foametea era o realitate, 
însă după patru ani au început să apară rezultatele. 


Cărţile gratuite nu au avut nici un efect. Rezultatele testelor nu indicau nici 
o îmbunătăţire.10 


Experimentul lui Kremer a reprezentat un punct de referinţă. De atunci s-a 
dezvoltat o adevărată industrie de randomizare în jurul ajutoarelor pentru 
dezvoltare, condusă de aşa-numiţii, pe bună dreptate, „randomişti“. Aceştia 
sunt cercetători care au avut suficientă intuiţie, instincte şi dispute 
ideologice cu oamenii de ştiinţă neexpuși realității cu privire la nevoile 
oamenilor nevoiaşi din Africa şi din alte părţi. Randomiştii caută cifre — 
date incontestabile care să indice care ajutoare sunt utile şi care nu. 


Iar randomista-şefă? Este o profesoară tânără cu un puternic accent 
franțuzesc. 


O grămadă de bani şi un plan bun 


Nu cu mult timp în urmă, student fiind, am urmat un curs despre ajutoarele 
pentru dezvoltare. Printre cărţile care ne-au fost recomandate s-au numărat 
şi cărţi scrise de Jeffrey Sachs şi William Easterly, ambii gânditori de marcă 
în domeniu. În 2005, Sachs a publicat cartea intitulată Sfârşitul sărăciei (cu 
o prefaţă scrisă de Bono, celebrul cântăreţ de muzică pop), în care 
profesorul american susţinea că se poate eradica sărăcia extremă până în 
2025. Nu avem nevoie decât de o grămadă de bani şi de un plan bun. Planul 
lui, evident. 


Easterly a reacţionat criticând dur ideile lui Sachs, acuzându-l că se dă drept 
binefăcător mesianic postcolonial şi susţinând că ţările în curs de dezvoltare 
pot fi schimbate numai de jos în sus — adică prin democraţie locală şi, ca 
element esenţial, piaţă. Potrivit lui Easterly, „cel mai bun plan este să nu ai 
nici un plan“. 


Uitându-mă pe notițele de la vremea aceea, n-am găsit nicăieri numele de 
Esther Duflo. Nu mă miră deloc, având în vedere că aceasta evită fiţele de 
intelectuali pretenţioşi ale unor universitari precum Sachs şi Easterly. Pe 
scurt, ambiția ei este să „elimine presupunerile din cadrul procesului de 
elaborare de politici“ 1! 


Să luăm malaria, de exemplu. În fiecare an, sute de mii de copii mor de 
această boală, care poate fi prevenită cu plase de țânțari pe care le putem 
produce, transporta, distribui şi îi putem învăţa pe oameni cum să le 
folosească la un preţ total de 10 dolari bucata. Într-o lucrare din 2007, 
intitulată „Soluţia de 10 dolari“, Sachs scria: „Ar trebui să aducem armate 
de voluntari ai Crucii Roşii ca să distribuie plase pentru paturi şi să 
instruiască zeci de mii de locuitori din satele din Africa“. 


Pentru Easterly era evident unde aveau să ducă toate acestea. Sachs şi 
prietenul său Bono aveau să organizeze un concert caritabil, să colecteze 
vreo două milioane pentru ca apoi să arunce mii de plase de țânțari peste 


Africa. În cel mai scurt timp, vânzătorii locali de plase aveau să dea 
faliment, în timp ce plasele în plus aveau să fie folosite la pescuit sau ca 
voaluri de mireasă. La câţiva ani de la Campania lui Sachs Mântuitorul, 
când plasele-cadou se vor fi uzat, numărul copiilor care mor de malarie 
avea să fie mai mare ca oricând. 


Sună plauzibil? Desigur. 


Însă pe Esther Duflo nu o interesează speculaţiile sau ceea ce sună 
plauzibil. Dacă vreţi să ştiţi dacă e mai bine să dăm gratis plase de țânțari 
sau să le vindem, puteţi să filosofaţi de pe canapea până nu mai puteţi... sau 
puteţi să vă apucaţi să faceţi o cercetare. Asta s-au hotărât să facă doi 
profesori de la Universitatea Cambridge. Au realizat un SCR în Kenya, în 
cadrul căruia un grup de persoane a primit plase gratuit, iar celălalt a 
beneficiat doar de o reducere de preţ. Din momentul în care lumea a trebuit 
să plătească pentru plase, vânzările au scăzut vertiginos; la preţul de 3 
dolari, numai 20% dintre oameni le-au cumpărat. 


În schimb, aproape toată lumea din grupul care a primit plasele gratis a 
acceptat oferta. Mai important de atât, 90% din timp plasele au fost utilizate 
exact potrivit destinaţiei lor, fie că au fost primite gratuit, fie că nu.!2 


Însă asta nu este tot. După un an, participanţilor la studiu li s-a dat oferit 
ocazia de a cumpăra încă o plasă, de această dată la preţul de 2 dolari. Toţi 
cei care au citit cărţile lui Easterly s-ar aştepta ca persoanele care fuseseră 
înainte în grupul „gratuit“ să refuze să plătească acum de vreme ce s-au 
obişnuit să fie răsfăţaţi. Pare o teorie plauzibilă. Însă, din păcate, îi lipseşte 
ceva esenţial: dovezile. În realitate, persoanele care au primit plase gratis s- 
au dovedit de două ori mai domice să cumpere noile plase decât cei care 
plătiseră iniţial 3 dolari. 


„Oamenii nu se obişnuiesc cu pomana“, subliniază succinct Duflo. „Se 
obişnuiesc cu plasele.“ 


O metodă miraculoasă? 


Aceasta nu este decât o abordare cu totul nouă a economiei. Randomiştii nu 
tin cont de modele. Aceştia nu îi consideră pe oameni actori raţionali. În 
schimb, consideră că suntem creaturi donquijotești, uneori nişte fiinţe 
nesăbuite, alteori isteţe, când fricoase, când altruiste, când egoiste. Iar 
această abordare pare să dea rezultate mult mai bune. 


Deci, de ce ne-a luat atâta timp ca să înţelegem acest lucru? 


Mă rog, din mai multe motive. Este greu, ia mult timp şi costă mult să 
efectuezi SCR-uri în ţări lovite de sărăcie. Adesea organizaţiile locale nu 
sunt foarte încântate să colaboreze, nu în ultimul rând pentru că se tem că 
rezultatele studiilor vor dovedi că acestea sunt ineficiente. Să luăm, de 
exemplu, cazul microcreditelor. Tendinţele privind ajutoarele pentru 
dezvoltare vin şi trec, de la „buna guvernare“ la „educaţie“ şi la 
„microcreditul“ sortit eşecului de la începutul acestui secol. Evaluarea 
microcreditului a venit de la vechea noastră prietenă Esther Duflo, care a 
realizat un SCR în Hyderabad (India) şi a demonstrat că, lăsând la o parte 
toate glumele făcute cu cele mai bune intenţii, nu există dovezi solide 
potrivit cărora microcreditele sunt eficiente la combaterea sărăciei şi a 
bolilor.!3 Simpla donare de bani este mult mai eficientă. După câte se pare, 
donațiile în bani reprezintă cea mai amplu studiată metodă împotriva 
sărăciei. SCR-urile realizate în toată lumea au demonstrat că atât pe termen 
lung, cât şi pe termen scurt, şi atât pe scară redusă, cât şi pe scară largă, 
transferurile de numerar reprezintă un instrument extrem de eficient.!4 


Şi, totuşi, SCR-urile nu reprezintă o soluţie imediată. Nu putem să măsurăm 
orice. lar constatările nu pot fi generalizate întotdeauna. Cine poate să 
garanteze că distribuirea gratuită de cărţi va produce aceleaşi efecte în 
vestul Kenyei ca şi în nordul Bangladeshului? Şi mai trebuie să ţinem cont 
şi de latura etică. Să ne imaginăm că, după o catastrofă naturală, echipa 
voastră de studiu furnizează ajutoare la jumătate dintre victime, însă grupul 
de control nu primeşte nimic. Acest fapt este cel puţin discutabil din punct 
de vedere moral. Însă acest obiectiv este irelevant când vine vorba despre 
ajutoarele de dezvoltare structurale. Cum oricum nu există bani suficienţi 
pentru a rezolva toate problemele, cea mai bună metodă este să facem orice 


pare să funcţioneze. La fel ca în cazul medicamentelor noi: nu le-am scoate 
în nici un caz pe piaţă fără să le testăm. 


Sau să luăm ca exemplu prezenţa la şcoală. Se pare că toată lumea ştie cum 
ar trebui să mărim prezenţa. Ar trebui să cumpărăm uniforme. Să acordăm 
credite pentru plata taxelor şcolare. Să dăm mese gratuite. Să instalăm 
toalete. Să atragem atenţia publicului cu privire la valoarea educaţiei. Să 
angajăm mai mulţi profesori. Şi aşa mai departe. Toate aceste propuneri par 
perfect logice. Datorită SCR-urilor, însă, ştim că mesele gratuite în valoare 
de 100 de dolari se traduc în 2,8 ani în plus de educaţie — de trei ori mai 
mult decât în cazul uniformelor gratuite. Dacă este să vorbim despre 
impactul dovedit, deparazitarea copiilor cu probleme intestinale s-a dovedit 
a conduce la un plus de 2,9 ani de educaţie pentru o investiţie absurd de 
mică de 10 dolari, cât valorează tratamentul. Nici un filosof de canapea nu 
ar fi putut prezice aşa ceva, dar, de când a fost prezentată această constatare, 
zeci de milioane de copii au fost vindecaţi de viermişori. 


În realitate, puţine păreri doar intuite rezistă în faţa dovezilor furnizate de 
SCR-uri. Economiştii tradiţionali ar spune că săracii vor fi trataţi de 
viermişori în baza propriului consimţământ, având în vedere avantajele 
cunoscute — şi raționamentul uman inerent. Însă este fals. Într-un articol din 
New Yorker, din urmă cu câţiva ani, Duflo îşi amintea o glumă 
binecunoscută despre un economist care vede pe stradă o bancnotă de 100 
de dolari. Fiind o persoană raţională, nu o ia de jos, pentru că nu putea să fie 
decât o bancnotă falsă. 


Pentru randomiştii precum Duflo, drumurile sunt pline de bancnote de 100 
de dolari. 


Cei trei „i“ 


A venit vremea să punem capăt la ceea ce Duflo a denumit drept cei trei „i“ 
ai ajutoarelor pentru dezvoltare: Ideologia, Ignoranţa şi Inerţia. „Nu am 
prea multe păreri de la care să pornesc“, spunea aceasta într-un interviu din 


urmă cu câţiva ani. „Am o singură părere — că trebuie să evaluăm lucrurile — 
şi mi-o susţin cu tărie. Nu sunt niciodată nemulțumită de rezultate. Nu am 
întâlnit până acum nici un rezultat de care să nu fiu mulţumită.“15 Mulţi aşa- 
zişi binefăcători ar avea de învăţat de pe urma acestei atitudini. Duflo este 
un exemplu de cum poţi să combini ideile măreţe cu setea de cunoaştere, de 
cum Să fii idealist fără a deveni ideolog. 


Şi totuşi. 


Şi totuşi, ajutoarele pentru dezvoltare, oricât de eficiente ar fi, sunt 
întotdeauna doar o picătură în ocean. SCR-urile nu pot oferi soluţii unor 
dileme majore cum ar fi modul în care să organizăm o democraţie sau de ce 
are nevoie o ţară ca să prospere şi cu atât mai puţin acestea nu pot fi 
rezolvate dacă doar aruncăm nişte bani peste problemă. A face o fixaţie 
pentru aceste studii isteţe înseamnă să uităm că cele mai eficiente măsuri 
împotriva sărăciei se iau în altă parte pe lanţul trofic al economiei. OCDE 
estimează că ţările sărace pierd de trei ori mai mult din evaziunea fiscală 
decât primesc din ajutoarele externe.1€ Măsurile împotriva paradisurilor 
fiscale, de exemplu, ar putea să ajute mai mult decât o vor putea face 
vreodată programele bine intenţionate de ajutorare. 


Am putea să ne gândim chiar la o scară mai mare. Imaginaţi-vă că ar exista 
o singură măsură care ar putea eradica toată sărăcia de peste tot, ridicând 
nivelul de trai al tuturor oamenilor din Africa peste limita occidentală a 
sărăciei şi băgându-ne totodată în buzunar câteva salarii lunare. Imaginaţi- 
vă numai. Am implementa măsura respectivă? 


Nu. Bineînţeles că nu. La urma urmei, această măsură există de ani de zile. 
Este cel mai bun plan care nu s-a implementat niciodată. 


Mă refer la deschiderea graniţelor. 


Nu numai pentru banane, produse derivate şi iPhone-uri, ci pentru tot şi 
toate — pentru cei care prestează muncă intelectuală, pentru refugiaţi şi 
pentru oamenii obişnuiţi în căutare de păşuni mai verzi. Desigur că am 
învăţat deja din propriile greşeli că economiştii nu pot prezice viitorul 
(economistul John Kenneth Galbraith glumea odată spunând că unicul scop 
al prognozelor economice este acela de a-i pune într-o lumină mai bună pe 


astrologi), însă cu toţii sunt de acord asupra acestui aspect. Patru studii 
diferite au demonstrat că, în funcţie de nivelul mobilităţii de pe piaţa de 
muncă mondială, creşterea estimată a „produsului mondial brut“ ar fi între 
67% şi 147%.1” Efectiv, deschiderea graniţelor ar face pe toată lumea mai 
bogată. 


Asta l-a determinat pe un cercetător de la Universitatea din New York să 
tragă concluzia că, în prezent, lăsăm „bancnote de de trilioane de dolari pe 
drum“.18 Un economist de la Universitatea din Wisconsin a calculat că 
deschiderea graniţelor va face veniturile unui angolez de rând să crească cu 
circa 10 000 de dolari pe an, iar cele ale unui nigerian cu 22 000 de dolari 
pe an.!? 


Aşa că, de ce să ne obosim să născocim diverse tertipuri folosind 
firimiturile ajutoarelor pentru dezvoltare — bancnotele lui Duflo de 100 de 
dolari — când putem mai degrabă să deschidem larg porţile Tărâmului 
Abundenţei? 


65 000 000 000 000 de dolari 


După cum stau lucrurile, sună oarecum scandalos. Însă graniţele lumii erau 
deschise cu numai un secol în urmă. „Paşapoartele sunt bune numai pentru 
tipi cinstiţi şi plicticoşi“, remarcă detectivul din romanul Ocolul Pământului 
în 80 de zile (1874), al lui Jules Verne, adresându-i-se consulului britanic 
din Suez. „Ştiţi că vizele sunt inutile şi că nu este nevoie de paşapoarte?“ 
spune consulul când protagonistul, Phileas Fogg, îl roagă să îi pună o 
ştampilă. 


Înaintea Primului Război Mondial, frontierele reprezentau nişte simple linii 
pe hârtie. Paşapoartele erau puţine la număr, iar ţările care le emiteau 
(precum Rusia şi Imperiul Otoman) erau considerate necivilizate. Pe lângă 
asta, acea minune a tehnologiei secolului al XIX-lea, trenul, a avut rolul de 
a şterge pentru totdeauna graniţele. 


Şi apoi a izbucnit războiul. Deodată graniţele au fost sigilate ca să îi ţină pe 
spioni la distanţă şi toată lumea de care era nevoie ca să depună un efort în 
război a făcut totul în acest sens. La conferinţa din 1920 de la Paris, 
comunitatea internaţională a încheiat primele înţelegeri cu privire la 
utilizarea paşapoartelor. În zilele noastre, dacă cineva ar vrea să meargă pe 
urmele lui Phileas Fogg ar trebui să depună cereri pentru zeci de vize, să 
treacă prin sute de controale de securitate şi să fie percheziţionat de 
nenumărate ori. În actuala epocă a „globalizării“, doar 3% din populaţia 
planetei trăieşte în altă ţară decât cea natală. 


Însă, în mod ciudat, lumea este larg deschisă pentru orice, mai puţin pentru 
oameni. Bunuri, servicii şi acţiuni străbat globul în lung şi-n lat. 
Informaţiile circulă liber, Wikipedia este disponibilă în 300 de limbi şi 
numărul acestora este în creştere, iar Autoritatea Naţională de Securitate 
poate să verifice cu uşurinţă ce jocuri joacă John din Texas pe smartphone- 
ul său. 


Desigur că avem încă o serie de piedici. În Europa, de exemplu, avem tarife 
impuse pe guma de mestecat (1,20 € pe kilogram), iar SUA impozitează 
caprele importate vii (0,68 dolari pe cap),20 însă, dacă eliminăm aceste 
bariere, economia mondială creşte cu numai câteva procente.?! Potrivit 
Fondului Monetar Internaţional, eliminarea restricţiilor rămase asupra 
capitalului ar disponibiliza cel mult 65 de miliarde de dolari.2 Mărunţiş, 
potrivit economistului de la Harvard Lant Pritchett. Deschiderea graniţelor 
pentru forţa de muncă ar atrage mult mai multă prosperitate — de 1 000 de 
ori mai multă. 


În cifre: 65 000 000 000 000 de dolari. În cuvinte: şaizeci şi cinci de 
trilioane de dolari. 


Granițele discriminează 


Creşterea economică nu este un leac universal, desigur, însă dincolo de 
porţile Tărâmului Abundenţei constituie în continuare principalul factor de 


progres. În interiorul ţării sunt încă multe guri de hrănit, copii de educat şi 
case de construit. 


Şi simţul moral favorizează deschiderea graniţelor. Să spunem că John din 
Texas moare de foame. Îmi cere de mâncare, dar eu îl refuz. Dacă John 
moare, e vina mea? Fără îndoială că eu doar l-am lăsat să moară, ceea ce, de 
vreme ce nu este tocmai intenţionat, nu este nici tocmai o crimă. 


Acum să ne imaginăm că John nu cere de mâncare, ci se duce la piaţă, unde 
o să găsească mulţi doritori să îi dea produse în schimbul muncii sale. De 
data asta însă, angajez vreo doi răufăcători înarmaţi până în dinţi ca să nu îl 
lase să intre. John moare de foame după câteva zile. 


Mai pot să spun că nu sunt de vină? 


Povestea lui John ilustrează sloganul nostru pentru globalizare: „orice mai 
puţin forţa de muncă“.% Miliarde de oameni sunt siliţi să îşi vândă 
capacitatea de muncă pe o fracțiune din preţul pe care l-ar primi pentru ea 
pe Tărâmul Abundenţei, şi totul numai din cauza graniţelor. Granițele sunt 
singura mare cauză de discriminare din istoria mondială. Marile diferenţe 
aduse de inegalitate între locuitorii aceleiaşi ţări sunt nesemnificative faţă 
de cele dintre diverşi cetăţeni ai planetei. În ziua de astăzi, cei mai bogaţi 
8% câştigă jumătate din venitul mondial total,2 iar cei mai bogaţi 1% deţin 
mai mult de jumătate din toată avuţia.2> Celor mai săraci un miliard de 
oameni le revine doar 1% din întregul consum; celor mai bogaţi un 
miliard — 72%.26 


Din perspectivă internațională, locuitorii 'Tărâmului Abundenţei nu numai 
că sunt bogaţi, ci sunt putred de bogaţi. Cine trăieşte în SUA la limita 
sărăciei se numără printre cele mai bogate 14% persoane de pe glob; o 
persoană care câştigă un venit mediu se încadrează în cei mai bogaţi 4%.27 
În vârful clasamentului, comparaţiile sunt şi mai stranii. În 2009, pe când 
criza creditelor atingea punctul culminant, primele acordate salariaţilor de 
către banca de investiţii Goldman Sachs echivalau cu veniturile celor mai 
săraci 224 de milioane de oameni din lume puse la un loc.28 Şi numai opt 
persoane — cele mai bogate de pe Pământ — deţin la fel de mult cât cea mai 
săracă jumătate din întreaga lume.29 


Este adevărat că doar opt oameni sunt mai bogaţi decât 3,5 miliarde la un 
loc. 


FIGURA 13 Care sunt cele mai bogate ţări? 


Această hartă prezintă ţările cu cel mai mare PIB pe cap de locuitor. Cu cât ţara este 
mai mare pe hartă, cu atâta aceasta este mai bogată. 


Sursa: Sasi Group, Universitatea din Sheffield (2005) 


Prima noastră de zonă geografică 


Astfel nu este de mirare că milioane de oameni bat la porţile Tărâmului 
Abundenţei. În ţările dezvoltate angajaţii trebuie să fie flexibili. Dacă vrei o 
slujbă trebuie să te ţii după bani. Când însă ni se oferă slujbe ultraflexibile 
în ţări în curs de dezvoltare, le considerăm brusc profitori economici. Cei 
care solicită azil au voie să rămână într-o ţară numai dacă au motive să se 
teamă de persecuție acasă din cauza religiei sau a originii. 


Dacă ne gândim bine, asta este cât se poate de bizar. 


Să luăm ca exemplu un copilaş din Somalia. Există o probabilitate de 20% 
ca acesta să moară înainte de ajunge la vârsta de cinci ani. Şi acum 
comparaţi: soldaţii americani din prima linie aveau o rată a mortalităţii de 
6,7% în Războiul Civil, de 1,8% în al Doilea Război Mondial şi de 0,5% în 
Războiul din Vietnam.30 Şi, cu toate acestea, îl trimitem fără să stăm pe 
gânduri pe micuțul somalez înapoi dacă se dovedeşte că mama lui nu este o 
„adevărată“ refugiată. Înapoi pe frontul somalez al mortalităţii infantile. 


În secolul al XIX-lea, inegalitatea era încă o chestiune de clasă; în ziua de 
azi este o chestiune de zonă geografică. „Muncitori din toată lumea, uniţi- 
vă!“ era sloganul de adunare pe vremea în care toţi săracii de peste tot erau 
mai mult sau mai puţin la fel de săraci. Însă astăzi, după cum observa 
renumitul economist al Băncii Mondiale Branko Milanovic, „solidaritatea 
proletariatului este acum, pur şi simplu, moartă pentru că nu mai există un 
proletariat mondial“.31 Pe Tărâmul Abundenţei limita sărăciei este de 17 ori 
mai sus decât în jungla de dincolo de porţile Țării de Basm. Până şi cei 
care trăiesc din cupoane de alimente în SUA o duc regeşte în comparaţie cu 
cei mai săraci oameni de pe planetă. 


FIGURA 14 Unde mor cei mai mulţi copii? 


Harta indică ţările unde mortalitatea infantilă (până la vârsta de cinci ani) 
este cea mai ridicată. Cu cât țara este mai supradimensionată, cu atât rata 
mortalității infantile este mai mare. 


Sursa: Sasi Group (Universitatea din Sheffield) şi 
Mark Newman (Universitatea din Michigan), 2012 


Cu toate acestea, cel mai mult ne îndreptăm furia asupra nedreptăţilor care 
au loc în interiorul propriilor graniţe naţionale. Ne indignăm că bărbaţii sunt 
plătiţi mai mult decât femeile pentru aceeaşi muncă şi că americanii albi 
câştigă mai mult decât americanii negri. Însă, chiar şi 150% din marea 
diferenţă rasială de venituri din anii 1930 păleşte în comparaţie cu 
nedreptăţile provocate de graniţele noastre. Un cetăţean mexican care 
trăieşte şi munceşte în SUA câştigă mai mult de dublu decât compatriotul 
său care locuieşte în continuare în Mexic. Un american câştigă aproape de 
trei ori mai mult pentru aceeaşi muncă decât un bolivian, chiar şi dacă au 
acelaşi nivel de pregătire, aceeaşi vârstă şi acelaşi sex. Prin comparaţie cu 
un nigerian, diferenţa este de 8,5 — iar cifra este ajustată în funcţie de 
puterea de cumpărare din cele două ţări.% 


„Efectul graniţei SUA asupra salariilor muncitorilor care au o eficienţă 
intrinsecă egală este mai mare decât orice formă de discriminare salarială 
(gen, rasă sau etnie) care a fost măsurată vreodată“, observă cei trei 
economişti. Este apartheid la scară mondială. În secolul XXI, adevărata 
elită este formată nu din cei care nu s-au născut în familia potrivită sau în 
clasa socială potrivită, ci în ţara potrivită.34 Însă această elită modernă nu 
prea îşi dă seama cât de norocoasă este. 


Falsificarea erorilor 


Tratamentele lui Esther Duflo împotriva viermişorilor sunt o joacă de copii 
pe lângă extinderea oportunităţilor pentru imigrație. Deschiderea graniţelor, 
chiar şi puţin, este pe departe cea mai puternică armă împotriva sărăciei pe 

care o avem. Însă din păcate este o idee combătută întruna cu aceleaşi false 
argumente învechite. 


e Toți sunt terorişti 


Dacă urmăriţi ştirile, sunteţi îndreptăţiţi să credeţi aşa ceva. Pentru că ştirile 
prezintă ce s-a întâmplat astăzi (ŞTIRE DE ULTIMĂ ORĂ: ATAC 
TERORIST LA PARIS), iar nu ce se întâmplă în fiecare zi (ŞTIRE DE 
ULTIMĂ ORĂ: TEMPERATURA PLANETEI A CRESCUT CU 
0,00005*C), mulţi cred că terorismul este cea mai mare ameninţare cu care 
ne confruntăm. Însă, între 1975 şi 2015, probabilitatea anuală de a fi ucis în 
SUA într-un atac de către străini sau imigranţi era de doar 1 la 3 609 709. În 
30 din acei 41 de ani nu a fost nimeni omorât într-un asemenea atac şi, pe 
lângă cele 2 983 de persoane care au murit în atacul terorist de la 11 
septembrie, numai alte 41 de persoane, ca medie anuală, au fost ucise de 
către un terorist de origine străină în anii respectivi.35 


Un nou studiu efectuat de Universitatea din Warwick cu privire la valurile 
de migraţie dintre 145 de ţări demonstrează că imigrația este, de fapt, 
asociată cu o scădere a actelor teroriste. „Când migranţii se mută dintr-o 
ţară în alta, aceştia dobândesc noi abilităţi, cunoştinţe şi perspective“, scrie 
cercetătorul-şef. „Dacă suntem de acord cu opinia potrivit căreia 
dezvoltarea economică are legătură cu scăderea extremismului, atunci ar 
trebui să ne aşteptăm ca o creşterea a migrării să aibă efecte pozitive.“26 


e Toţi sunt infractori 


Nu însă potrivit datelor. După câte se pare, persoanele care o iau de la capăt 
în SUA săvârşesc mai puţine infracţiuni şi ajung mai rar la închisoare decât 
populaţia băştinaşă. Chiar dacă numărul imigranţilor ilegali s-a triplat între 
1990 şi 2013 ajungând la peste 11 milioane, rata infracţionalităţii a scăzut în 
mod vizibil.37 Acelaşi lucru este valabil şi în cazul Marii Britanii: cu câţiva 
ani în urmă, cercetătorii de la Facultatea de Economie de la Londra au 
anunţat faptul că rata infracţionalităţii a scăzut semnificativ în zonele care 
au cunoscut o imigrație masivă din Europa de Est.28 


Cum stau lucrurile în privinţa copiilor imigranţilor? În SUA este mai puţin 
probabil şi ca aceştia, comparativ cu cei care au rădăcini americane, să 
aleagă o viaţă infracţională. În Europa lucrurile stau altfel. Ca să iau ca 
exemplu ţara mea natală, Olanda, copiii imigranţilor marocani încalcă mai 
des legea. Întrebarea este, desigur, de ce? Multă vreme au fost evitate 
cercetările în această chestiune din motive de corectitudine politică. Însă, în 
2004, s-a realizat la Rotterdam un studiu amplu menit să analizeze legătura 
dintre etnie şi infracţionalitatea în rândul tinerilor. După zece ani au apărut 
rezultatele. Corelaţia dintre originea străină şi infracţionalitate, după cum s- 
a dovedit, este egală cu zero. Nu are absolut nici un fel de valoare. 
Infracţionalitatea în rândul tinerilor, se preciza în raport, îşi are originile în 
cartierul în care cresc copiii. În comunităţile sărace copiii de origine 
olandeză au exact aceleaşi şanse de a se implica în activitatea infracţională 
ca şi cei aparţinând minorităţilor etnice.2? 


Numeroasele studii ulterioare au confirmat constatările menţionate. De fapt, 
dacă se ţine cont şi de sex, vârstă şi venit, rezultă că nu există nici o 
legătură între etnie şi infracţionalitate. „În plus“, scriau cercetătorii olandezi 
într-un articol recent, „imigranții care solicită azil sunt, de fapt, mai puţin 
reprezentaţi decât populaţia băştinaşă.“40 


Nu că ar fi dat cineva importanţă concluziilor respective. Noul gen de 
corectitudine politică susţine că infracţionalitatea şi etnia sunt legate la toate 
nivelurile. 


e O să submineze coeziunea socială 


Părea a fi un adevăr deosebit de neplăcut, când faimosul sociolog Robert 
Putnam a realizat, în anul 2000, un studiu care indica faptul că diversitatea 
subminează coeziunea comunităţilor. Mai exact, acesta a constatat că îi face 
pe oameni mai puţin încrezători şi mai puţin dispuşi să îşi facă prieteni sau 
să facă muncă voluntară. Pe scurt, după cum concluziona Putnam pe baza 
unui număr uluitor de 30 000 de persoane întrebate, îi face „să se retragă 
precum broasca ţestoasă“.41 


Şocat fiind, a amânat ani de zile să-şi dea publicităţii concluziile. Când 
acestea au fost publicate în cele din urmă, în 2007, efectul a fost — în mod 
previzibil — asemenea lansării unei bombe. Considerat a fi unul dintre cele 
mai influente studii sociologice ale secolului, studiul lui Putnam a fost citat 
în nenumărate ziare şi rapoarte şi, până în prezent, reprezinta sursa primară 
a politicienilor care pun la îndoială avantajele unei societăţi multiculturale. 


Există o singură problemă. Constatările lui Putnam s-au dovedit a fi false 
după ani de zile. 


O analiză retrospectivă a 90 de studii a indicat că nu există abolut nici o 
corelaţie între diversitate şi coeziunea socială.^? Nu numai că, după cum au 
descoperit sociologii Maria Abascal de la Universitatea Princeton şi Delia 
Baldassarri de la Universitatea New York, Putnam a făcut greşeală 


esenţială. Nu a ţinut cont de faptul că afro-americanii şi latino-americanii 
manifestă grade mai scăzute de încredere indiferent de locul în care 
trăiesc.% Dacă se modifică în funcţie de asta, şocanta descoperire a lui 
Putnam nu mai stă în picioare. 


Astfel, dacă nu este de vină diversitatea pentru lipsa de coeziune din 
societatea modernă de astăzi, atunci ce este de vină? Răspunsul este simplu: 
sărăcia, şomajul şi discriminarea. „Nu diversitatea dintr-o comunitate 
subminează încrederea“, concluzionează Abascal şi Baldassari, „ci mai 
degrabă dezavantajele cu care se confruntă oamenii din diverse comunităţi. 


cc 


e O să ne ia locurile de muncă 


Cu toții am mai auzit asta. Când un număr mare de femei au pătruns brusc 
pe piaţa muncii în anii 1970, ziarele erau pline de previziuni potrivit cărora 
potopul de femei muncitoare plătite mai prost aveau să îi înlocuiască pe 
întreţinătorii masculi de familii. Persistă o concepţie eronată potrivit căreia 
piaţa locurilor de muncă este precum jocul scaunelor muzicale. Nu este aşa. 
Femeile productive, oamenii în vârstă sau imigranții nu le vor lua locurile 
bărbaţilor, ale tinerilor sau ale cetăţenilor care trudesc de zor. De fapt, 
aceştia creează mai multe oportunităţi de angajare. Mai multă forţă de 
muncă înseamnă mai mult consum, mai multă cerere, mai multe locuri de 
muncă. Dacă tot vrem să comparăm piaţa muncii cu scaunele muzicale, 
atunci aceasta este o versiune în care noii jucători aduc mai multe scaune.44 


e Mâna de lucru a imigranţilor o să conducă la scăderea salariilor noastre 


Ca să demonstrăm falsitatea acestei idei putem apela la un studiu realizat de 
Centrul de Studii asupra Imigraţiei — un think tank — care a ajuns la 
concluzia că imigrația nu afectează, de fapt, deloc salariile.45 Un alt studiu 


arată chiar că nou-sosiţii conduc la creşterea câştigurilor forţei de muncă 
interne. ® Imigranții sârguincioşi stimulează productivitatea, ceea ce atrage 
salarii mai mari pentru toată lumea. 


Iar asta nu este tot. Într-o analiză a perioadei 1990-2000, cercetătorii de la 
Banca Mondială au descoperit că emigrația din ţară avea un efect negativ 
asupra salariilor din Europa.” Muncitorii necalificaţi erau cei mai 
neavantajaţi. În aceiaşi ani, imigranții erau mai eficienţi şi mai bine pregătiţi 
decât s-ar crede în mod normal, contribuind chiar la motivarea localnicilor 
mai puţin pregătiţi ca să ţină pasul cu ei. În plus, dacă nu se angajează 
imigranţi se preferă din ce în ce mai mult subcontractarea forţei de muncă 
din străinătate. Iar asta, în mod ironic, chiar duce la scăderea salariilor.*8 


e Sunt prea leneşi ca să muncească 


Este adevărat că pe Tărâmul Abundenţei îi plătim mai mult pe oameni ca să 
stea degeaba decât ar câştiga în afara zidurilor noastre, însă nu există nici o 
dovadă cum că ar fi mai probabil ca imigranții să solicite asistenţă socială 
decât cetăţenii unei anumite ţări. Sau că ţările cu un sistem puternic de 
asistenţă socială ar atrage mai mulţi imigranţi. În realitate, dacă ţinem cont 
şi de venituri şi de nivelul funcţiilor, de fapt, imigranții profită mai puţin de 
asistenţa socială.” Per ansamblu, valoarea netă a imigranţilor este aproape 
în întregime pozitivă. În ţări precum Ungaria, Irlanda, Spania, Italia şi 
Marea Britanie, aceştia chiar obţin venituri impozabile per familie mai mari 
decât populaţia locală.” 


Nu v-am convins încă? Ţările ar putea să hotărască să nu le acorde 
imigranţilor dreptul la asistenţă socială sau nu înainte de un anumit număr 
de ani sau nu înainte a fi plătit, să spunem, impozite de 50 000 de dolari. 
Sau puteţi să creaţi alte astfel de condiţii dacă vă temeţi că aceştia constituie 
o ameninţare politică ori că nu se vor integra. Puteţi să le impuneţi teste de 
limbă sau de cultură. Puteţi să nu le acordati dreptul de vot. Şi puteţi să îi 
trimiteţi înapoi dacă nu îşi găsesc de lucru. 


Nedrept? Poate că da. Însă nu este cu mult mai nedreaptă alternativa de a-i 
ţine la distanţă pe toţi fără deosebire? 


e Nu o să plece niciodată înapoi 


Astfel ajungem la un paradox fascinant: deschiderea graniţelor încurajează 
întoarcerea imigranţilor.5! Să luăm ca exemplu graniţa dintre Mexic şi SUA. 
În anii 1960 milioane de mexicani au trecut această graniţă, însă în timp 
85% dintre ei s-au întors la casele lor. Din anii 1980 şi mai ales după 11 
septembrie, partea americană a graniţei a fost puternic militarizată, având 
un zid cu o lungime de 3 600 de kilometri dotat cu camere de luat vederi, 
senzori, drone şi 20 000 de poliţişti de frontieră. În ziua de astăzi, numai 7% 
dintre imigranții ilegali mexicani se întorc acasă. 


„Cheltuim anual miliarde din dolarii constribuabililor pe întărirea graniţelor, 
care este mai mult decât inutilă — este ineficientă“, observă un profesor de 
sociologie de la Universitatea Princeton. „Migranţii au reacţionat destul de 
firesc la costurile şi riscurile mărite prin reducerea numărului de traversări 
ale frontierei.““2 Nu este deloc de mirare că numărul mexicanilor care se 
află ilegal în SUA a crescut ajungând la şapte milioane în 2007 — de şapte 


ori mai mulţi decât în 1980. 


Îmbogăţeşte-te 


Chiar şi într-o lume fără poliţie de frontieră, mulţi săraci vor sta pe loc. La 
urma urmei, multă lume se simte legată de propria ţară, casă şi de propria 
familie. În plus, este scump să călătoreşti şi puţină lume din ţările sărace îşi 
permite să emigreze. Lăsând însă la o parte latura financiară, un sondaj 
recent de opinie a arătat că, dacă ar avea ocazia, 700 de milioane de oameni 
s-ar muta într-o altă ţară.53 


Nu putem să ne deschidem graniţele peste noapte, desigur — şi nici nu ar fi 
bine. Migraţia necontrolată ar eroda cu siguranţă coeziunea socială de pe 
Tărâmul Abundenţei. Însă chiar trebuie să ne amintim un lucru: într-o lume 
de o inegalitate nebună, migraţia este cel mai puternic instrument de 
combatere a sărăciei. Cum ştim asta? Din experienţă. Când viaţa în Irlanda 
anilor 1850 şi din Italia anilor 1880 a luat o întorsătură dramatică, 
majoritatea ţăranilor săraci au plecat; la fel au făcut şi 100 000 de olandezi 
în 1830-1880. Toți au plecat peste ocean, în ţara în care oportunităţile 
păreau nelimitate. Cea mai bogată ţară din lume, Statele Unite, este o 
naţiune construită de imigranţi. 


Astăzi, după un secol şi jumătate, sute de milioane de oameni din toată 
lumea locuiesc în adevărate închisori în aer liber. Trei sferturi din toate 
zidurile şi gardurile de frontieră au fost construite după anul 2000. Mii de 
kilometri de sârmă ghimpată separă India de Bangladesh. Arabia Saudită îşi 
îngrădeşte întregul teritoriu. Şi chiar dacă Uniunea Europeană îşi deschide 
în continuare graniţele dintre statele membre, aceasta alocă milioane ca să 
deturneze ambarcaţiuni fragile în Marea Mediterană. Această politică nu a 
diminuat şuvoiul de potenţiali imigranţi, însă îi ajută pe traficanţii de 
persoane să îşi construiască o afacere înfloritoare şi a afectat între timp 
vieţile a mii de oameni. lată-ne după 20 de ani de la căderea zidului 
Berlinului, şi din Uzbekistan până în Thailanda şi din Israel în Botswana 
lumea are mai multe bariere ca oricând.” 


Oamenii nu au evoluat stând într-un loc. Avem în sânge dorul de ducă. Dacă 
privim în urmă cu câteva generaţii, fiecare are câte un imigrant în arborele 
genealogic. Şi să ne uităm la China contemporană, unde, cu 20 de ani în 
urmă, cea mai mare migraţie din istoria mondială a condus la un aflux de 
sute de milioane de chinezi de la ţară la oraşe. Oricât ar fi de perturbatoare, 
migraţia s-a dovedit de multe ori a fi unul dintre cele mai puternice motive 
ale progresului. 


Deschideţi porţile 


Ceea ce ne duce înapoi la cele 134,8 miliarde de dolari pe an, 11,2 miliarde 
pe lună, 4 274 de dolari pe secundă. Pare a fi o sumă uriaşă, însă nu este. 
Totalul final al ajutoarelor pentru dezvoltarea mondială ajunge în jurul 
sumei pe care o cheltuieşte doar pe sănătate o ţară europeană mică precum 
Olanda. Americanii de rând cred că guvernul lor federal cheltuieşte mai 
mult de un sfert din bugetul naţional pe ajutoare externe, însă cifra 
adevărată este de mai puţin de 1%.55 Între timp, porţile Tărâmului 
Abundenţei rămân închise şi baricadate. Sute de milioane de oameni se 
îmbulzesc în afara acestei comunităţi închise, exact cum odinioară săracii 
băteau cu putere la porţile oraşelor fortificate. Articolul 13 din Declaraţia 
Universală a Drepturilor Omului spune că toată lumea are dreptul să plece 
din propria ţară, însă nu i se garantează nimănui dreptul să se mute pe 
Tărâmul Abundenţei. Şi, după cum descoperă repede cei care solicită azil, 
procedura este şi mai plină de birocraţie, mai înnebunitoare şi mai lipsită de 
speranţă decât cea prin care se aplică la asistenţa socială. În ziua de astăzi, 
dacă vrei să ajungi în Ţara de Basm, nu mai este nevoie să îţi croieşti 
drumul prin kilometri întregi de budincă de orez, ci prin munţi întregi de 
formalităţi. 


Poate că peste un secol şi ceva vom privi în urmă la aceste frontiere după 
cum privim astăzi sclavagia şi apartheidul. Însă un lucru este cert: dacă 
vrem să facem lumea mai bună nu are rost să evităm migraţia. Ar putea 
ajuta fie şi doar să întredeschidem uşa. Dacă toate ţările dezvoltate ar 
accepta fie şi cu numai 3% mai mulţi imigranţi, săracii lumii ar avea de 
cheltuit 305 miliarde de dolari în plus, spun oamenii de ştiinţă de la Banca 
Mondială.5€ Aceasta este suma totală a tuturor ajutoarele pentru 
dezvoltare — luată de trei ori. 


După cum scria în 1987 Joseph Carens, unul dintre principalii susţinători ai 
deschiderii graniţelor: „s-ar putea ca libera migraţie să nu se poată realiza 
imediat, însă este un obiectiv pentru care ar trebui să ne luptăm“.57 


Nu ideile noi ne provoacă probleme, ci descotorosirea de cele vechi. 


John Maynard Keynes (1883-1946) 


10. Cum schimba ideile lumea 


La sfârşitul verii anului 1954, un tânăr psiholog de succes citea ziarul, când 
a observat pe ultima pagină un titlu ciudat: 


PROFEȚIE DE PE PLANETA CLARION 
APEL CĂTRE ORAŞ: FUGIȚI DIN CALEA POTOPULUI. 
NE VA ÎNGHIŢI PE 21 DEC, 


SPAŢIUL COSMIC CĂTRE LOCUITORII DIN SUBURBII. 


Curios, psihologul, al cărui nume era Leon Festinger, continuă să citească. 
„Lake City va fi distrus de o inundație dinspre Marele Lac exact înaintea 
răsăritului, pe 21 decembrie.“ Mesajul provenea de la o casnică dintr-o 
suburbie a oraşului Chicago care îl primise, potrivit spuselor sale, de la 
nişte fiinţe superioare de pe o altă planetă: „Aceste fiinţe au vizitat 
Pământul“, spunea aceasta, „în aşa-numitele farfurii zburătoare“. 


Exact asta aştepta Festinger. Avea ocazia să cerceteze o problemă simplă, 
dar spinoasă care îl frământa de ani de zile: Ce se întâmplă când oamenii 
suferă o criză gravă a propriilor convingeri? Cum avea să reacționeze 
respectiva casnică văzând că nu a venit nici o farfurie zburătoare să o 
salveze? Ce se întâmplă când nu are loc marele potop? În urma unor mici 
investigaţii, Festinger a descoperit că femeia, o anume Dorothy Martin, nu 
era singura care era convinsă că avea să vină sfârşitul lumii pe 21 
decembrie 1954. În jur de 12 dintre discipolii săi — toţi americani inteligenţi 
şi integri — renunţaseră la slujbele lor, îşi vânduseră bunurile sau îşi 
părăsiseră soţii sau soțiile din cauza acestei convingeri. 


Festinger s-a hotărât să se infiltreze în secta de la Chicago. Imediat a 
observat că membrii sectei nu se străduiau să îi convingă pe alţii de 
iminenţa sfârşitului lumii. Salvarea le era rezervată numai acestora, 
puţinilor aleşi. În dimineaţa zilei de 20 decembrie 1954, doamna Martin a 
primit un nou mesaj de sus: „La miezul nopţii o să fiţi băgaţi în nişte maşini 
parcate şi o să fiţi duşi într-un loc în care veţi fi îmbarcaţi într-un balcon 
[farfurie zburătoare]“. 


E.moţionat, grupul a început să aştepte să se înalte la cer. 


Seara zilei de 20 decembrie 1954 


11:15 p.m.: Doamna Martin primeşte un mesaj prin care i se cere grupului 
să îşi pună paltoanele şi să aştepte. 


12:00 a.m.: Nu se întâmplă nimic. 


12:05 a.m.: Unul dintre credincioşi observă că un alt ceas din încăpere 
indică ora 11:55 p.m. Grupul conchide că nu este încă miezul nopţii. 


12:10 a.m.: Mesaj de la extratereştri: farfuriile zburătoare întârzie. 


12:15 a.m.: Sună telefonul de câteva ori: sunt jurnalişti care vor să afle dacă 
s-a sfârşit lumea. 


2:00 a.m.: Unul dintre adepţii mai tineri, care se aştepta să fie deja la o 
distanţă de câţiva ani-lumină, îşi aminteşte că mama lui avea de gând să 
anunţe poliţia dacă nu se întorcea acasă până la ora 2 dimineaţa. Ceilalţi îl 
asigură că plecarea sa este un sacrificiu pe care merită să îl facă ca să 
salveze grupul, aşa că acesta pleacă. 


4:00 a.m.: Unul dintre credincioşi spune: „Am rupt legătura cu toată lumea. 
Le-am întors spatele tuturor. Nu-mi pot permite să am îndoieli. Trebuie să 
cred.“ 


4:45 a.m.: Doamna Martin mai primeşte un mesaj: Dumnezeu a decis să 
salveze Pământul. Împreună, micul grup a răspândit atâta „lumină“ în 
noaptea aceea încât Pământul a fost salvat. 


4:50 a.m.: Un ultim mesaj venit de sus: Extratereştrii vor ca noua veste „să 
fie transmisă imediat către ziare“. Inarmaţi cu această nouă misiune, 
credincioşii informează ziarele şi posturile de radio locale înainte de răsărit. 


Când nu se împlinesc profeţiile 


„Unui om care are o anumită convingere îi este greu să şi-o schimbe.“ Aşa 
îşi începe Leon Festinger relatarea acelor evenimente în cartea When 
Prophecy Fails (Când nu se împlinesc profeţiile), publicată pentru prima 
dată în 1956 şi care constituie un text de referinţă în psihologia socială până 
în zilele noastre. „Spune-i că nu eşti de acord cu el şi o să plece“, continuă 
Festinger. „Prezintă-i fapte şi cifre şi îţi va pune la îndoială sursele. Fă apel 
la logică şi nu o să înţeleagă ce vrei să spui.“ 


Este uşor să râdem la auzul poveştii doamnei Martin şi a credincioşilor săi, 
însă nici unul dintre noi nu este imun la fenomenul descris de Festinger. 
„Disonanţă congnitivă“, l-a numit acesta. Când realitatea vine în 
contradicţie cu cele mai profunde convingeri ale noastre, preferăm să 
reanalizăm realitatea decât să ne schimbăm concepţia despre lume. Şi nu 
numai atât, devenim chiar mai rigizi decât înainte în propriile convingeri.! 


Cu toate acestea, avem tendinţa să fim destul de flexibili când vine vorba de 
chestiuni practice. Majoritatea dintre noi chiar suntem dispuşi să acceptăm 
sfaturi despre cum să scăpăm de pete sau să tăiem castraveţii. Nu, abia când 
vine vorba despre idei politice, ideologice sau religioase devenim mai 
încăpăţânaţi ca oricând. 'Tindem să ne întărim poziţia când cineva ne pune la 
îndoială părerile cu privire la sancţionarea infracţiunilor, la sexul premarital 
sau la încălzirea globală. Acestea sunt idei de care oamenii au tendinţa să se 
ataşeze, ceea ce îngreunează detaşarea. A face asta ne-ar afecta sentimentul 
de identitate şi poziţia în cadrul grupurilor sociale — la biserică sau în 
familie sau în cercul de prieteni. 


Un factor care cu siguranţă nu are legătură cu asta este prostia. Cercetătorii 
de la Universitatea Yale au demonstrat că oamenii cu studii sunt mai 
inflexibili în privinţa convingerilor lor decât ceilalţi.? La urma urmei, 
studiile îţi dau instrumentele necesare susţinerii opiniilor. Oamenii 
inteligenţi au multă experienţă în găsirea argumentelor, a specialiştilor şi a 
studiilor care le susţin convingerile preexistente, iar internetul ne ajută mai 
mult ca oricând să fim consumatorii propriilor opinii, putând să mai găsim o 
dovadă cu doar un clic. 


Oamenii isteţi, concluzionează ziaristul american Ezra Klein, nu îşi folosesc 
inteligenţa ca să găsească răspunsul corect; şi-o folosesc ca să găsească 
răspunsul care vor ei să fie corect.’ 


Când mi-a sunat ceasul la miezul nopţii 


Trebuie să mărturisesc ceva. Pe când scriam Capitolul 6 din cartea de faţă 
(„O săptămână de lucru de 15 ore“), am dat de un articol intitulat „S-ar 
putea ca săptămâna mai scurtă de lucru să nu ne crească bunăstarea“.* Era 
un articol din New York Times despre un studiu sud-coreean în care se 
susţinea că o săptămână de lucru cu 10% mai scurtă nu i-a făcut pe angajaţi 
mai fericiţi. După ce am mai căutat pe Google, am ajuns la un articol din 
ziarul londonez Telegraph în care se susţinea că munca mai puţină ar putea 
să fie total dăunătoare sănătăţii.” 


Deodată eram Dorothy Martin şi mi-a sunat ceasul la miezul nopţii. Mi-am 
mobilizat imediat mecanismele de apărare. În primul rând, aveam anumite 
dubii referitoare la sursă: Telegraph este un ziar conservator, deci cât de în 
serios puteam să iau articolul respectiv? În plus, mai era şi acel „s-ar putea“ 
din titlul articolului din New York Times. Cât de concludente erau, de fapt, 
concluziile studiului? Mi-au intervenit chiar şi stereotipurile: sud-coreenii 
ăia sunt aşa de obsedaţi de muncă — probabil că au lucrat mai mult chiar şi 
atunci când au raportat mai puţine ore. În plus, fericire? Cum anume o 
măsori? 


Mulţumit, am dat la o parte studiul. M-am convins că nu putea să fie 
relevant.S 


Vă mai dau un exemplu. În Capitolul 2 am prezentat argumente în favoarea 
venitului de bază universal. Este o convingere în care am investit mult în 
ultimii ani. Primul articol pe care l-am scris pe această temă a adunat 
aproape un milion de vizionări şi a fost selectat de Washington Post. Am 
ţinut cursuri despre venitul de bază universal şi am pledat în favoarea lui la 
televiziunea olandeză. Am primit o mulţime de e-mailuri pline de 
entuziasm. Nu cu mult timp în urmă, chiar am auzit pe cineva numindu-mă 
„Domnul Venit de Bază“. Încet, dar sigur, opinia mea a ajuns să îmi 
definească identitatea personală şi profesorală. Cred cu sinceritate că 
venitul de bază universal este o idee căreia i-a venit timpul să fie pusă în 
practică. Am cercetat problema amănunţit şi dovezile conduc în această 
direcţie. Însă, dacă este să fiu sincer, mă întreb uneori dacă mi-aş permite să 
observ dacă dovezile ar indica în alt sens. Aş fi suficient de atent — sau de 
curajos — încât să îmi schimb părerea? 


Puterea unei idei 


„Continuă să îţi construieşti castele în cer“, a fost remarca usturătoare a 
unui prieten la scurt timp după ce i-am trimis unele dintre articolele mele 
despre săptămâna redusă de lucru şi despre un venit de bază universal. La 
urma urmei, ce sens are să venim cu noi idei nebuneşti când politicienii nu 
pot nici măcar să echilibreze bugetul? 


Atunci am început să mă întreb dacă ideile noi pot cu adevărat să schimbe 
lumea. 


Acum, răspunsul vostru instinctiv (şi pe bună dreptate) ar putea fi: Nu se 
poate — oamenii îşi vor păstra cu încăpățânare vechile idei care le convin. 
Ideea este că ştim că ideile s-au schimbat de-a lungul timpului. Ceea ce ieri 
era avangardist astăzi este de bun simţ. Simon Kuznets şi-a dorit realizarea 
ideii de PIB. Adepții randomizării încurcă planurile ajutoarelor pentru 
dezvoltare forţându-le să îşi dovedească eficienţa. Întrebarea care se pune 
nu este dacă ideile noi le pot învinge pe cele vechi, ci cum. 


Studiile sugerează că şocurile bruşte pot face minuni. James Kuklinski, 
politician şi om de ştiinţă de la Universitatea din Illinois, a descoperit că 
oamenii sunt mai înclinați să își schimbe părerile dacă se confruntă cu fapte 
noi şi neplăcute cât mai direct posibil.” Luaţi ca exemplu succesul recent al 
politicienilor de dreapta care avertizaseră deja cu privire la „ameninţarea 
islamică“ încă din anii 1990, dar care nu se bucuraseră de prea mare atenţie 
până la şocanta distrugere a Turnurilor Gemene de pe 11 septembrie 2001. 
Nişte puncte de vedere care fuseseră cândva izolate au devenit brusc o 


obsesie colectivă. 


Dacă este adevărat că ideile nu schimbă lucrurile în mod treptat, ci haotic — 
în şocuri — atunci premisa de bază a democraţiei noastre, a jurnalismului 
nostru şi a educaţiei noastre este complet greşită. Asta ar însemna, în esenţă, 
că modelul iluminist despre cum îşi schimbă oamenii opiniile — prin 
culegere de informaţii şi deliberare raţională — este, de fapt, un punct de 


menţinere a status-quo-ului. Ar însemna că aceia care au încredere deplină 
în raționalitate, nuanţe şi compromisuri nu sunt în stare să înţeleagă cum 
conduc ideile lumea. O concepţie despre lume nu este un set de Lego în 
care se pune o piesă aici, se adaugă alta acolo. Este o fortăreață apărată din 
răsputeri, cu toate întăririle posibile până când presiunea devine atât de 
puternică încât se prăbuşesc zidurile. 


În decursul lunilor în care Leon Festinger s-a infiltrat în secta doamnei 
Martin, psihologul american Solomon Asch a demonstrat că presiunea 
grupului poate chiar să ne determine să ignorăm ceea ce am vedea foarte 
clar cu propriii ochi. Printr-un experiment devenit acum celebru, acesta le-a 
arătat subiecţilor trei linii pe o foaie de hârtie şi i-a întrebat care este mai 
lungă. Când toată lumea din încăpere (toţi fiind colaboratori ai lui Asch, 
fără ca subiectul să o ştie) a dat acelaşi răspuns, la fel a făcut şi subiectul — 
deși era clar că era greşit.& 


La fel stau lucrurile şi în politică. Oamenii de ştiinţă care studiază 
fenomenul politic au constatat că modul în care votează lumea este 
determinat mai puţin de percepțiile acestora legate de propriile vieţi şi mai 
mult de concepţiile lor legate de societate. Nu ne interesează în mod 
deosebit ce poate să facă guvernul pentru noi personal; vrem să ştim ce 
poate face acesta pentru noi toţi. Când votăm, o facem nu doar pentru noi 
înşine, ci și pentru grupul din care vrem să facem parte. 


Însă Solomon Asch a mai descoperit ceva. O singură voce disonantă poate 
schimba totul. Când o singură altă persoană din grup a insistat asupra 
adevărului, subiecţii testului au fost mai înclinați să aibă încredere în 
propriile simţuri. Să fie aceasta o încurajare pentru toţi cei care se simt 
asemenea unor voci singuratice care urlă în pustiu: continuaţi să construiți 
castele în cer. Va veni şi vremea voastră. 


O noapte lungă 


În 2008, a fost ca şi cum ne-am confruntat, în sfârşit, cu cel mai mare caz de 
disonanţă cognitivă de după anii 1930. Pe 15 septembrie, banca de investiţii 
Lehman Brothers şi-a declarat falimentul. Deodată, întreg sectorul bancar 
mondial părea sortit prăbuşirii precum un şir de piese de domino. În lunile 
următoare, teorii legate de piaţa liberă s-au prăbuşit şi au ars una după alta. 


Fostul preşedinte al Rezervei Federale, Alan Greenspan, poreclit odinioară 
„Oracolul“ sau „Maestrul“, a fost uluit. „Nu numai că instituţiile financiare 
în sine devin mai puţin vulnerabile la şocurile provocate de factorii de risc“, 
susţinea acesta încrezător în 2004, „ci şi sistemul financiar în ansamblu a 
devenit mai rezistent.“ Când Greenspan s-a pensionat în 2006, toată lumea 
a crezut că va fi imortalizat în panoplia campionilor financiari din istorie. 


Într-o sesiune a comisiei parlamentare care a avut loc doi ani mai târziu, 
bancherul falit a recunoscut că se afla „într-o stare şocantă de neîncredere“. 
Încrederea lui Greenspan în capitalism suferise o mare înfrângere. „Am 
găsit un defect. Nu ştiu cât este de important sau de permanent. Am fost 
foarte afectat de acest fapt.“10 Întrebat fiind de un congressman dacă a fost 
indus în eroare de propriile idei, Greenspan a răspuns: „Tocmai de aceea am 
fost şocat, pentru că, de mai bine de 40 de ani, aveam numeroase dovezi că 
funcţionează excepţional de bine“. 


Lecţia de la 21 decembrie 1954 este că totul se concentrează în acel 
moment de criză. Când ceasul bate miezul nopţii, ce urmează? O criză 
poate să creeze ocazia apariţiei de idei noi, dar poate la fel de bine să vină 
în sprijinul vechilor convingeri. 


Deci, ce s-a întâmplat după 15 septembrie 2008? Mişcarea Occupy i-a 
entuziasmat repede pe oameni, dar a dispărut la fel de repede. Între timp, 
partidele politice de orientare de stânga au pierdut alegerile cam în toată 
Europa. Grecia şi Italia mai mult sau mai puţin au pus la păstrare 
democraţia cu totul şi au derulat reforme neoliberale ca să îşi mulţumească 
creditorii, ajustând guvernul şi stimulând flexibilitatea pieţei muncii. Şi în 
Europa de Nord guvernele au proclamat intrarea într-o nouă epocă de 
austeritate. 


Şi Alan Greenspan? Când, după câţiva ani, a fost întrebat de un reporter 
dacă a existat vreo eroare în ideile sale, a dat un răspuns hotărât: „Deloc. 


Cred că nu există nici o alternativă.“ 1! 


Trecând direct la prezent: reforma fundamentală a sectorului bancar nu a 
avut încă loc. Bancherii de pe Wall Street primesc cele mai mari prime de la 
criză încoace.!? Iar rezervele de capital ale băncilor sunt mai mici ca 
oricând. Joris Luyendijk, ziarist la Guardian care şi-a petrecut doi ani 
uitându-se sub capota sistemului financiar londonez, şi-a rezumat 
experienţa din 2013 astfel: „Este ca şi cum ai fi la Cernobil şi vezi că au 
repornit reactorul, dar au aceeaşi conducere de pe vremuri “.13 


Trebuie să vă întrebaţi: disonanţa cognitivă din 2008 a fost măcar suficient 
de mare? Sau a fost prea mare? Investisem prea mult în vechile noastre 
convingeri? Sau, pur şi simplu, nu au existat alternative? 


Această ultimă variantă este cea mai îngrijorătoare dintre toate. 


Cuvântul „criză“ provine din greaca veche şi înseamnă, pur şi simplu, „a 
despărţi“ sau „a cerne“. O criză ar trebui astfel să fie un moment de adevăr, 
o perioadă critică în care se face o alegere esenţială. Însă este ca şi cum, în 
2008, nu am fost în stare să facem o astfel de alegere. Când ne-am 
confruntat dintr-odată cu prăbuşirea întregului sistem bancar, nu existau 
alternative reale; nu puteam decât să ne târâm pe acelaşi drum. 


Atunci, poate, criză nu este cuvântul potrivit pentru situaţia actuală. Pare 
mai degrabă că suntem în comă. Tot un cuvânt din greaca veche. Înseamnă 
„somn adânc, fără vise“. 


Luptătorii rezistenţei capitaliste 


Totul este profund ironic, dacă stai să te gândeşti. 


Doi oameni care sigur şi-au dedicat viaţa construirii de castele în Spania cu 
siguranţa nefirească că li se va da dreptate într-o bună zi au fost fondatorii 


gândirii neoliberale. Îi admir pe amândoi: filosoful alunecos Friedrich 
Hayek şi cunoscutul intelectual Milton Friedman. 


În ziua de azi, „neoliberal“ este o expresie umilitoare la adresa tuturor celor 
care nu sunt de acord cu politica de stânga. Hayek şi Friedman, însă, au fost 
neoliberali mândri care au considerat că este de datoria lor să reinventeze 
liberalismul.!+ „Trebuie să transformăm din nou construcţia unei societăţi 
libere într-o aventură intelectuală“, scria Hayek. „Avem nevoie de o Utopie 
liberală.“15 


Chiar dacă îi consideri nişte şmecheri care au introdus moda lăcomiei şi 
care se fac vinovaţi de criza financiară care a adus milioane de oameni la 
sapă de lemn — chiar şi aşa, ai multe de învăţat de la Friedrich Hayek şi 
Milton Friedman. 


Unul s-a născut la Viena, altul la New York. Amândoi credeau cu tărie în 
puterea ideilor. Vreme de mulţi ani, ambii au făcut parte dintr-o mică 
minoritate, un fel de sectă, care funcţiona în afara coconului liniei 
principale de gândire. Împreună au distrus coconul, schimbând drastic 
lumea într-un mod în care mulţi ditatori şi miliardari abia visează că o pot 
face. Au început prin a face bucățele lucrarea de o viaţă a marelui lor rival, 
economistul britanic John Maynard Keynes. Se pare că singurul lucru pe 
care aceştia îl aveau în comun cu Keynes era convingerea că ideile 
economiştilor şi ale filosofilor reprezintă forţe mai puternice decât 
interesele legitime ale marilor afacerişti sau ale politicienilor. 


Această poveste începe pe 1 aprilie 1947, la mai puţin de un an de la 
moartea lui Keynes, când 40 de filosofi, istorici şi economişti s-au reunit 
într-un mic sat din Mont Pelerin (Elveţia). Unii călătoriseră săptămâni 
întregi, traversând oceane ca să ajungă acolo. În anii care au urmat, aveau 
să fie cunoscuţi sub numele de Societatea Mont Pelerin. 


Toţi cei 40 de gânditori care au venit în acest mic sat elveţian au fost rugaţi 
să îşi spună părerea şi împreună au format un corp de luptători de rezistenţă 


capitalistă împotriva supremaţiei socialiste. „Există, desigur, puţini în ziua 
de astăzi care nu sunt socialişti“, se plânsese odinioară Hayek, iniţiatorul 
evenimentului. Într-o vreme în care prevederile New Deal le împinseseră 
până şi pe Statele Unite spre politici mai socialiste, o apărare a pieţei libere 
era considerată încă drept total revoluţionară, iar Hayek se simţea „fără nici 
o speranţă în dezacord cu epoca sa“.16 


Milton Friedman se afla şi el la întrunirea înţelepţilor. „lată-mă şi pe mine, 
un provincial american tânăr şi naiv“, avea să îşi aducă ulterior aminte 
Friedman, „care făcea cunoştinţă cu oameni din toată lumea, dedicați cu 
toţii aceloraşi principii liberale ca şi noi; cu toţii fiind atacati în ţările lor, 
însă printre ei se numărau savanţi, unii deja celebri, alţii care urmau să 
devină.“17 De fapt, nu mai puţin de opt membri ai Societăţii Mont Pelerin 
aveau să câştige Premii Nobel. 


Cu toate acestea, în 1947, nimeni nu putea prezice un viitor cu atâtea stele. 
Multe zone din Europa zăceau în ruine. Procesul de reconstrucţie era 
colorat de idealurile lui Keynes: locuri de muncă pentru toţi, scăderea pieţei 
libere şi reglementarea băncilor. Starea de război s-a transformat în stare de 
asigurări sociale. Însă în aceeaşi perioadă gândirea neoliberală a început să 
atragă atenţia datorită eforturilor Societăţii Mont Pelerin, un grup care avea 
să devină unul dintre principalele think tank-uri din secolul XX. „Împreună 
au contribuit la accelerarea unei transformări a politicii mondiale cu 
implicaţii care vor continua să reverbereze timp de decenii“, spune istoricul 
Angus Burgin.18 


În anii 1970, Hayek a fost înlocuit la preşedinţia Societăţii de către 
Friedman. Sub conducerea americanului minuscul şi cu ochelari a cărui 
energie a depăşit-o chiar şi pe cea a predecesorului său, societatea s-a 
radicalizat. În principal, nu exista nici o problemă în jur pentru care 
Friedman să nu dea vina pe guvern. Iar soluţia era întotdeauna piaţa liberă. 
Şomaj? Eliminaţi salariul minim. Dezastru natural? Puneţi companiile să 
organizeze o campanie de ajutorare. Şcoli fără bani? Privatizaţi 
învăţământul. Un sistem de sănătate prea scump? Privatizaţi-l şi pe el şi 
scăpaţi de controlul public, că tot veni vorba. Abuzul de substanţe? 
Legalizaţi drogurile şi lăsaţi piaţa să facă minuni. 


Friedman a folosit toate mijloacele posibile ca să îşi răspândească ideile, 
concepând un întreg repertoriu de prelegeri, editoriale, interviuri radio, 
apariţii televizate, cărţi şi chiar şi un documentar. 


În prefata la bestsellerul său Capitalism or Freedom (Capitalism sau 
libertate), acesta scria că este de datoria gânditorilor să ofere întruna 
alternative. Idei care par „imposibile din punct de vedere politic“ astăzi pot 
deveni într-o bună zi „inevitabile din punct de vedere politic“. 


Nu rămânea decât să aştepte momentul decisiv. „Numai o criză — reală sau 
considerată ca atare — conduce la schimbare reală“, explica Friedman. 
„Când începe o asemenea criză, acţiunile întreprinse depind de ideile din 
jur.“19 Criza a început în octombrie 1973, când Organizaţia Ţărilor Arabe 
Exportatoare de Petrol a crescut preţurile la ţiţei cu 70% şi a impus un 
embargo pe petrol Statelor Unite şi Olandei. Inflaţia a depăşit cotele 
maxime şi economiile occidentale s-au afundat în recesiune. „Stagflaţia“, 
după cum este numit acest efect, nu era nici măcar posibilă potrivit teoriei 
lui Keynes. Însă Friedman o prezisese. 


Tot restul vieţii, Friedman nu a încetat să sublinieze faptul că succesul său 
ar fi fost de neconceput fără munca pregătitoare depusă încă din 1947. 
Dezvoltarea neoliberalismului a decurs ca o cursă de ştafetă, în cadrul 
căreia grupul de experţi le-a predat ştafeta ziariştilor, care le-au predat-o 
politicienilor. Cei care au alergat pe ultima sută de metri au fost cei mai 
puternici lideri occidentali, Ronald Reagan şi Margaret Thatcher. Întrebată 
fiind care consideră că a fost cea mai mare victorie a sa, răspunsul lui 
Thatcher a fost: „Noii laburişti“. Sub conducerea neoliberalului Tony Blair, 
până şi rivalii ei social-democraţi din Partidul Laburist ajunseseră să îi 
împărtăşească viziunea despre lume. 


In mai puţin de 50 de ani, o idee care fusese cândva respinsă ca fiind 
radicală şi neimportantă ajunsese să conducă lumea. 


Lecţia neoliberalismului 


Unii susţin că în zilele noastre nu prea mai contează cu cine votezi. Chiar 
dacă avem partide de dreapta şi de stânga, nici una din cele două orientări 
nu pare să aibă o strategie clară pentru viitor. Dintr-un capriciu al sorții, 
invenţia neoliberală a doi oameni care credeau cu îndârjire în puterea ideilor 
a blocat acum dezvoltarea unor noi idei. S-ar părea că am ajuns la „capătul 
istoriei“, democraţia liberală fiind ultima staţie, iar „consumatorul liber“ 
fiind ultima formă a speciei noastre.20 


Până să fie numit Friedman preşedinte al Societăţii Mont Pelerin în 1970, 
majoritatea filosofilor şi a istoricilor din cadrul acesteia se retrăseseră deja, 
pentru că dezbaterile deveniseră excesiv de tehnice şi de economice.” 
Privind retrospectiv, venirea lui Friedman a marcat zorii unei ere în care 
economiştii aveau să devină principalii gânditori ai lumii occidentale. 
Astăzi ne aflăm în continuare în acea eră.?? 


Locuim într-o lume a managerilor şi a tehnocraţilor. „Să ne concentrăm 
doar pe rezolvarea problemelor“, spun aceştia. „Să ne concentrăm doar să o 
scoatem la capăt.“ Deciziile politice sunt tot timpul prezentate ca o 
chestiune de necesitate — ca evenimente neutre şi obiective, ca şi cum nu ar 
exista alte opţiuni. Keynes a observat apariţia acestei tendinţe chiar de pe 
vremea lui. „Oamenii practici, care se cred excepţii de la influenţele 
intelectuale“, scria acesta, „sunt, de obicei, sclavii vreunui economist 
defunct.'“23 


Când s-a prăbuşit Lehman Brothers pe 15 septembrie 2008, marcând astfel 
începutul celei mai mari crize din anii 1930 încoace, nu existau alternative 
reale la îndemână. Nu pregătise nimeni aşa ceva. Ani de zile intelectualii, 
ziariştii şi politicienii susţinuseră cu toţii cu tărie că ajunsesem la sfârşitul 
erei „marilor discursuri“ şi că venise momentul ca ideologiile să fie 
înlocuite cu pragmatism. 


În mod firesc, ar trebui să ne mândrim în continuare cu libertatea pentru 
care s-au luptat generaţiile anterioare şi pe care au câştigat-o. Dar întrebarea 
este: ce valoare mai are libertatea de exprimare când nu mai avem nimic 
care să merite a fi spus? Ce sens mai are libertatea de asociere când nu mai 
avem nici un sentiment de afiliere? Ce sens mai are libertatea religioasă 
când nu mai credem în nimic? 


Pe de o parte, lumea devine în continuare tot mai bogată, mai sigură şi mai 
sănătoasă. Zi de zi tot mai mulţi oameni sosesc în Ţara de Basm. Acesta 
este un triumf uriaş. Pe de altă parte, a venit momentul ca noi, locuitorii 
Tărâmului Abundenţei, să ne revendicăm noua utopie. Să ridicăm din nou 
pânzele. „Progresul reprezintă realizarea Utopiilor“, scria Oscar Wilde cu 
mulţi ani în urmă.2* O săptămână de lucru de 15 ore, un venit de bază 
universal şi o lume fără graniţe... Toate astea sunt nişte visuri nebuneşti — 
însă pentru cât timp? 


Acum oamenii se îndoiesc că „ideile şi credinţele umane sunt principalele 
motoare ale istoriei“, după cum susţinea Hayek pe vremea când 
neoliberalismul era încă în faşă. „Ne este greu tuturor să ne imaginăm că 
crezul nostru [sic] poate fi diferit de ceea este în realitate.“ Ar lua o 
generaţie, arăta acesta, până când să înceapă să predomine ideile noi. 
Tocmai din acest motiv avem nevoie de gânditori care să fie nu numai 
răbdători, ci să aibă şi „curajul de a fi «utopici»“. 


Să considerăm că aceasta a fost învăţătura trasă după Mont Pelerin. Să fie 
aceasta mantra tuturor celor care visează la o lume mai bună, ca să nu 
auzim din nou că bate miezul nopţii şi că încă stăm pe-aici, cu mâna goală, 
aşteptând să ne salveze nişte extratereştri care nu vor veni niciodată. 


Ideile, oricât de cumplite, au schimbat lumea şi o vor face din nou. „Intr- 
adevăr“, scria Keynes, „lumea nu este condusă de nimic altceva.“25 


Utopia se zăreşte la orizont. Fac doi paşi spre ea; face doi paşi în spate. 
Mai înaintez zece paşi şi orizontul se îndepărtează cu alţi zece paşi. Oricât 
m-aş deplasa, nu am să o ajung niciodată. Aşa că, ce sens are utopia? Are 
următorul sens: să nu te opreşti din mers. 


Eduardo Galeano (1940-2015) 


EPILOG 


Așadar, întreb pentru ultima dată: cum transformăm utopia în realitate? 
Cum implementăm toate aceste idei? 


Calea de la ideal la real mi s-a părut dintotdeauna fascinantă. Omul de stat 
prusac Otto von Bismarck este autorul vestitului citat: „Politica este arta 
posibilului“. Cu siguranţă această impresie pare să se păstreze dacă 
urmăreşti ştirile din Washington sau Westminster. Dar mai există un gen de 
politică la fel de importantă. Mă refer la Politica scrisă cu inițială 
majusculă, care nu se referă la reguli, ci la revoluţie. Nu la arta posibilului, 
ci la a face imposibilul inevitabil. 


În această arenă a politicii încap încă mulţi politicieni, de la gunoieri la 
bancheri, de la oameni de ştiinţă la pantofari, de la scriitori la voi, cei care 
citiţi cartea de faţă. Iar această Politică este diametral opusă politicii cu p 
mic. În timp ce politica urmăreşte să reafirme status-quo-ul, Politica 
evadează. 


Fereastra lui Overton 


Avocatul american Joseph Overton a fost primul care a explicat 
mecanismele Politicii în anii 1990. A pornit de la o întrebare simplă: de ce 
atâtea idei bune nu sunt luate în serios? 


Overton și-a dat seama că politicienii, dacă vor să fie realeşi, nu îşi permit 
să aibă puncte de vedere care sunt percepute ca fiind prea extreme. Ca să 
rămână la putere, trebuie să îşi păstreze ideile în limitele a ceea ce este 
acceptabil. Această fereastră a acceptabilului este plină de scheme care au 
fost aprobate de către experţi, evaluate de serviciile statistice şi au mari 
şanse să ajungă în cărţile de drept. 


FIGURA 15 Fereastra lui Overton 

Sursa: „Fereastra lui Overton“ de Hydrargyrum este 
înregistrată sub nr. CC BY-SA 2.0 


Oricine face incursiuni în afara „ferestrei lui Overton“ intră pe un drum 
accidentat. Va fi imediat etichetat drept „nearealist“ sau „nerezonabil“ de 
către mass-media, paznicul înfricoşător al ferestrei. 'Televiziunea, de 
exemplu, oferă puţin timp sau spaţiu pentru prezentarea de idei fundamental 
opuse. În schimb, emisiunile de dezbateri ne bagă pe gât un carusel 
nesfârşit cu aceleaşi persoane care spun aceleaşi lucruri. 


Şi totuşi, în ciuda acestui fapt, o societate se poate schimba complet în 
câteva decenii. Fereastra lui Overton se poate modifica. O strategie clasică 
pentru a face acest lucru este emiterea unor idei atât de şocante şi de 
subversive încât orice este mai puţin radical pare deodată logic. Cu alte 
cuvinte, pentru a transforma radicalul în rezonabil, nu trebuie decât să 
lărgeşti limitele radicalului. 


Donald Trump în SUA, Boris Johnson în Marea Britanie şi islamofobul 
Geert Wilders în propria mea ţară au stăpânit această artă la perfecţie. Poate 
că nu sunt mereu luaţi în serios, dar sigur au reuşit să tragă fereastra lui 
Overton pe turta lor. De fapt, de câteva decenii, fereastra aceasta se 
deplasează spre dreapta atât în chestiunile economice, cât şi în cele 
culturale. Cum economiştii neoliberali au câştigat dezbaterea economică, 
dreapta încearcă să monopolizeze şi discursul legat de religie şi de migraţie. 


Asistăm la o schimbare de curs colosală. Din punct de vedere istoric, 
politica era apanajul stângii. Fii realist, cere imposibilul! suna apelul la 
mobilizare al demonstranţilor parizieni din 1968. Sfârşitul sclaviei, 
dezvoltarea sistemului de asistenţă socială — toate acestea au fost idei 
progresiste, la început nebuneşti şi „iraționale“, dar, în cele din urmă, au 
fost acceptate ca fiind de bun simţ. 


În zilele noastre, însă, stânga pare să fi uitat arta Politicii. Mai rău decât 
atât, mulţi gânditori şi politicieni de stânga încearcă să înăbuşe sentimentele 
radicale din rândul alor lor şi să facă faţă terorii pierderii voturilor. Am 
început să mă gândesc la această atitudine în ultimii ani ca la un fenomen 
de „socialism supus“. 


Este un fenomen internaţional, care se poate observa pe tot globul în rândul 
armatelor de gânditori şi de mişcări de stânga, de la sindicate la partide 
politice, de la editorialişti la profesori universitari. Concepţia asupra lumii a 
socialistului supus este în sensul că neoliberalii au reuşit să controleze jocul 
raţiunii, al judecății şi al statisticilor, lăsând doar emoţiile pe seama stângii. 
Inima este la locul ei. Socialiştii supuşi au prea multă compasiune şi găsesc 
politicile actuale profund nedrepte. Când văd că sistemul de asistenţă 
socială se prăbuşeşte, aceştia dau fuga să salveze ce pot. Însă când vine 
momentul de criză, socialistul supus se dă bătut în faţa argumentelor 
opoziţiei, acceptând mereu terenul pe care are loc dezbaterea. 


„Datoria naţională a scăpat de sub control“, concluzionează aceştia, „dar 
putem să creăm noi programe bazate pe venituri.“ 


„Lupta împotriva sărăciei este îngrozitor de scumpă“, gândesc socialiștii, 
„dar aşa se întâmplă când faci parte dintr-o naţiune civilizată.“ 


„Impozitele sunt foarte mari“, se plâng, „dar fiecare face ce poate.“ 


Socialistul supus uită că adevărata problemă nu este datoria naţională, ci 
gospodăriile şi afacerile foarte mari. Uită că lupta împotriva sărăciei este o 
investiţie care rentează din plin. Şi uită că, în acest răstimp, bancherii şi 
avocaţii curăţă rahaţii în detrimentul gunoierilor şi al asistentelor. 


Strunirea şi înfrânarea opoziţiei reprezintă singura misiune care i-a mai 
rămas socialistului supus. Împotriva privatizării, împotriva ordinii sociale, 
împotriva austerităţii. Având în vedere că sunt împotriva atâtor lucruri, nu 
ne rămâne decât să ne întrebăm: în favoarea a ce sunt socialiştii supuşi? 


Tot timpul ţin cu nefericiţii societăţii: săracii, izolaţii social, solicitanţii de 
azil, neputincioşii şi cei discriminați. Deplâng islamofobia, homofobia şi 
rasismul. Sunt obsedaţi de proliferarea „neînțelegerilor“ care împart lumea 
în gulere albastre şi gulere albe, săraci şi bogaţi, oameni obişnuiţi şi cei mai 
bogaţi 1% şi încearcă în zadar să se „reconecteze“ cu un electorat care a 
dispărut de mult. 


Însă cea mai mare problemă a socialiştilor supuşi nu este faptul că nu au 
dreptate. Cea mai mare problemă a lor este că sunt plictisitori. Plictisitori ca 
mânerul uşii. Nu au nimic de povestit, nici măcar o limbă în care să 
povestească. 


Şi, tot mai des, parcă celor de dreapta le place să piardă. De parcă toate 
eşecurile, blestemele şi atrocitățile au drept principal scop să dovedească 
faptul că au avut tot timpul dreptate. „Este un gen de activism“, remarcă 
Rebecca Solnit în cartea sa Hope in the Dark (Speranţă în întuneric), „care 
urmăreşte mai degrabă susţinerea identităţii decât atingerea unor rezultate.“ 
Ceea ce înţelege foarte bine Donald Trump este faptul că majoritatea 
oamenilor preferă să fie de partea învingătorilor. („O să câştigăm atât de 
mult. O să vă săturaţi de câştigat.“) Majorităţii oamenilor nu le plac mila şi 
paternalismul Bunului samaritean. 


Din păcate, socialistul supus a uitat că povestea stângii ar trebui să fie o 
poveste a speranţei şi a progresului. Şi nu mă refer la o poveste care 
impresionează numai pe câţiva împătimiţi cărora le face plăcere să 
filosofeze despre „postcapitalism“ sau „intersecţionalitate“ după ce citesc 


vreun volum stufos. Cel mai mare păcat al stângii academice este faptul că 
devine fundamental aristocratică, scriind într-un jargon bizar, care face cele 
mai simple teme să pară ameţitor de complicate. Dacă nu poţi să-ţi descrii 
propriul ideal pe înţelesul unui copil de 12 ani destul de isteţ, atunci, la 
urma urmei, probabil că numai tu eşti de vină. Avem nevoie de un discurs 
care să se adreseze milioanelor de oameni de rând. 


Totul începe cu redobândirea limbajului progresului. 


Reforme? Da, desigur. Să-i facem o revizie generală adevărată sistemului 
financiar. Să silim băncile să creeze rezerve mai mari ca să nu se 
prăbuşească dacă apare o nouă criză. Să le desfiinţăm, la nevoie, astfel încât 
data viitoare contribuabilii să nu fie lăsaţi să plătească nota de plată pentru 
că băncile sunt „prea mari ca să dea greş“. Să expunem public şi să 
distrugem toate paradisurile fiscale, astfel încât bogaţii să poată în sfârşit fi 
determinaţi să îşi plătească în mod corect contribuţiile, iar contabilii lor să 
se ocupe de ceva demn de luat în seamă. 


Meritocraţia? Aduceţi-o. Să îi plătim, în sfârşit, pe oameni în funcţie de 
contribuţia lor reală. Gunoierilor, asistentelor şi profesorilor să li se 
mărească considerabil salariile, evident, în timp ce câţiva lobbyişti, avocaţi 
şi bancheri o să îşi vadă salariile scăzute simţitor. Dacă vrei să faci o treabă 
care să rănească publicul, n-ai decât. Dar ai să plăteşti privilegiul cu un 
impozit mai barosan. 


Inovația? Cu siguranţă. Chiar şi acum se iroseşte o mare cantitate de talent. 
Dacă absolvenţii de la Ivy League îşi alegeau odinioară slujbe în domeniul 
cercetării, în administraţia publică şi în educaţie, în zilele noastre este mult 
mai probabil ca aceştia să opteze pentru domeniul bancar, cel juridic sau să 
devină răspânditori de reclame, pe Google şi Facebook. Gândiţi-vă un 
moment cum miliarde de dolari proveniţi din impozite sunt pompate în cele 
mai bune creiere ale societăţii, doar ca acestea să înveţe cum să îi 
exploateze pe alţii cât mai eficient cu putinţă şi o să vi se facă rău. 
Închipuiţi-vă cât de diferite ar putea fi lucrurile dacă cei mai buni şi mai 
deştepţi din generaţia noastră şi-ar dubla eforturile depuse pentru rezolvarea 
marilor probleme ale epocii noastre. Schimbările climatice, de exemplu, şi 
îmbătrânirea populaţiei şi inegalitatea... Asta ar fi adevărata inovaţie.! 


Eficienţa? Exact despre asta este vorba. Gândiţi-vă: fiecare dolar investit 
într-o persoană fără adăpost se întoarce întreit sau chiar mai mult sub 
forma scăderii cheltuielilor de sănătate, cu poliţia şi a celor judiciare. 
Imaginaţi-vă numai ce ar însemna eradicarea sărăciei în rândul copiilor. 
Rezolvarea unor astfel de probleme este cu mult mai eficientă decât 
„gestionarea“ acestora, care costă mult mai mult pe termen lung. 


Să eliminăm statul-dădacă ? Punct ochit. Să scăpăm de cursurile alea 
absurde şi pretenţioase de reorientare profesională pentru şomeri (care, de 
fapt, prelungesc şomajul) şi să încetăm să îi antrenăm ca să îi umilim pe 
solicitanţii de ajutoare. Să le acordăm tuturor un venit de bază — capital de 
risc pentru oameni — care să ne dea puterea de a ne stabili singuri cursul 
vieţii. 


Libertatea? Aşa, soro. În momentul de faţă mai mult de o treime din forţa 
de muncă este blocată în „slujbe de rahat“, considerate ca fiind lipsite de 
sens de către titularii lor. Nu cu mult timp în urmă am ţinut un discurs în 
faţa câtorva sute de consultanţi referitor la amploarea luată de munca fără 
nici o valoare. Spre uimirea mea, nu am auzit şuşoteli batjocoritoare din 
public. Mai mult decât atât, în timp ce beam ceva după, câteva persoane 
mi-au spus că o slujbă total neimportantă, dar bine plătită, le dăduse, de 
fapt, libertatea financiară să execute o lucrare plătită mai puţin, dar care 
meritase efortul. 


Aceste poveşti îmi amintesc de toţi ziariştii liber-profesionişti care sunt 
antrenați să facă munci de PR pentru companii pe care le dispreţuiesc ca să 
îşi subvenţioneze activitatea investigativă (cu privire exact la acelaşi gen de 
companii). S-a întors lumea cu susul în jos? După câte se pare, în 
capitalismul modern ne finanţăm lucrurile care ne aduc cu adevărat 
satisfacţii cu... rahat. 


A venit vremea să ne redefinim conceptul de „muncă“. Când susţin o 
săptămână mai scurtă de lucru, nu cer cu insistenţă weekend-uri lungi şi 
letargice. Cer să petrecem mai mult timp făcând lucruri care contează cu 
adevărat pentru noi. Cu câţiva ani în urmă, scriitoarea australiană Bronnie 
Ware a publicat o carte intitulată The Top Five Regrets of the Dying (Cele 
mai mari cinci regrete ale muribunzilor), despre pacienţi pe care îi îngrijise 
de-a lungul carierei sale de asistentă.? Şi, ghici ce? Nimeni nu a spus că 


regretă că nu a fost mai atent la prezentările PowerPoint ale colegilor sau că 
nu a încercat puţin mai mult să găsească soluţii privind co-crearea 
perturbatoare din societatea în reţea. Cel mai mare regret al acestora era: 
„Păcat că nu am avut curajul să-mi trăiesc viaţa cu sinceritate faţă de mine 
însumi în loc de viaţa pe care o aşteptau alţii din partea mea“. Numărul doi: 
„Păcat că am muncit atât de mult“. 


În întregul spectru de la stânga la dreapta auzim despre nevoia de mai multă 
muncă şi de mai multe locuri de muncă. Pentru majoritatea politicienilor şi 
a economiştilor piaţa muncii este neutră din punct de vedere moral: cu cât 
mai mult, cu atât mai bine. Aş spune că a venit momentul pentru o nouă 
mişcare muncitorească. Una care să lupte nu numai pentru mai multe slujbe 
şi salarii mai mari, ci, mai presus de asta, pentru munci cu valoare 
intrinsecă. Atunci o să observăm o creştere a şomajului când o să petrecem 
mai mult timp cu marketing plictisitor, administraţie tâmpită şi porcării care 
poluează, şi o scădere a şomajului când o să începem să investim mai mult 
timp în lucruri care ne satisfac. 


Două sfaturi finale 


Însă, mai întâi, va trebui ca socialiştii supuşi să înceteze să îşi plângă de 
milă cu superioritatea lor morală şi ideile lor depăşite. Oricine se consideră 
progresist ar trebui să fie un far călăuzitor nu numai de energie, ci şi de idei, 
nu numai de indignare, ci şi de speranţă şi în egală măsură de etică şi de 
comerţ agresiv. În esenţă, socialistul supus duce lipsă tocmai de 
ingredientul vital pentru schimbarea politică: convingerea că există cu 
adevărat o cale mai bună. Că utopia chiar se poate realiza. 


Nu încerc să spun că va fi uşor să controleze Politica, cu P mare. 
Dimpotrivă. Obiectivul cel mai greu de realizat este să fie luat în serios. Cu 
asta m-am confruntat şi eu în ultimii trei ani, în care am încercat să pledez 
pentru un venit de bază universal, o săptămână redusă de lucru şi eradicarea 


sărăciei. Mi s-a spus iar şi iar că astfel de idei sunt nerealiste, scumpe şi de- 
a dreptul tâmpite. 


Mi-a luat ceva timp ca să îmi dau seama că aşa-zisa lipsă a mea de realism 
nu prea avea de a face cu erori reale în modul meu de a raţiona. A spune că 
ideile mele sunt „nerealiste“ era, pur şi simplu, un mod mai simplist de a 
spune că acestea nu se potriveau, de fapt, situaţiei actuale. Şi cel mai bun 
mod de a-i face pe oameni să tacă este să îi faci să se simtă proşti. Este 
chiar mai bun decât cenzura, pentru că devine aproape garantat faptul că 
oamenii o să-şi ţină gura. 


Când am început să scriu despre venitul de bază, majoritatea oamenilor nici 
nu auziseră de aşa ceva. Însă acum, după numai trei ani, ideea s-a răspândit 
peste tot. Şi Finlanda, şi Canada au anunţat ample experimente. Începe să 
prindă foarte bine şi în Silicon Valley. GiveDirectly (organizaţia menţionată 
în Capitolul 2) lansează, în Kenya, un studiu foarte important dedicat 
venitului de bază. Iar în ţara mea, Olanda, nu mai puţin de două primării 
pun în practică venitul de bază. 


Ceea ce a trezit brusc interesul a fost un referendum organizat în Elveţia pe 
5 iunie 2016. Poate că numai vreo 200 de elveţieni ştiau în urmă cu cinci 
ani ce este venitul de bază, însă astăzi lucrurile stau cu totul altfel. Desigur 
că propunerea a fost respinsă de marea majoritate, dar să nu uităm că, nu 
mai departe de 1959, cea mai mare parte a elveţienilor au votat nu şi în 
legătură cu o altă propunere bizară: dreptul de vot al femeilor. Când s-a 
organizat un al doilea referendum, în 1971, majoritatea au votat pentru. 


Ceea ce vreau să spun este că referendumul elveţian nu reprezintă sfârşitul 
discuţiei, ci doar începutul acesteia. De la publicarea primei ediţii olandeze 
a cărţii mele, am vorbit despre aceasta la Paris, Montreal, New York, 
Dublin şi Londra. Pretutindeni venitul de bază a fost întâmpinat cu 
entuziasm, entuziasm care provine exact din aceiaşi factori. De la criza 
financiară mondială din 2008 şi de la începutul erei Brexitului şi a lui 
Trump, tot mai mulţi oameni își doresc un antidot real şi radical la 
xenofobie şi la inegalitate. O nouă hartă a lumii. O nouă sursă de speranţă. 
Pe scurt, o nouă Utopie. 


Aşadar, în încheiere, aş dori să le fac două recomandări tuturor celor care 
sunt gata să pună în practică ideile propuse în cartea de faţă. În primul rând, 
să ştiţi că există şi alţii ca voi în lume. Mulţi, mulţi alţii. Am cunoscut 
nenumărați cititori care mi-au spus că, deşi cred întru totul în ideile din 
carte, văd lumea ca pe ceva corupt şi lacom. lar răspunsul meu pentru ei 
este următorul: închideţi televizorul, uitaţi-vă în jur şi organizaţi-vă. 
Majoritatea oamenilor nu şi-au vândut încă sufletele. 


Şi, în al doilea rând, v-aș sugera să mai îngroşaţi puţin obrazul. Nu lăsaţi pe 
nimeni să vă spună ce şi cum. Dacă vrem să schimbăm lumea, trebuie să 
fim nerealişti, nerezonabili şi imposibili. Aduceţi-vă aminte: cei care au 
militat pentru abolirea sclaviei, pentru dreptul de vot al femeilor şi pentru 
căsătoria între persoane de acelaşi sex au fost şi ei odinioară consideraţi 
nebuni. Asta până când timpul a dovedit că au avut dreptate. 

